
Tradiţie și tradiţii 


Tradiţie (rapd6oosc, traditio) este unul din acei termeni care, 
fiind prea bogaţi în sensuri, riscă să nu aibă până la urmă nici unul. 
Acest lucru nu se întâmplă numai din cauza secularizării care a de- 
valorizat atât de multe cuvinte ale vocabularului teologic — „spiri- 
tualitate“, „mistic“, „comuniune“ — detașându-le de contextul lor 
creștin pentru a le transforma în moneda curentă a limbajului pro- 
fan. Cu termenul „tradiție“ s-a petrecut la fel, cu atât mai ușor cu 
cât, chiar în limbajul teologiei, cuvântul acesta rămâne uneori des- 
tul de imprecis. Prin urmare, pentru a nu mărgini însuși conceptul 
de tradiție prin eliminarea unora dintre aspectele pe care acesta le 
poate dobândi, pentru a păstra toate aceste aspecte, suntem nevoiți 
să recurgem la concepte care cuprind prea multe sensuri, drept 
care adevăratul înțeles al Tradiţiei ajunge să ne scape. 

Întrucât se dorește exactitatea, conţinutul supraabundent tre- 
buie spart și creat un grup de noțiuni restrânse, a căror sumă nu 
exprimă nici pe departe acea realitate vie, numită Tradiţia Biseri- 
cii. O variantă a lucrării erudite a Părintelui A. Deneffe, Der Tradi- 
tionsbegriff, pune problema dacă tradiția poate fi exprimată în 
concepte sau dacă într-adevăr, așa cum se întâmplă cu tot ce este 
„viață“, „depășește rațiunea“ și ar trebui mai degrabă descrisă de- 
cât definită. 

De fapt, la anumiţi teologi din epoca romantică, precum M6hler 
în Germania sau Homiakov în Rusia, se găsesc frumoase pagini 
descriptive, în care tradiția apare ca plenitudine universală și nu 
poate fi deosebită de unitatea, de sobornicitatea („Sobornost“ a lui 


1 În colecția Miinsterlische Beitrăge zur Theologie, vol. 18, Miinster, 1931. 

Homiakov), apostolicitatea sau de conștiința Bisericii care posedă 
certitudinea directă a adevărului revelat. 

Pus fiind în fața acestor descrieri, fidele imaginii Tradiţiei din 
scrierile patristice ale primelor veacuri, recunoști imediat caracterul 
de „pleromă“ al Tradiţiei Bisericii, dar totodată nu poți renunţa la a 
face distincţii necesare întregii teologii dogmatice. A delimita nu 
înseamnă întotdeauna a separa, nici măcar a opune. Opunând Sfin- 
tei Scripturi Tradiţia, ca două surse ale Revelaţiei, polemiștii Con- 
trareformei s-au plasat dintru început pe aceeași poziție cu adver- 
sarii lor protestanți, recunoscând tacit în Tradiţie o altă realitate 
decât cea a Scripturii. În loc să fie însăși wroeoudl a cărților sfinte, 
coerenţa lor fundamentală datorată suflării vii care le străbate trans- 
formând litera în „trupul unic al adevărului“, Tradiţia apare ca ceva 
adăugat, ca un principiu extern în relație cu Scriptura. Prin urmare, 
textele patristice care i-au atribuit Sfintei Scripturi caracterul de 
„pleromă“ au devenit incomprehensibile?, în timp ce doctrina pro- 
testantă a „suficienței Scripturii“ a căpătat un sens negativ prin ex- 
cluderea a tot ce este „Tradiţie“. Apărătorii Tradiţiei s-au văzut obli- 
gați să dovedească necesitatea unirii a două realități juxtapuse care, 
luate fiecare în parte, rămân insuficiente. De aici rezultă o serie de 
false probleme, ca cea a întâietății Scripturii sau a Tradiţiei, a autori- 
tății uneia sau alteia, a diferenței parțiale sau totale a conținutului 
lor etc. Cum se va dovedi necesitatea cunoașterii Scripturii în cadrul 
Tradiţiei, cum poate fi regăsită unitatea dintre ele, ignorată prin se- 
pararea lor? Dacă cele două sunt „plinire“ nu poate fi vorba de 
două „plerome“ opuse una alteia, ci sunt două modalități ale uneia 
și aceleiași deplinătăți a Revelaţiei transmise Bisericii. 

O distincție care separă sau împarte nu este niciodată perfectă, 
nici suficient de radicală: nu permite să se discearnă, în puritatea 
ei, diferența termenului necunoscut care se opune altuia ce se pre- 
supune a fi cunoscut. Separaţia este, în același timp, mai mult sau 
mai puţin, o distincție: juxtapune două obiecte separate; dar pen- 


1 Expresia este luată de la Sfântul Irineu, Ado. Haer., 1, 15-20. 

2 Vezi articolul părintelui Louis Bouyer, The Fathers of the Church on Tradi- 
tion and Scripture, în „Eastern Churches Quarterly“, VII (1947), număr special 
despre Tradiţie și Scriptură. 


tru a realiza acest lucru trebuie mai întâi să împrumute unuia ca- 
racteristicile celuilalt. Încercând să pună alături Scriptura și Tradi- 
ţia, două surse independente ale Revelaţiei, Tradiţia este inevitabil 
înzestrată cu calități ce aparțin Scripturii: va fi ansamblul „celorlal- 
te scrieri“ sau al „celorlalte cuvinte“ nescrise, adică a tot ceea ce Bi- 
serica poate adăuga Scripturii în planul orizontal al istoriei sale. 
Așadar, va fi pe de o parte Scriptura sau canonul Sfintei Scripturi 
și pe de altă parte, Tradiţia Bisericii, care, la rândul ei, poate fi îm- 
părțită în mai multe surse ale Revelaţiei, de valori inegale: acte ale 
sinoadelor ecumenice, liturghia, iconografia, practicile de închina- 
re etc. Dar atunci mai poate fi numită aceasta „Iradiţie“ ? N-ar fi 
mai exact să spunem, la fel ca teologii Sinodului de la Trent, „tradi- 
ţii“ ? Acest plural exprimă bine ceea ce se înțelege atunci când, 
după ce Scriptura și Tradiţia au fost separate, în loc de a fi diferen- 
țiate, cea din urmă se referă la mărturiile orale sau scrise care se 
adaugă Sfintei Scripturi însoțind-o sau urmând-o. Așa cum „tim- 
pul proiectat în spațiu“ reprezintă un obstacol pentru intuiţia „du- 
ratei“ bergsoniene, tot așa această proiectare a noțiunii calitative a 
Tradiţiei în domeniul cantitativ al „tradițiilor“ mai degrabă ascun- 
de decât descoperă adevăratul ei caracter, deoarece Tradiţia este 
liberă de orice determinare care, prin limitare, o situează în istorie. 

Dacă acest termen ar fi păstrat pentru a desemna numai trans- 
miterea orală a adevărurilor de credinţă, s-ar face un pas spre o no- 
țiune mai pură a Tradiţiei. Va rămâne însă separația dintre Tradiţie 
și Scriptură, dar, în loc de a izola două surse ale Revelaţiei, s-ar dis- 
tinge două moduri ale transmiterii ei: propovăduirea orală și cea 
scrisă. Atunci ar fi necesar să plasăm într-o categorie propovădui- 
rea Apostolilor și a urmașilor lor, precum și întreaga propovăduire 
a clerului aflat în viaţă, iar în cealaltă categorie, Sfânta Scriptură și 
toate celelalte exprimări scrise ale Adevărului revelat (acesta din 
urmă având anumite trepte de autoritate recunoscute de Biserică). 
Această abordare stabilește întâietatea Tradiţiei față de Scriptură, 
întrucât transmiterea orală a propovăduirii apostolilor precedă 
consemnarea ei scrisă în Noul Testament. Prin urmare, Biserica s-ar 
putea lipsi de Scriptură, dar nu ar putea exista fără Tradiţie. Aceas- 
ta doar până la un anumit punct: este adevărat că Biserica deține 
întotdeauna Adevărul revelat pe care îl descoperă propovăduin- 

du-L și care ar fi putut foarte bine să rămână oral, transmis față 
către față, fără să fi fost vreodată fixat în scris!. Dar oricât de mult 
s-ar promova ideea separării Scripturii de Tradiţie, ele nu au fost 
încă diferenţiate radical: este superficial să opunem cărților scrise 
cu cerneală cuvintele rostite prin viu grai. În ambele cazuri se pune 
problema cuvântului predicat: „propovăduirea credinței“ servește 
aici drept fundament comun. Dar aceasta nu înseamnă a atribui 
Tradiţiei ceva ce încă o înrudește cu Scriptura ? Nu ar fi posibil să 
căutăm mai departe noțiunea pură de Tradiţie ? 

Printre diversele sensuri ce se pot afla la Părinţii primelor vea- 
curi, Tradiţia îl primește uneori pe acela al unei învățături păstrate 
în ascuns, nedivulgate, pentru ca taina să nu fie profanată de neini- 
țiați?. Lucrul acesta este clar exprimat de Sfântul Vasile cel Mare în 
distincția pe care o face între Sua și Krpwyuos. „Dogma“ are aici 
un sens contrar celui dat astăzi termenului. Departe de a fi o defi- 
niție doctrinară proclamată în mod deschis de Biserică, ea este o 
„învățătură“ (6.5aoxaAla) pusă în circulaţie și ascunsă, pe care pă- 
rinții o păstrau în tăcere, departe de tulburare și curiozitate, bine 
știind că în tăcere se păstrează caracterul sacru al „tainelor“. Pe de 
altă parte, krpwyua (care înseamnă „propovăduire“ în limbajul 
Noului Testament) este întotdeauna o declaraţie deschisă, fie ea 
definiție doctrinară5, prescripţie oficială a unei reguli, act canonic? 
sau rugăciuni publice ale Bisericii. Deși amintesc de doctrina „ari- 
ană“ a gnosticilor, care și ei pretindeau a avea o tradiție apostolică? 
ascunsă, tradiţiile nescrise și ascunse despre care vorbește Sfântul 
Vasile cel Mare, legate de „taine“, nu se referă la un cerc ezoteric de 


1 Sfântul Irineu întrevede această posibilitate: Adv. Haer., II, 4, 1. 

2 Clement al Alexandriei, Stromate, VI, 61 (Stăhlin, 462). 

3 Sf. Vasile cel Mare, Tratat despre Sfântul Duh, XXVII: P.G. 32, col. 188 A-193A. 

4 Sf. Vasile cel Mare, op. cit., col. 188C-189A. 

5 Sf. Vasile cel Mare (Epistola 51, Ibidem, col. 392C) numește Guoovoos 
„marea propovăduire a bunei cinstiri (TO utya 11jş evoeBelag Kripvyua) care a 
arătat dogma (6640) mântuirii” (v. Epistola 125, Ibidem, col. 548B). 

6 Sf. Vasile cel Mare, Omilie despre post, P.G. 31, col. 185C. 

7 Sf. Vasile cel Mare, Epistola 251, P.G. 32, col. 933B. 

8 Sf. Vasile cel Mare, Epistola 155, Ibidem, col. 612C. 

9 Ptolemeu, Epistola către Flora, VII, 9, „Sources Chretiennes“, vol. 24, p. 66. 

câțiva oameni desăvârșiţi din interiorul comunității creștine, ci la 
ansamblul credincioșilor care participă la viața sacramentală a Bi- 
sericii; aceștia se deosebesc de „neiniţiaţii“ care trebuie pregătiți 
prin catehizare progresivă pentru tainele iniţierii. În al doilea rând, 
tradiția ascunsă (66yua) poate fi afirmată public și astfel să devină 
„Propovăduire“ (rpwyua) atunci când o necesitate (de exemplu, 
lupta împotriva unei erezii) obligă Biserica să se pronunţe oficiall. 
Prin urmare, dacă tradiţiile primite de la Sfinții Apostoli rămân ne- 
scrise și păstrate în ascuns, dacă creștinii nu le-au cunoscut întot- 
deauna înțelesul lor tainic2, aceasta se datorează iconomiei înțelep- 
te a Bisericii care își învăluie tainele până când declararea lor des- 
chisă devine indispensabilă. Aici întâlnim una dintre antinomiile 
Scripturii: pe de o parte, să nu dai cele sfinte câinilor, nici să nu 
arunci mărgăritarele înaintea porcilor (Mt. 7, 6), pe de altă parte, 
„Nimic nu este acoperit care să nu iasă la iveală și nimic ascuns care 
să nu ajungă cunoscut“ (Mt. 10, 26; Lc. 12, 2). Tradițiile păzite în tă- 
cere și în taină, pe care Sfântul Vasile cel Mare le deosebește de pro- 
povăduirea orală, publică, ne fac să ne gândim la cuvintele care 
s-au grăit „la întuneric“, „la ureche“, „în odăi“, dar care se vor ves- 
ti „la lumină“, „de pe acoperișuri“ (Mt. 10, 27; Lc. 12, 3). 

Nu se mai pune problema unei opoziții între fpaga și &ypago, 
între propovăduirea orală și cea scrisă. Aici distincția dintre Tradi- 
ție și Scriptură pătrunde până în adâncul ei, punând de o parte cele 
ce se păstrează în taină, care pentru aceea nu trebuie scrise, și de 
cealaltă parte toate cele ce țin de propovăduire și care, o dată ce au 
fost exprimate public, pot fi puse în rândul Scripturii (Tpagat). Nu 
a considerat oportun însuși Sfântul Vasile cel Mare să descopere în 
scris taina mai multor „tradiţii“, transformându-le astfel în knpywy-— 
uaros ? Această nouă distincţie scoate în evidenţă caracterul tainic 
al Tradiţiei, deosebind astfel un fond ascuns de învățături orale, 
primite de la Apostoli, de ceea ce Biserica oferă spre cunoașterea 


1 Exemplul lui Guoovoog este tipic în acest sens. Conciziunea Sfântului Vasile 
în prezentarea temei despre dumnezeirea Duhului Sfânt se explică nu numai 
printr-o grijă de pedagog, dar și prin această concepție a tradiţiei ascunse. 

2 Sf. Vasile cel Mare, op. cit., col. 189C-192A. 

3 Sf. Vasile cel Mare, op. cit., col. 192A-193A. 

tuturor; prin urmare, această distincție scaldă „propovăduirea“ 
într-o mare de tradiții apostolice care nu pot fi trecute cu vederea 
sau subestimate fără a prejudicia Evanghelia. Mai mult, dacă cine- 
va ar proceda astfel, „ar transforma învățătura propovăduită (70 
puyua) într-o simplă denumire“ lipsită de sensl. Exemple ale 
unor astfel de tradiţii date de Sfântul Vasile cel Mare se leagă toate 
de viaţa sacramentală și liturgică a Bisericii (semnul Sfintei Cruci, 
ritualurile baptismale, sfințirea uleiului, epicleza euharistică, obi- 
ceiul întoarcerii către răsărit în vremea rugăciunii și acela al rămâ- 
nerii în picioare Duminica sau în perioada Penticostarului etc.). 
Dacă aceste „tradiţii nescrise“ (ră kpaga Tv £0cv), aceste taine ale 
Bisericii (dypapa rr Ekkicolas uvorripra) atât de numeroase, în- 
cât o zi întreagă n-ar ajunge pentru a le descrie?, sunt necesare pen- 
tru a înţelege adevărul Sfintei Scripturi (și, în general, adevăratul 
sens a toată „propovăduirea“), este clar că tradiţiile ascunse reve- 
lează „caracterul tainic” al cunoașterii creștine. Așadar, adevărul 
revelat nu este literă moartă, ci Cuvânt viu: la El se poate ajunge 
doar în Biserică, în urma iniţierii prin „taine“ sau sacramente? în- 
tru „taina cea din veci ascunsă neamurilor, iar acum descoperită 
sfinţilor Săi“ (Col. 1, 26). 

Tradițiile nescrise sau tainele Bisericii, despre care vorbește Sfân- 
tul Vasile cel Mare, constituie atunci hotarul cu Tradiţia propriu-zi- 
să și fac să se întrezărească o parte din trăsăturile ei. Într-adevăr, 
participarea la taina revelată se realizează prin inițierea sacramen- 
tală. Aceasta este o nouă cunoaștere, o „gnoză a lui Dumnezeu“ 
(yvăots 000) care se primește ca har, iar acest dar al cunoașterii se 
dobândește într-o „tradiție“ care este, după Sfântul Vasile cel Mare, 
mărturisirea Treimii din timpul botezului: o formulă sacră care ne 
poartă în luminăt. Aici linia orizontală a „tradiţiilor, primite din 
gura Domnului și transmise prin Apostoli și prin urmașii lor, se în- 
crucișează cu cea verticală, cu Tradiţia - trimiterea Sfântului Duh, 


1 Sf. Vasile cel Mare, Ibidem, col. 188AB. 

2 Sf. Vasile cel Mare, Ibidem, col. 188A; 192C-193A. 

3 Despre identificarea acestor doi termeni și despre înțelesul adânc al Sfin- 
telor Taine la scriitorii primelor veacuri, vezi Dom Odo Casel, Das christliche 
Kultusmysterium (Regensburg, 1932), p. 105 ș.u. 

4 Sf. Vasile cel Mare, op. cit., (X), col. 113B. 

care deschide membrilor Bisericii o perspectivă infinită a tainei în 
fiecare cuvânt al Adevărului revelat. Pornind de la tradiţii, precum 
cele expuse de Sfântul Vasile cel Mare, trebuie să mergem mai de- 
parte și să admitem Tradiţia, care se deosebește de ele. 

De fapt, dacă fără a se face ultima distincție ne oprim la hotarul 
tradițiilor ascunse, nescrise, vom rămâne încă în planul orizontal al 
rapad6oes-urilor, unde Tradiția ne apare ca „proiectată în tărâmul 
Sfintelor Scripturi“. Într-adevăr, ar fi imposibil să separăm de Sfân- 
ta Scriptură sau, cu un cuvânt mai general, de „propovăduire“ 
aceste tradiții ascunse, dar putem întotdeauna să le deosebim de 
cuvintele rostite public, ca fiind cuvinte grăite în taină sau păzite în 
tăcere. Fapt este că distincţia finală nu se va trasa atâta vreme cât 
rămâne un ultim element ce leagă Tradiţia de Scriptură — cuvântul 
care servește drept fundament pentru deosebirea tradițiilor ascun- 
se de propovăduirea deschisă. Pentru a delimita noțiunea pură de 
Tradiţie, pentru a o goli de tot ce este proiecţie a ei în planul ori- 
zontal al Bisericii, ar trebui să mergem dincolo de opoziţia dintre 
cuvintele păstrate în taină și cele propovăduite cu glas tare, așe- 
zând alături „tradiţiile“ și „propovăduirea“. Ele au în comun acest 
lucru că, ascunse sau nu, sunt totuși exprimate prin cuvânt. Ele 
presupun întotdeauna o expresie verbală, fie că este vorba de cu- 
vinte propriu-zise, pronunţate sau scrise, fie de un limbaj mut, ofe- 
rit înțelegerii prin manifestarea vizuală (iconografie, gesturi rituale 
etc.). Luat cu acest sens general, cuvântul nu este numai un semn 
exterior, utilizat pentru a desemna un concept, ci, mai presus de 
toate, este un conținut ce se definește în mod inteligibil într-un dis- 
curs articulat sau în orice altă formă de expresie exterioară. 

Dacă astfel este natura cuvântului, nimic din ceea ce se revelea- 
ză și se face cunoscut nu poate rămâne străin de el. Fie el Scriptu- 
ră, propovăduire sau „tradiții apostolice păstrate în tăcere“, același 
cuvânt A0yog sau Aoyta poate fi la fel aplicat la tot ceea ce constitu- 
ie expresie a Adevărului revelat. De fapt, acest cuvânt se repetă ne- 
încetat în literatura patristică pentru a desemna în aceeași măsură 
Sfânta Scriptură și Simbolurile de credinţă. Astfel, Sfântul loan Ca- 
sian vorbește despre Simbolul de la Antiohia: „Este cuvântul pe 
scurt (breviatum verbum) pe care Domnul l-a dat [...] concentrând în 
câteva cuvinte credința Testamentelor Sale pentru a cuprinde pe 

scurt înţelesul a toată Scriptura.“1! Dacă ne gândim apoi că Sfintele 
Scripturi nu sunt o colecţie de cuvinte despre Dumnezeu, ci Cu- 
vântul lui Dumnezeu (A6yog roi 9e0V), vom înţelege de ce, mai 
ales de la Origen încoace, a existat mereu dorinţa de a identifica 
prezența Logosului divin din scrierile celor două Testamente cu În- 
truparea Cuvântului prin care Scripturile „s-au împlinit“. Cu mult 
înainte de Origen, Sfântul Ignatie al Antiohiei a refuzat să vadă în 
Sfintele Scripturi doar un document istoric, „arhive“, și să justifice 
Evanghelia prin textele Vechiului Testament declarând: „Pentru 
mine, arhivele mele sunt lisus Hristos; arhivele mele inviolabile 
sunt Crucea Lui și Moartea Lui și Credinţa care vine de la EI i 
El este Ușa Tatălui prin care intră Avraam și Isaac și lacov și Pro- 
feţii și Apostolii și Biserica.“2 Dacă prin faptul Întrupării Cuvântu- 
lui Sfintele Scripturi nu sunt arhive ale Adevărului, ci Trupul Lui 
viu, nu poţi avea Scripturile decât în Biserică, Trupul unic al lui 
Hristos. Din nou ne întoarcem la ideea suficienței Scripturii. Dar 
nu este nimic negativ aici: ea nu exclude, ci își asumă Biserica, cu 
tainele, instituțiile și învățătura ei transmisă de Apostoli. Și nici 
această suficiență, această „pleromă“ a Scripturii, nu exclude alte 
expresii ale aceluiași Adevăr pe care Biserica îl va putea exprima 
(tot așa cum desăvârșirea lui Hristos, Capul Bisericii, nu exclude 
Biserica — complement al slăvitei Sale umanităţi). Știm că apărătorii 
sfintelor icoane au fundamentat posibilitatea iconografiei creștine 
pe faptul Întrupării Cuvântului: icoanele, la fel ca și Scriptura, sunt 
expresii ale inexprimabilului și au ajuns să fie posibile datorită re- 
velaţiei lui Dumnezeu care s-a împlinit în Întruparea Fiului. La fel 
și definițiile dogmatice, exegeza, liturghia, pentru că toate partici- 
pă în Biserica lui Hristos la aceeași plinătate a Cuvântului care se 
află și în Scripturi, fără a se limita sau a se reduce astfel. În sfera 
acestei calităţi „totalizatoare“ a Cuvântului întrupat, toate câte ex- 
primă Adevărul revelat se leagă de Scriptură și dacă toate ar fi să 
devină „scriptură“, „lumea aceasta n-ar cuprinde cărțile ce s-ar fi 


1 „Breviatum verbum“ este o aluzie la Rom. 9, 27, care, la rândul său, 
citează din Isaia 10, 22. Vezi Fer. Augustin, De Symbolo, I: P.L. 40, col. 628; Sf. 
Chiril al Ierusalimului, Cateh. V, 12: PG. 33, col. 521AB. 

2 Către Filadelfieni, VUI, 2 și IX, 1, „Sources Chrâtiennes“, 10, ed. a 2-a, p. 150. 

scris“ (In. 21, 25). Însă de vreme ce exprimarea tainei transcendente 
a devenit posibilă prin faptul Întrupării Cuvântului, se pune pro- 
blema unde se află până la urmă Tradiţia pe care am căutat-o deta- 
șând progresiv sensul ei pur de tot ceea ce o poate lega de realita- 
tea scripturistică. 

Așa cum am mai spus, Tradiţia nu trebuie căutată în planurile 
orizontale ale „tradițiilor“, care, la fel ca și Scriptura, sunt determi- 
nate de Cuvânt. larăși, dacă am dori să o separăm de tot ceea ce 
ține de realitatea Cuvântului, ar trebui să spunem că Tradiţia este 
Tăcere. „Cel ce cu adevărat are cuvântul lui lisus poate auzi chiar 
și tăcerea Lui (71js rjovxlas auroY dxoveiv)“, spune Sfântul Ignatie 
al Antiohiei!. După câte știu, acest text nu a fost niciodată folosit în 
numeroasele studii care citează din abundență pasaje patristice de- 
spre Tradiţie, întotdeauna aceleași pasaje, cunoscute de toți, fără a 
fi vreodată avertizați că există texte în care cuvântul „tradiţie“ nu 
este menţionat, dar care pot fi mai elocvente decât multe altele. 

Putinţa de a auzi tăcerea lui lisus, atribuită de Sfântul Ignatie 
celor care au cu adevărat cuvântul Lui, reverberează în chemarea 
repetată a lui Hristos către ascultătorii Săi: „Cel ce are urechi de 
auzit să audă.“ Cuvintele Revelaţiei au atunci o aură de tăcere care 
nu poate fi sesizată de urechile celor din afară. Sfântul Vasile cel 
Mare se referă la același lucru când spune, în pasajul său despre 
tradiţii: „Există și o formă de tăcere, obscuritatea folosită de Scrip- 
tură pentru a-și face învățăturile greu de înțeles pentru cei ce le ci- 
tesc.“2 Această tăcere a Scripturilor n-ar putea fi separată de ele: 
este transmisă de Biserică în cuvintele Revelaţiei drept condiţie 
fundamentală a primirii lor. Dacă am separa-o de cuvinte (totdea- 
una în planul orizontal, unde ele exprimă Adevărul revelat), pen- 
tru a fi cu adevărat primită ca plinătate, ea cere o întoarcere către 
planul vertical ca să putem „înțelege împreună cu toţi sfinții“ nu 
numai ce este „lărgimea și lungimea“ Revelaţiei, dar și „înălțimea 
și adâncimea“ ei (Efes. 3, 18). 

În punctul în care am ajuns nu mai putem să separăm Scriptura 
de Tradiţie, nici să le juxtapunem ca două realități distincte. Trebu- 


1 Către Efeseni, XV, 2, „Sources Chrâtiennes“, 10, ed. a 2-a, p. 84. 
2 Op. cit., col. 189BC. 

ie totuși să le distingem, să'sesizăm mai bine unitatea lor indivizi- 
bilă care conferă Revelaţiei date Bisericii caracterul de plinătate. 
Dacă Scripturile și tot ceea ce Biserica poate produce, în cuvinte 
scrise sau rostite, în imagini sau în simboluri liturgice, sau de altă 
natură, reprezintă moduri distincte de exprimare a Adevărului, 
tradiţia este unicul mod de a-l primi. Precizăm, modul unic, nu mo- 
dul uniform, pentru că Tradiţia, în sensul ei pur, nu are nimic for- 
mal. Ea nu se impune conștiinței umane prin garanţii formale ale 
adevărurilor de credinţă, ci face accesibilă descoperirea evidenţei 
lor interioare. Nu conţinutul Revelaţiei, ci lumina care o descoperă; 
nu cuvântul, ci suflarea vie care face cuvântul să se audă o dată cu 
tăcerea din care a veniti; nu Adevărul, ci o trimitere a Duhului 
Adevărului fără de care Adevărul nu poate fi primit. „Nimeni nu 
poate să zică: Domn este lisus, decât în Duhul Sfânt“ (I Cor. 12, 3). 
Noţiunea pură a Tradiţiei poate fi atunci definită: ea este viața 
Sfântului Duh în Biserică, dăruind fiecărui membru al Trupului lui 
Hristos putinţa de a auzi, de a primi, de a cunoaște adevărul în Lu- 
mina Sa proprie, și nu în lumina rațiunii umane. Aceasta este gno- 
za adevărată pe care o datorăm lucrării Luminii divine (PowTouOş 
77js yvooews 1ris 66Ens Tov Beou — Il Cor. 4, 6), Tradiţia unică, liberă 
de orice „filozofie“, de tot ce trăiește „din predania omenească 
după înțelesurile cele slabe ale lumii, și nu după Hristos“ (Col. 2, 
8). Această libertate față de orice condiționare naturală, față de 
orice împrejurare istorică este prima trăsătură caracteristică a di- 
mensiunii verticale a Tradiţiei: este proprie gnozei creștine — „Veţi 
cunoaște Adevărul și Adevărul vă va face liberi” (In. 8, 32). Nimeni 
nu poate cunoaște Adevărul, nici cuvintele Revelaţiei fără să fi 
primit Duhul Sfânt; „„„.„unde este Duhul Domnului, acolo este li- 
bertate“ (II Cor. 3, 17)2. Această libertate a copiilor lui Dumnezeu, 
care se opune robiei fiilor acestei lumi, se exprimă prin „Sinceri- 
tate“ (zappnota) și astfel se pot adresa lui Dumnezeu, Care Îl 
cunoaște pe Cel Căruia 1 se închină ei, pentru că se închină Tatălui 
„în Duh și în Adevăr“ (In. 4, 23-24). 


1 Cf. Sf. Ignatie al Antiohiei, Către Magnezieni, VIII, 2, „Sources Chre6- 
tiennes“, 10, ed. a 2-a, p. 102. 

2 Vezi interpretarea Sfântului Vasile la acest text, op. cit., XX, col. 
164C-165C. 

În dorinţa de a deosebi Tradiția de Sfânta Scriptură am căutat să 
dezbrăcăm noțiunea de tot ce ar fi putut-o apropia de realitatea 
scripturistică. A trebuit să o deosebim de „tradiţii“, așezându-le pe 
acestea din urmă împreună cu Scripturile și cu toate formele de ex- 
primare a Adevărului pe același plan orizontal, unde singurul 
nume pe care l-am găsit pentru a o desemna este acela de Tăcere. 

Așadar, îndată ce am separat Tradiţia de tot ce putea primi pro- 
pria-i proiecție în planul orizontal, trebuie să intrăm într-o altă di- 
mensiune pentru a ajunge la termenul analizei noastre. Contrar 
analizelor proprii filozofiei, începând cu Platon și Aristotel care 
sfârșesc prin a dizolva concretul rezolvându-l în idei sau concepții 
generale, analiza noastră ne conduce în final la Adevăr și la Duh, 
la Cuvântul și la Duhul Sfânt, două Persoane distincte, dar unite 
indisolubil, a Căror dublă iconomie, în timp ce întemeiază Biseri- 
ca, condiționează totodată caracterul distinct și indisolubil al Scrip- 
turii și al Tradiţiei. 


* 


Punctul culminat al analizei noastre - Cuvânt Întrupat și Duh 
Sfânt în Biserică, condiţie dublă a plinirii Revelaţiei — va servi ca 
placă turnantă de la care vom porni pe drumul sintezei și vom sta- 
bili locul Tradiţiei în cadrul realităţilor concrete ale vieţii ecleziale. 
Mai întâi va fi necesar să stabilim o dublă reciprocitate în iconomia 
celor două Persoane divine trimise de Tatăl. Pe de o parte, de la 
Duhul Sfânt și din Fecioara Maria s-a întrupat Cuvântul. Pe de altă 
parte, după Întruparea și lucrarea Sa de răscumpărare, prin Cu- 
vântul pogoară Duhul Sfânt asupra membrilor Bisericii la Cincize- 
cime. În primul caz, Duhul Sfânt vine mai întâi, dar în vederea În- 
trupării, pentru ca Fecioara Maria să-L poată zămisli pe Fiul spre a 
Se face Om. Rolul Sfântului Duh este atunci funcțional: El este pu- 
terea Întrupării, condiția virtuală a primirii Cuvântului. În al doi- 
lea caz, Fiul este Cel ce vine mai întâi, pentru că EI Î trimite pe Du- 
hul Sfânt, Care vine de la Tatăl, dar Duhul Sfânt are rolul principal: 
El este ținta întrucât El este dat membrilor Bisericii lui Hristos pen- 
tru a-i îndumnezei prin har. Prin urmare, aici rolul Cuvântului în- 
trupat este, la rândul său, funcțional în relație cu Duhul: forma, ca 
să spunem așa, „canonul“ sfințirii este condiția formală a primirii 

Sfântului Duh. Adevărata și sfânta Tradiţie, după Filaret al Mosco- 
vei, nu constă în transmiterea văzută și verbală a învățăturilor, re- 
gulilor, instituţiilor și ritualurilor: „ea este în același timp o trimite- 
re nevăzută și reală a harului și a sfinţirii.“1 Dacă trebuie să deose- 
bim ceea ce se transmite (tradiţii orale și scrise) de modul unic în 
care această transmitere se primește în Duhul Sfânt (Tradiția ca 
principiu al cunoașterii creștine), este însă imposibil să le separăm; 
de aici ambivalenţa termenului „tradiţie“, care desemnează simul- 
tan dimensiunea orizontală și cea verticală a Adevărului pe care îl 
are Biserica. Orice transmitere de adevăr sau de credință poartă în 
sine o transmitere a harului Sfântului Duh. Prin urmare, ceea ce se 
transmite în afara Duhului Care „a grăit prin proroci“ nu poate fi 
recunoscut de Biserică drept cuvântul Adevărului, cuvânt apropi- 
at de cărţile sfinte inspirate de Dumnezeu și, împreună cu Sfintele 
Scripturi, „recapitulate“ în Cuvântul întrupat. Această suflare a fo- 
cului penticostal, trimitere a Duhului Adevărului, Care purcede de 
la Tatăl și este trimis de Fiul, actualizează caracterul suprem al Bi- 
sericii: conștiința Adevărului revelat, posibilitatea de a raționa și 
de a discerne între adevărat și fals în lumina Duhului Sfânt: „păru- 
tu-s-a Duhului Sfânt și nouă” (Fapte 15, 28). Dacă Duhul Sfânt este 
unicul criteriu al Adevărului, revelat de Cuvântul întrupat, E] este 
și principiu al Întrupării, întrucât același Duh Sfânt prin care Fe- 
cioara Maria a putut să fie Maica lui Dumnezeu acționează ca func- 
ție a Cuvântului, ca putere de exprimare a Adevărului în definiții 
inteligibile sau în imagini și simboluri sensibile, în documentele 
credinţei, între care Biserica va trebui să hotărască dacă aparțin sau 
nu Tradiţiei sale. 

Aceste considerații ne sunt necesare pentru a putea găsi din 
nou, în cazuri concrete, relația dintre Tradiţie și Adevărul revelat, 
primit și exprimat de Biserică. Așa cum am văzut, Tradiţia, ca noți- 
une de bază, nu este conţinutul revelat, ci modul unic de primire a 
revelaţiei, o însușire datorată Duhului Sfânt, care face Biserica aptă 
să cunoască Cuvântul întrupat în relaţia Sa cu Tatăl (gnoza supre- . 
mă care este Teologia în înțelesul propriu al cuvântului, aflat la Pă- 


1 G. Florovsky, The Ways of Russian Theology, Nordland Publishing Com- 
pany, p. 214. 

rinții primelor veacuri), ca și tainele iconomiei divine, de la crearea 
cerului și a pământului din Facere, până la cerul nou și pământul 
nou din Apocalipsă. Recapitulată în Întruparea Cuvântului, istoria 
iconomiei divine se va face cunoscută prin Sfintele Scripturi în re- 
capitularea celor două Testamente de către același Cuvânt. Dar 
această unitate a Scripturilor nu poate fi recunoscută decât în Tra- 
diție, în lumina Duhului Sfânt transmis membrilor Trupului unic al 
lui Hristos. Cărţile Vechiului Testament, alcătuite de-a lungul mai 
multor secole, scrise de diverși autori care adesea au adunat și au 
împletit diferite tradiții religioase, au, în ochii unui istoric al religii- 
lor, doar o unitate întâmplătoare, mecanică. Unitatea lor cu scrieri- 
le Noului Testament îi va părea convenţională și artificială. Dar un 
fiu al Bisericii va putea recunoaște unitatea inspiraţiei și obiectul 
unic al credinței în aceste scrieri heteroclitice, țesute de același 
Duh, Care, după ce a grăit prin proroci, a venit înaintea Cuvântu- 
lui pentru a o face pe Fecioara Maria aptă să slujească drept mijlo- 
citoare a Întrupării lui Dumnezeu. 

Numai în Biserică se poate recunoaște cu deplină conștiință uni- 
tatea inspirației cărților sfinte, pentru că numai Biserica singură are 
Tradiţia — cunoașterea în Duhul Sfânt a Cuvântului întrupat. Fap- 
tul că acest canon al scrierilor Noului Testament s-a format relativ 
târziu, cu unele ezitări, arată că Tradiţia nu este nicidecum automa- 
tă: ea reprezintă condiţia Bisericii care are o conștiință infailibilă, 
dar nu este un mecanism ce negreșit va face cunoscut Adevărul în 
afara și dincolo de conștiința persoanelor, în afara oricărei delibe- 
rări și rațiuni. De fapt, dacă Tradiţia este facultatea de a raționa în 
Lumina Duhului Sfânt, aceasta îi obligă pe cei care doresc să cu- 
noască Adevărul în Tradiţie să facă neîncetate eforturi: nu rămâ- 
nem în tradiție dintr-o anumită inerție istorică, ținând drept „tra- 
diție primită de la Sfinţii Părinţi“ tot ce măgulește prin forţa obiș- 
nuinței o anumită sensibilitate habotnică. Dimpotrivă, tocmai prin 
înlocuirea Tradiţiei Duhului Celui viu în Biserică cu „tradiţiile“ de 
felul acela riscăm să ne aflăm în final în afara trupului lui Hristos. 
Nu trebuie să gândim că atitudinea conservatoare este întotdeau- 
na salutară, nici că ereticii sunt întotdeauna „inovatori“. Dacă Bise- 
rica, după ce a stabilit canonul Sfintei Scripturi, îl păstrează în Tra- 
diție, această conservare nu este statică sau inertă, ci dinamică și 

conștientă — în Duhul Sfânt Care înnoiește „cuvintele Domnului“, 
„cuvinte curate, argint lămurit în foc [...], curățat de șapte ori“ (Ps. 
11,6). Dacă Acela ar lipsi, s-ar conserva doar un text mort, mărturie 
a unei epoci sfârșite, și nu Cuvântul viu, dătător de viață, expresia 
desăvârșită a Revelaţiei pe care o are independent de existența ve- 
chilor manuscrise discordante sau a noilor „ediţii critice“ ale Bibli- 
ei. Se poate spune că „Tradiţia“ reprezintă spiritul critic al Bisericii. 
Însă contrar „spiritului'“critic al științei umane, judecata critică a 
Bisericii se ascute în Duhul Sfânt. Atunci va avea cu totul alt prin- 
cipiu: acela al plinătății neîmpuțţinate a Revelaţiei. Astfel, Biserica, 
trebuind să corecteze alterările inevitabile ale textelor sacre (pe 
care anumiți „tradiționaliști“ doresc să le păstreze cu orice preţ, 
atribuind uneori o semnificație mistică greșelilor stupide ale copiș- 
tilor), va putea totodată să recunoască în unele interpolări de mai 
târziu (de exemplu, în pasajul „trei sunt Care mărturisesc în cer“ 
din prima epistolă a Sfântului loan) o expresie autentică a Adevă- 
rului revelat. Firește, autenticitatea are aici cu totul alt sens decât în 
disciplinele istoricel. Nu numai Sfintele Scripturi, dar și tradițiile 
orale primite de la Apostoli au fost păstrate doar în virtutea Tra- 
diției — Lumina care le descoperă adevăratul lor sens și adevărata 
lor semnificație, esenţiale pentru Biserică. Aici, mai mult decât ori- 
unde, Tradiţia își exercită acțiunea ei critică, descoperindu-și, mai 
presus de toate, aspectul său negativ și exclusiv: respinge „basmele 
cele lumești și băbești“ (| Tim. 4, 7) primite cu habotnicie de toți 
aceia al căror „tradiţionalism“ constă în a accepta cu credibilitate 
nelimitată tot ce se insinuează în viața Bisericii, ca să rămână aco- 
lo prin forța obișnuinţei?. În epoca în care tradiţiile orale venite de 
la Apostoli au început să se fixeze în scris, tradiţiile adevărate și 


! În omiliile sale la Epistola către Evrei, după ce și-a exprimat opinia în 
privința sursei acestei Epistole, în care învățătura este paulină, dar stilul și 
compoziția denotă un alt autor, Origen adaugă următoarele: „Dacă vreo Bi- 
serică crede că această Epistolă este scrisă de Sfântul Pavel, fie cinstită pen- 
tru aceasta. Pentru că nu la întâmplare a fost ea transmisă de către înaintași 
sub numele Sfântului Pavel. Dar atunci cine a scris Epistola ? Dumnezeu știe 
adevărul.“ 

2 Încă și în zilele noastre literatura hagiografică oferă exemple similare, ca 
să nu mai menționăm monstruozitățile liturgice care, pentru unii oameni, au 
primit și ele un caracter „tradițional“ și sacru. 

cele false se cristalizează împreună în numeroase apocrife, dintre 
care mai multe au circulat sub numele Apostolilor sau ale altor 
sfinți. „Nu suntem în necunoștință, spune Origeni!, că multe dintre 
aceste scrieri apocrife au fost alcătuite de oameni lipsiți de cucer- 
nicie, dintre aceia care fac să răsune fărădelegea lor, și că unele din- 
tre aceste invenții sunt folosite de către „hipitieni“, iar altele de 
către ucenicii lui Vasilid. Trebuie să luăm atunci aminte, să nu pri- 
mim toate apocrifele care circulă sub numele sfinților, pentru că 
unele au fost alcătuite de evrei poate tocmai ca să distrugă adevă- 
rul Scripturilor noastre și să întemeieze învățături false. Dar, pe de 
altă parte, nu trebuie să respingem în întregime tot ce poate arun- 
ca o lumină asupra Scripturilor noastre. Este un semn al mărimii 
de suflet să auzi și să împlinești aceste cuvinte ale Scripturii: „Toate 
să le cercați; ţineţi ce este bun“ (| Tes. 5, 21). Totuși, întrucât faptele 
și cuvintele pe care memoria Bisericii le-a păstrat din vremurile 
apostolice „în tăcere, departe de orice tulburare și curiozitate“, au 
fost divulgate în scrieri de origine heterodoxă, aceste apocrife, deși 
separate de canonul scripturistic, nu trebuie să fie întru totul res- 
pinse. Biserica va ști să extragă din ele unele elemente care pot să 
completeze sau să ilustreze evenimente despre care Scriptura nu 
vorbește, dar pe care Tradiţia le recunoaște ca adevărate. Mai mult, 
amplificările de origine apocrifă vor servi pentru a da culoare tex- 
telor liturgice și iconografiei anumitor sărbători. Se vor folosi atunci, 
cu discernământ și moderație, izvoare apocrife care ar putea repre- 
zenta tradiții apostolice deformate. Recreate prin Tradiţie, aceste 
elemente purificate și aduse în matca autenticității sunt redate Bi- 
sericii ca proprie moștenire. Un asemenea discernământ va fi nece- 
sar de fiecare dată când Biserica întâlnește scrieri care pretind că 
aparţin tradiției apostolice. Le va respinge sau le va primi fără a 
trebui să pună problema autenticității lor istorice, ci luând în con- 
siderare, mai presus de toate, conținutul lor în lumina Tradiţiei. 
Uneori este necesară o considerabilă muncă de clarificare și de 
adaptare pentru ca o apocrifă să poată fi utilizată până la urmă de 
Biserică drept adeverire a Tradiţiei sale. Așa se face că Sfântul Ma- 
xim Mărturisitorul a trebuit să scrie comentariul său la „Corpus 


1 Tâlcuire la Matei, seria XXVIII, P.G. 13, col. 1637. 


2 Sf. Vasile cel Mare, op. cit., col. 188. 


19 


dionysiacum“ pentru a scoate la lumină înțelesul ortodox al aces- 
tor scrieri teologice care circulau în cercuri monofizite sub pseudo- 
nimul Sfântului Dionisie Areopagitul, adoptat de autorul sau com- 
pilatorul lor. Fără a aparține „tradiţiei apostolice“ propriu-zise, 
Corpus-ul dionisian aparține „tradiției patristice“ care o continuă 
pe cea a apostolilor și a discipolilor lorl. La fel se poate spune și de- 
spre alte scrieri de acest fel. În privinţa tradiţiilor orale care pretind 
autoritate apostolică, mai ales cele referitoare la obiceiuri și institu- 
ţii, judecata Bisericii va lua în considerare nu numai sensul lor, ci și 
universalitatea utilizării lor. 

Să remarcăm că acel criteriu formal al tradițiilor, exprimat de 
Sfântul Vincențiu de Lerins: „Quod semper, quod ubique ab omni- 
bus“, se aplică deplin numai acelor tradiții apostolice care au fost 
transmise oral de-a lungul a două sau trei secole. Scripturile Nou- 
lui Testament scapă deja acestei reguli, deoarece ele nu au fost „în- 
totdeauna“, nici „pretutindeni“, nici „primite de toți“, înainte de 
stabilirea definitivă a canonului scripturistic. Orice s-ar putea spu- 
ne de către cei care uită semnificația fundamentală a Tradiţiei, do- 
rind înlocuirea ei cu o „regulă de credință“, formula Sfântului Vin- 
cent rămâne mai puțin aplicabilă definiţiilor dogmatice ale Bise- 
ricii. Este destul să amintim că 6uoovorog nu era câtuși de puţin 


Su, 


„tradițională“; cu câteva excepţii?, nu a fost niciodată folosită nică- 


1 Ar fi tot atât de fals să fie negat caracterul tradițional al lucrării lui „Dio- 
nisie“ pe baza faptului că originea ei este neapostolică, precum este și dorința 
de a o atribui convertitului Sfântului Pavel sub pretextul că aceste scrieri au 
fost primite de Biserică sub numele Sfântului Dionisie Areopagitul. Ambele 
atitudini denotă în egală măsură lipsa unei adevărate conștiințe a Tradiţiei. 

2 Înainte de Niceea, termenul GuoovoLog se găsește într:un fragment al co- 
mentariului lui Origen la Epistola către Evrei, citat de Pamfil Martirul (P.B. 14, 
col. 1308), și în „Apologia lui Origen“ de către același Pamfil, tradusă de 
Rufin (P.G. 17, col. 580-581), și în dialogul anonim „Despre adevărata credin- 
ță în Dumnezeu“, greșit atribuită lui Origen (ed. W.H. van de Saude Bakhuy- 
zen, Leipzig, 1901, 1, 2). După Sfântul Atanasie, Sfântul Dionisie al Alexan- 
driei a fost acuzat, în jurul anilor 259-261, că nu a recunoscut faptul că Hris- 
tos este consubstanţial cu Dumnezeu; se spune că Dionisie a răspuns că a 
evitat cuvântul 6uoovoog, care nu se află în Scripturi, dar a recunoscut înțe- 
lesul ortodox al acestei expresii (Sfântul Atanasie, De sententia Dionysii, nr. 18: 
PG. 25, col. 505). Tratatul Credința ortodoxă, unde se poate găsi expresia 
Guoovotog în sens niceean (P.G. 10, col. 1128), nu aparţine Sfântului Grigorie 

ieri și de nimeni, în afară de gnosticii valentinieni și de ereticul Pa- 
vel din Samosata. Biserica a transformat-o în cuvinte curate, „ar- 
gint lămurit în foc [...], curăţat de șapte ori“ în creuzetul Duhului 
Sfânt și al liberei conștiințe a celor care judecă prin Tradiţie, luân- 
du-și libertatea de a nu se lăsa seduși de nici un fel de obișnuinţă 
formală, de nici o ispită firească a trupului și a sângelui, care ade- 
sea iau înfățișarea consacrării obscure și neluate în seamă. 
Dinamismul Tradiţiei nu permite nici o inerție, nici în formele 
obișnuite ale evlaviei, nici în expresiile dogmatice repetate mecanic 
ca niște rețete magice ale Adevărului, garantate de autoritatea Bise- 
ricii. A păstra „tradiția dogmatică“ nu înseamnă a te atașa de for- 
mele doctrinare: a fi în Tradiţie înseamnă a păstra adevărul viu în 
Lumina Duhului Sfânt sau, mai degrabă, înseamnă a păstra Ade- 
vărul prin puterea dătătoare de viaţă a Tradiţiei. Dar această putere 
se păstrează printr-o neîncetată înnoire — ca tot ce vine de la Duhul. 


* 


A înnoi nu înseamnă a înlocui vechile expresii ale Adevărului cu 
altele noi, mai explicite și mai bine elaborate teologic. Dacă ar fi 
așa, am fi obligaţi să recunoaștem că acel creștinism erudit al pro- 
fesorilor de teologie reprezintă un considerabil progres față de cre- 
dința „primitivă“ a ucenicilor Apostolilor. În zilele noastre se vor- 
bește foarte mult despre „dezvoltarea teologică“, adesea fără să se 
țină seama de măsura în care această expresie (care aproape că a 
devenit o banalitate) poate fi ambiguă. De fapt implică, la unii au- 
tori moderni, o concepție evoluționistă asupra istoriei dogmei creș- 
tine. Au existat încercări de a interpreta acest pasaj al Sfântului Gri- 
gorie de Nazianz în sensul unui „progres dogmatic“: „Vechiul Tes- 
tament L-a făcut cunoscut cu claritate pe Tatăl și în chip tainic pe 
Fiul. Noul Testament L-a făcut cunoscut pe Fiul, dar a lăsat doar să 
se întrezărească Dumnezeirea Duhului Sfânt. Astăzi Duhul este 
printre noi și se descoperă în toată slava Sa. N-ar fi fost prudent ca 


al Neo-Cezareii; este o scriere postniceeană, probabil de la sfârșitul secolului 
al IV-lea. Astfel, utilizările termenului Guoovorog la scriitorii ortodocși de di- 
nainte de Niceea sunt, în cea mai mare parte, nesigure: nu ne putem baza pe 
traducerea lui Rufin. În orice caz, folosirea acestui termen este foarte restrân- 
să și are caracter accidental. 

înainte de recunoașterea Dumnezeirii Tatălui să se propovăduiască 
deschis Dumnezeirea Fiului și, atâta timp cât Dumnezeirea Fiului 
nu fusese acceptată, să îl impună pe Sfântul Duh, dacă pot îndrăzni 
să mă exprim așa.“! Dar Duhul este printre noi din ziua Cincizeci- 
mii și cu El, lumina Tradiţiei: adică nu numai ceea ce s-a transmis 
(căci ar fi fost un „depozit“ sacru și inert), ci însăși forța transmi- 
terii dată Bisericii care însoțește tot ce se transmite ca unic mod de 
a primi și a avea Revelația. Însă unicul mod de a avea Revelația în 
Sfântul Duh este de a o avea în plinătatea ei. În felul acesta cunoaș- 
te Biserica Adevărul în Tradiţie. Dacă a existat o creștere în cunoaș- 
terea tainelor divine, o revelație progresivă, „o lumină venind pu- 
țin câte puțin“ înainte de venirea Sfântului Duh, altfel este pentru 
Biserică. Dacă se mai poate vorbi de dezvoltare, nu cunoașterea Re- 
velaţiei în Biserică este cea care progresează sau se dezvoltă cu fie- 
care definiție dogmatică. Dacă am îmbrăţișa întreaga istorie doctri- 
nară de la începuturile ei până în zilele noastre, citind Enchiridi- 
on-ul lui Denzinger sau cele cincizeci de volume in folio ale lui 
Mansi, cunoașterea pe care am putea-o avea despre taina Sfintei 
Treimi nu ar fi mai profundă decât era aceea a unui Părinte din se- 
colul al IV-lea care vorbește de duoovoroş, nici decât cea a unui 
Părinte anteniceean care nu vorbește încă despre ea, nici decât cea 
a Sfântului Pavel căruia însuși termenul „Treime“ îi rămâne încă 
străin. În fiecare moment al istoriei sale Biserica le dă membrilor ei 
putinţa de a cunoaște Adevărul într-o plinătate pe care lumea nu o 
poate conţine. Acest mod de a cunoaște Adevărul viu în Tradiţie 
este cel pe care îl apără în crearea unor definiții dogmatice. 

„A cunoaște în deplinătate“ nu înseamnă „a avea plinătatea cu- 
noașterii“; aceasta va fi numai în lumea ce va să vină. Dacă Sfântul 
Pavel spune că acum cunoaște „în parte“ (| Cor. 13, 12), acest Ex 
u&povs nu exclude plinătatea în care cunoaște. Nu dezvoltarea 
dogmatică ulterioară va pune capăt „cunoașterii în parte“ a Sfântu- 
lui Pavel, ci actualizarea eshatologică a plinătăţii în care, nelămu- 
rit, dar sigur, creștinii cunosc aici, jos, tainele Revelației. Cunoaște- 


rea £k u&povg nu va înceta pentru că a fost falsă, ci pentru că rolul 


ei a fost doar acela de a ne face să ne unim cu plinătatea care depă- 
șește orice facultate umană de cunoaștere. Aceasta înseamnă că nu- 


1 Cuvântul XXXI (al V-lea teologic), c. 26, P.G. 36, col. 101C, p. 20. 


22 


m 


mai în lumina desăvârșirii se poate cunoaște „în parte“ și numai în 
această plinătate hotărăște Biserica în ce măsură cunoașterea parți- 
ală exprimată într-o doctrină sau alta aparține sau nu Tradiţiei. 
Orice doctrină teologică ce pretinde a fi o explicare perfectă a tai- 
nei revelate se va dovedi inevitabil falsă: prin însuși faptul de a 
pretinde că exprimă cunoașterea desăvârșită se va opune desăvâr- 
șirii în care Adevărul se cunoaște în parte. O doctrină trădează Tra- 
diția atunci când caută să-i ia locul: gnosticismul oferă exemplul 
izbitor al unei încercări de a înlocui plinătatea dogmatică, dată de 
Biserică drept condiție a adevăratei cunoașteri, cu un fel de depli- 
nătate statică a unei „doctrine revelate“. Pe de altă parte, o dogmă 
definită de Biserică sub forma cunoașterii parțiale deschide de fie- 
care dată un nou acces către desăvârșire în afara căreia Adevărul 
revelat nu poate fi nici cunoscut, nici mărturisit. Ca expresie a ade- 
vărului, o dogmă de credinţă aparține Tradiţiei fără ca totuși să 
constituie una din „părțile“ sale. 

Ea este un mijloc, un instrument rațional care duce la alipirea de 
Tradiţia Bisericii. Este o mărturie a Tradiţiei, limita ei exterioară 
sau, mai degrabă, ușa strâmtă care duce la cunoașterea Adevărului 
în Tradiţie. 

În lăuntrul cercului dogmei, cunoașterea tainei revelate la care 
poate ajunge un membru al Bisericii, gradul de „gnoză“ creștină va- 
riază după măsura duhovnicească a fiecăruia. Această cunoaștere a 
Adevărului în Tradiţie va putea atunci să crească în om, cu cât va 
înainta omul în sfinţenie (Col. 1, 10): un creștin va fi desăvârșit în 
cunoaștere la vârsta maturității sale duhovnicești. Dar ar îndrăzni 
cineva să vorbească, în ciuda tuturor evidenţelor, despre un progres 
colectiv în cunoașterea tainei creștine, progres care s-ar datora unei 
„dezvoltări de ordin dogmatic“ a Bisericii ? Să fi început această 
dezvoltare în „copilăria evanghelică“ spre a sfârși astăzi - după o 
„tinereţe patristică“ și o „maturitate scolastică” — în trista senilitate 
a manualelor de teologie ? Sau, într-adevăr, această metaforă (falsă 
ca multe altele) va trebui să dea loc unei imagini a Bisericii ca aceea 
pe care o putem găsi în Păstorul lui Herma, unde ea apare sub chipul 
unei femei tinere și totodată bătrâne, adunând toate veacurile la un 
loc, la-„„măsura vârstei deplinătăţii lui Hristos" (Efes. 4, 13)? 

Întorcându-ne la textul Sfântului Grigorie de Nazianz, atât de 
des răstălmăcit, vom vedea că dezvoltarea dogmatică în cauză nu 
este nicidecum determinată de o necesitate internă care ar realiza 
în Biserică o creștere progresivă a cunoașterii Adevărului revelat. 
Departe de a fi un fel de evoluţie organică, istoria dogmei depinde, 
mai presus de toate, de atitudinea conștientă a Bisericii în fața reali- 
tății istorice în care trebuie să lucreze pentru mântuirea oamenilor. 
Dacă Sfântul Grigorie a vorbit despre o revelaţie progresivă a Sfin- 
tei Treimi de dinainte de Cincizecime, aceasta a făcut-o pentru a in- 
sista asupra faptului că Biserica, în iconomia ei raportată la lumea 
exterioară, trebuie să urmeze exemplul pedagogiei divine. Formu- 
lând aceste două dogme (Krpuyua, la Sfântul Vasile, p. 14), Biserica 
trebuie atunci să se conformeze necesităților unui moment dat; „nu 
dezvăluind toate neîntârziat și fără discernământ și neținând totuși 
nimic ascuns până la sfârșit. Pentru că ar fi, într-un fel, imprudent 
și, într-alt fel, necuviincios. Pe de o parte am risca să-i rănim pe cei 
din afară și, pe de altă parte, să ne separăm de frații noștri.“! 

Răspunzând lipsei de înțelegere a lumii din afară, care nu putea 
primi Revelația, rezistând încercărilor „cercetărilor acestui veac“ 
(Cor. 1, 20) care, chiar în sânul Bisericii, caută să înțeleagă Adevărul 
„după predania omenească, după înțelesurile cele slabe ale lumii, 
și nu după Hristos“ (Col. 2, 8), Biserica se vede obligată să-și expri- 
me credința sub forma definiţiilor dogmatice ca să se apere împo- 
triva atacurilor ereziilor. Impuse de necesitatea luptei, dogmele, o 
dată formulate de Biserică, devin pentru credincioși o „regulă de 
credință“ care rămâne statornicită o dată pentru totdeauna, stabi- 
lind graniţa dintre ortodoxie și erezie, dintre cunoaștere în Tradiţie 
și cunoașterea determinată de factori naturali. Mereu confruntată 
cu noi greutăți ce trebuiau depășite, cu noi obstacole de gândire ce 
trebuiau îndepărtate, Biserica va trebui să-și apere mereu dogmele. 
Teologii ei vor avea obligația constantă de a le expune de fiecare 


1 Sf. Grigorie de Nazianz, op. cit., c. 27, P.G. 36, col. 164B. Se știe că Sfântul 
Grigorie de Nazianz i-a reproșat prietenului său, Sfântul Vasile, un exces de 


prudenţă în privinţa proclamării deschise a dumnezeirii Duhului Sfânt, ade- 


văr care avea un caracter de evidenţă tradițională pentru membrii Bisericii, 
dar necesita moderație cu privire la „pnevmatomahi“, pe care trebuia să-i 
aducă la unitatea credinţei. : 

dată și iarăși de a le interpreta după necesităţile intelectuale ale 
mediului sau ale epocii. În momentele critice de luptă pentru inte- 
gritatea credinţei, Biserica va trebui să proclame noi definiții dog- 
matice care vor marca noi etape în această luptă ce va dura până 
când toţi vor ajunge la „unitatea credinței și a cunoașterii Fiului lui 
Dumnezeu“ (Efes. 4, 13). Trebuind să lupte împotriva a noi erezii, 
Biserica nu-și abandonează niciodată vechile ei poziții dogmatice 
pentru a le înlocui cu noi definiții. Aceste etape nu sunt niciodată 
depășite de vreo evoluţie și, departe de a fi uitate în arhivele isto- 
riei, ele își păstrează caracterul de permanentă actualitate în lumi- 
na vie a Tradiţiei. Se poate vorbi de o dezvoltare dogmatică numai 
într-un sens foarte limitat: formulând o nouă dogmă, Biserica își ia 
ca punct de plecare dogme care deja există și care constituie o regu- 
lă de credință comună cu a adversarilor ei. Astfel, dogma Calcedo- 
nului o folosește pe cea de la Niceea și vorbește despre Fiul con- 
substanţial cu Tatăl în dumnezeirea Sa, pentru a putea spune apoi 
că El este consubstanţial și cu noi în umanitatea Sa; împotriva mo- 
noteliților, care au admis în principiu dogma Calcedonului, Părin- 
ţii Sinodului al VI-lea vor relua formulele privind cele două firi 
pentru a declara două voințe și două energii ale lui Hristos; sinoa- 
dele bizantine ale secolului al XIV-lea, proclamând dogma energi- 
ilor necreate, se vor referi, printre altele, la definițiile Sinodului al 
VI-lea etc. În fiecare caz se poate vorbi de o „dezvoltare dogmati- 
că“, în sensul că Biserica își extinde regula de credinţă în timp ce 
rămâne cu noile ei definiții fidelă dogmelor deja primite de toți. 

Dacă regula de credință se dezvoltă pe măsură ce slujirea învă- 
țătorească a Bisericii îi adaugă noi acte cu autoritate dogmatică, 
această dezvoltare, care se supune unei „iconomii“ și presupune o 
cunoaștere a Adevărului în tradiție, nu reprezintă o sporire a celei 
din urmă. 

Acest lucru este clar dacă dorim să luăm în considerare tot ce s-a 
spus despre noțiunea fundamentală a Tradiţiei. Sunt autori care fac 
abuz de termenul „tradiție“ (la singular și fără vreun adjectiv care 
să-l clarifice și să-l determine), care văd numai proiecția lui în pla- 
nul orizontal al Bisericii, adică acela al „tradiţiilor“ (la plural sau cu 
un determinant care să-l înlocuiască). Există, mai mult decât orice, 
obiceiul supărător de a desemna prin acest termen slujirea învăță- 

torească obișnuită. Aceste practici au făcut să se audă frecvent dis- 
cuții despre „dezvoltarea“ sau „îmbogățirea“ tradiţiei. Teologii Si- 
nodului al VII-lea au făcut deosebirea clară între „Tradiţia Sfântului 
Duh“ și „învăţătura“ (S.5aokaila) inspirată de Dumnezeu a Sfinți- 
lor Părinţi!. Ei puteau să definească o nouă dogmă „cu toată rigoa- 
rea și dreptatea“ pentru că se considerau a fi în aceeași Tradiţie care 
a permis Părinților veacurilor trecute să dea noi expresii ale Adevă- 
rului ori de câte ori trebuiau să răspundă necesităților momentului. 

Există o interdependenţă între Tradiţia Bisericii universale (cum 
ar fi putinţa de a cunoaște Adevărul în Duhul Sfânt) și „învățătura 
Părinților“ (adică regula de credinţă păstrată de Biserică). Nu poa- 
te cineva să aparţină Tradiţiei contrazicând dogmele, așa cum nu 
poate nici să se folosească de formulele dogmatice primite pentru 
a opune o „ortodoxie“ formală oricărei noi expresii a Adevărului 
pe care viaţa Bisericii ar putea-o produce. Prima atitudine este cea 
a inovatorilor revoluționari, a falșilor profeţi, care păcătuiesc îm- 
potriva Adevărului exprimat, împotriva Cuvântului întrupat, în 
numele Duhului Sfânt pe care pretind a-L avea. A doua atitudine 
este cea a formaliștilor conservatori, a fariseilor Bisericii care, în 
unele expresii uzuale ale Adevărului, riscă să păcătuiască împotri- 
va Adevărului. 

Deosebind Tradiţia în care Biserica cunoaște Adevărul de „tradi- 
ţia dogmatică“ pe care o stabilește și o păstrează prin slujirea ei în- 
vățătorească, găsim iarăși aceeași relație pe care am putut-o stabili 
între Tradiţie și Scriptură: ele nu se pot nici confunda, nici separa 
fără a le priva de caracterul de plinătate pe care îl au împreună. Ca 
și Scriptura, dogmele sunt vii în Tradiţie, cu o singură diferenţă: ca- 
nonul scripturistic formează un corp determinat care exclude orice 
posibilitate de dezvoltare, în timp ce „tradiția dogmatică“, păstrân- 


1 H. Denzinger, Enchiridion Symbolorum, nr. 302 (ed. 26, pp. 146-147): 7hv 
Baotiukrv dorep Epx6uevor TplBov, ErakolovBovvres 17] BenyOp0 ALda0- 
kaila Tăv Gylov martpov Tuv, Kai Ti] Napad0oEL Tris KADOALKIS: TOU YAp Ev 
AUTI| OlKjOAVTOS GlOU 7TVEVUATOŞ ebvau TaYrmv yiwvăokouev Gpltouev Ovv 
dpuBeiq ndom kai Euueilq ... mergând noi pe calea împărătească și urmând 
învățăturii de-Dumnezeu-grăitoare a Sfinţilor noștri Părinţi și Predaniei Bi- 
sericii Sobornicești (căci cunoaștem că aceasta este a Duhului Sfânt Care 
locuiește într-însa), hotărâm și definim cu toată rigoarea și grija...] 

du-și statornicia ei ca „regulă de credință“ din care nimic nu poate 
fi scos, poate avea o creștere, primind, în măsura necesității, noi ex- 
presii ale Adevărului revelat formulat de Biserică. Ansamblul dog- 
melor pe care Biserica le are și le transmite nu este un corp consti- 
tuit o dată pentru totdeauna, nici nu are caracterul incomplet al 
unei doctrine „în curs de formare“. În fiecare moment al existenței 
sale istorice, Biserica formulează Adevărul credinței în dogme care 
exprimă întotdeauna o plinătate cu care ne unim rațional în lumi- 
na Tradiţiei, deși nu putem niciodată să o explicăm definitiv. Un 
adevăr care s-ar lăsa explicat pe deplin nu ar avea caracterul de 
plinătate vie a Revelaţiei: „plinătate“ și „explicitare rațională“ se 
exclud reciproc. Cu toate acestea, dacă taina revelată prin Hristos 
și cunoscută în Duhul nu poate fi explicată, nu rămâne inexprima- 
bilă. Întrucât „întru El locuiește, trupește, toată plinătatea Dum- 
nezeirii“ (Col. 2, 9), această plinătate a Cuvântului divin întrupat 
este exprimată în Scripturi ca și în „cuvântul pe scurt“ al Simbolu- 
rilor de credinţă! sau al altor definiții dogmatice. Această plinătate 
a Adevărului, pe care îl exprimă fără a-l explica, face ca dogmele 
Bisericii să se asemene Sfintelor Scripturi. Din acest motiv Sfântul 
papă Grigorie cel Mare a reunit întru aceeași cinstire? dogmele pri- 
melor patru Sinoade Ecumenice și cele patru Evanghelii. 

Tot ce am spus despre „tradiția dogmatică“ se poate aplica și al- 
tor expresii ale tainei creștine pe care Biserica le produce în Tradi- 
ție, conferindu-le în egală măsură prezenţa „plinirii Celui ce pli- 
nește toate întru toți“ (Efes. 1, 23). La fel ca și „didascalia dumne- 
zeiește inspirată“ a Bisericii, tradiţia iconografică își primește sensul 
ei deplin și coerenţa ei intimă cu alte documente ale credinţei 
(Scriptura, dogmele, Liturghia) în Tradiţia Duhului Sfânt. Ca și în 
cazul definiţiilor dogmatice, icoanele lui Hristos s-au putut alătura 
Sfintelor Scripturi pentru a primi aceeași cinstire, deoarece icono- 
grafia înfățișează în culori ceea ce cuvântul afirmă în scris5. 


1 Vezi la pp. 11-12, citatul din Sfântul loan Casian. 

2 Epistolarum lib. 1, Ep. XXXV, PL. 77, col. 613. 

3 „Hotărâm venerarea sfintei icoane a Domnului nostru lisus Hristos, 
acordându-i aceeași cinstire ca și Cărţilor Sfintei Scripturi. Pentru că precum 
prin literele acestora cu toții am dobândit mântuirea, tot așa, prin lucrarea 

Dogmele se adresează inteligenței, ele sunt expresii inteligibile 
ale realității care depășește modul nostru de înțelegere. Icoanele ne 
înrâuresc conștiința prin mijlocirea simțurilor exterioare, prezen- 
tându-ne aceeași realitate suprasensibilă în expresii „estetice“ (în 
sensul propriu al cuvântului, acela care poate fi perceput de sim- 
țuri). Dar elementul inteligibil nu rămâne străin iconografiei: pri- 
vind o icoană, putem descoperi o structură „logică“, un conţinut 
dogmatic care îi determină compoziția. Aceasta nu înseamnă că 
icoanele sunt un fel de hieroglifă sau un rebus sacru care traduce 
dogmele într-un limbaj de semne convenţionale. Dacă inteligibilul 
care pătrunde aceste imagini sensibile este identic cu cel al dogme- 
lor Bisericii, atunci cele două „tradiții“ — dogmatică și iconografică 
- coincid în măsura în care ele exprimă, fiecare în felul ei propriu, 
aceeași realitate revelată. Cu toate că transcende inteligenţa și sim- 
țurile, Revelația creștină nu le exclude: dimpotrivă, le asumă și le 
transformă, cu ajutorul luminii Duhului Sfânt, în Tradiţie, singurul 
mod de a primi Adevărul revelat, de a-L recunoaște în expresiile 
Sale, fie ele scripturistice, dogmatice, iconografice sau de alt fel și, 
mai mult, de a-L exprima într-un chip nou. 


V. Lossky 


culorilor din icoane, toţi — învăţaţi sau neînvăţați — am primit ceea ce a ajuns 
la îndemâna tuturor. De fapt, așa precum cuvântul este alcătuit din litere, pic- 
tura înfățișează aceleași lucruri prin culori. Prin urmare, dacă cineva nu ve- 
nerează icoana Mântuitorului nostru Hristos, să nu vadă fața Lui la a Doua 
Venire...“ (Denzinger, loc. cit., nr. 337, pp. 164-165, ed. 26). Dacă cităm aici ca- 
nonul al treilea al Sinodului antifotian (869-870), ale cărui hotărâri nu au fost 
respectate de către Biserică (nu numai în Răsărit, ci și în Apus, așa cum arată 
E. Dvornik în Schisma fotiană, Londra, 1948, pp. 176-177 și passim), facem 
acest lucru pentru că oferă un frumos exemplu obișnuitei apropieri dintre 
Sfintele Scripturi și iconografie, unite în aceeași Tradiţie a Bisericii. Vezi 
urmarea textului citat, despre icoanele Maicii Domnului, ale îngerilor și sfin- 
ților (Denziger, loc. cit.). 

Semnificaţia și limbajul icoanelor 


Icoanele folosite pentru rugăciune (zixăv -— chip, portret), care 
datează din primele secole ale creștinismului, nu au ajuns până la 
noi, dar le cunoaștem atât din Tradiţia Bisericii, cât și din mărturi- 
ile istorice. Așa cum vom vedea studiind fiecare icoană luată în 
parte, tradiția bisericească mărturisește apariția primelor icoane 
încă din timpul vieții Mântuitorului și din perioada imediat urmă- 
toare Lui. Așa cum bine se știe, arta portretistică era înfloritoare la 
acea vreme în Imperiul Roman. Se făceau portretele rudelor și ale 
personalităților. Prin urmare, nu avem motive să presupunem că 
creștinii, mai ales cei proveniți dintre păgâni, făceau excepție de la 
regula generală, cu atât mai mult cu cât, chiar în iudaism, care 
menținea interdicția vechi-testamentară a chipurilor, existau la vre- 
mea aceea curente de opinie care acceptau arta portretistică. În Is- 
toria bisericească a lui Eusebiu găsim, de exemplu, următoarele cu- 
vinte: „Am văzut o mulțime de portrete ale Mântuitorului, ale lui 
Petru și Pavel, care s-au păstrat până astăzi.“! 

Înainte de acest pasaj, Eusebiu descrie detaliat o statuie a Mân- 
tuitorului pe care o văzuse în cetatea Paneas (Caesarea Philippi) 
din Palestina, ridicată de femeia cu scurgere de sânge ce fusese 
vindecată de Mântuitorul (Mt. 9, 20-23; Mc. 5, 24-34). 

Mărturia lui Eusebiu este cu atât mai valoroasă, cu cât el perso- 
nal avea o poziție antagonică față de icoane. De aceea referințele 


1 Eusebiu, episcop al Cezareii Capadociei (165-340), Istoria bisericească, 
Cartea VII, cap. 18, P.G. 20, col. 680. 

2 Basorelieful de pe unul din sarcofagele secolului al IV-lea, păstrat în Mu- 
zeul Lateran, se presupune că este o reproducere a acestei statui. 

sale la portretele pe care le văzuse sunt însoțite de comentariul 
dezaprobator, că sunt un obicei păgâni. 

Existenţa curentelor iconoclaste din primele secole ale creștinis- 
mului este mai bine cunoscută și întru totul de înțeles. Comunită- 
ţile creștine erau înconjurate din toate părțile de păgânism, cu ido- 


1 Existenţa unei astfel de atitudini față de artă în primele secole de crești- 
nism a dat naștere afirmației că „arta creștină s-a născut în afara Bisericii și, 
cel puţin la început, s-a dezvoltat împotriva voinței ei“. Această opinie a lui 
L. Brâhier (L'Art Chretien, p. 13, Paris, 1928) exprimă o perspectivă foarte larg 
răspândită asupra relației dintre Biserica primară și artă. Cu toate acestea, lă- 
sând la o parte identificarea cinstirii icoanei cu idolatria - identificare de ne- 
înțeles pentru conștiința credinciosului Bisericii —, această afirmație ni se pare 
tot atât de puțin convingătoare ca și mărturiile scriitorilor de atunci citați pen- 
tru a o susține. De exemplu, cel mai intolerant dintre ei, Clement Alexandri- 
nul (cca 215), protestând împotriva imaginilor, se gândește, evident, la idoli, 
pentru că indică în același timp simbolurile care trebuie reprezentate pe sigilii, 
iar unele din aceste simboluri includ figuri umane (Pedagogul, |, II, c. XI, PG. 
8, col. 633). Referirile la „Părinţii Bisericii“, Tertulian (160-240) și Origen 
(185-249), sunt încă și mai puţin convingătoare, deoarece, în ciuda respectului 
pe care îl are pentru ei Biserica, nu numai că ei nu au fost niciodată conside- 
raţi Părinţi sau Sfinţi, dar o mare parte din învățătura lor a fost respinsă de Bi- 
serică, fiind inacceptabilă. Prin urmare, ni se pare că suntem mai justificaţi să 
acceptăm afirmaţia opusă, bazată, în primul rând, pe existenţa icoanelor din 
catacombe care, așa cum bine se știe, au servit ca loc de cult. Aceste icoane 
erau cunoscute atât simplilor credincioși, cât și înaltei ierarhii bisericești, iar 
locul în care se află arată îndrumarea clară a Bisericii. În ceea ce privește bine 
cunoscutul canon 36 al Sinodului local de la Elvira (Spania), care a avut loc în 
jurul anului 300, canon atât de des citat, care interzice reprezentarea pe pereţii 
bisericii a ceea ce este subiect de cult și de venerare (placuit pictures in ecclesia 
esse non debere nec quod colitur et adoratur in parietibus depingatur), acesta nu 
oferă o bază suficientă de interpretare în sens iconoclast. Părinţii acestui Sinod 
vorbesc doar de imagini pe pereți, adică de pictură monumentală care consti- 
tuie o parte integrantă a clădirii, și nu spun nimic despre alt fel de imagini 
care existau atunci și se păstrează până astăzi (de exemplu, pe sarcofage). Se 
poate concluziona că această interdicție se datorează unor raționamente de 
ordin practic, și nu unei atitudini de ordin principial faţă de imaginea sacră. - 
Sinodul a avut loc cu puţin timp înainte de persecuțiile lui Dioclețian, care 
puteau fi deja prevăzute. De aceea, acest text se poate interpreta la fel de bine 
ca o dorință de a se proteja sfintele icoane de atrocități (Cf. Hefele, Histoire des 
Conciles, vol. I, partea I, p. 240, Paris, 1907). 

latria sa. De aceea era firesc ca mulți creștini de origine iudaică, dar 
și păgână, conștienți de experiența negativă a păgânismului, să 
lupte pentru a proteja creștinismul de plaga idolatriei care se putea 
răspândi prin creația artistică: bazându-se pe interdicţia vechi-tes- 
tamentară a chipurilor, au negat și în creștinism posibilitatea exis- 
tenţei lor. 

Însă, în pofida acestor tendinţe iconoclaste, a existat o traiecto- 
rie fundamentală care s-a dezvoltat în Biserică treptat, deși fără nici 
un fel de formulare exterioară. Expresia acestei linii fundamentale 
este dată de Tradiţia Bisericii care ne vorbește despre existenţa unei 
icoane a Mântuitorului din timpul vieţii Sale și despre icoane ale 
Sfintei Fecioare imediat după El. Această tradiție este o dovadă că 
încă de la început a existat o înțelegere clară a semnificației și a 
posibilităților icoanei și că atitudinea Bisericii față de ea nu s-a 
schimbat niciodată, de vreme ce derivă tocmai din învăţătura de- 
spre dumnezeiasca Întrupare. Această învăţătură arată că icoana 
este în mod necesar proprie înseși esenței creștinismului de la în- 
temeierea lui, deoarece creștinismul este revelația, dată de Dum- 
nezeul-Om, nu numai a Cuvântului lui Dumnezeu, ci și a Chipu- 
lui lui Dumnezeu. 

„Pe Dumnezeu nimeni nu L-a văzut vreodată; Fiul cel Unul-Năs- 
cut care este în sânul Tatălui, Acela L-a făcut cunoscut!“ (In. 1, 18) 
- l-a revelat Chipul - Icoana lui Dumnezeu. Prin Întruparea Sa, 
Dumnezeu-Cuvântul, fiind „strălucirea Slavei și chipul ființei Lui“ 
(Evr. 1, 3), revelează lumii, în Dumnezeirea Sa, Chipul Tatălui. 
Când Filip îl roagă: „Doamne, arată nouă pe Tatăl“, Dumnezeu îi 
răspunde: „Atâta vreme ai fost cu Mine și nu M-ai cunoscut, Fili- 
pe ? Cel ce M-a văzut pe Mine a văzut pe Tatăl.“ (In. 14, 8-9). Pre- 
cum „în sânul Tatălui“, așa și după Întrupare, Fiul este consubstan- 
țial cu Tatăl, fiind, după Dumnezeirea Sa, Chipul Lui, egal în cinsti- 
re. Acest adevăr revelat în creștinism stă la baza artei sale picturale. 
Prin urmare, icoana nu numai că nu contrazice esenţa creștinismu- 
lui, dar, fiind adevărul său fundamental, este inalienabil legată de 
ea. Acesta este fundamentul tradiției care demonstrează că propo- 
văduirea creștinismului în lume a fost dintru început realizată de 


1 Cuvântul grecesc este £5nyrţoaro, revelat. 

Biserică prin cuvânt și prin icoană. Tocmai pe acest temei Părinţii 
Sinodului al VII-lea Ecumenic au putut spune: „Tradiţia alcătuirii 
icoanelor [...] a existat încă din vremea propovăduirii creștinis- 
mului de către Sfinții Apostoli [...]. Iconografia nu este nicidecum 
invenţia pictorilor, ci dimpotrivă, o lege stabilită și o tradiţie a Bise- 
ricii sobornicești.“1 Faptul că icoana a fost dintru început proprie 
creștinismului explică apariţia sa în Biserică și felul cum, în tăcere 
și insesizabil, și-a ocupat locul firesc în practica Bisericii, ca ceva 
care vorbește de la sine, în ciuda interdicţiilor Vechiului Testament 
și opoziţiilor ulterioare. Deja în secolul al IV-lea, o serie întreagă de 
Sfinţi Părinţi ai Bisericii, precum Sfântul Vasile cel Mare, Sfântul 
Grigorie Teologul, Sfântul Grigorie de Nyssa, Sfântul loan Hrisos- 
tom și alții, fac referire în lucrările lor la icoane ca la o practică 
firească și general acceptată a Bisericii?. 

Nu avem însă cunoștință despre apariția icoanelor din primele 
secole de creștinism, ne lipsesc orice fel de date. Dar pe baza ulti- 
melor investigaţii, ne putem face o idee clară asupra caracterului 
general al acelei perioade. În opera sa fundamentală despre istoria 
artei bizantine, V.N. Lazarev, examinând toate circumstanţele com- 
plexe în care a apărut arta creștină timpurie și bazându-se pe o se- 
rie întreagă de investigații anterioare, ajunge la următoarea con- 


1 Hotărârile Sinodului, sesiunea a VI-a. 

2 Așa, de exemplu, Sfântul Vasile cel Mare spune în Cuvântul al XVII-lea, 
la ziua Sfântului Mucenic Varlaam: „Înălţaţi-vă acum înaintea mea, voi, ico- 
nografi ai virtuţilor sfinților... Să fiu câștigat prin înfățișările faptelor de vite- 
jie ale muceniciei !... Să privesc acest luptător descris cu atâta viaţă în icoa- 
nele voastre... Să fie și Cel Care l-a îndemnat la luptă, Hristos, reprezentat în 
pictura voastră“ (P.G. 31, col. 489 AC). Îndrumarea bine cunoscută a unuia 
dintre cei mai mari scriitori asceţi ai antichităţii, Sfântul Nil Sinaitul (430 sau 
450), este caracteristică în același sens. Ea se adresează prefectului Olimpi- 
odoros, care construise o biserică și intenționa să o înfrumusețeze cu picturi 
decorative și scene din viața de zi cu zi. Sfântul NIl scrie: „Mâna artistului să 
umple biserica pe ambele părți cu icoane din Vechiul și Noul Testament, ast- 
fel ca cei neinstruiţi, care nu știu să citească Dumnezeieștile Scripturi, privind. 
icoanele pictate să-și amintească faptele de vitejie ale celor care I-au slujit lui 
Dumnezeu cu toată nevinovăția, și să fie ei înșiși îndemnați să urmeze slă- 
vitele lor fapte de veșnică pomenire, prin care ei au lăsat pământul pentru cer 
și au ales nevăzutul în locul lumii văzute“ (Sf. Nil, Epistulae, P.G. 79, col. 577). 

cluzie: „În vreme ce se asociază în multe privinţe antichității cla- 
sice, mai ales în formele ei târzii mai spiritualizate, își elaborează 
însă, încă de la începutul existenţei sale, o serie de scopuri speci- 
fice. Nu este nicidecum o antichitate clasică încreștinată, cum a 
încercat Siebel să dovedeascăl. Noul conţinut tematic al artei creș- 
tine timpurii nu a fost un fapt pur exterior. El reflecta o nouă per- 
spectivă, o nouă religie, o înţelegere dintru început nouă a realită- 
ţii. De aceea noul conţinut nu putea fi înveșmântat în vechile forme 
ale antichității. Avea nevoie de un stil care să exprime, în cea mai 
bună manieră posibilă, idealurile duhovnicești ale creștinismului. 
Prin urmare, toate eforturile creatoare ale artiștilor creștini se în- 
dreptau către elaborarea acestui stil.“2 Mai departe, autorul face 
referire la opera lui Dvoiâk3 și vorbește despre faptul că acest stil 
nou începe să capete formă, în liniile sale principale, chiar în pic- 
turile catacombelor. 

Toate picturile catacombelor, începând din secolele I și al II-lea, 
includ pe lângă reprezentări alegorice și simbolice, cum ar fi anco- 
ra, peștele, mielul și altele, o serie întreagă de scene inspirate din 
Vechiul și Noul Testament. Scenele corespund textelor sacre, bi- 
blice, liturgice și patristice. Principiul fundamental al acestei arte 
este o expresie picturală a învăţăturii Bisericii, reprezentând eveni- 
mentele concrete ale Istoriei sacre și indicând înțelesul lor lăuntric. 
Această artă nu intenționează să reflecte probleme de viață, ci să le 
răspundă, și astfel, chiar dintru început, este vehicul al învățăturii 
evanghelice. Liniile principale ale artei Bisericii aici încep să se for- 
meze. Spaţiul iluzoriu, tridimensional, este înlocuit cu planul reali- 
tății; legătura dintre imagini și obiecte devine convenţional simbo- 


1 Christliche Antike, I-L, Marburg, 1906-1909; Das Werden christlicher Kunst, 
Repert. f. Kunstav., 1916, pp. 113-129; Friihchristliche Kunst, Miinich, 1920. 

2 V.N. Lazarev, Istoria picturii bizantine, Moscova, 1947, p. 38 (în lb. rusă). 

3 Katakombenmalereien; Die Anfănge der christlichen Kunst (Kunstgeschichte 
als Geistesgeschichte, Munich, 1924. 

1 Uneori sensul unei anumite reprezentări se clarifică atunci când este luat 
în considerare împreună cu altele în mijlocul cărora se află. De exemplu, în 
seria celor trei reprezentări, 1) un pescar scoțând un pește din apă, 2) botezul 
și 3) paraliticul ducându-și patul, primul este simbolul convertirii la credința 
creștină, apoi se arată cum, prin botez, omul este reînnoit, curățindu-se de 
păcate și de infirmităţi (Roma, catacomba lui Callixtus). 

lică. Chipul este redus la un minim al detaliului și la un maxim de 
expresivitate. Marea majoritate a chipurilor sunt reprezentate cu 
faţa spre adunare, întrucât importanța nu stă numai în acțiunea și 
interacțiunea persoanelor reprezentate, ci și în starea lor care, de 
obicei, este o stare de rugăciune. Artistul trăia și gândea în imagini 
și reducea formele până la o limită a simplităţii a cărei adâncime de 
conţinut lăuntric este accesibilă numai ochiului duhovnicesc. Și-a 
curățat opera de orice putea fi personal și a rămas anonim; preocu- 
parea lui esențială era aceea de a transmite tradiția. Înțelegea, pe 
de o parte, necesitatea de a se desprinde de încântarea senzorială 
și, pe de altă parte, nevoia de a folosi toată natura văzută pentru a 
exprima lumea spiritului; căci, pentru a descoperi vederii sensibi- 
le lumea nevăzută, nu se cere o sugerare evazivă, ci, dimpotrivă, o 
deosebită claritate și precizie a expresiei; așa cum Sfinţii Părinţi fo- 
losesc formulări foarte clare și exacte pentru a exprima înțelesuri 
ale lumii cerești. 

Frumuseţea artei creștine primare nu stă în faptul că ea ar repre- 
zenta o dezvăluire a desăvârșirii conținute într-însa, ci numai într-o 
promisiune de posibilități nelimitate. 

Dacă această artă era legată de textele sacre nu înseamnă că era 
ruptă de viață. Lăsând la o parte faptul că se exprimă în limbajul 
pictural al timpului, legătura ei cu viața nu constă în reprezentarea 
unui eveniment sau a unui moment psihologic din viaţa și activita- 
tea umană, ci în reprezentarea activității înseși, cum ar fi reprezen- 
tările diverselor feluri de ocupații și profesii, ca semn că munca de- 
dicată lui Dumnezeu este sfințită. Mai mult, așa cum am mai spus, 
înseși temele acestei arte nu reflectă problemele vieții, ci le oferă 
răspunsuri. În acea vreme a martirajelor, chinurile nu se dezvăluie, 
așa cum nici în textele liturgice nu se descriu. Ceea ce se înfățișează 
nu este suferința, ci răbdarea ei ca răspuns. Așa se explică popu- 
laritatea largă a unor teme din catacombe, ca Sfântul Proroc Daniel 
în groapa cu lei, Sfânta Muceniţă Tecla și altele. 

Chiar din primele secole, arta creștină este pe deplin simbolică, 
iar acest simbolism nu era în mod exclusiv caracteristica acelei pe- 
rioade a vieții creștine. EI este în chip esenţial inseparabil de arta 
bisericească, pentru că realitatea duhovnicească pe care o reprezin- 
tă nu poate fi altfel transmisă decât prin simboluri. Cu toate aces- 

tea, în primele secole de creștinism acest simbolism este mai ales 
iconografic, adică legat de o temă. De exemplu, pentru a sugera că 
femeia cu copil în brațe este Maica Domnului, lângă ea stă un pro- 
fet care arată către o stea (Valaam)!. Pentru a arăta că botezul este 
intrarea într-o viaţă nouă, cel botezat, chiar dacă este matur, este 
reprezentat ca un băiat sau ca un prunc (vezi p. 177, descrierea 
icoanei Botezului lui Hristos) și așa mai departe. Se folosesc și alte 
simboluri, nu numai din Vechiul și Noul Testament (mielul, păsto- 
rul cel bun, peștele...), ci și din mitologia păgână, cum ar fi Cupi- 
don și Psyche, Orfeu etc. Utilizând aceste mituri, creștinismul le 
restabilește sensul adevărat și profund, umplându-le de un nou 
conținut. Această preluare a elementelor artei păgâne de către creș- 
tinism nu se limitează doar la prima perioadă din existența sa. Și 
mai târziu acesta își ia din lumea înconjurătoare tot ce poate servi 
drept mijloc și formă de expresie, așa cum Părinţii Bisericii se folo- 
seau de filozofia grecească adaptându-i înțelesul și limbajul la teo- 
logia creștină. Prin tradiţiile clasice ale artei alexandrine, care au 
păstrat elenismul grecesc în forma sa cea mai pură?, arta creștină 
moștenește tradiţiile artei antice grecești. Își atrage elemente de 
artă din Egipt, Siria, Asia Mică etc., introduce în Biserică toată moș- 
tenirea ei și își folosește realizările pentru împlinirea și perfecțio- 
narea limbajului său pictural, transformându-l în întregime pentru 
a corespunde cerinței dogmelor creștine. Cu alte cuvinte, creștinis- 
mul selectează și adoptă din lumea păgână tot ce era al său, adică 
tot ce era „creștin înainte de Hristos”, tot ce era risipit în ea sub for- 
mă de fărâme de adevăr — și le adună laolaltă, unindu-le în plină- 
tatea revelației. „Precum această pâine a fost răspândită pe dealuri, 
dar fiind adunată s-a făcut una, așa fie și Biserica Ta adunată din 
toate colțurile pământului întru împărăţia Ta“; astfel este exprima- 
tă această idee în rugăciunea euharistică a vechilor creștinit. Acest 


1 Catacomba Priscillei, secolul al II-lea. 

2 V.N. Lazarev, op. cit., vol. I, p. 48. 

3 Dată fiind formarea atât de complexă a artei creștine, a deriva icoana 
creștină din portretul sepulcral egiptean, așa cum se face uneori, este o sim- 
plificare excesivă a genezei sale, incorectă atât istoric, cât și dogmatic. 

+ Didahia, IX, 4, Les Peres Apostoliques, Doctrine des Apâtres, p. 16-18, Paris, 
1926. 

proces de adunare nu este influența lumii păgâne asupra creștinis- 
mului, ci influxul în creștinism al acelor elemente ale lumii păgâne 
care, prin însăși natura lor, trebuiau să se reverse în el; nu este o 
pătrundere în Biserică a obiceiurilor păgâne, ci o „îmbisericire” a 
lor; nu o „păgânizare a artei creștine“, așa cum se credea adesea, ci 
o încreștinare a artei păgâne. 

Această încorporare în plinătatea revelaţiei atinge toate aspec- 
tele activităţii umane. Ceea ce se adună în Biserică este întru totul 
propriu naturii umane, creaţie a lui Dumnezeu. Ea include și arta 
creatoare, sfințită prin participarea la zidirea Împărăției lui Dum- 
nezeu -— misiunea Bisericii în lume. De aceea, ceea ce Biserica ac- 
ceptă din lume este determinat nu de nevoile Bisericii, ci de cele ale 
lumii, pentru că în această participare a lumii la zidirea Împărăției 
lui Dumnezeu (depinzând desigur de voia ei liberă) constă sensul 
principal al existenţei ei. Și invers, sensul principal al existenței 
Bisericii înseși în lume este lucrarea de atragere a lumii în plinăta- 
tea revelaţiei — mântuirea ei. Așadar, procesul de îmbisericire, care 
a început în primele secole de creștinism, este lucrarea firească și 
neîncetată a Bisericii în lume. Cu alte cuvinte, acest proces nu se 
oprește la anumite perioade din existenţa ei, ci este funcţia ei con- 
stantă. Pe măsură ce Biserica își continuă lucrarea de zidire, atrage 
și până la sfârșit va continua să atragă din afară tot ce este autentic 
și adevărat, oricât ar fi de nedeplin, de nedesăvârșit, și umple ceea 
ce lipsește. 

Acest proces nu depersonalizează, Biserica nu respinge particu- 
larităţile naturii umane, nici pe cele legate de timp și spațiu, de na- 
ționalitate, pe cele personale sau de alt fel, ci le sfințește conținutul, 
plinindu-le sensul. La rândul lor, particularitățile nu afectează uni- 
tatea Bisericii, ci aduc cu sine noi forme de expresie, specifice lor. 
Astfel se realizează unitatea în multiplicitate și diversitatea în uni- 
tate, care, atât în totalitatea, cât și în particularitățile ei, exprimă 
principiul sobornicesc al Bisericii. Aplicat în limbajul artei, el nu în- 
seamnă uniformitate sau o manieră generală stereotipă, ci este ex- 

'presia unui adevăr unic în forme variate de artă, specifice fiecărui 
popor, fiecărui timp și fiecărui om în parte, forme care ne permit să 
deosebim icoanele diverselor popoare și epoci, în ciuda similarită- 
ţii conţinutului lor. 

Așa cum am spus mai devreme, în conștiința Bisericii răscumpă- 
rarea divină este organic legată de chip. De aceea doctrina privi- 
toare la chip nu este ceva separat, ca un supliment, ci reiese firesc 
din doctrina mântuirii din care aceasta face parte integrantă. Ea a 
fost de la bun început, în toată plinătatea, inseparabilă de Biserică, 
dar, ca și alte aspecte ale învățăturii ei, a fost afirmată treptat, ca 
răspuns la nevoile momentului, așa cum este canonul 82 al Sinodu- 
lui Trullan, sau ca replică la erezii și erori, ca în perioada icono- 
clastă. Aici lucrurile s-au petrecut la fel cum s-a întâmplat și cu 
adevărul dogmatic al celor două firi ale lui Hristos. Acest adevăr a 
fost afirmat de primii creștini într-un mod practic, prin viaţa lor, 
fără să fi avut o formulare teoretică deplină; dar, mai târziu, prin 
forța necesităților ce s-au impus din afară, din cauza apariţiei erezi- 
ilor și a învățăturilor greșite, dogma s-a formulat cu precizie. La fel 
s-a întâmplat și cu icoana; baza dogmatică a existenţei ei a fost pri- 
ma oară formulată la Sinodul Trullan din 691-692, cu privire la o 
schimbare în simbolismul artei bisericești; de-a lungul dezvoltării 
sale, canonul menționat marchează o etapă foarte importantă, de- 
oarece aici, pentru prima oară, i se dă o direcție de principiu. Acest 
canon 82 al Sinodului Trullan afirmă: „În unele chipuri ale cinsti- 
telor icoane, mielul se zugrăvește arătat cu degetul de Înaintemer- 
gătorul. Acest miel s-a înțeles ca imagine a harului, înfățișându-ne 
nouă mai înainte prin Lege pe adevăratul miel, pe Hristos Dumne- 
zeul nostru. Cinstind, așadar, chipurile și umbrele vechi! ca sim- 
boluri și prefigurări ale adevărului transmise Bisericii, noi cinstim 
în primul rând harul și adevărul, primindu-le pe ele ca plinire a 
Legii. Așadar, pentru ca ceea ce este desăvârșit să se înfăţișeze ochi- 
lor tuturor și prin meșteșugul culorilor, orânduim ca de acum îna- 
inte Hristos Dumnezeul nostru, Mielul care a ridicat păcatul lumii, 
să fie înfățișat și în icoane după chipul Său cel omenesc, în locul 
vechiului miel, pentru ca, înțelegând din aceasta măreţia lui Dum- 
nezeu-Cuvântul, să fim îndrumați și spre aducerea-aminte de pe- 
trecerea Lui în trup, de patima Sa și moartea Sa mântuitoare, și de 
răscumpărarea lumii, care s-a făcut prin aceasta.“ 


1 Cf. Evr. 8,5 și 10,1. 

În primul rând, acest canon este un răspuns la situația de atunci, 
și anume aceea că în practica Bisericii, alături de reprezentările is- 
torice, se foloseau încă simboluri care înlocuiau chipul omenesc al 
lui Dumnezeul. Semnificațiile canonului 82 constau mai întâi în 
faptul că el are la bază legătura icoanei cu dogma adevărului În- 
trupării Dumnezeiești, cu viața lui Hristos în trup; acesta este în- 


1 În legătură cu schimbarea de poziţie a Bisericii, când în timpul Sfântului 
împărat Constantin a primit dreptul legal la existență în Imperiul Roman, s-a 
schimbat și caracterul artei bisericești. La acea vreme, un val mare de noi con- 
vertiţi a început să inunde Biserica, fapt care a adus cu sine necesitatea unor bi- 
serici mai spaţioase și o schimbare corespunzătoare în caracterul predicii. Sim- 
bolurile primelor secole, care aparțineau unui număr mic de inițiați pentru 
care sensul și conţinutul lor era clar și inteligibil, erau mai puţin inteligibile 
noilor convertiți. De aceea, pentru ca înțelesul învățăturii Bisericii să le devină 
mai accesibil, s-a simţit necesară o expresie plastică mai concretă și mai clară a 
acestei învățături. Legat de aceasta au apărut, în secolele al IV-lea și al V-lea, 
mari cicluri de evenimente istorice din Vechiul și Noul Testament, picturi ex- 
tinse, monumentale. S-au stabilit atunci majoritatea sărbătorilor principale ale 
Bisericii, ca și liniile principale ale compozițiilor corespunzătoare lor, care se 
păstrează până astăzi în Biserica Ortodoxă. Trebuie remarcat că temele artei 
bisericești ale vremii au adesea un caracter clar de răspuns dogmatic la proble- 
mele apărute în sfera credinţei și reflectă lupta dogmatică a Bisericii cu ereziile 
existente. De exemplu, ca răspuns la erezia ariană condamnată de primul Si- 
nod Ecumenic (325), de o parte și de alta a chipului Mântuitorului sunt înscrise 
Alfa și Omega (Rev. XXII, 13), arătând că lisus Hristos este consubstanţial cu 
Dumnezeu-Tatăl (Louis Brhier, L'Art Chrâtien, p. 67, Paris, 1928). După con- 
damnarea lui Nestorie la Sinodul de la Efes din 431 și proclamarea solemnă a 
adevărului că Sfânta Fecioară Maria este Născătoare de Dumnezeu, apare 
chipul triumfal al Maicii Domnului și al Pruncului dumnezeiesc pe scaunul 
slavei. Același subiect al luptei împotriva nestorianismului dă naștere unui ci- 
clu întreg de reprezentări în biserica Santa Maria Maggiore din Roma, care 
pune în evidență dumnezeirea Pruncului lisus și pe Maica Domnului Theoto- 
kos. Și fresce din bisericile secolului al VI-lea, Sfânta Sofia și Sfinţii Apostoli din 
Constantinopol, reflectă lupta cu învăţăturile lui Nestorie și Eutihie (V.N. La- 
zarev, op. cit., p. 51). Au existat lupte dogmatice prin intermediul icoanelor și 
în secolele următoare. Astfel, la sfârșitul perioadei iconoclaste, icoana lui 
lisus-Emanuel (vezi descrierea acestei icoane la pp. 108-109) era foarte larg 
folosită ca mărturie a Întrupării dumnezeiești. Această icoană a fost folosită în, 
lupta împotriva ereziei iudaizanţilor din Rusia în secolul al XV-lea. Împotriva 
aceleiași erezii a apărut, în iconografia secolelor al XV-lea și al XVI-lea, o în- 
treagă serie de teme noi, care demonstrau legătura dintre Vechiul Testament și 
Noul Testament, acesta din urmă fiind continuarea celui dintâi. 

ceputul fundamentării icoanei pe dogma hristologică, mai târziu 
larg; întrebuințată și care în perioada iconoclasmului avea să fie și 
mai mult dezvoltată de apologeţii icoanelor. Mai mult, Sinodul 
oprește folosirea de subiecte simbolice în locul chipului uman al lui 
Hristos, aceasta aparținând unei etape deja depășite. Este adevărat 
că Sinodul menţionează doar un singur subiect simbolic — mielul. 
Însă imediat vorbește la modul general despre „vechile chipuri și 
umbre“, considerând în mod clar că mielul nu este doar unul din- 
tre simboluri, ci cel mai important dintre ele, astfel încât desco- 
perirea înțelesului acestui simbol duce firesc la descoperirea tutu- 
ror celorlalte subiecte simbolice. Hotărârea se bazează pe faptul că 
prefigurările Vechiului Testament s-au împlinit în Noul Testament 
și stabilește o trecere de la simbolurile Vechiului Testament și ale 
creștinismului timpuriu la reprezentarea a ceea ce ele simbolizau, 
la descoperirea sensului lor direct, la ceea ce s-a arătat în timp și s-a 
făcut astfel accesibil percepţiei, reprezentării și descrierii senzori- 
ale. Chipul, prezent în simbolul vechi testamentar, a devenit reali- 
tate prin Întrupare care, la rândul ei, apare drept chip al slavei vi- 
itoare a lui Dumnezeu, chipul „înălțimii smereniei lui Dumne- 
zeu-Cuvântul“. Subiectul însuși, chipul lui lisus Hristos, este o 
mărturie a venirii Sale și a vieţuirii Sale în trup, chenoza Dumne- 
zeirii, pogorârea Sa. lar felul în care este reprezentată această pogo- 
râre, felul în care este transmisă în reprezentarea vizuală reflectă 
slava lui Dumnezeu. Cu alte cuvinte, smerenia lui Dumnezeu-Cu- 
vântul este arătată în așa fel, încât, privind-o, vedem și contem- 
plăm Slava dumnezeiască în chipul Său omenesc; și aflăm astfel că 
moartea Sa înseamnă mântuirea și răscumpărarea lumii. Ultima 
parte a canonului 82 arată în ce constă simbolismul icoanei. Sim- 
bolul, în iconografie, nu apare în ceea ce este reprezentat, ci în me- 
toda de reprezentare, în cum este reprezentat. Cu alte cuvinte, în- 
vățătura Bisericii nu se transmite doar prin temă, ci și prin modul 
de expresie. În felul acesta definiția Sinodului Trullan nu numai că 
pune un început formulării semnificației dogmatice a icoanei, dar, 
în același timp, indică posibilitatea de a face-arta să reflecte, prin- 
tr-un nou simbolism, slava lui Dumnezeu. Scoate în evidenţă sen- 
sul și importanţa realităţii istorice, arătând că numai o imagine rea- 
listă poate transmite învăţătura Bisericii, și definește restul („chi- 

purile și umbrele“) ca neexprimând plinătatea harului, chiar dacă 
merită și sunt capabile să satisfacă nevoile unei anumite epoci. 
Această afirmaţie nu desființează simbolul iconografic, ci îl trans- 
formă într-un auxiliar de importanță secundară. În esenţă, această 
regulă pune bazele canonului iconografic, adică unui anumit cri- 
teriu de judecată pentru a aprecia dacă o imagine este liturgică sau 
nu, așa cum, în domeniul cuvântului și al muzicii, canonul hotă- 
răște dacă un text sau o cântare este sau nu liturgică. El stabilește 
principiul corespondenţei icoanei cu Sfânta Scriptură și arată în ce 
constă această corespondenţă, realitatea istorică și felul de simbo- 
lism care reflectă cu adevărat venirea Împărăției lui Dumnezeu. 
Astfel, Biserica creează treptat o artă nouă, atât în formă, cât și 
în conţinut, care se folosește de imagine și de forme luate din lu- 
mea materială pentru a transmite revelaţia lumii divine și a o face 
accesibilă înțelegerii și contemplării. Această artă se dezvoltă ală- 
turi de slujbele bisericești și, la fel ca și ele, exprimă învăţătura Bise- 
ricii în corespondenţă cu cuvântul Scripturii. Acordul dintre cuvânt 
și icoană a fost exprimat cu deosebită claritate în hotărârea Sino- 
dului al VII-lea Ecumenic care a restabilit cinstirea icoanelor. Prin 
glasul Părinților Sinodului, Biserica a respins propunerea de com- 
promis, de a considera cinstirea icoanelor la fel cu cea a vaselor 
sfinte, și a dispus ca cinstirea lor să fie asemenea celei a Sfintei 
Cruci și a Sfintei Scripturi: cu a Sfintei Cruci, ca simbol distinctiv al 
creștinismului, cu a Sfintei Scripturi, ca reprezentând o corespon- 
denţă totală între imaginea verbală și cea văzutăl. Hotărârea Sfân- 
tului Sinod spune: „Păstrăm, fără inovaţii, toate tradiţiile Bisericii 
stabilite pentru noi, fie ele scrise sau nu, una fiind pictarea icoa- 
nelor în acord cu ceea ce Sfânta Evanghelie predică și istorisește 
[...]. Căci dacă una e arătată de cealaltă, atunci una se lămurește 
prin cealaltă.“ Această formulare arată că Biserica nu vede în icoa- 
nă o simplă artă servind pentru a ilustra Sfânta Scriptură, ci o co- 
respondenţă totală între una și cealaltă, și de aceea îi atribuie icoa- 


1 De aceea este imposibil să înţelegi icoana unei sărbători sau a unui sfânt, 
să descoperi înţelesul și semnificația detaliilor ei dacă nu cunoști slujba reli- 
gioasă corespunzătoare și, în cazul unui sfânt, și viaţa lui. Analizele și tâlcui- 
rile existente sunt de obicei greșite tocmai pentru că familiarizarea cu acestea 
este doar superficială și uneori lipsește complet. 

nei aceeași semnificație dogmatică, liturgică și educativă ca și Sfân- 
tei Scripturi. Precum cuvântul Sfintei Scripturi este chip, tot așa și 
chipul este cuvânt. „Ceea ce cuvântul transmite prin auzire, pictu- 
ra arată în tăcere prin imagine“, spune Sfântul Vasile cel Marei, și 
„prin acestea două, asociindu-se una alteia [...], noi primim cu- 
noașterea unuia și aceluiași lucru“2. Cu alte cuvinte, icoana conţi- 
ne și transmite același adevăr ca și Scripturile, și de aceea, ca și 
Scripturile, se bazează pe date concrete și exacte, și nicidecum pe 
invenție, căci altfel nu ar putea nici să tâlcuiască Scriptura, nici să 
îi corespundă.  . 

Astfel, icoana este pusă în rând cu Sfânta Scriptură și cu Sfânta 
Cruce, ca una din acele forme ale revelaţiei și cunoașterii lui Dum- 
nezeu în care voinţa și lucrarea divină și umană se contopesc. Pe 
lângă sensul lor direct, fiecare este, în egală măsură, o reflectare a 
lumii superioare, un simbol al Duhului pe Care Îl poartă. Prin ur- 
mare, sensul cuvântului și al icoanei, rolul și semnificaţia lor sunt 
aceleași. Icoana, ca și Liturghia, transmite învăţătura Bisericii și ex- 
primă viaţa în har a Sfintei Tradiţii a Bisericii. Prin Liturghie și prin 
icoană, revelația devine moștenire a credincioșilor și lege a vieţii lor. 
De aceea este bisericească și își dobândește de la bun început forma, 
păstrând ceea ce exprimă. Biserica dezvoltă o categorie de imagine 
cu totul specială, conformă cu natura sa, iar acest caracter special 
este condiționat de scopul căruia îi slujește. Biserica e o împărăție 
care „nu este din lumea aceasta“ (In. 18, 36), care există în lume și 
pentru lume, pentru mântuirea ei. Natura sa este cu totul deosebită 
de cea a lumii și slujește lumii tocmai prin faptul că este atât de 
diferită de ea. Tot așa, manifestările Bisericii prin care își împlinește 
slujirea, fie cuvânt, fie imagine, cântare sau altceva, se deosebesc de 
manifestările similare ale lumii. Toate acestea poartă pecetea naturii 
lor transcendente, care le deosebește exterior de lume. 

Arhitectura, pictura, muzica, poezia nu mai sunt forme de artă 
urmărindu-și fiecare propria cale, independent de celelalte, în cău- 
tare de efecte anume, ci devin părţi ale unui întreg liturgic care nu 
le diminuează nicidecum semnificaţia, ci implică, în fiecare caz, re- 
nunţarea la rolul individual de afirmare de sine. Din forme de artă 


1 Cuvântul 19, Despre cei 40 de mucenici, PG. 31, col. 509A. 
2 Hotărârile Sinodului al VII-lea Ecumenic, canonul 6. 


4l 


cu scopuri diferite, ele se transformă în mijloace variate de exprima- 
re, fiecare în propriul domeniu, a unuia și aceluiași lucru — esența 
Bisericii. Cu alte cuvinte, ele devin instrumente ale cunoașterii lui 
Dumnezeu. Aceasta înseamnă că, prin natura sa, arta bisericească 
este o artă liturgică. Caracterul ei liturgic nu se datorează faptului 
că slujește drept cadru și adaos la Liturghie, ci totalei lor corespon- 
denţe. Taina săvârșită și taina descrisă sunt una și aceeași, atât lăun- 
tric, în înţelesul lor, cât și exterior, în simbolismul care exprimă acest 
înțeles. De aceea, imaginea Bisericii ortodoxe, icoana, nu se defineș- 
te ca o artă ce aparține uneia sau alteia dintre epocile istorice, nici 
ca expresie a particularităţilor naționale ale vreunui popor, ci numai 
prin funcţia sa, care este universală ca Ortodoxia însăși, fiind deter- 
minată tocmai de esenţa și de rolul ei în Biserică. Întrucât în esența 
ei icoana, ca și cuvântul, este artă liturgică; ea nu a servit religiei 
niciodată, ci, ca și cuvântul, a fost întotdeauna și este parte inte- 
grantă a religiei, unul dintre mijloacele de cunoaștere a lui Dumne- 
zeu, unul dintre modurile de comuniune cu El. Așa se explică im- 
portanța pe care Biserica i-o atribuie icoanei — o importanţă atât de 
mare, încât, dintre toate biruințele asupra unei mulțimi de felurite 
erezii, doar biruinţa asupra iconoclasmului și restabilirea cinstirii 
icoanelor au fost proclamate ca Biruința Ortodoxiei, sărbătorită în 
prima duminică a Postului Mare. 

Învățătura Bisericii despre icoană a fost formulată la Sinodul al 
VII-lea Ecumenic (787) de către acei Sfinți Părinţi apologeți ai icoa- 
nei din timpul perioadei iconoclaste. Ea se cuprinde, într-o formă 
concisă, în Condacul din Duminica Ortodoxiei, instituită, după 
cum am văzut, pentru a sărbători biruinţa asupra iconoclasmului. 
Textul Condacului este acesta: 

„Cuvântul Tatălui cel necuprins, din tine, Născătoare de 
Dumnezeu, s-a cuprins întrupându-se; și chipul cel întinat, la 
chipul cel dintâi întorcându-l, cu dumnezeiască podoabă l-a 
amestecat. Deci, mărturisind mântuirea, îl închipuim cu fapta și * 
cu cuvântul.“ 

Canonul 82 al Sinodului Trullan dă indicaţii despre felul în care 
să se redea cât mai deplin și mai exact învățătura Bisericii într-o 

icoană; prin contrast, Condacul dă o explicație dogmatică icoanei 
canonice, adică unei icoane care corespunde deja scopului ei și răs- 
punde cerinţelor artei liturgice. Această formulare scurtă, dar ui- 
mitor de completă și exactă a învățăturii despre icoană conţine ast- 
fel și întreaga învățătură a mântuirii. Formularea se păstrează cu 
evlavie în Biserica Ortodoxă și stă la baza înţelegerii ortodoxe a 
icoanei și a atitudinii față de ea. 

Prima parte a Condacului descoperă legătura dintre icoană și dog- 
ma hristologică, fundamentarea icoanei în Întruparea dumnezeiască. 
Ceea ce urmează arată sensul Întrupării dumnezeiești, împlinirea 
iconomiei lui Dumnezeu cu privire la om și, în consecinţă, la lume. În 
esență, ambele părţi ale Condacului sunt o reiterare a formulei patris- 
tice: „Dumnezeu s-a făcut om pentru ca omul să se îndumnezeiască.“ 
Ultima parte a Condacului este răspunsul omului către Dumnezeu, 
mărturisirea adevărului mântuitor al Întrupării dumnezeiești, accep- 
tarea de către om a voii dumnezeiești și participarea la ea. Biserica 
arată, în ultimele cuvinte ale Condacului, prin ce se exprimă partici- 
parea noastră și în ce constă împlinirea mântuirii noastre. 

Trăsătura caracteristică a Condacului este aceea că nu se adre- 
sează unei Persoane a Sfintei Treimi, ci Maicii Domnului. Astfel el 
reprezintă o expresie liturgică a învăţăturii dogmatice despre În- 
trupare. Bineînţeles că așa cum negarea chipului uman al Mântui- 
torului implică negarea Maternităţii divine!, tot așa afirmarea icoa- 
nei cere, mai întâi de toate, arătarea rolului Maicii Domnului, cin- 
stirea ei ca o condiţie indispensabilă a Întrupării, cauza faptului că 
Dumnezeu S-a făcut reprezentabil. După învăţătura Sfinţilor Pă- 
rinţi, icoana se bazează tocmai pe faptul că Dumnezeul-Om, lisus 
Hristos, a avut o Mamă care poate fi reprezentată. „Întrucât EI 
purcede de la Tatăl, Care nu poate fi reprezentat, spune Sfântul 
Teodor Studitul?, Hristos, nefiind reprezentabil, nu poate avea un 


1 Așa stăteau lucrurile cu partida extremă a iconoclaștilor secolelor al 
VIII-lea și al IX-lea. De fapt, deși un mare număr de iconoclaști tolerau icoa- 
nele din Biserică și protestau doar împotriva cinstirii lor, extremiștii, dimpo- 
trivă, negau venerarea oricărui lucru material și astfel au ajuns, pe cale logi- 
că, la negarea oricărei sfințenii pământești, la negarea cinstirii Sfintei Fe- 
cioare și a sfinţilor. 

2 Antireticul 3, cap. 2, sec. 3, P.G. 99, col. 417C. Vezi On the Holy Icons, St. 
Vladimir's Seminary Press, 1981. 

chip creat prin artă. De fapt, ce chip ar putea corespunde Dum- 
nezeirii, a Cărei reprezentare este absolut interzisă în Scriptura de 
Dumnezeu insuflată ? Dar, din momentul în care Hristos S-a năs- 
cut dintr-o Mamă care se poate reprezenta, are și El o reprezentare 
care corespunde chipului Maicii Sale. Și dacă nu ar avea un chip în- 
fățișat în artă, asta ar însemna că nu S-a născut dintr-o Mamă care 
se poate reprezenta, că S-a născut numai din Tatăl; dar lucrul aces- 
ta intră în contradicţie cu întreaga iconomie.“ Prin urmare, o dată 
ce Fiul lui Dumnezeu S-a făcut Om, era necesar să fie reprezentat 
ca oml. Această idee este tema principală a tuturor Părinților care 
au apărat cinstirea icoanelor. Faptul că Fiul lui Dumnezeu este re- 
prezentabil după trupul luat din Sfânta Fecioară este pus în con- 
trast de către Sfântul loan Damaschin și de Părinţii Sinodului al 
VII-lea ecumenic, cu faptul că Dumnezeu-Tatăl, fiind de neînchi- 
puit și de nevăzut nu poate fi reprezentat. „De ce nu îl descriem pe 
Tatăl Domnului nostru lisus Hristos ? Pentru că nu L-am văzut... 
Dacă L-am fi văzut și L-am fi cunoscut ca pe Fiul Său, am încerca 
să-L descriem și să-L înfățișăm și pe El (pe Tatăl)...'2, spun Părinții 
acelui Sinod. Aceeași problemă a descrierii lui Dumnezeu-Tatăl a 
apărut în 1667, la Marele Sinod de la Moscova, în legătură cu com- 
poziția apuseană, populară la acea vreme în Rusia, care înfățișează 
Sfânta Treime cu Dumnezeu-Tatăl reprezentat ca bătrân. Bazân- 
du-se pe Sfinţii Părinţi și mai ales pe marele mărturisitor al credin- 
ței și apologet al cinstirii icoanelor, Sfântul loan Damaschin, Sino- 
dul arată imposibilitatea descrierii lui Dumnezeu-Tatăl și interzice 
reprezentarea Lui în icoane. 

Înfăţișându-L pe Mântuitorul, nu înfățișăm dumnezeirea sau 
umanitatea Sa, ci Persoana Sa, în care ambele firi se unesc în chip 
de neînțeles. Îi înfățișăm Persoana pentru că icoana nu poate fi de- 
cât un chip personal, ipostatic, în timp ce firea, esenţa, „nu are eXis- 
tenţă independentă, ci se vede în persoane“3. Icoana este legată de 
prototip nu în virtutea unei identități între propria ei natură și 


1 Despre acest subiect, vezi și explicația primei părți a Condacului la Du- 
minica Ortodoxiei în comentariul la icoanele lui Hristos, pp. 100-101. 

2 Documentele Sinodului al VII-lea Ecumenic, Doc. 4. 

3 Sf. loan Damaschin, Credința ortodoxă, Cartea a III-lea, cap. 6, PG. 94, col. 
10044. 


44 


natura lui, ci pentru că îi înfățișează persoana și îi poartă numele 
care face legătura dintre icoană și persoana reprezentată și dă posi- 
bilitatea comuniunii cu el și posibilitatea de a-l cunoaște. Datorită 
acestei legături, „cinstirea adusă icoanei se transmite originalului“, 
spun Sfinţii Părinţi și Sinodul Ecumenic citând cuvintele Sfântului 
Vasile cel Mare. Întrucât icoana este o imagine, nu poate fi consub- 
stanțială cu prototipul; altfel ar înceta să mai fie o imagine și ar de- 
veni prototipul, ar fi de o ființă cu el. Icoana este diferită de pro- 
totip tocmai prin faptul că are o natură diferităl, pentru că „repre- 
zentarea este una, iar ceea ce reprezintă este altceva“2. Cu alte 
cuvinte, deși cele două realități sunt esenţial diferite, există între 
ele o legătură cunoscută, o anumită participare a uneia la cealaltă. 
În gândirea ortodoxă este foarte evidentă posibilitatea de a fi în 
același timp identic și diferit — diferit ipostatic, dar identic după 
fire (Sfânta Treime); și identic ipostatic, dar diferit după fire (sfin- 
tele icoane). Acest lucru îl are în vedere Sfântul Teodor Studitul 
atunci când spune: „Așa cum acolo (în Sfânta Treime) Hristos dife- 
ră în ipostas de Tatăl, tot așa aici diferă după fire de icoana Sa.“4 Și 
în același timp „icoana lui Hristos este Hristos și icoana unui sfânt 


1 Acest punct constituie diferenţa fundamentală dintre ortodocși și icono- 
claști. Iconoclaștii au considerat că icoana este consubstanţială cu originalul, 
având aceeași natură cu el. Pornind de la această premisă, au ajuns pe cale 
logică la concluzia că singura icoană posibilă a lui Hristos este Euharistia. 
„Hristos a ales în mod deliberat, ca imagine a Întrupării Sale, pâinea, care nu 
are nici o asemănare cu omul, pentru a împiedica idolatria“ (expunerea doc- 
trinei iconoclaste, la Sinodul al VII-lea Ecumenic). „Dar nimic nu era mai 
străin de închinătorii ortodocși ca identificarea icoanei cu persoana pe care 0 
reprezenta. Sfântul Patriarh Nichifor, după ce a arătat diferenţa dintre icoană 
și originalul ei, spune: «Cei care nu înţeleg această diferență se numesc, pe 
bună dreptate, idolatri».” (G. Ostrogorsky, Temeiuri gnoseologice ale disputei 
privind sfintele icoane, Seminarium Kondakovianum, vol. 2, p. 50, Praga, 1928, 
în lb. rusă.) Intreaga dispută iconoclastă derivă astfel de la o înțelegere gre- 
șită a ceea ce este icoana. De aceea ortodocșii și iconoclaștii nu puteau ajunge 
la vreo înţelegere; vorbeau limbi diferite și toate argumentele iconoclaștilor 
își greșeau ținta. 

2 Sf. loan Damaschin, Al treilea cuvânt în apărarea sfintelor icoane, par. 16, 
PG. 94, col. 1337AB. Vezi și On the Divine Images, St. Vladimir's Seminary 
Press, 1980. 

3 G. Ostrogorsky, op. cit., p. 49. 

4 Sf. Teodor Studitul, Cuvânt împotrivă, 3, cap. 3, par. 7, PG. 99, col. 424. 

este acel sfânt. Puterea și slava nu se împart, ci devin atribute ale 
celui înfățișat“!. 

Astfel, Dumnezeu-Cuvântul, al doilea Ipostas al Sfintei Treimi, 
cu neputinţă de descris, nici prin cuvânt, nici prin zugrăvire, și-a 
asumat firea omului, S-a născut din Sfânta Fecioară, Maica Dom- 
nului; S-a făcut văzut, atins și, prin urmare, descris. În acest fel, în- 
suși faptul existenţei icoanei se bazează pe Întruparea dumnezeias- 
că. lar realitatea incontestabilă a Întrupării dumnezeiești este afir- 
mată și arătată de icoană. Așa încât, în ochii Bisericii, negarea 
icoanei lui Hristos apare ca o negare a adevărului și a faptului că 
El S-a făcut om și, prin urmare, ca o negare a întregii Sale voințe di- 
vine. Apărând icoana în perioada iconoclasmului, Biserica nu apă- 
ra doar rolul ei educativ și, cu atât mai puţin, valoarea ei estetică; 
ea lupta pentru înseși fundamentele credinţei creștine, pentru măr- 
turia vizibilă că Dumnezeu S-a făcut om ca temei al mântuirii noas- 
tre. „Am văzut chipul omenesc al lui Dumnezeu și sufletul meu s-a 
mântuit“, spune Sfântul loan Damaschin?. O astfel de înțelegere a 
icoanei explică fermitatea și intransigenţa cu care apărătorii ei au 
înfruntat tortura și moartea în perioada iconoclasmului. 

Dacă prima parte a Condacului la Duminica Ortodoxiei formu- 
lează fundamentul dogmatic al icoanei, a doua parte, după cum 
am spus, descoperind esenţa voinței dumnezeiești — împlinirea sco- 
pului lui Dumnezeu cu privire la om -, revelează în același timp și 
înţelesul, și semnificația icoanei. 

Persoana divină a lui lisus Hristos, Care are toată plinătatea 
vieții dumnezeiești și Care în același timp S-a făcut Om desăvârșit 
(adică om întru toate, afară de păcat), nu numai că a restabilit în 
puritatea sa originară chipul lui Dumnezeu, întinat de om prin 
căderea lui („întorcând chipul întinat la starea sa dintâi“3), dar și 


1 Sf. loan Damaschin, Comentariu la Sfântul Vasile cel Mare, cu referire la 
primul cuvânt în apărarea sfintelor icoane, P.G. 94, col. 1256A. 

2 Primul cuvânt în apărarea sfintelor icoane, cap. 22, P.G. 94, col. 1256A. 

3 Acest „chip stricăcios“ este motivul interdicţiei din Vechiul Testament. 
Pierderea asemănării cu Dumnezeu prin cădere a întinat chipul lui Dumne- 
zeu din om, iar reprezentarea acestui chip corupt ducea inevitabil la idola- 
trie. Ca o consecinţă directă, cultul reprezentărilor din Vechiul Testament nu 
putea fi realizat decât în simboluri, ca năstrapa de aur, toiagul lui Aaron (Evr. 
9, 4) etc., adică icoana icoanei, pentru că numai ele puteau fi imagini ale îm- 

unește firea omenească pe care Și-a asumat-o cu viața dumnezeias- 
că — „plină de podoaba dumnezeiască“. Părinţii Sinodului al 
VII-lea Ecumenic spun: „El (Dumnezeu) l-a creat din nou (pe om) 
nemuritor, înzestrându-l cu acest dar inalienabil. Această facere 
din nou a fost mai mult după asemănarea lui Dumnezeu și mai 
bună decât prima creaţie — acest dar este veșnic“!, darul comuniu- 
nii cu frumuseţea și slava dumnezeiască. Hristos, noul Adam, în- 
ceputul noii făpturi — omul ceresc purtător de Duh Sfânt întru sine 
—, îl aduce pe om la scopul pentru care a fost creat primul Adam și 
de la care el s-a întors prin cădere; îl aduce la împlinirea scopului 
Sfintei Treimi cu el: „Să facem om după chipul și asemănarea noas- 
tră“ (Fac. 1, 26). Conform acestei iconomii, omul nu trebuie să fie 
numai chipul lui Dumnezeu, Creatorul lui, ci trebuie să-l poarte și 
asemănarea. Totuși, în descrierea actului împlinit al creaţiei, „Și 
Dumnezeu a făcut om, după chipul lui Dumnezeu l-a făcut pe el“ 
(Fac. 1, 27), nu se spune nimic despre asemănare. Ea îi este dată 
omului ca scop, spre a o împlini prin lucrarea harului Sfântului 
Duh, cu libera sa participare. Liber și conștient, „întrucât expresia 
«după chipul» arată capacitatea minţii și a libertăţii“, omul intră în 
iconomia pe care o are Sfânta Treime cu el și realizează asemănarea 
cu Dumnezeu în virtuți (desăvârșiri) “2, participând astfel la lucra- 
rea creației dumnezeiești. 

Prin urmare, dacă Ipostasul divin al Fiului lui Dumnezeu s-a fă- 
cut Om, în cazul nostru este invers::omul poate să devină dumne- 
zeu, nu după fire, ci după har. Dumnezeu se pogoară făcându-se 
Om; omul se înalță devenind dumnezeu. Asumându-și asemăna- 
rea cu Hristos, el se face „templu al Duhului Sfânt“ care este în el 


plinirii viitoare a făgăduinței Noului Testament. Singura excepţie era repre- 
zentarea heruvimilor, făcută la porunca lui Dumnezeu (leș. 25, 18-22), ca fiin- 
țe statornicite deja în slujirea lui Dumnezeu. Mai mult, chipurile lor erau per- 
mise numai într-un spațiu și într-o poziţie care punea în evidenţă ascultarea 
lor față de Dumnezeu (păzitori ai chivotului Așezământului). În esență, aceas- 
tă excepţie a anulat interdicția pentru că i-a dat un sens pedagogic conjunctu- 
ral. Se admiteau, în principiu, posibilitatea cultului icoanei, pe de o parte, și 
reprezentarea lumii spirituale prin intermediul artei, pe de altă parte. 

1 Documentele Sinodului al VII-lea Ecumenic, Doc. 6. 

2 Sf. loan Damaschin, Credinţa ortodoxă, Cartea a II-a, c. 12, „Despre Om“, 
P.G. 94, col. 920B. 

(1 Cor. 6, 19), restabilește asemănarea cu Dumnezeul. Firea ome- 
nească rămâne ceea ce este — fire de creatură; dar persoana omului, 
ipostasul lui, dobândind harul Duhului Sfânt, tocmai prin aceasta 
se unește cu viața dumnezeiască, schimbând astfel însăși existența 
firii sale de creatură. Harul Duhului Sfânt pătrunde în firea sa, se 
amestecă cu ea, o umple și o transfigurează. Omul crește, ca să spu- 
nem așa, întru viață veșnică, dobândind încă de aici, de pe pământ, 
începutul acestei vieți, începutul îndumnezeirii, care se va face pe 
deplin arătată în viața ce va să vină. 

Revelarea acestei viitoare corporalități transfigurate ni se arată 
în Schimbarea la Faţă a Domnului nostru pe Muntele Tabor. „Și s-a 
schimbat la față înaintea lor și a strălucit fața Lui ca soarele, iar veș- 
mintele Lui s-au făcut albe ca lumina“ (Mat. 17, 2). Altfel spus, tot 
trupul Domnului S-a transfigurat, devenind, să spunem așa, O ira- 
diere luminoasă a Dumnezeirii. „În privința caracterului Schim- 
bării la Faţă, spun Părinţii Sinodului al VII-lea Ecumenic, referin- 
du-se la Sfântul Atanasie cel Mare, Cuvântul nu a dat la o parte for- 
ma umană, ci aceasta a fost iluminată de slava Sa.“2 Așadar, în 
Schimbarea la Faţă „pe Muntele Tabor, nu numai că Dumnezeirea 
S-a arătat oamenilor, dar și umanitatea apare în slava dumneze- 
iască“3. Omul care a dobândit harul Sfântului Duh se face părtaș la 
slava aceasta dumnezeiască, la această „strălucire necreată și dum- 


1 Aceasta este originea termenului slavon bisericesc prepodobnii (literal 
„foarte asemănător“), utilizat cu referire la tipul sfințeniei monastice. Acest 
cuvânt, creat în timpul Sfinţilor Chiril și Metodie pentru a traduce cuvântul 
grecesc Go1og, indică faptul că omul a redobândit asemănarea cu Dumnezeu 
pe care o pierduse. Cuvântul nu are corespondențe în alte limbi. Pe de altă 
parte, antonimul său nepodobnii (neasemănător), nepodobnie (neasemănare), 
se poate întâlni în vremuri străvechi. Platon le folosește în sens filosofic 
(ăvouolornros zovrov sau rânov), în dialogul Omul politic, pentru a exprima 
diferenţa dintre lume și ideea ei. Sfântul Atanasie cel Mare îl utilizează deja 
în sens creștin: „Cel ce a creat lumea, văzând-o tulburată de furtuni și în 
primejdie de a se scufunda în «locul neasemănării», a luat armura sufletului 
și i-a venit în ajutor, îndreptându-i toate greșelile.“ Sfântul Augustin spune 
în Confesiunile sale (VII, 10, nr. 16): „Mă văd departe de Tine, în pământul 
neasemănării“ (Et inveni me longe esse a Te in regione dissimilitudinis). 

2 Documentele Sinodului al VII-lea Ecumenic, doc. 6. 

3 Operele lui Filaret, Mitropolitul Moscovei și Kolomnei, Cuvântul 12, Mosco- 
va, 1873, p. 99 (în lb. rusă). 

nezeiască“, cum o numește Sfântul Grigorie Palamal, la lumina Ta- 
borului. Cu alte cuvinte, unindu-se cu Dumnezeirea, omul se pă- 
trunde de lumina Sa necreată, asumându-și în felul acesta asemă- 
narea trupului strălucitor al lui Hristos. Sfântul Simeon Noul 
Teolog descrie, din experiența personală, această iluminare lăuntri- 
că, în următoarele cuvinte: „După ce sufletul i s-a făcut în întregi- 
me foc, i se transmite și trupului lumina lăuntrică pe care a dobân- 
dit-o“2; așa cum fierul nu devine foc, ci rămâne fier, purificându-se 
numai, tot așa și aici, întreaga fire umană se transfigurează, dar 
nimic din ea nu se distruge, nimic nu-i este luat. Dimpotrivă, fiind 
purificată de tot ce este străin și păcătos, se spiritualizează și se ilu- 
minează. Așadar, se poate spune că sfântul este un om mai adevă- 
rat decât păcătosul, deoarece, reasumându-și asemănarea cu Dum- 
nezeu, el realizează scopul dintru început al existenței sale, este 
îmbrăcat în Frumuseţea nestricăcioasă a Împărăției lui Dumnezeu, 
la crearea căreia participă cu viaţa lui. De aceea frumusețea însăși, 
așa cum o înțelege Biserica Ortodoxă, nu este o frumuseţe a făptu- 
rii, ci o însușire a Împărăției lui Dumnezeu, unde Dumnezeu este 
„toate în toți“... Sfântul Dionisie Areopagitul îl numește pe Dum- 
nezeu Frumuseţe „datorită slavei pe care o revarsă în fiecare ființă, 
fiecăreia după măsura ei“ și pentru că vede în El „cauza armoniei 
și veșmântul strălucitor al fiecărei creaturi, pentru că El pe toate le 
luminează ca lumina, revărsând frumuseţe din acel izvor luminos 
care țâșnește din Sine Însuși“3. Astfel, fiecare făptură se împăr- 
tășește din Frumuseţea dumnezeiască, după măsura ei, și poartă, 
ca să spunem așa, pecetea Creatorului ei. Însă această pecete nu 
este asemănarea cu Dumnezeu, ci doar o frumusețe a făpturii. Este 
un mijloc, nu capătul; o cale în care „cele nevăzute ale Lui se văd 
de la facerea lumii, înțelegându-se din făpturi, adică veșnica Lui 
putere și dumnezeire...“ (Rom. 1, 20). Frumuseţea lumii văzute nu 


1 PG. 150, 1225A, cap. 149. Citat din Părintele Vasile Krivoșein, Învățătura 
ascetică și teologică a Sfântului Grigorie Palama, Seminarium Kondakovianum, 
8, Praga, 1936 și „Eastern Churches Quarterly“, oct. 1938, p. 201. 

2 Discursurile teologice ale Sfântului Simeon Noul Teolog, Discursul 83, sec. 
3, Moscova, 1892, p. 385 (în lb. rusă). 

3 Sfântul Dionisie Areopagitul, Numele divine, cap. 4, sec. 7, PG. 3, col. 
7OC. 

stă în splendoarea trecătoare a stării sale prezente, ci în însuși sen- 
sul existenței sale, în transfigurarea ei viitoare pusă în ea ca po- 
sibilitate de realizare de către om. Altfel spus, frumuseţea este 
sfinţenie, iar strălucirea ei — participarea creaturii la Frumusețea 
dumnezeiască. 

În planul lucrării creatoare umane, frumuseţea este încununarea 
dată de Dumnezeu, pecetea asemănării chipului cu prototipul lui, 
a simbolului cu ceea ce reprezintă, și anume cu Împărăția Duhului. 
Frumuseţea unei icoane este frumuseţea dobândită din asemăna- 
rea cu Dumnezeu, iar valoarea ei nu constă în a fi frumoasă în sine, 
ca obiect frumos, ci în faptul că înfățișează Frumuseţea. 

În privinţa relației reprezentării, a icoanei, cu ceea ce ea repre- 
zintă, Părinţii Sinodului al VII-lea Ecumenic spun următoarele, 
evident, ca răspuns la acuzaţia de nestorianism pe care o aduceau 
iconoclaștii ortodocșilor: „Deși Biserica sobornicească Îl înfățișează 
pe Hristos cu chipul Său uman, nu Îi separă trupul de dumnezeirea 
unită cu El. Dimpotrivă, crede că trupul este îndumnezeit și afirmă 
că este în unitate cu dumnezeirea, după învățătura marelui Sfânt 
Grigorie Teologul și după adevăr. Însă prin aceasta trupul Dom- 
nului nostru nu ajunge să fie neîndumnezeit. Așa cum un pictor 
care face portretul unui om nu îl redă lipsit de viață, ci, dimpotrivă, 
omul rămâne viu, iar pictura se numește portretul lui pentru că i se 
aseamănă, așa și noi, făcând o icoană, mărturisim că trupul Dom- 
nului este îndumnezeit și nu considerăm icoana a fi altceva decât o 
icoană reprezentând o asemănare a prototipului. De aceea icoana 
primește numele Domnului. Doar prin aceasta este icoana în co- 
muniune cu El; și din acest motiv este vrednică de cinstire și este 
sfântă.“! După cum arată aceste cuvinte, icoana este asemănarea 
unui prototip îndumnezeit, nu doar însuflețit, adică este o imagine 
(convenţională, desigur) nu a trupului stricăcios, ci a trupului 
transfigurat, strălucind de lumina dumnezeiască. Frumusețea și 
Slava sunt reprezentate cu mijloace materiale și văzute cu ochi fi- 
zici în icoană. Prin urmare, tot ce amintește de trupul uman strică- 
cios este contrar înseși naturii icoanei, pentru că „trupul și sângele . 
nu pot moșteni Împărăția lui Dumnezeu; nici stricăciunea nu Moș- 
tenește nestricăciunea“ (I Cor. 15, 50), iar portretul contemporan al 


1 Documentele Sinodului al VII-lea Ecumenic, doc. 6. 

unui sfânt nu poate fi icoană tocmai pentru că nu reflectă starea lui 
transfigurată, ci pe cea trupească, obișnuită. Într-adevăr, aceasta 
este particularitatea icoanei care o deosebește de toate formele de 
artă picturală. 

Așadar, înfățișând Ipostasul lui Dumnezeu-Cuvântul întrupat, 
icoana dă mărturie despre permanența și deplinătatea Întrupării 
Sale. Pe de altă parte, prin icoană mărturisim că „Fiul Omului“ în- 
fățișat în ea este Dumnezeu adevărat - Adevărul revelat. Lupta 
omului de a ajunge la Dumnezeu, partea subiectivă, personală a 
credinţei, se întâlnește aici cu răspunsul lui Dumnezeu dat omului, 
cu revelaţia-cunoașterea obiectivă, experiată, pe care omul o expri- 
mă în cuvânt sau în icoană. Din acest motiv, arta liturgică nu este 
numai prinosul nostru adus lui Dumnezeu, ci și pogorârea lui 
Dumnezeu în mijlocul nostru, una dintre formele în care se rea- 
lizează întâlnirea dintre Dumnezeu și om, dintre har și fire, dintre 
veșnicie și timp. Formele care înregistrează această interpenetrare 
reciprocă a divinului cu umanul ne-au fost transmise prin Tradiţie 
și, fiind reînnoite neîncetat, sunt veșnic vii în trupul lui Hristos, 
Biserica. Întrucât, ca și lisus Hristos, Dumnezeu și Om, Biserica 
este atât un organism uman, cât și divin, ea adună întru sine, neîm- 
părţite și neamestecate, două realități: realitatea istorică, pămân- 
tească, și realitatea harului Duhului Sfânt care sfințește toate. Sen- 
sul artei bisericești și îndeosebi al icoanei constă tocmai în ceea ce 
transmite sau, mai bine zis, în faptul că dă o mărturie vizuală de- 
spre aceste două realități: realitatea lui Dumnezeu și a lumii, a ha- 
rului și a firii. Icoana este realistă în două sensuri. Ca și Sfânta 
Scriptură, ea transmite un fapt istoric, un eveniment din Istoria 
sfântă sau un personaj istoric înfățișat în forma sa fizică adevărată 
și, iarăși ca și Sfânta Scriptură, descoperă revelaţia de dincolo de 
timp conținută într-o realitate istorică dată. Astfel, prin icoană, ca 
și prin Sfânta Scriptură, nu doar aflăm ceva despre Dumnezeu, ci 
Îl aflăm pe Dumnezeu. 

Dacă transfigurarea este o iluminare a întregului om, o ilumina- 
re prin rugăciune a constituției lui spirituale și fizice în lumina ne- 
creată a harului divin, o manifestare a omului ca icoană vie a lui 
Dumnezeu, atunci icoana este expresia exterioară a acestei transfi- 
gurări, reprezentarea unui om plin de harul Duhului Sfânt. Așadar, 

icoana nu este o reprezentare a Dumnezeirii, ci un semn al participării 
unei persoane la viața dumnezeiască. Este o mărturie a cunoașterii 
concrete, practice a sfințirii trupului omenescl. 

Prin Întruparea Fiului lui Dumnezeu, omul primește nu numai 
posibilitatea de a reface asemănarea cu Dumnezeu cu ajutorul ha- 
rului Duhului Sfânt, adică prin lucrare lăuntrică să facă o icoană a 
lui însuși, ci să și reveleze altora starea lui dată de har prin cuvân- 
tul-chip și prin imagini vizuale. Cu alte cuvinte, poate crea o icoa- 
nă exterioară din materia care îl înconjoară, care a fost sfințită prin 
pogorârea lui Dumnezeu pe pământ = pe care „o arătăm prin fap- 
tă și cuvânt“. Prin urmare, sfințenia este realizarea posibilităților 
date omului prin Întruparea dumnezeiască, exemplu pentru noi; 
icoana este mijlocul de a revela această împlinire, o expunere pictu- 
rală a acestui exemplu. Altfel spus, icoana transmite în chip văzut 
realizarea formulei patristice pe care am menţionat-o deja: „Dum- 
nezeu s-a făcut Om, pentru ca omul să se îndumnezeiască.” Rezul- 
tatul ei — legătura organică ce există în Biserica Ortodoxă între cin- 
stirea icoanelor și cultul sfinților. Așa se explică și grija cu care se 
păstrează fiecare trăsătură exterioară a unui sfânt. Datorită acestui 
lucru iconografia sfinţilor se distinge printr-o stabilitate extraor- 
dinară. Ea se datorează nu numai dorinţei de a păstra chipul sfin- 
țit prin Tradiţie, ci și nevoii de a păstra o legătură vie, directă cu 
persoana reprezentată în icoană. De aceea, în mod necesar, icoana 
arată natura slujirii sfântului, fie el apostol, episcop sau martir..., 
și îi reproduce cu deosebită grijă trăsăturile caracteristice distinc- 
tive. La baza icoanei stă realismul iconografic, unul dintre elemen- 
tele ei cele mai importante?. Mai mult, latura personală, indivi- 
duală se indică adesea doar prin linii și nuanţe subtile, în special 


! Prin urmare, a pune pe seama icoanei, așa cum se întâmplă adesea, acu- 
zația de monofizism sau de tendinţă spre monofizism înseamnă o totală neîn- 
țelegere a esenței ei. Ceea ce se ia de obicei drept monofizism este prezența, în 
icoană, a unui semn al celei de a doua realități despre care am vorbit, care o 
deosebește de celelalte forme de artă. Însă, pe aceleași temeiuri, acuza de mo- 
nofizism se putea pune și pe seama Sfintei Scripturi, pentru că nu mai puțin . 
decât în icoană conţine și ea semne ale aceleiași realități și pentru același mo- 
tiv și în același sens este diferită de orice altă literatură. 

2 A privi o icoană ca pe o personificare a unei idei, virtuţi etc., așa cum se 
întâmplă adesea (de exemplu, să luăm pe Sfânta Muceniţă Paraschevi drept 

atunci când persoanele înfățișate au trăsături exterioare comune. 
Așa se face că atunci când se grupează mai multe icoane, ele pro- 
duc o impresie de uniformitate, chiar de o anumită monotonie ste- 
reotipă, celui ce nu le cunoaște. Exact aceeași impresie o produce 
citirea superficială a Vieţilor sfinților. Atât în icoane, cât și în viețile 
sfinților, primul lucru care apare nu este individualitatea, ci subor- 
donarea ei conținutului. 

Însă o imperfecţiune în asemănare nu duce la ruperea legăturii 
cu prototipul sau la vreo scădere în venerarea lui. Sfântul Teodor 
Studitul spune: „Chiar dacă nu recunoaștem într-o icoană repre- 
zentarea unui chip identic cu prototipul lui, din cauza neiscusinței, 
totuși cuvintele noastre nu sunt nepotrivite. Căci venerăm o icoană 
nu în funcţie de reușita asemănării cu prototipul, ci pentru că ea re- 
prezintă o asemănare cu el.“! Astfel, asemănarea se poate limita la 
reproducerea fidelă a caracteristicilor prototipului și, fără a-i expri- 
ma individualitatea, să fie de ajuns asemănarea, cum sunt schițele 
din această carte. Însă fidelitatea față de prototip se prezintă de 
obicei în așa fel, încât un credincios ortodox care merge la biserică 
să nu aibă nici o dificultate în a-i recunoaște pe sfinţii cinstiți în 
icoane, ca să nu mai vorbim despre icoanele Mântuitorului și ale 
Maicii Domnului. Chiar dacă vreun sfânt nu-i este familiar, poate 
spune întotdeauna din ce categorie de sfinţi face parte: dacă este 
călugăr, mucenic, episcop etc. Păstrând cu evlavie amintirea sfinți- 
lor și a trăsăturilor lor caracteristice, Biserica Ortodoxă nu a accep- 
tat niciodată pictarea icoanelor din imaginaţia artistului sau după 
vreun model viu, pentru că aceasta ar însemna o ruptură totală și 
conștientă cu prototipul, iar prototipul al cărui nume îl poartă icoa- 
na ar fi înlocuit arbitrar cu o altă persoană. Pentru a evita invenția 
și ruptura dintre chip și prototip, iconografii pictează după icoane 
vechi. Pentru iconarii din vechime, feţele sfinților erau tot atât de 


personificare a morţii Mântuitorului și pe Sfânta Muceniţă Anastasia drept 
personificare a Învierii Sale și așa mai departe), ar fi o abordare foarte sco- 
lastică a problemei, lipsită de orice fundament practic. Este adevărat că se ad- 
mit uneori alegorii în icoane, de exemplu personificarea râului lordan, a pus- 
tiei, a soarelui, a lunii și așa mai departe, dar niciodată nu se întâmplă așa cu 
icoanele sfinţilor. 

1 AL doilea Cuvânt împotrivă, c. 3, sec. 5, PG. 99, col. 421. 

familiare ca și cele ale prietenilor apropiați. Pictau fie din memorie, 
fie, în alte cazuri, se foloseau de schițe, desene etc.1 Când Tradiţia 
vie a început să se piardă, spre sfârșitul secolului al XVI-lea, aces- 
te suporturi au fost sistematizate și au apărut așa-zisele manuale 
personale și interpretative (podlinniki). Cele dintâi oferă o icono- 
grafie sistematică a sfinţilor și a zilelor de sărbătoare (vezi scheme- 
le reproduse aici), cu o indicare a culorilor de bază; celelalte oferă 
aceleași indicaţii ale culorilor de bază și o descriere pe scurt a trăsă- 
turilor caracteristice ale sfinților. De atunci și până acum, aceste 
manuale servesc iconografilor drept ajutoare tehnice. Ele nu tre- 
buie niciodată confundate cu canonul iconografic sau cu Sfânta 
Tradiţie, așa cum se întâmplă uneori. 

Găsim în iconografia sărbătorilor aceeași constanţă și pentru 
același motiv. Marea majoritate a acestor icoane datează din prime- 
le secole de creștinism și își au originea chiar în locurile unde au 
avut loc evenimentele. Aproape toate aceste icoane, ca și sărbăto- 
rile înseși, își au originea în Siria și în Palestina. Biserica le-a accep- 
tat ca fiind cele mai exacte din punct de vedere istoric?, și încă se 
păstrează cu grijă în Biserica Ortodoxă. La fel și aici, străduindu-se 
mai presus de toate să evite orice fel de invenţie, icoana aderă strict 
la Sfânta Scriptură și la Sfânta Tradiţie, transmițând faptele tot atât 
de laconic ca și Evangheliile și reprezentând numai ceea ce relatea- 
ză un anumit text sau o anumită tradiţie și ceea ce este absolut ne- 
cesar să fie transmis — revelația extratemporală manifestată într-un 
anumit eveniment concret. Ca și în Sfânta Scriptură, se admit nu- 
mai acele detalii necesare și suficiente acestui scop. Unele icoane 
ale sărbătorilor adună într-o singură imagine mai multe momente, 


! „Conform obiceiului stabilit în Biserica Ortodoxă [...] cu mult înainte ca 
un sfânt să fie canonizat și sfintele lui moaște deshumate, se făceau icoane 
sfinților care inspirau o deosebită evlavie încă din timpul vieţii lor și erau 
deja răspândite la generațiile cele mai apropiate lor. Se păstrau informații 
generale distinctive despre sfânt, ca și schițe, desene și cuvinte ale sale.“ (N.P. 
Kondakov, Icoana rusească, Partea I, p. 19, în lb. rusă.) Se cunosc și în Rusia 
cazuri în care icoanele erau pictate încă din timpul vieţii sfântului, dacă nu 
direct după model, cel puţin din memorie, dar nu erau răspândite. 

2 „Arta creștină, scrie N.P. Kondakov, și-a alcătuit, în general, compoziţii- 
le pe o bază realistă, reproducând, fie și numai prin cadru și prin detalii, con- 
dițiile reale în care au avut loc evenimentele creștine.“ (Op. cit., p. 22) 

diferite ca timp și spațiu al acțiunii (de exemplu, Nașterea Maicii 
Domnului, Mironosiţele la Mormânt etc.). Prin urmare, ca și dum- 
nezeiasca Liturghie, icoana transmite semnificația sărbătorii pe cât 
de deplin se poate ea transmite. 

Cea de-a doua realitate, prezența harului atoatesfințitor al Du- 
hului Sfânt, sfințenia, nu poate fi descrisă cu mijloace omenești 
pentru că ochiul fizic nu o poate vedea. Când întâlnim sfinți în via- 
ță, trecem pe lângă ei fără să le observăm sfințenia, pentru că sfin- 
ţenia nu are semne exterioare de recunoaștere. „Lumea nu-i vede 
pe sfinți, așa cum orbul nu vede lumina“, spune Mitropolitul Fila- 
ret!. Dar, în timp ce rămâne nevăzută ochiului neluminat, sfințenia 
se face văzută ochiului duhovnicesc. Recunoscând că un om este 
sfânt și aducându-i cinstirea cuvenită, Biserica îi înfățișează sfinţe- 
nia în icoane prin mijloace văzute, utilizând un limbaj simbolic sta- 
bilit, cum sunt aureolele și anumite forme, culori și linii. Acest sim- 
bolism indică ceea ce nu se poate reda în mod direct. Dar, prin ast- 
fel de mijloace, revelaţia care vine de sus, fiind exprimată material, 
ajunge accesibilă oricărui om și accesibilă înțelegerii și contemplă- 
rii ei. Acest simbolism arată ce a dobândit omul prin strădania lui 
și cum a dobândit. Prin urmare, canonul iconografic, despre care 
am vorbit mai înainte, determină nu numai subiectul icoanei, adică 
ceea ce înfățișează, ci și cum trebuie înfățișat, prin ce mijloace este 
posibil să indicăm prezenţa într-un om a harului Duhului Sfânt și 
să revelăm altora această stare. 

Am spus că icoana este o expresie exterioară a stării de transfi- 
gurare a omului, a sfințirii sale în lumina divină necreată. Atât în 
scrierile Sfinţilor Părinţi, cât și în vieţile sfinților ortodocși, întâl- 
nim adesea această manifestare a luminii, un fel de strălucire lăun- 
trică, asemenea soarelui, venind de la feţele sfinţilor în momente 
de uimitoare înălțare și contemplare duhovnicească. Strălucirea de 
lumină apare în icoană ca aureolă, o reprezentare picturală exactă 
a manifestării reale a lumii spirituale. Dar tocmai această stare 
duhovnicească, desăvârșirea lăuntrică a omului, al cărei semn ex- 
terior este lumina, nu se poate transmite nici în cuvinte, nici prin 
imagine. De obicei, atunci când Părinții și scriitorii bisericești ajung 


! Filaret, Mitropolitul Moscovei și Kolomnei, Cuvântul 57, la Buna Vestire, 
vol. 3 (în lb. rusă). 

la descrierea momentului îndumnezeirii, ei o caracterizează ca tă- 
cere, întrucât este cu totul de nedescris și de neexprimat. Însă efec- 
tul acestei stări asupra naturii umane, și mai ales asupra timpului, 
poate fi, într-o anumită măsură, descris și înfățișat. Așa cum am 
văzut, Sfântul Simeon Noul Teolog a recurs la imaginile focului și 
fierului. Un episcop rus, Ignatie Briancianinov, care a trăit în seco- 
lul al XIX-lea, îi face o descriere mai concretă: „Când rugăciunea se 
sfințește prin harul dumnezeiesc [...], spune el, sufletul întreg este 
atras spre Dumnezeu de o putere de neînțeles, răpind și trupul o 
dată cu el [...]. În om [...] nu numai sufletul, nu numai inima, dar 
și trupul se umple de mângâiere duhovnicească și de fericire — bu- 
curie în Dumnezeul cel viu...“! Cu alte cuvinte, când un om ajunge 
la o stare în care obișnuita lui condiţie de împrăștiere, „gândurile 
și simţirile ce vin de la firea căzută“2, este înlocuită, cu ajutorul 
Duhului Sfânt, de o stare de rugăciune concentrată, întreaga ființă 
a omului se unește într-o înălțare totală către Dumnezeu. „Tot ce a 
fost în el neorânduială, spune Sfântul Dionisie Areopagitul, se face 
rânduială; ceea ce era fără formă dobândește formă, iar viaţa lui 
[...] se umple cu totul de lumină“3. În acord cu această stare a sfân- 
tului, chipul lui întreg din icoană, fața și celelalte detalii, toate își 
pierd aspectul sensibil al trupului stricăcios și se înduhovnicesc. 
Transpusă în icoană, această stare a trupului omenesc este expresia 
văzută a dogmei transfigurării și capătă astfel o înaltă semnificaţie 
educativăt. Un nas excesiv de subţire, gura mică și ochii mari — toa- 
te acestea sunt metode convenţionale de transmitere a stării sfân- 
tului, ale cărui simţuri s-au „rafinat“, cum se spunea în vechime. 
Organele de simţ, ca și alte amănunte cum ar fi ridurile, părul etc., 
toate se subordonează armoniei generale a chipului și, împreună 
cu întregul trup al sfântului, se unesc într-o unică, totală înălțare 
către Dumnezeu și sunt aduse la o ordine supremă; în Împărăția 
Duhului Sfânt nu este nici o neorânduială „pentru că Dumnezeu 


1 Episcopul Ignatie Briancianinov, Experiențe ascetice, vol. 2, Editura So- 
phia, București, 2000. 

2 Ibidem. 

3 lerarhia bisericească, cap. 2, III, sec. 8, PG. 3, col. 437. 

1 Vezi, de exemplu, chipul Sfântului Apostol Pavel (Pl. 41), al Sfântului 
Mucenic Gheorghe (Pl. 11) și al altora. 

este Dumnezeul rânduielii și al păcii“!. Neorânduiala este a omu- 
lui căzut, consecinţa căderii. Aceasta nu înseamnă că trupul înce- 
tează să mai fie ceea ce este; nu numai că rămâne trup, dar, așa cum 
am spus mai înainte, păstrează toate particularitățile persoanei res- 
pective. Dar ele apar în icoană într-o manieră care nu descrie înfă- 
țișarea pământească a omului, așa cum face portretul, ci chipul lui 
veșnic, îndumnezeit?. 

Dacă limbajul icoanelor ne-a devenit străin și ni se pare „naiv“ 
și „primitiv“, nu este din cauză că icoana a fost depășită sau că și-a 
pierdut puterea și semnificația ei vitală, ci că „oamenii au pierdut 
[...] chiar și cunoașterea faptului că trupul omenesc poate primi 
mângâierea Duhului'3. 

Metoda de mai sus nu se limitează la a reda simbolic, prin in- 
termediul imaginii, Starea transfigurată a omului; ea are o clară 
semnificație creatoare și educativă. Ni se adresează, ne călăuzește 
și ne învață cum să ne comportăm în rugăciunea și în comuniunea 
noastră cu Dumnezeu. Ne învaţă că simțurile nu trebuie să fie îm- 
prăștiate și distrase în timpul rugăciunii de manifestări ale lumii 
exterioare. Găsim o frumoasă ilustrare verbală a acestei metode a 
iconografiei în Filocalie, în cuvintele Sfântului Antonie cel Mare: 
„Acest Duh, spune el, unindu-se cu mintea [...], ne învaţă să ne în- 
frânăm trupul în întregime, de la cap până la picioare: ochii să 
vadă curăţia; urechile să asculte în liniște, să nu se desfăteze în de- 
făimare, în bârfă și în vorbire de rău; limba să grăiască numai ce e 
bun [...]; mâinile să se miște mai ales pentru a se ridica în rugăciu- 
ne și pentru binefaceri [...]; stomacul să primească hrană și băutură 
atât cât îi este necesar [...]; picioarele să meargă în calea dreptăţii și 


! Sfântul Simeon Noul Teolog, op. cit., Discursul 15, par. 2, p. 143 (în lb. rusă). 

2 Ca exemplu de reflectare a înfățișării pământești a unui sfânt în icoană, 
să cităm următorul caz: la deshumarea rămășițelor trupului Sfântului Nichi- 
ta, arhiepiscop al Novgorodului, în anul 1558, care s-au descoperit nestrică- 
cioase, s-a făcut un portret postum al chipului său și s-a trimis autorităților bi- 
sericești cu următoarea scrisoare: „Prea Sfinţia Voastră, cu mila acestui sfânt, 
v-am trimis un chip pe hârtie a Sfântului Nichita, Episcop [...] și vă rugăm, 
Prea Sfinţia Voastră, porunciţi să se zugrăvească o icoană - un chip al sfântu- 
lui, după acest izvod.“ (N.P. Kondakov, Icoana rusească, UI, partea I, p. 19). 

3 Episcopul Ignatie Briancianinov, op. cit. 

să urmeze voii lui Dumnezeu [...]. În felul acesta trupul întreg se 
obișnuiește cu binele și se schimbă, supunându-se Duhului Sfânt, 
astfel că, în cele din urmă, începe să dobândească, într-o anumită 
măsură, calitățile trupului duhovnicesc așa cum le va primi la în- 
vierea drepților.“! Prin urmare, icoana nu se rupe de lume, nu se 
închide în ea însăși. Ea se adresează, evident, lumii, căci sfinții sunt 
de regulă reprezentaţi cu faţa în întregime sau trei sferturi întoarsă 
spre adunare. Foarte rar apar în profil, nici chiar în compoziţiile 
complexe, în care mișcarea lor generală converge spre punctul cen- 
tral al compoziţiei și al semnificației ei. Într-un anumit sens, profi- 
lul rupe comuniunea, este deja începutul absenței. De aceea, acest 
lucru se permite numai în cazul persoanelor care încă nu au dobân- 
dit sfințenia. (Vezi, de exemplu, păstorii sau magii din icoana Naș- 
terii Domnului.) 4 

Icoana nu se străduiește niciodată să stârnească emoțiile credin- 
ciosului. Rolul ei nu este acela de a provoca emoții naturale umane, 
ci de a îndrepta orice emoție, ca și rațiunea și toate celelalte facul- 
tăți ale firii umane, pe calea transfigurării. După cum spuneam mai 
înainte, sfințirea în har nu elimină nici una dintre însușirile acestei 
firi, așa cum focul nu schimbă proprietățile fierului. În același fel 
icoana, înfățișând trupul unui om cu toate particularităţile lui, nu 
exclude nimic din ceea ce este omenesc: nu exclude nici elementul 
psihologic sau lumesc. Transmite și sentimentele persoanei (tulbu- 
rarea Maicii Domnului la Buna Vestire, consternarea Apostolilor la 
Schimbarea la Faţă etc.), cunoștințele, creativitatea artistică (vezi, 
de exemplu, descrierea icoanei Nașterii) și ocupația socială speci- 
fică, fie ea eclezială (demnitar bisericesc, călugăr) sau temporală 
(prinț, războinic, doctor...), pe care sfântul a transformat-o în ne- 
voință duhovnicească. Dar, ca și în Sfintele Scripturi, întreaga în- 
cărcătură de gânduri, sentimente și cunoștințe umane se reprezin- 
tă în icoană la întâlnirea cu lumea Harului dumnezeiesc, iar, în 
această întâlnire, tot ce nu este curat se arde ca într-un foc. Aici ori- 
ce manifestare a firii umane capătă sens, se luminează, își află ade- 
văratul loc și adevărata semnificație. Așadar, în icoană capătă va-" 


! Filocalia, trad. rusească, 1877, vol. I, p. 21 și Early Fathers from the Philo- 
kalia, Londra, 1954, p. 41. 

loare deplină toate sentimentele, “aer și acțiunile umane, 
trupul însuși. 

Prin urmare, icoana este și cale, și mijloc; este ea însăși rugăciu- 
ne. De aici, caracterul ei hieratic, maiestuoasa ei simplitate și liniște 
a mișcării; de aici, ritmul liniilor ei, ritmul și voioșia culorilor care 
se nasc din perfecțiunea armoniei lăuntricel. Transfigurarea unui 
om se răsfrânge peste tot în jur, pentru că una dintre însușirile sfin- 
țeniei este sfințirea întregii lumi cu care sfântul intră în legătură. 
Sfințenia nu are numai o semnificație personală, ci și general-uma- 
nă și cosmică. De aceea întreaga lume văzută reprezentată în icoa- 
nă se schimbă, devine imaginea unității viitoare a întregii creații — 
Împărăţia Duhului Sfânt. În acest fel, tot ceea ce se descrie în icoa- 
nă nu reflectă neorânduiala lumii noastre păcătoase, ci ordinea 
dumnezeiască, pacea, o lume care nu se conduce după o logică pă- 
mântească, nici după o moralitate omenească, ci prin Harul divin. 
Este noua ordine din noua creație. De aceea cele ce se văd în icoană 
sunt atât de diferite de ceea ce vedem în viața obișnuită. Lumina 
dumnezeiască pătrunde în toate, astfel că nu există într-o parte sau 
în alta vreo sursă de lumină care să ilumineze; obiectele nu aruncă 
umbre, pentru că în Împărăţia lui Dumnezeu nu există umbră. 
Toate se scaldă în lumină; în limbajul lor tehnic iconografii numesc 
fondul icoanei „lumină“. Oamenii nu gesticulează; mișcările lor nu 
sunt dezordonate, nici întâmplătoare. Ei oficiază și fiecare mișcare 
a lor are caracter liturgic, sacramental. Începând cu îmbrăcămintea 


1! Deși icoana este mai mult decât orice un limbaj al culorilor, care sunt tot 
atât de simbolice ca și forma și liniile, nu ne apropiem acum de simbolismul 
lor și foarte puțin ne vom ocupa de el în prezentările icoanelor individuale, 
deoarece, cu excepția câtorva culori fundamentale, sensul lor s-a pierdut 
aproape cu totul, de-a lungul secolelor. Prin urmare, există pericolul inter- 
pretărilor arbitrare individuale, care duc într-un tărâm al presupunerilor, 
uneori foarte atrăgător, dar lipsit de autenticitate și de aceea nu totdeauna, 
sau poate niciodată, convingător, cu toate că E. Trubetskoy a reușit să formu- 
leze anumite principii generale. (Vezi: Icons: Theology in Color, St. Vladimir's 
Seminary Press, 1975, ediţie revizuită, 1983.) Pornind de la principiul gene- 
ral al simbolismului ortodox, trebuie să spunem că nu putem da semnificație 
simbolică oricărei nuanţe, nici în iconografie, oricărui detaliu și oricărei linii 
a desenului. În ambele cazuri, simbolismul apare doar în elementele funda- 
mentale: în culorile principale și în liniile generale. 

sfântului, toate își pierd caracterul ocazional obișnuit: oamenii, pe- 
isajul, arhitectura, animalele. Împreună cu figura sfântului, toate 
sunt guvernate de o singură lege ritmică, toate se centrează pe con- 
ținutul duhovnicesc și se comportă ca un întreg armonios: Pămân- 
tul, regnul vegetal și cel animal nu sunt descrise cu scopul de a-l 
apropia pe privitor de ceea ce vedem în realitatea înconjurătoare, 
ci de a face ca însăși natura să participe la transfigurarea omului și, 
în consecinţă, să o lege de existență. Așa cum întreaga creație a 
căzut prin căderea omului, tot așa ea se sfințește prin sfințirea lui. 
De aceea nu poate exista o icoană a făpturilor fără om. 

În icoană, arhitectura are rolul ei special. În timp ce servește, ca 
și peisajul, pentru a indica faptul că evenimentul descris se leagă 
într-adevăr istoric de un anumit spațiu, niciodată nu închide acest 
eveniment înlăuntru, ci îi servește doar ca fundal, pentru că, în 
acord cu însuși sensul icoanei, acțiunea nu se închide, nici nu se li- 
mitează la un anumit loc, așa cum, manifestându-se în timp, nu se 
limitează la acel moment. Așadar, o scenă care se petrece înlăuntrul 
unei clădiri este întotdeauna înfățișată având clădirea drept fun- 
dal. De-abia în secolul al XVII-lea iconografii, sub influența Apusu- 
lui, au început să descrie evenimente în interior. Elementele arhi- 
tecturale se leagă de figura umană prin sensul general și prin com- 
poziție, dar foarte adesea nu există nici o legătură logică între ele 
(vezi, de exemplu, Pl. 50, Sfântul Macarie de la Unja și Pl. 43, Sfân- 
tul Evanghelist Luca). Dacă vom compara într-o icoană maniera de 
reprezentare a unei figuri umane cu felul în care se redă o clădire, 
vom constata o mare diferență. Cu rare excepții, figura umană este 
întotdeauna corect construită — toate sunt la locul lor. Același lucru 
este valabil și pentru îmbrăcăminte: detaliile, faldurile veșmintelor 
etc. sunt perfect logice. Dar arhitectura, atât în formă, cât și în așe- 
zare, este adesea contrară logicii umane, iar în detalii accentuat ilo- 
gică. Ușile și ferestrele apar în locuri nepotrivite, dimensiunile lor 
nu corespund rolului lor funcțional etc. (vezi un exemplu caracte- 
ristic în icoana Bunei Vestiri, Pl. 61, unde piciorul unei structuri de 
neînțeles atârnă deasupra unei deschizături în tavan, la fel de ilogi-. 
ce). Sensul acestui fenomen este acela că arhitectura este singurul 
element din icoană cu ajutorul căruia se poate arăta clar că acțiunea 
care se petrece sub ochii noștri se află în afara legilor logicii ome- 

nești, în afara legilor existenței pământești. Trebuie remarcat faptul 
că acest caracter ilogic al arhitecturii a existat în icoanele rusești 
până la debutul perioadei decadente, adică până în momentul în 
care, la sfârșitul secolului al XVI-lea și începutul secolului al 
XVII-lea, a început să se piardă înțelegerea limbajului iconografic. 
De atunci înainte, arhitectura a devenit logică și de aici a luat naște- 
re o abundență fantastică de forme arhitecturale complet logice. 
Este clar, din cele ce am spus, că rolul icoanei nu include în nici 
un caz crearea unei iluzii a subiectului sau a evenimentului descris, 
pentru că, în acord cu însăși definiția ei, reprezentarea (adică icoa- 
na) se opune iluziei. Atunci când o privim, nu numai că știm, dar 
și vedem că nu stăm în fața persoanei sau a evenimentului, ci în 
fața imaginii lui, adică în fața unui obiect care, prin natura lui, se 
diferențiază fundamental de prototip. Acest lucru exclude orice 
încercare de a crea iluzia spațiului sau a volumului real. În icoană, 
spațiul și volumul se limitează la suprafața suportului și nu trebuie 
să creeze impresia artificială de a-l depăși. Cu toate acestea, nu este 
artă bidimensională, în sensul că arta răsăriteană ar fi bidimensio- 
nală. Ideea picturală a volumului a existat întotdeauna în icoană, în 
tratarea figurilor, a feţelor, a veșmintelor, a clădirilor etc. Compozi- 
ţia unei icoane este întotdeauna spaţială și are o adâncime clară. Ea 
exprimă trei dimensiuni, dar aceste dimensiuni nu depășesc nicio- 
dată suprafaţa suportului. Orice depășire a acestui plan, oricât de 
parțială, afectează sensul icoanei. Păstrarea realității planului este 
bine susținută de așa-numita perspectivă inversă, al cărei punct de 
fugă nu se află în adâncimea imaginii, ci în fața imaginii, ca să 
spunem așa, chiar în omul care o contemplă!. Omul stă parcă la în- 
ceputul drumului care nu converge într-un oarecare punct din 
adâncime, ci i se desfășoară dinainte în toată imensitatea lui. Per- 
spectiva inversă nu atrage privirea înlăuntru; dimpotrivă, o ţine pe 


1 Părerea că vechii iconografi nu cunoșteau perspectiva directă și de aceea 
o foloseau pe cea inversă nu are nici o bază și însăși icoana o respinge. Dacă 
privim cu atenţie icoana Sfintei Treimi a lui Rubliov, de exemplu, Pl. 70, ve- 
dem că în ea sunt folosite ambele perspective: și directă, și inversă. Astfel, 
liniile de fugă ale mesei și clădirii sunt reprezentate în perspectivă directă, iar 
perspectivele nu sunt rare în vechile icoane; însă întotdeauna se preferă per- 
spectiva inversă. 

loc, excluzând posibilitatea de a pătrunde și de a intra în adânci- 
mea icoanei; concentrează atenția asupra icoanei înseși. 
Simbolismul iconografic pe care l-am descris dă naștere, firesc, 
întrebării: pe ce temei afirmăm noi că simbolurile utilizate pentru a 
descrie starea de transfigurare a omului reușesc să o redea într-ade- 
văr și nu ne conduc spre o lume inventată, fantastică ? Putem răs- 
punde acestei întrebări cu cuvintele Apostolului Pavel: avem „îm- 
prejurul nostru atâta nor de mărturii“ (Evr. 12, 1). Și, într-adevăr, 
dacă în iconografia sfinţilor și a evenimentelor Sfintei Scripturi Bi- 
serica a preluat versiunile care exprimă deplin și cel mai exact reali- 
tatea istorică, realitatea Împărăției Duhului Sfânt ni se comunică 
prin oameni care au dobândit începutul cunoașterii acestei Împără- 
ţii încă de aici, în condiţiile vieții noastre pământești. Așa cum unii 
mari duhovnici ne-au descris prin cuvânt Împărăţia lui Dumnezeu, 
care era înlăuntrul lor (Lc. 17, 21), tot așa ne-au lăsat și alţii descrieri 
ale ei, dar în imagini, în limbajul simbolurilor artistice; iar mărturia 
lor este tot atât de autentică. Este aceeași teologie revelată, doar că 
în loc să fie în cuvinte este în imagini. Un fel de desen după natură 
prin intermediul simbolurilor, așa cum sunt descrierile prin cuvânt 
ale Sfinţilor Părinţi. „Pentru că noi vorbim din ceea ce am contem- 
plat, mărturisește Sfântul Simeon Noul Teolog, ceea ce am spus ar 
trebui, prin urmare, numit consemnare a celor contemplate mai de- 
grabă decât idee (v6nuo).“1 Imaginea sfântă, la fel ca și Sfânta Scrip- 
tură, nu transmite idei și noțiuni omenești de adevăr, ci adevărul 
însuși — revelația dumnezeiască. Nici realitatea istorică, nici cea du- 
hovnicească nu admit invenţia. De aceea, așa cum am mai spus, 
arta Bisericii este realistă în cel mai strict sens al cuvântului, atât în 
iconografia, cât și în simbolismul ei. În adevărata artă bisericească 
nu există nici o idealizare, așa cum nu există nici în Sfânta Scriptură, 
nici în Liturghie. Nici nu poate exista, pentru că idealizarea intro- 
duce un element subiectiv, limitativ și astfel, într-o măsură mai mare 
sau mai mică, mutilează sau distorsionează inevitabil adevărul. 
Opinia curentă că arta bisericească și în special icoana sunt idealis- 
te, că icoana redă o anumită idee înaltă, este o pură eroare. Această 
opinie se bazează pe faptul că realismul artei bisericești este diferit 
de ceea ce se înțelege de regulă prin acest cuvânt. De fapt este toc- 


1Op. cit., Discursul 63, par. 3, p. 115 (în lb. rusă). 

mai invers: de îndată ce într-o imagine apare idealizarea, ea încetea- 
ză să mai fie icoană. Lucru de la sine înţeles, pentru că omul nu poa- 
te să se descrie decât pe el însuși. Nimeni nu poate descrie de la sine 
viaţa dumnezeiască. „Cine poate vorbi de la sine despre ceva ce n-a 
văzut încă ?... Cum să fie posibil să vorbești și să afirmi ceva despre 
Dumnezeu, despre lucrurile dumnezeiești și despre sfinții lui Dum- 
nezeu, adică cum poate spune cineva ce fel de comuniune cu Dum- 
nezeu li s-a dat acestor sfinţi și ce cunoaștere a lui Dumnezeu se află 
în ei și mișcă în inima lor realități inexprimabile — cum să poată ex- 
prima ceva din toate acestea un om care n-a ajuns deja el însuși să 
fie luminat cu lumina cunoștinței ?“1 Prin urmare, icoana nu se 
poate inventa. Numai cei ce cunosc din proprie experienţă starea pe 
care o înfățișează pot crea imagini corespunzătoare ei, care sunt cu 
adevărat „revelaţie și mărturie a lucrurilor ascunse“, altfel spus, 
mărturie a participării omului la viaţa lumii transfigurate pe care o 
contemplă, așa cum Moise a creat imaginile lucrurilor pe care le-a 
văzut și a făcut heruvimi așa cum i-a văzut, adică după modelul 
contemplat în munte (leș. 25, 9). Numai o astfel de icoană poate fi 
autentică și convingătoare și în felul acesta ne poate arăta calea și ne 
poate călăuzi spre Dumnezeu. Nici o fantezie artistică, nici o perfec- 
țiune a tehnicii, nici un talent artistic nu poate înlocui cunoștința 
reală, dobândită prin „vedere și contemplare“ 

Ar fi, bineînţeles, greșit să tragem concluzia că numai sfinții pot 
picta icoane. Biserica nu este alcătuită numai din sfinți. Toţi mem- 
brii ei care duc o viață sacramentală au dreptul și datoria de a mer- 
ge pe urma lor. De aceea, orice iconar ortodox care viețuiește după 
Tradiţie poate crea icoane adevărate. Însă izvorul inepuizabil din 
care se hrănește arta bisericească este Însuși Duhul Sfânt Care lu- 
crează prin Biserică, prin oamenii iluminaţi de harul dumnezeiesc, 
oameni care au ajuns la o cunoaștere directă a lui Dumnezeu și la 
comuniune cu El și pe care, pentru aceasta, Biserica i-a cinstit ca 


1 Sfântul Simeon Noul Teolog, op. cit., p. 116. 

2 Sfântul loan Damaschin, Al treilea Cuvânt în apărarea sfintelor icoane, cap. 
17, P.G. 9%, col. 1337B. 

3 Sfântul Patriarh Tarasie, Documentele Sinodului al VII-lea Ecumenic, Doc. 
4, Mansi, Col. Conc. XIII, col. 5-7. 

4 Sfântul Simeon Noul Teolog, op. cit., p. 115. 

sfinți iconari. Așadar, rolul Tradiţiei nu se limitează doar la transmi- 
terea faptului real al existenței unei icoane. Pe de o parte, ea trans- 
mite imaginea unui eveniment din Istoria Sfântă sau a unui sfânt 
cinstit de Biserică, drept amintire a evenimentului sau a sfântului. 
Pe de altă parte, ea este un izvor nesecat și continuu de cunoaștere 
transmisă Bisericii de Duhul Sfânt. De aceea Biserica a subliniat în 
mod repetat necesitatea de a urma Tradiţia, fie prin hotărârile sinoa- 
delor, fie prin glasul Părinților ei, și a hotărât ca icoanele să fie picta- 
te „așa cum le-au pictat vechii sfinți iconari“. „Reprezentaţi în cu- 
lori, după Tradiţie, spune Sfântul Simeon al Tesalonicului, aceasta 
este pictura adevărată, ca și ceea ce stă scris în cărţi, iar harul lui 
Dumnezeu rămâne în ea, pentru că ce este descris e sfânt.“1 

Din acest motiv crearea unei icoane aparţine unei categorii fun- 
damental diferite de cea înţeleasă de regulă prin acest cuvânt. Ea 
are caracterul creației sobornicești (sobornii), nu personale. Iconarul 
nu-și transmite propria „idee“ (v6nua), ci „o descriere a ceea ce este 
contemplat“, adică cunoștință reală, ceva văzut, dacă nu de el în- 
suși, de un martor demn de încredere. Experienţa acestui martor, 
care a primit și a transmis revelația, se îmbogățește cu experiența 
tuturor celor care au primit-o după el. În felul acesta, unicitatea ade- 
vărului revelat se unește cu experiența personală multiformă a celor 
care o primesc. Ca să primească și să transmită mărturia, iconarul 
nu numai că trebuie să creadă că este adevărată, dar trebuie să se și 
facă părtaș la viaţa pe care a trăit-o martorul revelaţiei, trebuie să 
meargă pe aceeași cale, adică să fie membru al trupului Bisericii. 
Numai atunci poate transmite conștient și exact mărturia primită. 
De aici, necesitatea participării continue la viața sacramentală a Bi- 
sericii, de aici și cerințele morale pe care Biserica le impune iconari- 
lor. Pentru un pictor de icoane, creaţia este calea ascezei și a rugă- 
ciunii, adică o viață monastică în esență. Deși frumuseţea și conţi- 
nutul unei icoane sunt percepute subiectiv de fiecare privitor după 
capacitățile sale, ele sunt exprimate obiectiv de iconar prin depășirea 
conștientă a propriului „eu“ și înjugarea lui la adevărul revelat — au- 
toritatea Tradiţiei. Obișnuitele cuvinte: „Eu văd așa“, „Eu o înțeleg 
așa“ se exclud cu totul în acest caz. Iconarul nu lucrează pentru 
sine, nu pentru gloria sa, ci pentru slava lui Dumnezeu. De aceea, 


1 Dialog împotriva ereziilor, c. 23, PG. 155, col. 113D. 

icoana nu se semnează niciodată. Libertatea unui iconar nu constă 
în exprimarea nestingherită a personalității sale, a eului săul, ci în 
„eliberarea lui de toată patima și plăcerea lumii și a trupului'2. Este 
libertatea spirituală de care vorbește Apostolul Pavel: „Unde este 
Duhul Domnului, acolo este libertate“ (Il Cor. 3, 17). Principiul 
călăuzitor al acestei căi este canonul iconografic pomenit mai sus. El 
nu reprezintă o sumă totală a regulamentelor exterioare care restric- 
ționează creativitatea artistului, ci o necesitate interioară conștient 
acceptată ca regulă constructivă, ca unul dintre aspectele Tradiţiei 
Bisericii, paralele cu tradiţiile liturgice, ascetice și altele. Altfel spus, 
canonul este forma pe care Biserica o imprimă înjugării voinţei 
umane la voia lui Dumnezeu, forma unirii lor, iar această formă, de 
fapt, dă personalității posibilitatea de a nu fi sclava propriei naturi, 
ci de a o birui, de a o supune, de a fi „stăpân pe propriile acţiuni și 


1 Pe acest plan, arta creatoare a unui iconar este diametral opusă creaţiilor 
apusene sau artei religioase de tip apusean, unde libertatea este înțeleasă ca 
o expresie cu totul nestingherită a personalității artistului, a „eului“ său, și 
unde emoțiile individuale, părerile, înțelegerea și experiența uneia sau alteia 
dintre personalitățile umane sunt puse mai presus de mărturisirea adevăru- 
lui obiectiv al revelației divine. Fără Taina mărturisirii, care purifică prin 
pocăință, întreaga operă de creaţie a pictorului devine, ca să spunem așa, o 
spovedanie publică. Fără pocăință, această spovedanie publică nu îl purifică, 
nici nu îl eliberează pe artist, ci îl contaminează pe privitor cu tot ce are în el. 
Aici „libertatea“ artistului se manifestă cu preţul libertăţii privitorului căruia 
i se impune percepția personală a artistului, ecranându-l și îndepărtându-l 
de realitatea Bisericii. Un artist care urmează conștient sau inconștient o ase- 
menea cale este sclavul propriilor simţuri și emoții, și astfel imaginea pe care 
o creează își pierde inevitabil conţinutul și semnificaţia liturgică. Mai mult, o 
abordare individualistă a artei în Biserică îi distruge unitatea, o sfâșie, îi pri- 
vează pe artiști de legătura dintre ei și de legătura lor cu Biserica. Cu alte cu- 
vinte, principiul sobornicității este înlocuit de cultul individualităţii, al exclu- 
sivismului, al originalității, o manifestare extremă care se poate vedea, de 
exemplu, în Biserica romano-catolică din Assy (Franţa), de curând pictată. În 
sensul acesta, exemplul Bernadettei de Lourdes este foarte semnificativ: 
„Atunci când i s-a arătat un album cu icoane ale Sfintei Fecioare, ea le-a res- 
pins cu groază pe cele renascentiste: le-a tolerat pe cele ale lui Fra Angelico; 
dar s-a oprit cu plăcere asupra unor reprezentări în mozaic și frescă hierati- 
ce, vechi, austere“ (Pr. C.C. Martindale, $.]., What the Saints looked like, Catho- 
lic Truth Society, B. 397, p. 4). 

2 Sf. Simeon Noul Teolog, Discursul 87, op. cit., p. 456. 

liber“! sau, cum spune Apostolul Pavel, „Toate îmi sunt îngăduite, 
dar nu mă voi lăsa biruit de ceva“ (I Cor. 6, 12). Această cale oferă 
maximum de libertate artei creatoare a omului, iar izvorul care o 
hrănește este harul Duhului Sfânt. De aceea, numai arta Bisericii 
este participare directă la lucrarea dumnezeiască, o activitate pe 
deplin liturgică și, prin urmare, cea mai liberă. 

Arta are calitate liturgică pe măsura libertăţii duhovnicești a 
artistului. O icoană poate fi perfectă din punct de vedere tehnic, 
dar de un foarte scăzut nivel duhovnicesc; și invers, există icoane 
pictate grosolan și primitiv, care se află la un foarte înalt nivel 
duhovnicesc. 

Misiunea unui iconar se aseamănă mult cu misiunea unui preot 
slujitor. Teodosie Sihastrul face o paralelă clară între ele. El spune: 
„Slujirea dumnezeiască a reprezentărilor iconografice își trage ori- 
ginea de la Sfinţii Apostoli. Preotul și iconarul trebuie să fie ori fe- 
ciorelnici, ori căsătoriți și să trăiască după lege; pentru că preotul, 
slujind în cuvinte dumnezeiești, pregătește Trupul din care noi ne 
împărtășim pentru iertarea păcatelor; în timp ce artistul, în loc să 
utilizeze cuvinte, desenează și dă chip unui trup și îi dă viață, iar 
noi venerăm icoanele pentru prototipurile lor.“2 Așa cum preotul 
nu poate modifica textele liturgice după bunul plac, nici nu poate 
pune în citirea lor stări emoționale ca să transmită credincioșilor 
starea sau percepția personală, tot așa și iconarul trebuie să se con- 
formeze imaginii consacrate de Biserică, fără să introducă vreun 
conținut personal sau emoțional, ci să-i pună pe toți cei care se roa- 
gă în faţa uneia și aceleiași realități, lăsând pe fiecare liber să reac- 
ționeze după măsura posibilităților lui și după caracterul și nevoile 
lui, după situațiile personale și așa mai departe. Mai mult, așa cum 
un preot slujește cu darurile și cu particularitățile lui naturale, tot 
așa iconarul transmite o imagine după caracterul, darurile și în- 
demânarea lui tehnică. 

Prin urmare, iconarul nu copiază. Este departe de a fi imperso- 
nal, pentru că respectarea Tradiţiei nu stânjenește niciodată pute- 


1 Sf. loan Damaschin, Credința ortodoxă, Cartea a II-a, cap. 27, P.G. 94, col. 
960D. 

2 Manualul iconografic al lui Bolșakov, editat de A.I. Uspensky, Moscova, 
1903, p. 3 (în lb. rusă). 

rea lui creatoare, căci individualitatea se exprimă atât în compozi- 
ție, cât și în linie și culoare. Dar latura personală este aici mult mai 
subtilă decât în alte forme de artă și scapă foarte adesea unei obser- 
vaţii superficiale. S-a observat de mult absenţa unor icoane iden- 
tice. Într-adevăr, printre icoanele cu același subiect, nu găsim nicio- 
dată două icoane absolut identice, deși uneori sunt foarte asemă- 
nătoare (cu excepția cazurilor de copiere deliberată în vremurile 
mai noi). Icoanele nu se copiază, ci se pictează după model, ceea ce 
înseamnă transpunere creativă liberă. 


* 


Pornind de la înțelesul și conţinutul icoanei, Părinţii Sinodului 
al VII-lea Ecumenic au confirmat faptul că starea de sfințenie a 
unui om se poate exprima cu mijloacele materiei sfințite prin Întru- 
parea lui Dumnezeu și au hotărât ca icoanele să fie în orice loc la 
închinare, la fel ca și chipul Sfintei și de viață dătătoarei Cruci, „în 
sfintele biserici ale lui Dumnezeu, pe vasele sfinte și pe veșmintele 
bisericești, pe pereţi și pe lemn, în case și pe drumuri“!. Această 
hotărâre a Sfântului Sinod arată că, în conștiința Bisericii, rolul 
icoanei transmis prin Tradiţie nu se limitează la păstrarea memo- 
riei trecutului sfânt. Rolul ei, atât în Biserică, cât și în lume, nu este 
conservator, ci dinamic, creator. Icoana este considerată unul din- 
tre mijloacele prin care se poate și este necesar ca omul să lupte 
să-și împlinească rostul pe care întreaga omenire îl are: de a realiza 
asemănarea cu prototipul, de a întrupa în viață ceea ce Dumneze- 
ul-Om a arătat și a transmis. Având această semnificaţie, icoanele 
sunt așezate pretutindeni ca revelaţie a sfințeniei viitoare a lumii, a 
transfigurării ei viitoare, ca model al realizării ei și, în sfârșit, ca îm- 
părtășire de har și ca prezenţă în această lume a obiectelor sfinte 
care sfințesc. „Căci sfinții au fost plini de Duhul Sfânt încă din tim- 
pul vieţii. Și după moartea lor harul Duhului Sfânt locuiește nese- 
cat în sufletele și în trupurile lor așezate în morminte, în înfățișarea 
și în sfintele lor icoane.“2 


1 Hotărârea Sinodului al VII-lea Ecumenic. 
2 Sfântul loan Damaschin, Primul Cuvânt în apărarea sfintelor icoane, par. 19, 
P.G. 94, col. 1249CD. 

Astfel, în secolul al XIV-lea, ca replică la doctrina scolastică lan- 
sată în controversa asupra luminii Taborului, când Biserica a fost 
pusă în situația de a stabili sub forma unei definiţii dogmatice 
învățătura ei despre îndumnezeirea omului, Biserica începuse deja 
să înveţe despre lucrarea energiei divine în om, despre iluminarea 
lui prin har, despre transfigurarea lui nu numai prin fapte, prin ex- 
periența spirituală a sfinţilor ei, ci și prin imagini, în limbajul artei. 
Acest limbaj de două ori realist al artei bisericești, care a apărut la 
începutul erei creștine, și-a primit confirmarea dogmatică pe baza 
dogmei Întrupării Celei de a doua Persoane a Sfintei Treimi („Dum- 
nezeu S-a făcut om“), în prima perioadă a istoriei creștine, care a 
culminat cu triumful Ortodoxiei. În cea de-a doua perioadă, în de- 
cursul a șase secole ce au urmat iconoclasmului, când problema 
centrală era aceea a Duhului Sfânt, problemă legată de apărarea ce- 
lui de-al doilea aspect al aceleiași dogme („că omul se poate face 
dumnezeu“), limbajul pictural al Bisericii s-a desăvârșit și a deve- 
nit și mai exact. Acum s-a realizat deplina formare a limbajului ico- 
nografic, care a devenit clasic și care corespunde întru totul conţi- 
nutului icoanei. Aceasta a fost perioada de înflorire a artei biseri- 
cești în diferite țări ortodoxe: în Grecia, în Balcani, în Rusia, în 
Georgia și în alte părţi. Însă așa cum sfințenia, a cărei reflectare este 
icoana, se manifestă diferit la diverse popoare și epoci și corespun- 
de particularităţilor lor, tot așa fiecare naţiune și fiecare epocă, 
transmițând în imagini același adevăr, creează totodată tipuri dife- 
rite de icoane, uneori foarte asemănătoare, dar adesea foarte diferite 
unele de altele. Nu există aici nici o contradicţie, pentru că o unică 
revelație se manifestă sub diferite aspecte, după necesitățile fiecă- 
rei epoci și ale fiecărui popor. Astfel, caracterul hieratic sever al 
icoanelor bizantine nu se opune delicateţei și căldurii icoanelor 
rusești, pentru că Dumnezeu nu este numai atotputernicul și as- 
prul Judecător, ci și Mântuitorul lumii, Care S-a jertfit pentru pă- 
catele oamenilor. Ca și în epoca primară, și mai târziu, icoana nu 
s-a limitat la exprimarea aspectului dogmatic, spiritual, adică a vie- 
ţii lăuntrice a Bisericii. Prin oamenii care o creează, ea are o legătu- 
ră vie cu lumea exterioară, descoperind trăsăturile spirituale ale : 
fiecărei naţiuni, caracterul și istoria ei, răspunzând la toate proble- 
mele complexe ale vremii și locului prin mijloace și metode cores- 
punzătoare fiecărei epoci și fiecărui popor. Dar oricât de puternic 

ar fi înfățișate trăsăturile ce leagă icoana de lumea din afară, ele 
sunt doar particularități exterioare, și nu esența icoanei care este, 
mai presus de orice, expresia dogmei creștine. 

În funcţie de capacitatea de exprimare a unui om sau a unui în- 
treg popor și, de asemenea, după măsura în care revelația este ex- 
periată, ea se transmite prin imagini mai mult sau mai puțin desă- 
vârșite. Aceste două condiţii stau atât la baza asemănărilor, cât și a 
diferenţelor care există între icoanele diverselor popoare și epoci. 
Măsura în care darul de exprimare se subordonează revelației pe 
care o exprimă determină nivelul spiritual și puritatea imaginii. În 
acest sens, exemplul cel mai caracteristic este al Bizanțului și al Ru- 
siei, cele două țări unde arta bisericească a atins cel mai înalt nivel 
al expresiei. Arta Bizanțului, ascetică și riguroasă, solemnă și rafi- 
nată, nu atinge întotdeauna înălțimea spirituală și puritatea carac- 
teristice nivelului general al iconografiei rusești. A crescut și s-a 
format în vremuri de luptă, iar această luptă și-a lăsat amprenta 
asupra ei. Bizanțul este rodul culturii lumii antice, a cărei moșteni- 
re bogată și variată a fost chemat să o îmbisericească. Darul înnăs- 
cut al gândirii și cuvântului profund și subtil i-a permis îmbiseri- 
cirea tuturor lucrurilor ce țin de exprimarea verbală a Bisericii. 
Bizanțul a dat mari teologi; a avut un rol important în lupta dog- 
matică a Bisericii și, mai ales, rolul decisiv în lupta pentru icoană. 
Și totuși, în icoană, în ciuda nivelului înalt al expresiei artistice, mai 
rămân încă, adesea, urme ale moștenirii antice pe care nu le-a 
depășit, care se fac mai mult sau mai puţin simţite sub diferite as- 
pecte ce se reflectă asupra purității duhovnicești a icoaneil. Chiar 
și capodoperele epocii clasice ale acelei arte, cum sunt mozaicurile 


1 În general, dezvoltarea artei bisericești în Bizanţ a fost „legată de o în- 
treagă serie de crize de lungă durată — renașteri ale artei clasice antice... Ast- 
fel de recrudescenţe ale artei antice au fost foarte puternice în secolul al 
IV-lea, când creștinismul triumfător a adoptat aproape în toto registrul pic- 
tural al antichității. Întoarceri analoage la arta clasică erau fenomene spo- 
radice în Bizanţ“ (V. Lazarev, Istoria picturii bizantine, vol. 1, p. 39, în lb. rusă). 
În esenţă, aceste recrudescenţe ale artei clasice antice nu erau decât niște 
ecouri, în domeniul artei creștine, ale procesului general de îmbisericire a 
toate, proces care a influenţat fiecare aspect al concepției lumii despre anti- 
chitate. În acest proces de încreștinare, au intrat în Biserică multe elemente 
care nu îi aparțineau și nu puteau fi asimilate, dar care și-au lăsat amprenta 

secolului al XII-lea din Sfânta Sofia de la Constantinopol, nu sunt 
întru totul lipsite de o încărcătură senzuală. Se simte că în ele nu 
s-a ajuns încă la o pace desăvârșită a sufletului și a trupului!. Iar 
mozaicurile secolului al IX-lea din aceeași Sfânta Sofia sunt clar im- 
pregnate de o senzualitate antică2. Și mai târziu întâlnim adesea 
aceleași urme de artă antică și dependenţă de materie, atât în icoa- 
nele bizantine, cât și în cele grecești ce le-au urmat. 

Pe de altă parte, Rusia, care nu a fost dependentă de moștenirea 
complexă a antichităţii și ale cărei rădăcini culturale nu erau atât 
de adânci, a atins un nivel și o puritate a imaginii extraordinar de 
înalte, care au făcut ca pictura rusă să se remarce în chip deosebit 
între toate ramurile picturii ortodoxe. Într-adevăr, Rusiei i-a fost 
dat să producă acea desăvârșire a limbajului pictural al icoanei care 
a revelat cu o așa de mare forță adâncimea sensului imaginii litur- 
gice, duhovnicia ei. Se poate spune că dacă Bizanțul a excelat dând 
lumii o teologie exprimată prin cuvânt, teologia exprimată prin 
imagine i-a fost dată Rusiei prin excelenţă. Este caracteristic în 
acest sens faptul că, până în timpul lui Petru cel Mare, sunt puțini 
scriitori duhovnicești printre sfinții ruși; pe de altă parte, mulți 
sfinți erau iconoari, de la simpli călugări la mitropoliți. Icoana ru- 
sească nu este mai puțin ascetică decât cea bizantină. Dar ascetis- 
mul ei se înscrie într-o altă ordine. Aici accentul nu se pune pe gre- 
utatea strădaniei, ci pe bucuria rodului ei, pe jugul bun și ușor al 
Domnului, despre care chiar El vorbește în Evangheliile care se 
citesc la zilele Sfinţilor cuvioși: „Luaţi jugul Meu asupra voastră și 
învăţați-vă de la Mine, că sunt blând și smerit cu inima, și veţi găsi 
odihnă sufletelor voastre. Căci jugul Meu e bun și povara Mea e 
ușoară“ (Mt. 11, 29-30). Icoana rusească este, în artă, cea mai înaltă 
expresie a smereniei dumnezeiești. De aceea, în ciuda înţelesului ei 


asupra artei Bisericii. Astfel, efectul acestor „renașteri“ a fost introducerea în 
arta bisericească a caracterului iluzoriu și senzual al artei păgâne, care este cu 
totul străină de ortodoxie. Mult mai târziu, aceleași elemente artificial învi- 
ate din Renașterea italiană s-au insinuat în arta bisericească sub masca natu- 
ralismului, idealismului și așa mai departe. 

1 De exemplu, Deisis, un mozaic din galeria sudică. 

2 De exemplu, mozaicurile absidelor: Maica Domnului cu Pruncul pe tron 
și Arhanghelul Gavriil pe bolta altarului. 

extrem de adânc, are o delicateţe și o voioșie copilărească și este 
plină de căldură și de seninătate. Venind prin Bizanţ în contact cu 
tradiţiile lumii antice, în special cu elenismul lor fundamental, nu 
cu versiunea lor romană, pictura de icoane rusească nu a fost fas- 
cinată de farmecul acestei moșteniri. O utilizează doar ca instru- 
ment, o îmbisericește complet și o transfigurează; și astfel, frumu- 
sețea artei antice își dobândește adevăratul sens în înfățișarea 
transfigurată a icoanei rusești. 

O dată cu creștinismul, Rusia a primit de la Bizanţ, la sfârșitul 
secolului al X-lea, o imagine liturgică deja configurată, o doctrină 
formulată și o tehnică matură, exersată de-a lungul secolelor. Pri- 
mii ei învățători au fost grecii care o vizitau, mari artiști ai artei 
bizantine din perioada clasică, care la început au folosit ca ucenici 
artiși ruși pentru frescele primelor biserici, cum este Sfânta Sofia 
din Kiev (1037-1161/67)2. Activitatea discipolilor lor, primii sfinți 
iconari ruși cunoscuți, s-a desfășurat în secolul al XI-lea. Aceștia 
erau călugări de la mănăstirea Pecerska-Kiev: Sfântul Alipie, care a 
murit în jurul anului 1114, și colaboratorul său, Sfântul Grigorie. 
Sfântul Alipie este considerat părintele picturii de icoane rusești. A 
început să picteze icoane din copilărie, sub îndrumarea artiștilor 
greci; mai târziu a devenit călugăr și a fost hirotonit preot. S-a dis- 
tins printr-o râvnă nezdruncinată, prin smerenie, feciorie, răbdare, 
postire și prin bucuria de a cugeta la cele dumnezeiești. „Niciodată 
nu te-ai mâniat asupra celor care te-au ocărât, nici nu ai răsplătit 
răul cu rău“, spune cântarea bisericească închinată lui5. Era unul 
dintre asceţii care au făcut vestită Lavra Pecerska-Kiev?. Prin sfinţii 


1 Pictura de icoane rusească reprezintă aria cea mai largă și până acum 
deplin explorată a artei bisericești ortodoxe. De aceea, în cele ce urmează, ne 
vom opri pe scurt doar asupra caracteristicilor generale ale acestei arte, fără 
a ne apropia de arta altor țări ortodoxe. 

2 V. Lazarev, op. cit., p. 94. Întrucât creștinismul s-a răspândit în Rusia 
chiar înainte de secolul al X-lea, fără îndoială că existau deja iconari ruși încă 
dinainte de adoptarea oficială a religiei creștine, cu toate că nu avem date 
clare despre aceasta. 

3 Troparul, glas 8, canonul Sfântului. 

1 Vezi M. și V.I. Uspensky, Note asupra vechii iconografii rusești. Sfântul Ali- 
pie și A. Rubliov, St. Petersburg, 1901, p. 6 (în lb. rusă). 

Alipie și Grigorie, arta bisericească rusească a fost călăuzită chiar 
de la început, prin revelaţie directă, de oameni iluminaţi care au 
fost atât de numeroși în iconografia rusească de mai târziu. Din pă- 
cate, în ciuda evidenţei numărului mare de icoane pictate de acești 
primi iconari, astăzi există doar presupuneri și ipoteze despre ei; 
nu avem nici o informaţie sigură. În general, ne putem face o idee 
despre perioada kieviană a artei bisericești rusești mai ales din 
fresce și mozaicuri. Invazia tătară de la mijlocul secolului al 
XIII-lea, care a cuprins cea mai mare parte a Rusiei, nu numai că a 
distrus multe icoane existente, dar a împiedicat considerabil pro- 
ducerea de noi icoane. Puținele icoane ale acestei perioade care 
s-au păstrat și s-au descoperit până acum aparțin în majoritate 
sfârșitului de secol XI, secolului al XII-lea și al XIII-lea. Mai mult, 
aproape toate sunt, corect sau mai puţin corect, atribuite N OVgoro- 
dului, care a fost un izvor de artă al secolului al XI-lea. 

Icoanele perioadei premongole au caracterul monumental exce- 
siv, specific picturii murale, sub influenţa căreia a rămas pictura 
rusească de icoane chiar și în secolul al XIV-lea, și un caracter la- 
conic al expresiei artistice atât în compoziție, cât și în figuri, ges- 
turi, veșminte etc. Culorile dominante sunt închise, sobre și reci. 
Însă în secolul al XIII-lea acest colorit mohorât era deja înlocuit de 
o diversitate de culori luminoase, caracteristice artei rusești. Se fac 
simțite un mai mare dinamism interior și exterior și o tendinţă mai 
accentuată de a păstra suprafața plană. Primele icoane, deși au 
trăsături rusești, sunt încă dependente, într-o măsură mai mare sau 
mai mică, de modelele grecești. Se presupune că secolul al XII-lea 
a fost o perioadă de asimilare a principiilor și formelor de artă bise- 
ricească din Bizanţ; în secolul al XIII-lea acestea au început deja să 
dobândească aspectul național rusesc, care și-a găsit expresia finală 
în secolul al XIV-lea!. Icoanele acestei perioade se disting prin 


! Particularităţile locale influențează și determină caracterul particular al 
creaţiei artistice. De exemplu, preferința oamenilor din Novgorod pentru 
simplitate, forță și expresivitate s-a reflectat și în arta bisericească a Nov- 
gorodului. 1. Grabar ne oferă o frumoasă descriere a acestei arte: „Idealul 
omului din Novgorod este forţa și frumuseţea — frumuseţea forţei. Arta lui 
este uneori naivă, dar întotdeauna magnifică, pentru că este puternică, mă- 
reață, copleșitoare. Astfel este pictura de icoane din Novgorod - vie în cu- 

prospețimea și claritatea expresiei, prin culori vii, simț al ritmului 
și simplitatea compoziţiei. Tot atunci și-au desfășurat activitatea 
sfinții iconari Petru, Mitropolitul Moscovei (1326), și Teodor, Arhi- 
episcop al Rostovului (1394). 

Secolele al XIV-lea, al XV-lea și prima jumătate a secolului al 
XVI-lea reprezintă cea mai frumoasă înflorire a sfințeniei ruse, și 


loare, puternică, îndrăzneață, cu o mișcare sigură a pensulei, cu linii trasate 
cu o mână încrezătoare, hotărâtă și imperioasă.“ (|. Grabar, Probleme de restau- 
rare, Moscova, 1926, p. 57, în lb. rusă). Artiștii Novgorodului folosesc culori 
pure, neamestecate, între care predomină roșul, verdele și galbenul. Colori- 
tul viu al icoanelor Novgorodului se bazează pe contraste de culoare. Icoane- 
le sunt dinamice în compoziţie și desen. 

Icoanele din Suzdal se disting prin caracterul lor aristocratic și prin fine- 
țea și eleganța proporțiilor și liniilor. Ele au „o particularitate care le deose- 
bește clar de cele de la Novgorod. Tonul lor general este întotdeauna rece, cu 
nuanţe de albastru și argintiu, spre deosebire de cele de la Novgorod care în- 
clină invariabil spre nuanţe de galben-cald și auriu. La Novgorod predomină 
ocrul și vermilionul, dar ocrul niciodată.nu predomină într-o icoană de Suz- 
dal și chiar dacă se folosește, se subordonează întotdeauna altor culori, care 
produc impresia unei game de nuanţe de albastru-argintiu“ (Probleme de 
restaurare, p. 61). 

Culoarea generală a icoanelor din Pskov este de obicei închisă și se limi- 
tează la trei nuanţe, fără să luăm în considerare fondul — roșu, maro și ver- 
de-închis, iar uneori la numai două — roșu și verde. Este tipic artistului școlii 
din Pskov să folosească auriul pentru a indica punctele de maximă luminozi- 
tate prin linii paralele sau radiante (G.N. Dmitriev, Ghidul Muzeului Rusesc de 
Stat, 1940, în lb. rusă). 

Icoanele Școlii de la Vladimir și apoi de la Moscova, care i-a urmat, au de- 
venit predominante în secolul al XIV-lea și se deosebesc de alte icoane prin 
echilibrul culorilor variate care creează un întreg armonios. Datorită acestui 
lucru, paleta de culori a Școlii de la Vladimir și mai târziu de la Moscova nu 
se distinge atât prin intensitate, cât prin armonia culorilor, în ciuda tonurilor 
individuale vii (A.I. Anisimov, Masterpieces of Russian Painting, Londra, 1930). 
În contrast cu feţele alungite ale icoanelor de la Novgorod, cele de la Mosco- 
va au caracteristic chipurile rotunde. 

Firește, toate aceste trăsături au doar o valoare relativă și convenţională, 
iar pentru cunoștințele moderne sunt provizorii. Pe'lângă centrele deja men- 
ționate, mai erau, desigur, și altele, încă neinvestigate, cum ar fi Smolensk, 
Tver, Riazan și altele. Mai mult, descoperirea continuă de noi icoane aduce 
cu sine-necesitatea de a face dese amendamente. 

anume cea de tip ascetic, care trece printr-un declin brusc în a doua 
jumătate a secolului al XVI-lea. Această epocă a dat cel mai mare 
număr de sfinți canonizaţi, în special secolul al XV-lea. Din 1420 
până în 1500, numărul sfinţilor canonizaţi a ajuns la cincizeci. 

La cumpăna secolelor al XIV-lea și al XV-lea apare numele celui 
mai mare iconar, Sfântul Andrei (Rubliov), care a lucrat împreună 
cu prietenul și învățătorul lui, Sfântul Daniel (cel Negru). În ultimii 
zece ani a ieșit la lumină o întreagă serie de fresce și icoane pictate 
de el, pe primul loc fiind inegalabila icoană a Sfintei Treimi. Adân- 
cimea extraordinară a viziunii spirituale a Sfântului Andrei și-a 
găsit expresia prin talentul său artistic excepţional. Arta creatoare 
a lui Andrei Rubliov este, în arta veche rusă, cea mai vie manifes- 
tare a vechii moșteniri. Toată frumusețea artei vechi aici prinde via- 
ță, plină de un înţeles nou și adevărat. Arta lui se deosebește prin 
prospețime tinerească, simţ al măsurii și o armonie supremă a cu- 
lorilor, un ritm încântător și muzica liniilor. Influenţa Sfântului An- 
drei în Biserica Rusă a fost imensă. S-au păstrat referinţe despre el 
în manualele de iconografie; Sinodul convocat în anul 1551 la Mos- 
cova, pentru a fi discutate probleme legate de iconografie, de către 
Mitropolitul Macarie, el însuși iconograf, a adoptat următoarea 
hotărâre: „să se picteze icoane după modelele vechi, așa cum au fă- 
cut iconarii greci și așa cum au făcut Sfântul Andrei și alți mari 
artiști.“1 Dacă vreuna dintre icoanele lui s-a pierdut, acest lucru a 
fost consemnat în anale ca eveniment cu mari consecinţe și de im- 
portanță publică. Arta Sfântului Andrei și-a lăsat amprenta asupra 
întregii arte ruse bisericești a secolului al XV-lea, care, în acea pe- 
rioadă, a atins apogeul expresiei ei artistice. Este perioada clasică a 
artei vechi rusești. Marii artiști ai secolului al XV-lea ating perfec- 
țiunea în controlul liniei, în tehnica introducerii figurilor în spaţiu, 
descoperind desăvârșirea corelării dintre siluetă și fond. Acest se- 
col este, în multe privinţe, o repetare a celui precedent, dar diferă 
de el printr-un mai mare echilibru și printr-o structură mai rafi- 
nată. Un excepţional simț al ritmului care pătrunde peste tot, o ex- 
traordinară puritate și adâncime a tonului, puterea și voioșia culo- 
rilor exprimă pe deplin bucuria și seninătatea unei arte care a ajuns 


1! N.V. Polrovsky, Note asupra monumentelor de iconografie și artă rusească, 
p. 396, St. Petersburg, 1900 (în lb. rusă). 

la maturitate și se întrepătrunde cu o neobișnuită adâncime de dis- 
cernământ duhovnicesc. 

Cea de-a doua jumătate a secolului al XV-lea și începutul secolu- 
lui al XVI-lea se leagă de un alt geniu al cărui nume stă lângă cel al 
Sfântului Andrei - Dionisie, care a lucrat împreună cu fiii săi. Arta 
lui se înscrie în tradiția lui Rubliov și reprezintă strălucita culme a 
picturii rusești a secolului al XV-lea. Însă acest punct culminant pre- 
supune, într-o anumită măsură, o preponderență a mijloacelor ex- 
terioare de expresie. Către sfârșitul secolului al XV-lea și începutul 
secolului al XVI-lea pictura devine adesea extrem de fină și de rafi- 
nată în formă. Această perioadă se caracterizează prin perfecțiune 
tehnică, eleganţă a liniilor, rafinament al formelor și culorilor. Arta 
lui Dionisie este plină de bucuria vieţii, proporţiile figurilor sunt 
alungite și fine, cu o accentuată graţie a mișcărilor. Liniile sunt 
curgătoare, line și puternice. Culorile limpezi, cu nuanțele lor deli- 
cate de verde, roz, bleu-pal și galben, au o calitate muzicală unică. 

Secolul al XVI-lea a păstrat în întregime pnevmatizarea icoanei; 
nu vedem vreo diminuare a luminozităţii culorilor; dimpotrivă, se 
îmbogăţesc cu încă o și mai mare varietate de nuanţe. Acest secol, 
la fel ca și precedentul, continuă să producă icoane remarcabile. 
Însă în a doua lui jumătate, simplitatea maiestuoasă și moderaţia 
clasică, menținute de-a lungul secolelor, au început să se clatine. 
Dispar și planurile largi, și sentimentul monumental al imaginii, 
ritmul clasic și vechea puritate și putere a culorii. Apare o dorință 
de complexitate, de virtuozitate și de abundență a detaliilor. Nu- 
anțele se întunecă și pălesc, iar în locul vechilor culori deschise și 
limpezi își fac apariția nuanțe opace, pământii, care, combinate cu 
auriu, creează impresia de splendoare pompoasă și. întrucâtva 
austeră. Această perioadă reprezintă un punct de cotitură în pictu- 
ra rusă. Sensul dogmatic al icoanei nu se mai resimte ca fiind punc- 
tul esenţial, iar momentul narativ își asumă adesea un rol domi- 
nant (vezi icoana Nașterii lui Hristos, Pl. 58). Apare o întreagă se- 
rie de subiecte noi, sugerate de influenţa gravurilor apusene. 

Această perioadă și începutul secolului al XVII-lea se leagă de 
activitatea unei noi școli, Stroganov, formată în nord-estul Rusiei 
sub influenţa familiei Stroganov, mare iubitoare de icoane. Trăsă- 
tura caracteristică a artiștilor Școlii Stroganov de la acea vreme 

sunt icoanele complexe, cu multe figuri mici și cu tratare minuțioa- 
să. Ele se disting printr-o remarcabilă finețe și virtuozitate a exe- 
cuției și se aseamănă cu obiectele de artă împodobite cu pietre pre- 
țioase. Desenul este complicat și bogat în detalii; coloritul tinde să 
se conformeze unei singure nuanţe generale, pierzând astfel lumi- 
nozitatea culorilor individuale. 

În secolul al XVII-lea se instalează declinul artei bisericești. El a 
fost rezultatul unei adânci crize spirituale, al unei secularizări a 
conștiinței religioase, din cauza căreia, în ciuda opoziției puternice 
a Bisericiil, încep să pătrundă nu doar elemente separate, ci chiar 
principiile artei religioase apusene, care sunt străine de ortodoxie. 
Conţinutul dogmatic al icoanei dispare din conștiința oamenilor, 
iar realismul simbolic se transformă într-un limbaj de neînțeles 
pentru iconarii căzuți sub influența Apusului. Legătura cu Tradiţia 
se întrerupe. Arta bisericească se secularizează sub influenţa artei 


! Din momentul în care au început să apară denaturări în arta bisericeas- 
că, Biserica a fost forțată să ia decizii oficiale privind pictura și a protejat în- 
totdeauna formele canonice de artă liturgică, atât prin sinoade (de exemplu, 
Sinodul Celor o Sută de Capete din secolul al XVI-lea și Marele Sinod de la 
Moscova, din secolul al XVII-lea), cât și prin persoanele marilor ei demnitari. 
Astfel, în Duminica Ortodoxiei, Patriarhul Nicon (1652-1658) obișnuia să dis- 
trugă icoanele pictate sub influență apuseană și să-i anatematizeze pe toți cei 
care le vor mai picta în viitor sau le vor ține în casele lor. Patriarhul Ioachim 
(1679-1690) scrie în testamentul său: „Poruncesc în numele Domnului ca 
icoanele Dumnezeului-Om și ale Sfintei Maici a lui Dumnezeu și ale tuturor 
sfinților să fie pictate după vechile modele [...]; și, mai presus de toate, să nu 
fie pictate după imagini latine sau germane, care sunt necuviincioase, inven- 
tate după capricii personale, care strică Tradiţia Bisericii noastre. Astfel de 
reprezentări necanonice, care sunt în biserici, să fie scoase.“ (Manualul 
Bolșakov, publicat de A.I. Uspensky, Moscova, 1903, în lb. rusă.) În Biserica 
Greacă, unde decadența se instalase mai devreme, deja în secolul al XV-lea, 
Sfântul Simeon al Tesalonicului semnalează în scrierea sa Împotriva ereziilor 
(cap. 23) elemente de artă profană care pătrund în arta liturgică și denatu- 
rează astfel sensul icoanei: „Întărind iarăși toate câte am spus, sfintele icoane 
sunt adesea pictate nu după tradiţie, ci în alte feluri; nu sunt împodobite cu 
veșminte ce respectă canonul iconografic, ci sunt acoperite cu haine și păr re- 
date în stil naturalist și, în felul acesta, nu redau asemănarea cu originalul, ci 
sunt pictate și împodobite fără evlavie, lucru care se opune naturii sfintei 
icoane.“ : 

laice realiste care se naște și al cărei părinte este faimosul iconograf 
Simion Ușakov. Această secularizare reflectă în domeniul artei se- 
cularizarea generală a vieții Bisericii. Rezultatul este un amestec de 
imagine bisericească cu reprezentare lumească, un amestec al Bise- 
ricii cu lumea. Realismul simbolic bazat pe experienţa și viziunea 
duhovnicească dispare, prin pierderea celei din urmă legături cu 
Tradiţia. Acest fapt dă naștere unei imagini care nu mai dă mărtu- 
rie despre starea transfigurată a omului — despre realitatea duhov- 
nicească —, ci exprimă diverse idei și opinii legate de această reali- 
tate; astfel, ceea ce se numește realism în arta laică devine idealism 
când se aplică artei bisericești. Tratarea subiectului devine mai 
mult sau mai puţin arbitrară, transformându-se într-un simplu pri- 
lej de a exprima o idee sau alta, o concepţie oarecare, ajungându-se 
inevitabil și la o distorsionare a realității istorice. 

Pierderea conștiinței sensului dogmatic al artei duce inevitabil 
la distorsionarea fundamentului său! și nici un talent artistic, nici 
o tehnică rafinată nu se dovedesc capabile să o înlocuiască; așa în- 
cât iconografia a devenit pe jumătate meșteșug sau pur și simplu 
meșteșug. 

Totuși, conștiința dogmatică a imaginii nu s-a pierdut în Biserică 
și ar fi greșit să credem că această decadenţă a fost sfârșitul icoanei. 
Meșteșugul în iconografie a existat întotdeauna alături de marea 
artă, dar în secolele al XVIII-lea, al XIX-lea și al XX-lea a căpătat o 
semnificație dominantă. Însă chiar și aici, „chiar și în vremuri de 
totală decadenţă, fresce și icoane lipsite de orice alt merit opresc 
privirea prin armonia și forța efectului general. Chiar și acum, la 
nivel de producție comercială de proastă calitate, aceste lucruri au 
acel «toate la locul lor» care lipsește atât de des picturii moderne 2. 


1 Așa cum gândirea religioasă nu a fost întotdeauna la înălțimea teologiei, 
tot așa nici creația artistică nu a fost întotdeauna la înălțimea picturii de 
icoane autentice, nici chiar mai înainte. De aceea, nu putem considera orice 
reprezentare ca având o autoritate indiscutabilă, deoarece ea poate să cores- 
pundă învățăturii Bisericii sau poate să nu-i corespundă și astfel cădem în 
eroare. Altfel spus, învățătura Bisericii se poate deforma la fel de bine prin 
imagine ca și prin cuvânt. 

21. Grabar, Istoria artei rusești (articolul lui P. Muratov), vol. 6, p. 48 (în lb. 
rusă). 

Aceasta este forța tradiției bisericești care, chiar și la un nivel scă- 
zut al creaţiei artistice, păstrează ecouri ale marii arte. Mai mult, 
acest nivel de artizanat nu a fost și nu este o regulă generală. Ală- 
turi de imaginea care și-a pierdut legătura cu Tradiţia Bisericii de- 
venind pe jumătate lumească sau cu totul lumească și alături de 
icoanele fără valoare pictate de artizani, s-au produs întotdeauna și 
încă se produc icoane de mare valoare, atât în Rusia (vezi Pl. 48), 
cât și în alte țări ortodoxe, în mijlocul decadenţei care le-a ame- 
nințat în diferite momente. Iconografii care nu au părăsit tradiția 
iconografică a Bisericii au păstrat, de-a lungul acestor secole de de- 
cadență, o imagine liturgică adevărată, cu un bogat conţinut spiri- 
tual și de un înalt nivel artistic. 


x 


Așa cum am mai spus, creștinismul nu este numai revelația Cu- 
vântului lui Dumnezeu, ci și a Chipului lui Dumnezeu în care se 
descoperă Asemănarea Lui. Acest chip dumnezeiesc reprezintă tră- 
sătura distinctivă a Noului Testament, fiind mărturia vizibilă a în- 
dumnezeirii omului. Calea iconografiei, ca mijloc de exprimare a 
lucrurilor privitoare la Dumnezeire, este calea teologiei. Ambele 
exprimă ceea ce nu se poate exprima cu mijloace omenești, întrucât 
o astfel de expresie va fi întotdeauna imperfectă și insuficientă. Nu 
există cuvinte, nici culori, nici linii care să poată reprezenta Împă- 
răția lui Dumnezeu așa cum reprezentăm și descriem noi lumea. 
Atât teologia, cât și iconografia se confruntă cu o problemă impo- 
sibil de rezolvat — aceea de a exprima prin mijloacele lumii create 
ceea ce este infinit mai presus de făptură. Pe acest plan nu există 
succese, pentru că însuși subiectul este mai presus de înțelegere și, 
indiferent cât de înaltă în conţinut și cât de frumoasă ar fi icoana, 
nu poate fi perfectă, așa cum nici un cuvânt-imagine nu poate fi 
desăvârșit. Aici și teologia, și iconografia întotdeauna eșuează. Toc- 
mai în acest eșec constă valoarea amândurora; pentru că valoarea 
rezultă din faptul că atât teologia, cât și iconografia ating limita po- 
sibilităților umane și se dovedesc insuficiente. De aceea, metodele 
utilizate în iconografie pentru a înfățișa Împărăţia lui Dumnezeu 
nu pot fi decât figurative, simbolice, ca și limbajul parabolelor din 

Sfânta Scriptură. Dar conţinutul exprimat prin acest limbaj simbo- 
lic este imuabil atât în Scripturi, cât și în imaginea liturgică. 

Așa cum învăţătura cu privire la scopul vieţii creștine — îndum- 
nezeirea omului — continuă să existe, tot așa și învățătura dogmati- 
că despre icoană continuă să existe și să rămână vie în slujbele Bi- 
sericii Ortodoxe, datorită căreia se păstrează atitudinea corectă față 
de icoană. Pentru omul ortodox al zilelor noastre, icoana, fie ea ve- 
che sau modernă, nu este obiect al admiraţiei estetice sau obiect de 
studiu; este o artă vie, de Dumnezeu inspirată, care îl hrănește. Și 
astăzi, ca și în vechime, nu numai că icoana continuă să fie pictată 
după canon, dar se redescoperă valoarea conținutului și semnifi- 
caţiei ei; pentru că acum, ca și înainte, ea corespunde unei realități 
concrete clare, unei clare experienţe vii, care a rămas vie în Biserică 
de-a lungul timpului. De exemplu, unul dintre contemporanii noș- 
tri, un stareţ din Muntele Athos, care a murit în 1938, își descrie ex- 
periența în următoarele cuvinte: „Este o mare diferenţă, spune el, 
între a crede doar că Dumnezeu există, cunoscându-L din creaţie 
sau din Scripturi, și a-L cunoaște pe Domnul prin Duhul Sfânt.“ 
„Domnul Se cunoaște în Duhul Sfânt, iar Duhul Sfânt este în omul 
întreg; — în sufletul lui, în mintea și în trupul lui.“ „Cel care a ajuns 
să-L cunoască pe Domnul prin Duhul Sfânt dobândește asemăna- 
rea cu Domnul; după cum spune Sfântul loan Evanghelistul: «Vom 
fi ca El; căci Îl vom vedea așa cum este» (I In. 3, 2) și-l vom con- 
templa slava.“! Prin urmare, așa cum experienţa vie a îndumneze- 
irii omului continuă să existe, tot așa rămâne vie și Tradiţia icoanei 
și, o dată cu ea, chiar și tehnica ei; căci câtă vreme această expe- 
rienţă este vie, expresia ei, fie în cuvânt, fie în imagine, nu poate să 
dispară. Altfel spus, fiind expresia exterioară a asemănării lui 
Dumnezeu în om, icoana nu poate să dispară, tot așa cum însăși 
asemănarea omului cu Dumnezeu nu poate să dispară. Cuvintele 
Sfântului Simeon Noul Teolog, rostite în secolul al XI-lea, sunt va- 
labile aici, așa cum sunt valabile în orice veac al istoriei Bisericii: 
„Cine spune că acum nu mai sunt oameni care ar putea fi [...] vred- 
nici de a-L primi pe Duhul Sfânt [...], de a fi-restauraţi prin harul 


1 Arhimandritul Sofronie, Wisdom from Mount Athos: The Writings of Staretz 
Silouan 1866-1938, St. Vladimir's Seminary Press, 1975. 

Duhului Sfânt și de a deveni fii ai lui Dumnezeu cu conștiință, cu 
experienţă și viziune practică se împotrivește întregii iconomii a 
mântuirii prin Întruparea Dumnezeului și Mântuitorului nostru 
lisus Hristos și tăgăduiește limpede înnoirea chipului lui Dum- 
nezeu sau a firii omenești stricate și omorâte de păcat.“ 


L. Uspensky 


1 Sf. Simeon Noul Teolog, Discursul 64, op. cit., Moscova, 1892, p. 127 (în lb. 
rusă). p 

Tehnica icoanei 


Vorbind despre conţinutul și semnificaţia icoanei, am avut în 
vedere imaginea liturgică, fără a ne referi la tehnica executării, adi- 
că nu am precizat dacă icoana este pictată, sculptată în lemn sau în 
piatră sau executată în frescă sau în mozaic. Însă metoda cu cele 
mai bogate posibilități și care corespunde cel mai bine sensului și 
scopului icoanei este pictura clasică în tempera cu ou. Tehnica ei 
are la bază o tradiție multiseculară, venind din cea mai îndepărtată 
antichitate. Acest capital este păstrat cu grijă, la fel ca și tradiţia vie 
a pictării de icoane, și este transmis de la o generaţie la alta, por- 
nind de la izvorul ei din Bizanţ, unde a pătruns, se pare, din lumea 
antică. Firește, de-a lungul timpului apar materiale noi, care sunt 
studiate cu atenţie și adaptate la pictarea icoanelor. Însă metodele 
acestei tehnici, elaborate de-a lungul multor secole de experiență, 
formează un sistem tradițional și sunt utilizate de pictorii contem- 
porani de icoane aproape neschimbate. 

Procesul de pregătire a unei icoane are un caracter al său com- 
plex și cuprinde o serie de operaţii care cer multă îndemânare și ex- 
periență. Materialul tradiţional cel mai convenabil a fost întotdea- 
una lemnul, a cărui selectare este de o foarte mare importanţă atât 
pentru pictarea icoanei, cât și pentru păstrarea ei. Cele mai potrivi- 
te sunt suporturile de lemn nerășinos, cum ar fi teiul, aninul, mes- 
teacănul, față de care grundul prezintă cea mai bună aderenţă, chi- 
parosul și altele. Bradul este și el folosit, dar specia cea mai puţin 
rășinoasă. Lemnul ales pentru icoană trebuie să fie complet uscat, 
fără noduri și nivelat cu atenţie. Pentru a-l proteja de posibilitatea 
de a se deforma sau de a crăpa prea devreme, se inserează pe spate, 
fără a se fixa, două bare orizontale, confecţionate dintr-un lemn 

mai tare. Pe fața suportului de lemn se face de obicei o incizie ale 
cărei margini servesc drept ramă pentru icoană. Această ramă na- 
turală are o semnificație practică, pentru că întărește rezistența 
icoanei la deformări și, de asemenea, permite mâinii să se sprijine 
pe lemn, fără a atinge pictura în timpul lucrului. Mai mult, ea co- 
respunde sensului icoanei: dacă rama unui tablou accentuează im- 
presia unei iluzii, aici marginile icoanei joacă rolul opus, de a îm- 
piedica impresia de iluzie. În vederea asigurării unei coeziuni mai 
puternice cu grundul, suprafața lemnului se crestează fin cu un in- 
strument ascuțit. Această suprafață înăsprită se acoperă cu clei 
lichid și se usucă bine, de obicei timp de douăzeci și patru de ore. 
Apoi se lipește pe ea o bucată de pânză de in ţesută rar, care slu- 
jește ca strat-suport pentru grund. Acest strat este foarte important 
pentru că mărește aderenţa grundului pe panoul de lemn, împiedi- 
că lemnul să crape, iar atunci când începe să se deformeze, împie- 
dică grundul să se desprindă. 

Următoarea operaţie, pregătirea și aplicarea grundului (levkas), 
este complexă și importantă. Pentru a pregăti grundul se folosesc 
alabastrul sau creta de cea mai bună calitate și cel mai bun cleil. Su- 
portul de lemn se tratează cu soluţia de clei și cretă, aplicată în mai 
multe rânduri, având grijă ca fiecare strat să fie cât mai subțire 
posibil. Numărul straturilor variază între trei și opt, în funcție de 
consistenţa grundului. Fiecare strat în parte va fi complet uscat și 
curat, adică surplusul de cretă trebuie curățat, și orice fir de praf, 


! Grundul de cretă este mai puţin durabil decât cel de alabastru, dar e mai 
ieftin și mai convenabil pentru lucru. Reţeta cea mai simplă, dintr-o mulțime 
de rețete folosite de iconarii moderni, este următoarea: 12 grame de gelatină 
se dizolvă în 200 ml de apă fierbinte (în vechime se folosea clei de pește, iar 
procesul de pregătire a grundului cu clei de pește era diferit). Această soluție 
fierbinte se folosește atât la pregătirea lemnului, cât și la lipirea pânzei de in. 
Aceeași proporție de apă și clei se folosește și pentru grund. Să observăm că 
prima aplicare se face cu o soluție mai consistentă, și anume, trei linguri pline 
cu cretă se adaugă încet la soluţia de clei și apă de mai înainte, apoi se lasă să 
stea, se amestecă totul și se aplică pe lemn cu o pensulă. Pentru următoarele 
straturi se ia aceeași soluţie, dar cu adăugarea a cinci linguri de cretă. Aceas- 
tă soluţie se folosește pentru numărul necesar de straturi, încălzindu-se de 
fiecare dată într-o tigaie dublă. 

îndepărtat cu grijă. În principiu, cu cât este mai subţire fiecare strat 
de grund, cu atât se leagă mai bine. Grundul trebuie să fie tare, cu 
o consistență uniformă, alb și neted peste tot, fără crăpături și mat, 
sub aspectul final. 

După ce bucata de lemn a fost astfel pregătită, desenul icoanei 
se realizează cu o pensulă sau cu un creion. Un iconar experimen- 
tat fie că îl execută din minte, dacă subiectul îi este foarte cunoscut 
și, călăuzit de sensul icoanei, schițează compoziția după cum do- 
rește, fie, dacă tema îi este mai puţin cunoscută, își ia drept model 
alte icoane, se folosește de manuale, de schițe preliminare și așa 
mai departe!. Desenul este apoi incizat pe grund de-a lungul con- 
tururilor și liniilor principale cu un instrument ascuțit, cum ar fi un 
ac — așa-numitul stylus. Această metodă, preluată în arta icoanei 
din tehnica frescei, este de mare ajutor în timpul lucrului, pentru că 
permite păstrarea contururilor originale fără a se șterge din cauza 
suprapunerilor de culoare în timpul execuţiei. Dar, bineînţeles, nu 
este obligatoriu să se urmeze linia incizată; de exemplu, dacă mo- 
delul desenului nu corespunde efectului de culoare cerut, conturul 
poate fi modificat cu pensula în procesul pictării. După ce contu- 
rurile și liniile principale au fost astfel incizate, desenul preliminar 
se curăță cu atenție. i 

Dacă sunt zone care urmează să fie acoperite peste tot cu aur, 
acesta trebuie aplicat înainte de a se picta, pentru că altfel aurul ar 
putea acoperi din zonele de culoare. Aceasta se referă, desigur, la 
zone întregi, mari sau mici, cum ar fi fondul, aureolele și așa mai 
departe. 

Liniile aurii (făcute cu aur lichid), cum sunt cele de pe veșmin- 
tele Mântuitorului și altele — metodă numită „assiste“ —, se fac 
mai târziu. Zonele sunt de obicei acoperite cu foiţă de aur, un pro- 
ces extrem de complicat și delicat, care cere multă experienţă și 
îndemânare. 

După aurire, uscare și îndepărtarea atentă a surplusului de aur, 
începe pictarea propriu-zisă. Pentru aceasta, mai întâi se ia un găl- 


1 Manualele pot fi și noi, nu numai vechi. De exemplu, schițele reproduse 
în această carte au fost făcute în vremea noastră la Paris, constituind materia- 
lul personal al unui iconar. 

benuș de ou proaspăt, se separă de albuș transferându-l dintr-o 
jumătate de coajă în cealaltă (dacă albușul intră în culori, acestea 
crapă) și se toarnă într-un pahar. Apoi se adaugă un volum egal de 
apă, se amestecă bine și, pentru a nu se degrada lichidul, se adaugă 
puțin oțeti. Amestecul rezultat se agită din nou și se folosește ca 
liant pentru pigmenți; se păstrează într-o sticlă bine închisă. 

Culorile fundamentale folosite sunt cele „de pământ“ (adică 
pigmenţi minerali) și culori organice naturale. Culorile artificiale 
se folosesc doar suplimentar. Așa cum în compoziţie și în desen 
artistul este condiționat numai de sensul icoanei, tot așa, în ce pri- 
vește paleta utilizată, este condiționat numai de culorile simbolice 
fundamentale ale veșmintelor persoanelor reprezentate și, desigur, 
de adevărul istoric (de exemplu, părul negru sau cărunt și așa mai 
departe). Are totală libertate în privința combinației culorilor și a 
nuanţelor lor, a culorilor peisajului, a detaliilor arhitecturale etc. 
Prin urmare, paleta fiecărui iconar este cu totul individuală. 

Pigmenţii se folosesc sub formă de prafuri fine dizolvate în găl- 
benușul pregătit, iar pentru utilizarea propriu-zisă, se diluează cu 
apă. Cantitatea de ou introdusă în pigment variază. De exemplu, 
albul, ocrul, albastrul și ocrul-roșiatic necesită o cantitate de ou mai 
mare decât celelalte, iar obținerea unei proporții corecte de ou și de 
pigment depinde numai de experienţa iconarului. În orice caz, 
când este uscată, culoarea trebuie să fie mată și stabilă. Dacă e prea 
mult gălbenuș, la uscare, culoarea va fi lucioasă și va crăpa. Dacă e 
prea puţin, se va șterge ușor. Când sunt bine pregătite, aceste cu- 
lori reprezintă un material preţios și foarte bun pentru pictură. Se 
potrivesc atât pentru pensulă, cât și pentru glasiuri, iar combinația 
ambelor metode poate varia oricât. Se usucă la fel de repede ca 
acuarela, ceea ce permite un lucru rapid, dar nu se spală tot așa de 
ușor. Durabilitatea lor crește cu timpul, iar rezistența la descom- 
punerea chimică sub influența luminii soarelui este mai mare decât 
la acuarele sau la culorile în ulei. 


! Iarna se folosește mai puţin oțet, vara mai mult; în fiecare caz, mai puțin 
decât volumul gălbenușului. În Italia se folosea, în loc de oţet, sucul de smo- 
chin, în Germania bere, în Rusia cvas. 

Pictarea unei icoane urmează etape clare, consecutive. La înce- 
put se acoperă întreaga icoană, adică toate zonele ei, cu proplasme, 
fără zone întunecate. Peste aceste proplasme, ca să se păstreze 
schema compozițională, se trasează din nou desenul originar al 
icoanei, de-a lungul liniilor principale și al contururilor incizate, cu 
o nuanță mai închisă a aceleiași culori. Se folosesc două metode de 
lucru la „dolicinoe“! (veșminte), figuri, peisaj etc. Prima este aceea 
de a realiza umbrele în culori foarte lichide și de a lăsa zonele lu- 
minate neatinse; a doua — de a porni de la un ton de bază în zonele 
umbrite și de a executa zonele luminoase din mai multe straturi de 
culoare din ce în ce mai deschise, acoperind treptat tonul de bază 
cu fiecare strat și închizând nuanţa în porțiunea umbrelor. Această 
metodă, mai ales în cazul primului strat, presupune utilizarea unor 
culori lichide, aplicate în straturi translucide, numite laviuri. Meto- 
da variază foarte mult, iar aplicarea ei într-un fel sau într-altul de- 
pinde de arta și îndemânarea fiecărui pictor. Se cere multă cunoaș- 
tere și experienţă, pentru că artistul trebuie să aibă în vedere toate 
efectele pozitive și negative ale unui strat care transpare de sub 
celălalt strat, incluzând tonul alb de bază. Chipurile se realizează 
în același mod, prin aplicări succesive de culoare, pornind întot- 
deauna de la tonul de bază închis la cel deschis. Acest principiu 
fundamental, de trecere de la un ton întunecat la unul deschis, își 
are originea, trecând prin Bizanţ, în portretul grecesc. Straturile de 
culoare suprapuse creează un relief abia perceptibil, mai atenuat în 
zonele închise și mai accentuat în cele deschise. Astfel, icoana nu 
este numai pictată, ci și modelată, ca să spunem așa, după cerinţele 
tradiționale ale structurii icoanei. După ce au fost introduse culo- 
rile deschise, liniile principale șterse de glasiuri se trasează din 
nou, iar detaliile se mai desenează o dată. Pentru blicuri se utilizea- 
Ză culori vii, indicând lumina de pe obiectele tridimensionale re- 
prezentate în icoană, apoi se trasează înscrisurile, iar icoana termi- 
nată se lasă la uscat mai multe zile. 

După uscare, icoana se acoperă cu olifă sau vernis. Olifa — ulei 
de in fiert — se prepară după diferite rețete. De regulă, se adaugă în 


1 Adică suprafața întreagă, cu excepția chipurilor și a altor părţi neacope- 
rite ale trupului. 

uleiul care fierbe diferite feluri de rășini, în special ambră. Opera- 
ţia de acoperire cu olifă cere și ea multă îndemânare, deoarece o 
aplicare stângace poate strica icoana cu ușurință. Olifa joacă un rol 
dublu: în primul rând, protejează pictura de influenţa distructivă a 
umezelii, a luminii, a aerului și așa mai departe, iar în al doilea 
rând, are un efect asupra culorii. Pătrunzând în culori, olifa le dă o 
„mai mare transparenţă și adâncime, le unifică și conferă icoanei 0 
nuanță generală caldă, aurie. Pictorul ia în seamă de obicei această 
acțiune unificatoare a olifei. Pe de altă parte însă, stratul protector 
de ulei lăsat pe suprafața icoanei absoarbe ușor praful și funin- 
ginea din aer, lucru ce afectează culorile, care își pierd strălucirea, 
iar cu timpul icoana se înnegrește. Totuși, când stratul de olifă este 
îndepărtat, culorile protejate de el se descoperă dedesubt, cu bogă- 
ţia și frumusețea lor originară (vezi, de exemplu, icoana Sfintei 
Muceniţe Paraschevi, Pl. 52, pe care a fost lăsat un strat de vernis 
în colţul din dreapta de jos al icoanei). Olifa este cel mai bun și cel 
mai sigur mijloc de a păstra icoana și nici o lăcuire nu se poate 
compara cu el. Pătrunzând în culoare, unește toate straturile ajun- 
gând până la grund, le fixează și cu timpul le transformă într-o ma- 
să solidă uniformă. Dacă icoanele vechi au păstrat până astăzi toa- 
tă prospețimea și strălucirea uimitoare a culorii lor, acest lucru se 
datorează în special olifei. 

Acesta este, în linii generale, procesul de execuţie a unei icoane, 
care cere o foarte bună cunoaștere a materialelor constitutive și în- 
demânare în tratarea și utilizarea lor. Nu mai este nevoie să vorbim 
despre durabilitatea tehnicii iconografiei — icoana însăși este o do- 
vadă a ei. Spre deosebire de artistul contemporan, iconarul, atât în 
vechime, cât și în vremea noastră, ia parte la realizarea unei icoane 
de la început (cel puţin de la începutul pregătirii grundului) până 
la sfârșit. Prin urmare, cunoaște materialele care intră în lucrare și 
calitățile lor și poate întotdeauna să țină seama atât de avantajele, 
cât și de dezavantajele lor. Trebuie remarcat că, în ciuda compli- 
cațiilor și dificultăților lucrului în tempera cu ou, culorile în ulei, 
atunci când au apărut, mai târziu, nu au fost preluate în iconogra- 
fie decât în epoca decadenţei sale. În Rusia mai ales, culorile în ulei 
nu s-au folosit în pictura de icoane până în secolul al XVIII-lea și 
chiar și atunci s-au folosit parțial. Motivul constă, evident, în fap- 

tul că, din cauza caracterului lor senzual, sunt nepotrivite pentru a 
exprima ascetismul, bogăţia spirituală și bucuria unei icoane. 

O trăsătură semnificativă a tehnicii icoanei este selectarea mate- 
rialelor de bază care intră în ea. Privite în ansamblu, ele reprezintă 
participarea deplină a lumii văzute la execuţia unei icoane. După 
cum am văzut, ea include, ca să spunem așa, elementele reprezen- 
tative ale regnurilor vegetale, minerale și animale. Materialele fun- 
damentale (apa, creta, pigmenții, oul...) se iau în forma lor natura- 
lă, doar curățată și pregătită, iar prin lucrul mâinilor lui, omul le 
face să slujească lui Dumnezeu. În acest sens, cuvintele Profetului 
David, rostite de el la binecuvântarea materialelor de construcție a 
templului: „De la Tine sunt toate și cele primite din mâna Ta Ți 
le-am dat Ţie“ (1 Cronici 29, 14), se potrivesc încă și mai mult icoa- 
nei, unde materia slujește la exprimarea chipului lui Dumnezeu. 
Dar aceste cuvinte dobândesc cea mai înaltă semnificaţie în Litur- 
ghie, la aducerea Cinstitelor Daruri spre a fi prefăcute în chiar Tru- 
pul și Sângele lui Hristos: „Ale Tale dintru ale Tale, Ție Îţi aducem 
de toate și pentru toate.“ La fel și materia, oferită în icoană ca dar 
lui Dumnezeu din partea omului, subliniază, la rândul ei, sensul 
liturgic al icoanei. 


L. Uspensky 


Principalele tipuri de icoane 


ICONOSTASUL 


Iconostasul reprezintă unul dintre cele mai importante elemente 
caracteristice ale bisericilor ortodoxe. Este un perete compus din 
icoane, care separă altarul, unde se săvârșește Taina Euharistiei, de 
partea centrală, naosul, unde se află comunitatea. Iconostasul este 
format din mai multe șiruri de icoane plasate pe bare transversale 
de lemn, fie apropiate unele de altele, așa cum sunt la cele din se- 
colul al XV-lea, fie separate prin jumătăţi de coloane, rezultatul fi- 
ind un număr mare de icoane introduse în rame separate și adesea 
sculptate, aurite sau pictate. 

Este bine știut că iconostasul originar, în formă de cancellum, 
plasat între sanctuar și naos, a existat în bisericile creștine din vre- 
muri străvechi. Găsim informaţii despre vechiul iconostas în scrie- 
rile Părinților Bisericii, de exemplu la Sfântul Grigorie Teologul, la 
Sfântul loan Hrisostom și la vechii istorici, precum Eusebiu. Forma 
și înălțimea acestor cancellii au variat. Uneori erau pereți scunzi și 
solizi sau balustrade care ajungeau până la pieptul unui om, pe 
care te puteai sprijini în coate, alteori erau plăci de cancellii mai 
înalte, zăbrelite, sau un șir de coloane cu o arhitravă. Erau adesea 
făcute din materiale deosebit de prețioase și decorate cu sculptură 
sau cu imagini pictate. Pe partea interioară, adică pe partea sanctu- 
arului, exista o perdea care se trăgea, pentru a-l deschide sau a-l în- 
chide, în funcţie de momentele slujbei religioăse. În felul acesta, can- 
cellum-ul făcea sanctuarul și vizibil, și inaccesibil în același timp. El 
a devenit destul de timpuriu tot mai complex. Chiar în Bizanţ au 

început să se așeze acolo icoane ale Sinaxarului — în funcţie de ca- 
lendarul bisericesc sau de menolog - și icoane prăznicare. La înce- 
put sub arhitravă, iar apoi pe ea, imediat deasupra ușilor împă- 
rătești, se afla o icoană a Mântuitorului, iar mai târziu, un triptic cu 
Mântuitorul, Maica Domnului și Sfântul loan Botezătorul (alcătuit 
fie dintr-un singur blat lung de lemn, fie din trei icoane separate), 
așa-numita Deisis. Acest triptic al cancellum-ului, adus în Rusia 
din Bizanţ, se consideră a fi forma iniţială din care s-a dezvoltat 
treptat iconostasul ortodox pe pământul rusesc. Dezvoltarea ulte- 
rioară a luat forma unui adaos la icoanele menţionate mai sus și a 
unei creșteri numerice a șirurilor sau registrelor. Până în secolele al 
XIII-lea și al XIV-lea Rusia avea deja iconostase cu multe registre; 
mult mai târziu, în secolul al XVII-lea sau al XVIII-lea, această for- 
mă s-a răspândit din Rusia în alte ţări ortodoxe. 

Pentru a înţelege sensul și semnificaţia liturgică a iconostasului, 
este necesar să spunem câteva cuvinte despre simbolismul locașu- 
lui de cult, transmis nouă de Sfinţii Părinţi; acest simbolism este 
factorul călăuzitor în construcția bisericilor ortodoxe și al dispune- 
rii icoanelor înlăuntrul lor. În primele secole, acest sens era expri- 
mat doar în concepţia generală despre biserică, loc sfinţit prin pre- 
zenţa lui Dumnezeu, care, în timpul slujbelor, este plină de îngeri 
și îi cuprinde pe toţi oamenii răscumpăraţi și sfinţiți. Această con- 
cepție generală despre biserică (mai degrabă o problemă de expe- 
rienţă lăuntrică decât de reprezentare exterioară) a început să se 
desfășoare tot mai detaliat, începând cu secolul al IV-lea. În special 
atunci slujbele religioase creștine au început să capete o formă cla- 
ră, și, o dată cu aceasta, ca răspuns la cerințele rituale, au început 
să se dezvolte un plan definit și o decorare specifică ale diferitelor 
părți ale bisericiil. 

Eusebiu descria deja în detaliu acest simbolism în elogiul său 
adus episcopului Paulinus, cu ocazia construirii unei biserici în 
Tir2. La baza simbolismului stă învățătura Bisericii despre jertfa de 


1! V. Yakovlev, „Semnificaţia simbolismului atribuită de către Sfinţii Părinţi 
și dascălii bisericești unei biserici creștine și părților ei componente“, în re- 


vista „Credinţă și Biserică“, 1904. 
2 Istoria Bisericii, vol. 10, c. 4. PG.,20, col. 879-880. 

răscumpărare a lui Hristos și despre scopul ei ultim, care constitu- 
ie însăși esenţa creștinismului — transfigurarea viitoare a omului și, 
prin el, a întregii lumi. În întregul ei, biserica este imaginea lumii 
viitoare reînnoite, unde Dumnezeu „plinește toate întru toți“ (Efes. 
1,23). Sfântul loan Damaschin spune: „Legea și toate câte se supun 
Legii au fost o umbră a chipului lucrurilor viitoare, adică o umbră 
a slujirii pe care o avem, iar slujirea pe care o avem este chipul 
bunătăţilor viitoare; dar chiar bunurile viitoare (Evr. 10, 1) (adică 
realitatea însăși) — sunt Ierusalimul ceresc, nu făcute din materie, 
cu mâini omenești, după cum însuși Apostolul ne spune: «Căci nu 
avem aici cetate stătătoare, ci pre ceea ce va să fie căutăm» (Evr. 13, 
14), care este Ierusalimul ceresc, «al cărei Meșter și Lucrător este 
Dumnezeu» (Evr. 11, 10). Pentru că atât cele ce se supun legii, cât 
și cele ce se supun slujirii noastre, pentru aceasta au venit la exis- 
tență (adică pentru Ierusalimul ceresc).“1 

Pe baza acestei interpretări, fiecare compartiment al bisericii 
creștine își extrage semnificația din rolul și funcționalitatea generală 
în desfășurarea serviciului divin. După Sfântul Maxim Mărturisi- 
torul și Sfântul Patriarh Sofronie al lerusalimului, biserica este chi- 
pul lumii inteligibile și al celei sensibile - al omului duhovnicesc și 
al omului psihic. Altarul este simbolul celei dintâi, iar naosul — sim- 
bolul celei de a doua. În același timp, cele două părți constituie un 
întreg indivizibil, în care prima o luminează și o hrănește pe cea de 
a doua, astfel că cea din urmă devine expresia sensibilă a celei din- 
tâi. Corelarea restabilește ordinea universului, răsturnată prin pă- 
cat. Această interpretare se dezvoltă și se detaliază și mai mult în 
tâlcuirile simbolismului Bisericii și al Liturghiei ale Sfântului Patri- 
arh Gherman al Constantinopolului, marele mărturisitor al Orto- 
doxiei din timpul ereziei iconoclaste, și ale Sfântului Simeon, Mitro- 
politul Tesalonicului. După cel dintâi, „biserica este cerul pe pă- 
mânt unde Dumnezeu, Care este mai presus de ceruri, locuiește și 
se sălășluiește și este mai slăvit decât cortul mărturiei. Este preîn- 
chipuită de patriarhi, s-a întemeiat pe Apostoli, s-a vestit de proroci, 
s-a împodobit de ierarhi, s-a sfințit de mucenici, iar Altarul ei înalt 
stă puternic așezat pe sfintele lor moaște...“ 


1 Al doilea cuvânt în apărarea sfintelor icoane, c. 23., PG. 94, col. 1309C. 

După cum spune Sfântul Simeon al Tesalonicului, „ea reprezin- 
tă ceea ce se află pe pământ, în cer și mai presus de ceruri“. Explică 
el mai clar: „Naosul corespunde pământului, biserica cerului, iar 
sfântul altar, celor ce sunt mai presus de ceruri.“ Toate icoanele 
din biserică sunt dispuse în funcţie de acest simbolism. Nu este un 
conglomerat arbitrar de imagini individuale, ci un sistem clar, care 
corespunde compartimentului edificiului unde se plasează o anu- 
mită reprezentare. 

Legat de aceste interpretări, iconostasul are un înţeles simbolic. 
Sfinţii Părinţi îl aseamănă hotarului dintre două lumi: cea divină și 
cea umană, cea veșnică și cea trecătoare (de exemplu, Sfântul Gri- 
gorie Teologul în Odă episcopilor). Sfântul Simeon al Tesalonicului 
dă următoarea explicaţie: „Coloanele de pe iconostas reprezintă 
firmamentul care separă lumea spirituală de cea sensibilă. De ace- 
ea kooulrns (imposta sau grinda) semnifică unirea prin iubire a 
cerului cu pământul. Prin urmare, deasupra kosmit-ului, în mijlocul 
sfintelor icoane, sunt chipuri ale Mântuitorului și ale Maicii Dom- 
nului, care arată că ei locuiesc și în cer și printre oameni.“2 

Așa cum vom vedea mai departe, acest simbolism își găsește cea 
mai clară și mai deplină dezvoltare în iconostasul care s-a dezvol- 
tat mai târziu din cancellum. Cu toate că, pe de o parte, este ca un 
paravan care separă lumea divină de cea umană, iconostasul uneș- 
te în același timp cele două lumi într-un întreg, într-o reprezentare 
care reflectă o stare a universului unde se depășește orice separație, 
unde se realizează împăcarea făpturii cu Dumnezeu și o împăcare 
a făpturii cu sine însăși. Așezat la hotarul dintre divin și omenesc, 
el revelează prin imagini, cât se poate de deplin, căile către această 
reconciliere. 


1 Carte despre Casa lui Dumnezeu, c. 12. Acest simbolism se regăsește în in- 
terpretările apostolice despre biserică și templul lui Dumnezeu și reprezintă 
o dezvoltare a lor de către Sfinţii Părinţi. Astfel, Sfântul Apostol Pavel spune: 
„Trupurile voastre sunt mădulare ale lui Hristos“ (I Cor. 6, 15); „Biserica este 
trupul lui Hristos“ (Efes. 1, 23) (vezi și I Cor. 6, 19; Col. 1, 18)... Sfântul Apos- 
tol Petru aseamănă Biserica cu o casă zidită de mâini omenești, spunând: „Și 
voi înșivă, ca pietre vii, zidiți-vă drept casă duhovnicească“ (| Pt. 2, 5). Aceas- 
ta se referă direct la perspectiva casei zidite de mâini omenești, ca imagine a 
Bisericii nezidite de mâini omenești. 

2 V. Yakovlev, op. cit. 

Iconostasul portabil reprodus aici (Pl. 74), compus din cinci- 
sprezece secțiuni, este atribuit mijlocului secolului al XVI-lea. Este 
un exemplu de compoziţie clasică de iconostas ortodox. Astfel de 
iconostase se foloseau pentru rugăciuni în case particulare și de 
asemenea, datorită dimensiunii lor mici, mai ales atunci când sunt 
strânse (56 cm înălțime, 196 cm lungime), puteau fi luate în călă- 
torii sau în campanii. Diferenţa dintre acesta și iconostasele bise- 
ricii constă în faptul că nu are partea de jos alcătuită din icoane ale 
sfinților locali și din cele trei uși: ușile centrale, care dau în altar, 
așa-numitele uși împărătești, ușa de nord, care duce către prosco- 
midiar, și cea sudică, spre diaconicon. Obișnuitul registru superior 
lipsește și el — acela al protopărinților, reprezentând Biserica iniția- 
lă a Vechiului Testament, de la Adam până la legea lui Moise, prin- 
tr-o serie de Patriarhi ai Vechiului Testament, care prefigurează Bi- 
serica Noului Testament. Sub acesta, alcătuind registrul superior al 
iconostasului nostru, se află registrul Prorocilor. El constă în repre- 
zentări ale profeților Vechiului Testament, cu suluri desfășurate în 
mâini, pe care sunt scrise texte din profețiile lor cu privire la Întru- 
parea Domnului. De aceea în centrul acestui șir se află icoana Maicii 
Domnului a Întrupării (a Semnului) (vezi analiza icoanei la p. 107) 
- icoana Întrupării, ca împlinire a profeţiilor lor. Spre deosebire de 
registrele inferioare ale iconostasului nostru, unde diferența de 
mișcare a figurilor individuale se poate remarca doar observân- 
du-le cu atenţie, aici atitudinile profeților sunt foarte variate. În 
ciuda orientării generale către centru, fiecare figură are propria sa 
mișcare, propriul gest. Fiecare prorocește în felul său, ținând filac- 
terul într-un fel al lui. Acest registru reprezintă, de la Moise la Hris- 
tos, Biserica Vechiului Testament, care a fost o „prefigurare“ (Patri- 
arhul Gherman) și o pregătire pentru Biserica Noului Testament. În 
același timp, registrul Profeţilor împreună cu registrul protopă- 
rinţilor înfățișează strămoșii după trup ai Domnului. Astfel, icoana 
din centru, a Întrupării Domnului, arată legătura directă dintre Ve- 
chiul și Noul Testament. 

Ordinea Profeţilor este aici următoarea: în dreapta icoanei Mai- 
cii Domnului (în stânga privitorului) sunt Profeţii David, Zaharia 


: 1 P. Muratov, Treizeci și cinci de artiști ai Bisericii primare ruse, Paris, 1931, p. TĂ. 
2 Vezi Isaia 7, 11-14. 

(tatăl Sfântului loan Botezătorul), Moise, Samuil, Naum, Daniil și 
Avacum; în stânga centrului (la dreapta privitorului) sunt Profeţii 
Solomon, lezechiel, Agheu, Ilie, Maleahi, Elisei și Zaharia. 

Următorul registru al iconostasului este acela al „pPrăznicarelor“. 
Acesta este alcătuit dintr-o serie de icoane reprezentând evenimen- 
te ale Noului Testament, care se sărbătoresc în Biserică cu o solem- 
nitate deosebită, fiind etapele principale ale lucrării Proniei divine 
în lume, adică ale creșterii revelației. Revelația este începutul „slu- 
jirii pe care o avem“, adică împlinirea a ceea ce a fost prefigurat și 
prevestit în registrele superioare. Aceste zile sfinte exprimă totali- 
tatea învățăturii Bisericii; ele sunt „perlele dogmelor dumneze- 
iești“, după cum le numește Patriarhul Gherman. În iconostasele 
bisericești, acest registru este, de obicei, compus din icoane ale În- 
vierii lui Hristos și ale celor douăsprezece praznice împărătești: 
șase ale Domnului — Nașterea, Întâmpinarea Domnului, Epitania 
(Botezul Domnului), Schimbarea la Faţă, Intrarea în lerusalim, Înăl- 
țarea —, patru ale Sfintei Fecioare — Nașterea, Intrarea în Biserică, 
Buna Vestire, Adormirea Maicii Domnului —, Cincizecimea și Înăl- 
țarea Sfintei Cruci, aranjate conform desfășurării anului bisericesc. 
Acolo unde este spațiu, ca în iconostasul reprodus aici (PL. 74), se 
adaugă icoane ale altor zile de sărbătoare mai puţin importante, 
precum și icoana Răstignirii. În iconostasul nostru, aranjamentul 
icoanelor Marilor Sărbători nu corespunde ciclului bisericesc. El 
este următorul (de la stânga la dreapta): Nașterea Maicii Domnu- 
lui, Intrarea Maicii Domnului în Biserică, Buna Vestire, Botezul, În- 
tâmpinarea Domnului, Intrarea în Ierusalim, Mironosiţele la Mor- 
mânt, Răstignirea, Pogorârea la iad, Învierea lui Lazăr, Nașterea lui 
Hristos, Schimbarea la Faţă, Înălțarea, Înălțarea Sfintei Cruci, 
Adormirea Maicii Domnului, Sfânta Treime. Semnificaţia și conți- 
nutul icoanelor acestor sfinte sărbători vor fi analizate în altă parte 
(vezi paginile 157-233). 

Următorul registru al iconostasului se numește „Cinul“. Este o 
Deisis dezvoltată — tripticul vechiului cancellum. Cuvântul Deisis 
(A£nois) înseamnă rugăciune, în acest caz, starea în rugăciune a 
Maicii Domnului și a Sfântului loan Botezătorul dinaintea Mântu- 
itorului. Maica Domnului stă întotdeauna la dreapta Sa, după cu- 
vintele psalmului: „Stătut-a Împărăteasa de-a dreapta Ta“ (Ps. 44,9). 

Cuvântul „Cin“ înseamnă ordine. Această „ordine“ s-a născut ală- 
turând Maicii Domnului și Sfântului loan Botezătorul, care stau în 
rugăciune dinaintea lui Hristos, pe membrii diferitelor cete de 
sfinți cerești și pământești: îngeri, apostoli, ierarhi și alțiil. 

Ordinea dispunerii lor în iconostasul reprodus este următoarea: 
în stânga Sfintei Fecioare — Arhanghelul Mihail, Apostolul Petru, 
Sfântul Vasile cel Mare, Sfântul loan Hrisostom, Sfântul Zosima și 
Sfântul Mare Mucenic Gheorghe; în dreapta Sfântului loan Bote- 
zătorul — Arhanghelul Gavriil, Apostolul Pavel, Sfântul Grigorie 
Teologul, Sfântul Nicolae, Sfântul Sava, Sfântul Mare Mucenic 
Dimitrie. 

Dispuși într-o succesiune strictă și ordonată, sfinții reprezentați 
aici se unesc într-o singură mișcare comună - avântul lor în rugă- 
ciune către Domnul, Care stă pe tronul Său. Prin această mișcare 
ritmică îl atrag pe privitor în procesiunea lor solemnă. Proporţiile 
înfățișării lor ușor alungite, pline de concentrare adâncă, le conferă 
o eleganţă și o delicateţe deosebită. Liniile armonioase formează si- 
luete ascuţite, aplecate, de parcă ar fi mișcate de vînt, liber și ușor 
către centru. 

„Cinul“ exprimă rezultatul Întrupării dumnezeiești, împlinirea 
Bisericii Noului Testament. Acesta este centrul Iconostasului. Înfă- 
țișarea sfinților reprezentaţi individual aici nu exprimă slujirea lor 
pământească, deși îmbrăcămintea și însușirile lor o arată. Ceea ce 
se reprezintă aici este culminarea fiecărui tip de slujire, a fiecărei 
căi luate în parte — o stare în rugăciune dinaintea tronului lui Dum- 
nezeu. Ordinea ritmică exterioară a chipurilor exprimă ordinea lă- 
untrică. Este imaginea dobândirii ordinii normale a universului, 


! Jcoanele cu mai multe figuri au existat chiar și în Bizanţ. Astfel, în elogiul 
adus de Sfântul Patriarh Sofronie al lerusalimului Sfântului Chir și Sfântului 
loan (scris în a doua jumătate a secolului al VII-lea și citat la Sinodul al 
VII-lea Ecumenic) citim: „Am văzut o icoană mare și minunată în care în mij- 
loc erau zugrăviți în culori Hristos și Maica Sa, Doamna noastră, Sfânta Fe- 
cioară Maria în stânga; în dreapta era Sfântul loan Botezătorul, Înaintemer- 
gătorul Mântuitorului [...] Erau aici zugrăviți și unii dintre marii însoțitori ai 
Apostolilor, proroci și sfinți din ceata mucenicilor. Printre ei erau, cu precă- 
dere, acești Sfinți Martiri Chir și loan.“ Scopul unor astfel de icoane și locul 
unde erau ele așezate nu se cunoasc. 

ordinii vieţii ce va să vină, unde Dumnezeu este „toate în toți” 
(1 Cor. 15, 28), este contemplarea Slavei dumnezeiești. Această gân- 
dire se reflectă aici, în icoana Mântuitorului Însuși. El este înfățișat 
stând pe tronul Său, cu atributele Slavei dumnezeiești, mandorla in- 
tersectată de raze izvorând din EI, înconjurată de puterile cerești, 
cu simbolurile Evangheliștilor în colțuri. Mandorla este așezată în- 
tre două pătrate care formează o stea octogonală, simbolul zilei a 
opta — viaţa viitoare!. Acest tip iconografic al Mântuitorului nu este 
altul decât acela al desfășurării viziunii profetice a slavei Domnu- 
lui. „Domnul a împărăţit; întru podoabă s-a îmbrăcat [...] pentru 
că a întărit lumea, care nu se va clăti“ (Ps. 92, 1). Reprezentarea ico- 
nografică mai are și alte aspecte: în centrul icoanei Judecăţii de 
Apoi este de obicei așezat o Deisis cu acest tip iconografic special al 
lui Hristos-Judecător Care vine întru slavă. O astfel de concepție a 
Judecăţii de Apoi este prezentă și aici, în „Cin“. Privit astfel, „Ci- 
nul“, în întregimea lui, exprimă mijlocirea prin rugăciune a Bise- 
ricii lui Hristos pentru păcatele lumii. Mai mult, această iconogra- 
fie Îl reprezintă pe Mântuitorul, în centrul „Cinului“, Cap al Biseri- 
cii și Răscumpărător Care Se jertfește pentru păcatele oamenilor. 
De aceea în icoana noastră ţine Evanghelia deschisă la textul: „,Ve- 
niți la Mine toți cei osteniți și împovăraţi și Eu vă voi odihni pre 
voi“ (Mt. 11, 28) — primindu-i pe toți cei care vin la EI, căci El este 
iubirea desăvârșită?. 

Registrul inferior al unui iconostas bisericesc poate avea carac- 
ter local și ocazional. Aici (Pl. 1) este reprezentat prin partea sa cen- 
trală, ușile împărătești, care au de o parte și de cealaltă două icoane 
mari, de obicei pe aceea a Mântuitorului și, la dreapta Sa (în stân- 
ga privitorului), icoana Maicii Domnului cu Pruncul. Uneori icoa- 
na Mântuitorului este înlocuită cu icoana hramului bisericii respec- 
tive. Mai departe, pe ușile din nord și din sud, sunt pictați cei doi 
Arhangheli, Mihail și Gavriil, sau sfinţi diaconi, ca slujitori în să- 
vârșirea Tainei. Dacă mai rămâne spaţiu, se completează cu alte 
icoane. Acest registru și-a păstrat vechea denumire: registrul Închi- 


1 Vezi p. 206. 

2 Textul evanghelic este de obicei ales după nevoia celor cărora le este des- 
tinat și după aspectul iconografiei Mântuitorului, care trebuie subliniat în 
anumite situații. 

nării. Se numește așa pentru că icoanele Sinaxarului sau ale unei 
zile de sărbătoare, care erau așezate aici, pe cancellum, se scoteau 
și se așezau pe amvon, pentru închinare. Se pare că această denu- 
mire s-a păstrat pentru că icoanele, cu prilejul sărbătorilor, nu erau 
așezate foarte sus și astfel erau obiectul unei închinări și al unei 
venerări mai apropiate și mai directe. Sunt sărutate, se ard lumâ- 
nări dinaintea lor etc. La ele se pot referi cu deosebire cuvintele 
Sfântului Simeon al Tesalonicului, că „se sălășluiesc atât în cer, cât 
și printre oameni“. Acestui registru îi lipsește aranjamentul ritmic 
strict al altor registre și este adesea chiar asimetric. Icoanele care îl 
compun sunt, în general, foarte variate și depind de cerințele locale 
și de caracterul bisericii respective. 


USILE ÎMPĂRĂTEȘTI 


Ușile împărătești au existat, se pare, de pe vremea primelor ico- 
nostase. Ele erau alcătuite dintr-o ușă dublă, cu partea superioară 
sculptată, fixată pe stâlpi de lemn. După cum mărturisesc scriitorii 
bisericești, ușile împărătești erau decorate cu icoane încă din cele 
mai vechi timpuri!. Așezarea lor obișnuită, la fel ca la ușile repro- 
duse aici (Pl. 2), este următoarea: în partea de sus Buna Vestire, cu 
Maica Domnului în partea dreaptă a privitorului și Arhanghelul 
Gavriil în stânga. Mai jos sunt cei patru Evangheliști, câte doi pe 
fiecare batantă: sub Arhanghelul Gavriil, Sfântul loan și Sfântul 
Luca; sub Maica Domnului, Sfântul Matei și Sfântul Marcu. Pe fie- 
care parte, pe stâlpii de lemn pe care sunt prinse batantele, sunt re- 
prezentaţi Sfinţi Părinţi alcătuitori de Liturghii (PL. 1). 

Ușile împărătești sunt intrarea în Sfânta Sfintelor - altarul; nu- 
mai clerul poate intra prin ele și numai în anumite momente, după 
cum cere serviciul divin. În acord cu simbolismul altarului, ele re- 
prezintă intrarea în Împărăţia lui Dumnezeu. De aceea pe ele sunt 


1 E. Filimonov, Probleme legate de forma inițială a iconostasului în bisericile 
rusești, Moscova, 1859 (în lb. rusă). 

reprezentați vestitorii acestei Împărății — Evangheliștii și, deasupra 
lor, Buna Vestire, ca personificare a vestirii pe care o proclamă ei. 
Imediat deasupra ușilor împărătești, pe un panou introdus în 
spațiul decupat pentru partea lor superioară, se află icoana Cinei 
celei de Taină — Împărtășirea Apostolilor. Această icoană reprezin- 
tă versiunea liturgică a temei Cinei celei de Taină care, luată ca epi- 
sod istoric din viața Mântuitorului și ca moment al instituirii Tainei 
Euharistiei, este așezată de obicei în registrul prăznicarelor, dacă 
mai rămâne spaţiul. Tema Împărtășirii Apostolilor subliniază și in- 
dividualizează slujirea sacerdotală a lui Hristos, exprimată aici ca 
lucrare preoțească directă a Sa. Trăsătura caracteristică a acestei 
icoane este aceea că în ea se repetă, în esență, același gest (vezi PL. 
2); în felul acesta apar cele două elemente ale împărtășirii, obliga- 
torii în Biserica Ortodoxă. De o parte, șase Apostoli se pregătesc să 
se împărtășească cu pâine, după cuvintele Domnului „Luaţi, mân- 
cați; acesta este Trupul Meu” (Pl. 24a). De cealaltă parte (PL. 24b), 
ceilalți șase se apropie de potir, după cuvintele: „Beţi dintru acesta 
toți. Că acesta este Sângele Meu, al Legii celei noi“ (Mt. 26, 26-28). 
Această Sfântă Taină, reprezentată imediat deasupra locului unde 
se împărtășesc credincioșii, se perpetuează astfel, fiind oferită 
membrilor Bisericii de către urmașii Apostolilor, unindu-i unii cu 
alții și înălțându-i către Hristos, făcându-i părtași ai Trupului Său 
și ai Dumnezeirii Sale, după cum spune Sfântul loan Damaschin2. 
Acestea sunt, pe scurt, semnificaţia și conţinutul diferitelor re- 
gistre ale iconostasului ortodox clasic. La baza dezvoltării sale (creș- 
terea numărului și distribuirea icoanelor) stă necesitatea absolută 
de a înțelege dogma creștină. De aceea rolul pe care îl avea cancel- 
lum-ul nu numai că s-a păstrat, dar a căpătat o semnificaţie pe care 
nu 0 avea înainte. Separând altarul de naos (divinul de uman), ico- 
nostasul, ca și vechiul cancellum, arată diferenţa lor ierarhică, im- 


! Iconografia acestor icoane este cunoscută încă din secolul al VI-lea (vezi 
Evangheliarul Rossano, de origine alexandrină, și discul găsit lângă Antiohia 
în 1911). Ele au înlocuit imaginile jertfei lui Avraam, a lui Abel și a altor pro- 
totipuri ale jertfei Noului Testament și imaginile încă și mai vechi ale peștilor, 
pâinilor etc. 

2 Credința Ortodoxă, Cartea a IV-a, c. 13, „Despre preacuratele și sfintele 
Taine ale Domnului“, PG. 94, col. 1144. 

portanţa și semnificaţia Tainei care se săvârșește în sanctuar. Arată, 
în același timp, legătura dintre cele două lumi, cerească și pămân- 
tească, și revelează în registru plastic această legătură, înfățișând 
într-o formă concisă, pe un singur plan, chiar în fața ochilor adu- 
nării, căile de împăcare dintre Dumnezeu și om, scopul și urmările 
jertfei răscumpărătoare a lui Hristos, pogorârea lui Dumnezeu și 
înălţarea omului. Pe diferite registre, într-o ordine armonioasă și 
într-o succesiune strictă, ni se dezvăluie voia dumnezeiască. De la 
Dumnezeu la om, de sus în jos vine raza revelației divine: treptat, 
prin pregătirea Vechiului Testament, prin cele prefigurate de patri- 
arhi și prevestite de profeți spre seria praznicelor, plinirea celor 
pentru care se pregătea Vechiul Testament, iar prin acest registru 
spre împlinirea viitoare a voii Sale — imaginea Împărăției lui Dum- 
nezeu, „Cinul“. Sub acesta se petrece comuniunea directă a lui 
Dumnezeu cu omul. Căile înălțării omului acestea sunt. Ele por- 
nesc de jos în sus. Primind propovăduirea Evangheliei și comuni- 
unea prin rugăciune, prin unirea voinţei omului cu voia lui Dum- 
nezeu (sub acest aspect, icoana Bunei Vestiri reprezintă iconografia 
unirii armonioase a celor două voințe)! și, în sfârșit, prin comuni- 
unea în Taina Euharistiei, omul își realizează înălțarea sa către 
„Cin“, adică intră în unitatea sobornicească a Bisericii, devine „ace- 
lași trup“ cu Hristos (Efes. 3, 6). Simbolul exterior al acestei unități 
în slujba religioasă este, printre altele, gestul simbolic al tămâierii. 
Preotul sau diaconul cădește mai întâi în faţa icoanelor și apoi în 
faţa adunării, cinstind astfel chipul lui Dumnezeu din om și unind 
într-un singur gest sfinţii reprezentați în icoane și adunarea — Bise- 
rica cerească și cea pământească. 

Extinderea iconostasului, care s-a încheiat în secolul al XVI-lea, 
s-a realizat în Rusia, în special în perioada celei mai înalte înfloriri 
a sfinţeniei și a picturii de icoane din secolele al XIV-lea și al 
XV-lea. De aceea adâncimea pătrunderii în înţelesul și în semnifi- 
caţia icoanei, atât de caracteristică acestei perioade, se reflectă în 
forma și în conținuturile iconostasului clasic. 

Făcând o paralelă între sfințenie și iconografie, se poate spune că 
pictura de icoane este expresia exterioară și punctul culminant al 
celei mai înalte perioade a sfințeniei ruse. 


1 Vezi analiza icoanei Bunei Vestiri, p. 183. 

Iconostasul reprodus aici (Pl. 74), reprezentând unul dintre cele 
mai cunoscute iconostase portabile, este încă insuficient pentru a ne 
forma o idee despre iconostasul bisericesc clasic, în ciuda tuturor 
explicațiilor și descrierilor. Trebuie amintit că dimensiunile joacă un 
rol foarte important. Astfel, dacă mărim figurile „Cinului“ la trei 
metri și ne imaginăm restul păstrând proporţiile, ne putem face o 
idee, de exemplu, despre ansamblul impresionant din creația la care 
a luat parte Sfântul Andrei (Rubliov), în 1408, la Vladimir. 


ICOANELE LUI HRISTOS 


„Cuvântul Tatălui cel necuprins, din tine, Născătoare de Dum- 
nezeu, S-a cuprins întrupându-Se; și chipul cel întinat, la chipul cel 
dintâi întorcându-l, cu dumnezeiasca podoabă l-a amestecat. Deci, 
mărturisind mântuirea, Îl închipuim cu fapta și cu cuvântul.“ 

Acest Condac cântat la Duminica Ortodoxiei (prima duminică 
din Postul Mare), când Biserica sărbătorește biruința sfintelor 
icoane și totodată triumful dogmei Întrupării, conține implicit în- 
treaga doctrină a ceea ce este „Chipul“, prin excelenţă. 

„Chipul lui Dumnezeu celui nevăzut, mai întâi născut decât toa- 
tă făptura“ (Coloseni 1, 15), ipostasul Logos-ului, este o „mărturi- 
sire scurtă și limpede a firii Tatălui“. Omul, creat după chipul și 
asemănarea lui Dumnezeu, a avut atunci ca Arhetip pe Cuvântul 
dumnezeiesc?. 

De aceea Întruparea Fiului reînnoiește chipul care și-a pierdut 
asemănarea din cauza păcatului omuluis: nu este doar o teofanie 
desăvârșită, ci și desăvârșirea Omului, la care primul Adam nu a 
putut ajunge. Icoana lui Hristos, Dumnezeu și Om, este expresia 
plastică a dogmei de la Calcedon, pentru că ea reprezintă Persoana 
divină întrupată, Fiul lui Dumnezeu, Care S-a făcut Fiul Omului, 


1 Sf. Grigorie de Nazianz, Or. XXX, sec. 20, PG. 36, col. 129A. 

2 Sf. Atanasie, Împotriva păgânilor, 1, 2, PG. 25, col. 5C-8A. 

3 Idem, Despre Întrupare, 14, P.G. 25, col. 120CD. Trad. eng. St. Vladimir's 
Seminary Press, 1977. 

„consubstanţial cu Tatăl“ prin dumnezeirea Sa și „consubstanţial 
cu noi“ prin umanitatea Sa. 

Dacă Hristos, „al doilea Adam“ (I Cor. 15, 45), S-a arătat ca Ar- 
hetip al „primului om“, pe de altă parte, în iconomia Sa răscumpă- 
rătoare, a luat asupra Sa asemănarea firii umane căzute, care este 
„neasemănare“ sub aspectul „Robului“, al „Omului durerilor“ (Is. 
53, 3). Astfel, în vreme ce rămâne „Chipul cel adevărat“, Hristos a 
unit două aspecte în timpul vieţii Sale pământești: pe acela al 
slăvitei asemănări și pe cel al neasemănării chenotice — „chip al lui 
Dumnezeu“ și „chip de rob“ (Fil. 2, 6-7), primul fiind ascuns ochi- 
lor străini prin cel de-al doilea. Înainte de Patima Sa chiar și cei mai 
apropiaţi ucenici aveau să-l vadă pe Hristos doar o singură dată în 
chipul slăvit al umanităţii Sale îndumnezeite: pe Muntele Tabor. 

Biserica, văzându-l. pe Hristos cu ochii credinței statornice, îl va 
înfățișa întotdeauna în cântările ei liturgice și în icoanele ei pe 
Dumnezeul-Om păstrându-și măreţia chiar și în kenoza Lui. 


MANDYLION — ICOANA NEFĂCUTĂ DE MÂNĂ 


Icoana „nefăcută de mână“ (dxewpornolnros) sau „Mandylion“ 
(uavâţiuov), cunoscută în Apus sub numele de „Sfânta Faţă“, ocu- 
pă locul central printre icoanele lui Hristos. Expresia „acheiropoie- 
tos“ își primește adevăratul sens în contextul scripturistic (Mc. 14, 
58): chipul „nefăcut de mână“ este, mai presus de toate, Cuvântul 
întrupat, Care „S-a arătat“ în „templul trupului Său“ (In. 2, 21). De 
atunci legea mozaică, care interzicea chipurile (leș. 20, 4), nu a mai 
avut sens, iar icoanele lui Hristos au devenit mărturii incontesta- 
bile ale Întrupării lui Dumnezeu. În loc de a crea după propriile în- 
clinaţii, „cu mâna lor“, chipul Dumnezeului-Om, iconografii tre- 
buie să urmeze o tradiţie care îi leagă de „acheiropoietos“-ul origi- 
nar. Această tradiţie a dobândit o formă legendară, la începutul 
secolului al V-lea, în istoria lui Abgar, regele Edessei, care se zice că 
avea un portret pictat al lui Hristos. După versiunea bizantină, 
chipul de la Edessa ar fi o întipărire a feţei Mântuitorului pe o bu- 

cată de pânză pe care Hristos a pus-o pe chipul Său și a trimis-o 
mesagerului lui Abgar!. 

Așadar, primele icoane ale lui Hristos, „mandylion“-ul și cele 
două reîntipăriri miraculoase ale mandylion-ului pe cărămizi — 
„Keramion“-ul —, ar fi fost documente „nefăcute de mână“, directe 
și, ca să zicem așa, dovezi materiale ale Întrupării Cuvântului. 
Aceste istorii legendare exprimă, în felul lor, un adevăr dogmatic: 
iconografia creștină — și, mai presus de toate, posibilitatea repre- 
zentării lui Hristos — își are fundamentul în faptul Întrupării. Prin 
urmare, arta sacră a icoanelor nu poate fi o creaţie arbitrară a artiș- 
tilor: așa cum teologul se exprimă prin intermediul gândirii, tot așa 
iconograful exprimă prin arta sa Adevărul viu, „nefăcut de mână“, 
Revelația, pe care Biserica o are în Tradiţia ei. Mandylion-ul ex- 
primă, mai bine decât orice altă sfântă icoană, principiul dogmatic 
al iconografiei. De aceea Sinodul al VII-lea Ecumenic (787) i-a acor- 
dat o atenţie specială? și, pentru a sărbători triumful definitiv al 
sfintelor icoane, această icoană a lui Hristos este venerată la sărbă- 
toarea Ortodoxiei (vezi Condacul de la pagina 100). 

Mandylion-ul ne arată doar faţa lui Hristos, fără gât sau umeri, 
încadrată de păr lung, căzând în bucle de o parte și de alta. Barba 
este uneori simplă, sfârșindu-se într-un punct, alteori dublă. Trăsă- 
turile regulate ale feței sunt redate schematic: linia frumoasă a 
gurii nu are nimic carnal; formele alungite și foarte drepte ale na- 
sului, cu sprâncenele arcuite, model ce amintește de palmier. Ex- 
presia gravă și impasibilă a acestei fețe a Dumnezeului-Om nu are 
nimic comun cu expresia detașată, atât de des întâlnită în efigiile 
create de arta religioasă din Orientul Îndepărtat. Aici este starea de 
nepătimire a naturii umane, care exclude păcatul, dar rămâne des- 
chisă tuturor durerilor lumii căzute. Ochii larg deschiși, întorși că- 
tre privitor, au o privire atentă și întristată, care pare să pătrundă 
în adâncimile conștiințelor fără să le copleșească: Hristos nu a ve- 
nit în lume ca să o judece, ci ca să o mântuiască (In. 3, 17). În nim- 
bul care înconjoară capul lui Hristos este înscris semnul Crucii. 


! Vezi relatarea bizantină a icoanei de la Edessa, greșit atribuită lui Con- 
stantin Porfirogenetul: PG. 113, col. 428-454. Vezi legenda apuseană a Sfintei 
Veronica. 

2 Mansi, col. concil. XIII, col. 189-192. 

Nimbul cruciger se va regăsi în toate reprezentările lui Hristos. Li- 
terele grecești de pe cele trei brațe ale Crucii formează Numele di- 
vin, revelat lui Moise: 6 dv — Cel ce este, înfricoșătorul Nume al lui 
lahve, aparţinând naturii divine a lui Hristos. Numele prescurtat al 
lui lisus Hristos — IC XC (deasupra, în icoana din Pl. 26) — desem- 
nează Ipostasul Fiului întrupat. Înscrierea Numelui pe toate icoa- 
nele lui Hristos, ale Maicii Domnului (up 0u) și ale tuturor sfinților 
este obligatorie. 


Icoanele reprezentând Mandylion-ul trebuie să fi fost numeroase 
în Bizanţ începând cu secolul al VI-lea; și așa au devenit, mai ales 
după mutarea icoanei de la Edessa la Constantinopol (în 944). Totuși 
cele mai bune icoane de acest tip pe care le avem astăzi se datorează 
artei rusești. Una dintre cele mai vechi este icoana de la Catedrala 
Adormirii Maicii Domnului din Moscova (secolul al XII-lea), pictată 
în manieră monumentală, care amintește de frescel. 

Icoana noastră (PL. 25), pictată pe un steag, este lucrarea unui 
iconograf rus, mutat la Paris în jurul anului 1945. Tehnica moder- 
nă, simţul artistic al pictorului vremurilor noastre au servit aici 
pentru a exprima ceea ce nu este făcut de mână omenească: înfăți- 
șarea tradiţională a lui Hristos așa cum Îl cunoaște Biserica. 


Iisus HRISTOS PANTOCRATOR 


Tipul iconografic al lui Hristos-Pantocrator (Ilovrokpărop, Atot- 
țiitorul) exprimă, în trăsăturile umane ale Fiului Întrupat, măreția 
dumnezeiască a Creatorului și Răscumpărătorului Care stăpânește 
destinele lumii. Pantocratorul stă pe tron, binecuvântând cu mâna 
dreaptă și ţinând în mâna stângă un sul sau o carte. Așa apare, de 
exemplu, în Deisis, unde Maica Domnului și Sfântul loan Boteză- 


1 De exemplu, Mandylion-ul de la Neredica, din aceeași epocă. O imagine 
a aceluiași tip, la A. Grabar, Mântuitorul Acheiropoietos de la Catedrala din Laon, 
Zographika, 3 (Seminarium Kondakovianum), Praga, 1930. 

torul stau de o parte și de alta a tronului!. Dar, fie că este reprezen- 
tat singur, fie înconjurat de sfinți, tipul lui Hristos-Pantocrator poa- 
te fi întotdeauna redus la o icoană bust, în care tronul nu apare (cu 
excepția reprezentărilor Judecăţii de Apoi, care Îl înfățișează pe 
Pantocrator întotdeauna în întregime, așezat pe tronul slavei). Ima- 
ginile gigantice ale Pantocratorului, figurat bust în mozaicurile și 
frescele cupolelor bizantine, au un stil monumental, punând în evi- 
denţă înfățișarea cutremurătoare a Domnului, Stăpânul universu- 
lui, Care va veni să judece viii și morții. Totuși, în icoanele așezate 
spre închinare, tipul lui Hristos-Pantocrator, deși își păstrează ace- 
eași măreție, nu mai este deloc înfricoșător. Expresia gravă a feței 
este plină de dulceaţă; este Domnul plin de milostivire, Care a ve- 
nit să ia asupra Sa păcatele lumii. Cartea din mâna stângă stă des- 
chisă la cuvintele Evangheliei, care diferă de la o icoană la alta. 

Icoana mare, reprodusă în Pl. 26, atribuită sfârșitului de secol 
XV, ÎL arată pe Mântuitorul ca Împărat al Slavei, înconjurat de pu- 
terile cerești. 

Așezat pe un tron măreț sculptat, Mântuitorul binecuvântează 
cu mâna dreaptă, în timp ce cu stînga ține Evanghelia deschisă pe 
genunchi, cu textul compozit: „Nu judecaţi după înfățișare, ci jude- 
cați judecată dreaptă. Căci cu judecata cu care judecați...“ (In. 7, 24; 
Mt. 7, 2). El este înconjurat de o mandorlă ovală și de două pătrate 
curbate care formează o stea octogonală — simbolul veacului viitor. 
(O stea de forma aceasta, dar fără simbolurile Evangheliștilor, se 
întâlnește și în icoanele Schimbării la Faţă, de exemplu în picturile 
din biserica Kovalevo de lângă Novgorod, 1380, și în manuscrisul 
grecesc împodobit cu miniaturi, de la Biblioteca Naţională din Pa- 
ris, 1242, folio 92; se regăsește și în icoanele din secolul al XIV-lea.) 
Aici, primul pătrat înconjoară numai figura maiestuoasă, frumos 
așezată, a Pantocratorului. Acest pătrat este închis în mandorla 
care conţine heruvimi, reprezentanţi ai lumii îngerilor, înconjurând 
tronul lui Dumnezeu. În colţurile celui de al doilea pătrat, trasate 
în afara mandorlei, sunt simbolurile Evangheliștilor care vestesc 
Evanghelia în cele patru colţuri ale lumii. În stânga privitorului, 
deasupra, simbolul Sfântului Evanghelist Matei - un om; dede- 


! Vezi „Iconostasul“, p. 94-95. 

subt, simbolul Sfântului Evanghelist Marcu — leul. În dreapta este 
un vultur — simbolul Sfântului loan, și un vițel — simbolul Sfântu- 
lui Luca (Apoc. 4, 6-8). 

Creatorul, „Care stă pe heruvimi“, are o mișcare puternică, dar 
calmă, iar mișcarea Sa parcă se transmite lumii create, reflectân- 
du-se în aripile fremătătoare ale heruvimilor, în varietatea pozițiilor 
lor și în mișcarea animalelor spre colțurile celui de al doilea pătrat. 

În cea de a doua icoană reprodusă aici (rusească, secolul al 
XVI-lea - Pl. 27), Hristos poartă o îmbrăcăminte albastru-închis, 
dar tunica Îi este reprezentată printr-un veșmânt slăvit, pentru că 
este țesută cu aur („assiste“1). Părul bogat se revarsă în bucle pe 
umărul stâng al lui Hristos. Mâna dreaptă, strânsă în semn de bi- 
necuvântare, înclină spre Evanghelie, pe care Hristos o oferă cre- 
dincioșilor. Evanghelia stă deschisă la pasajul de la Matei (11, 28, 
30): „Veniţi la Mine toți cei osteniţi și împovărați și Eu vă voi odih- 
ni pe voi [...] pentru că jugul Meu este ușor.“ Înscrisul și crucea 
nimbului sunt șterse. 

A treia icoană a Pantocratorului reprodusă aici (Pl. 3) este acope- 
rită cu un cadru de email, care urmează contururile lui Hristos, 
reprezentat bust. El binecuvântează și ține Evanghelia deschisă, 
conţinând aceleași cuvinte pe care le-am notat la icoana preceden- 
tă. Aici, reprezentarea lui Hristos este simplificată, mai puțin lăcui- 
tă. Tunica nu este țesută cu aur și, în general, înfățișarea Mântuito- 
rului este mai puţin maiestuoasă: iconograful a căutat să exprime, 
mai presus de toate, milostivirea și dulceața Domnului, accesibile 
rugăciunilor omului. 

Această icoană a fost executată într-un atelier din Rusia, în a 
doua jumătate a secolului al XIX-lea. Deși aparține unei perioade 
decadente, ea rămâne fidelă canonului iconografic, atât în concepe- 
rea lui Hristos-Pantocrator, cât și în tehnică. 


1 „„Assiste“ este un termen tehnic, explicat în „Tehnica icoanei“, p. 83. 

ICOANELE MAICII DOMNULUI 


Biserica i-a consacrat Maicii Domnului un cult de „supravenera- 
re“, înălțând-o mai presus de toţi sfinţii și de toate ierarhiile cerești. 
Locul Fecioarei celei alese este central în istoria mântuirii. De fapt, 
Dumnezeiasca Pronie, respectând libertatea făpturilor, nu ar fi pu- 
tut culmina în Întruparea Fiului lui Dumnezeu înainte ca Sfânta 
Fecioară să fi consimţit ca „taina cea din veci ascunsă neamurilor“ 
(Coloseni 1, 26) să se împlinească în ea, făcând-o Maică a Domnu- 
lui. De aceea spune Sfântul loan Damaschin că „numele Oeorokog 
conţine întreaga istorie a iconomiei divine în lume'“1. Dogma mari- 
ologică este conținută în hristologie: nimeni nu poate nega Sfintei 
Fecioare calitatea de Maică a Domnului, așa cum dorea Nestorie, 
fără a prejudicia dogma Întrupării Ipostasului divin al Fiului ei. Nu 
firea omenească a lui Hristos, luată separat, ci însăși Persoana Fiu- 
lui lui Dumnezeu S-a născut, după umanitatea Sa, din Fecioara 
Maria — făptură pregătită de Duhul Sfânt să primească în pântecele 
ei pe Cuvântul Tatălui venit în lume. 

Numele Maicii Domnului exprimă o relaţie unică, legată de a 
doua Persoană a Sfintei Treimi, relație de maternitate, încredinţată 
unei persoane umane prin alegere divină. Acest loc preeminent în 
iconomia mântuirii, acest rol unic în Întruparea lui Dumnezeu nu 
a rămas doar o funcţie instrumentală. „Maria, mama lui lisus“ 
(Fapte 1, 14) a actualizat relaţia unică ce o lega de Fiul ei, manifes- 
tându-se în sfințenia ei personală. Dar această sfințenie nu poate fi 
alta decât „toată sfințenia“, plenitudinea harului conferit Bisericii — 
complementul slăvitei umanități a lui Hristos. Numai că în vreme 
ce Biserica așteaptă încă venirea veacului ce va să fie, Maica Dom- 
nului a trecut pragul veșnicei Împărății; și, ca singura persoană 
umană îndumnezeită — semn al îndumnezeirii finale a făpturilor —, 
ea stăpânește alături de Fiul ei asupra destinelor lumii ce se des- 
fășoară încă în timp. 

Supravenerarea, care îi aparține Maicii Domnului, nu se poate 
compara cu închinarea adusă sfinților sau îngerilor. Multiplele as- 
pecte ale slavei ei, care întrec tot ce își poate imagina omul aici, jos, 


1 Credința ortodoxă, Il, c. 12, P.G. 94, col. 1023 și 1032. 

au dat naștere unei multitudini de icoane, dintre care reproducem 
aici o parte din principalele tipuri. 


MAICA DOMNULUI A ÎNTRUPĂRII 
(A SEMNULUI) 


Icoana Maicii Domnului a Întrupării (Znamenie) este printre 
cele mai venerate icoane ale Maicii Domnului. Acest chip, care are 
în mod caracteristic mâinile ridicate, aparţine tipului Maicii Dom- 
nului Oranta, dar cu Hristos pe pieptul ei. Gestul de rugăciune, 
mâinile ridicate, caracteristic Orantei, nu este specific creștin. Se cu- 
noștea și în Vechiul Testament, și în vechea lume greco-romană. S-a 
răspândit mai ales în paleocreștinism, însă nu ca simplu gest de ru- 
găciune, ci ca personificare a rugăciunii în chipul Orantei. Astfel de 
imagini se întâlnesc în frescele din catacombe și pe fundul vaselor 
sfinte găsite acolo. Acestea din urmă au adesea un chip al Maicii 
Domnului în rugăciune, cu inscripția „Maria“ sau „Mara“ (vechea 
formă răsăriteană a numelui), care apare la începutul secolului al 
IV-lea. Cea mai veche icoană cunoscută a Maicii Domnului Oran- 
ta, cu lisus Emanuel.pe pieptul ei - Semnul nostru —, datează tot 
din veacul al IV-lea. Această icoană, cu două monograme ale lui 
Hristos de o parte și de alta, se află în catacomba romană din „Ci- 
mitero Maggiore“!. 

La fel ca și chipul solemn al Maicii Domnului Oranta (fără Hris- 
tos), această icoană a Întrupării constituie podoaba altarului în bi- 
sericile ortodoxe, fiind o revelare iconografică a Bisericii personifi- 
cate de Maica Domnului care a cuprins în sine pe Dumnezeul Cel 
necuprins. 


1 După N.P. Kondakov (Iconografia Maicii Domnului, vol. 1), această frescă 
pare a fi o copie a unei icoane răsăritene mai vechi a Maicii Domnului. O altă 
icoană foarte veche a Semnului s-a găsit pe o ampulla adusă în secolul al 
V-lea din Răsărit, iar acum se află într-un muzeu din Bologna (reprodusă de 
Kondakov, ibidem). 

Icoanele Maicii Domnului a Întrupării sunt de două feluri: în- 
tr-unele Hristos este înfățișat într-o mandorlă!, într-altele, ca în 
fresca de la Cimitero Maggiore, fără mandorlă, așa cum în unele 
icoane Maica Domnului este reprezentată bust, în timp ce în altele, 
în întregime (de exemplu, Maica Domnului Oranta de la Yaroslav, 
din secolele XII-XIII, din Galeria Tretiakov). Pe fundal, de o parte 
și de alta a Maicii Domnului, sunt câteodată pictaţi serafimi sau alți 
îngeri, care îi subliniază semnificaţia (ca în icoana reprodusă aici, 
Pl. 28), aceea că ea este mai presus de îngeri, „mai cinstită decât he- 
ruvimii și mai mărită fără de asemănare decât serafimii”. 

Pe iconostasele bisericilor ortodoxe, care exprimă învăţura dog- 
matică a Bisericii, icoana Maicii Domnului, așa cum am văzut, este 
de obicei așezată în centrul registrului Profeţilor — așa-numita Mai- 
ca Domnului a „Cinului“ („ordine“), adică icoana centrală a Bise- 
ricii Vechiului Testament aflate în așteptarea răscumpărării. Așa 
cum se știe, profeţiile Vechiului Testament despre Întruparea dum- 
nezeiască nu culminează într-o rostire alegorică (așa cum sunt pro- 
fețiile lui Solomon, Moise, lacov și ale altora), ci cu profeția clară și 
distinctă a lui Isaia care, pentru claritatea și exactitatea profețiilor 
sale, este numit „al cincilea Evanghelist“. „Pentru aceasta Domnul 
meu vă va da un semn: lată, Fecioara va lua în pântece și va naște 
Fiu și vor chema numele lui Emanuel“ (Isaia 7, 14). Icoana Maicii 
Domnului cu Pruncul Emanuel la sânul ei este tocmai Semnul 
vestit de profet și revelat lumii prin împlinirea lui. De aici vine nu- 
mele icoanei. 

Semnul este icoana Întrupării dumnezeiești, a revelaţiei Celei de 
a doua Persoane a Sfintei Treimi, arătarea Fiului lui Dumnezeu în 


! Mandorla sau „gloria“ luminoasă este una dintre cele mai clare și mai 
măreţe caracteristici iconografice ale lui Hristos. Este un simbol în formă de 
cerc sau oval care semnifică cerurile, Slava dumnezeiască, Lumina. O man- 
dorlă este alcătuită din mai multe, de obicei din trei, cercuri concentrice, cel 
mai adesea în diferite nuanţe de albastru, străpunse de razele de lumină care 
izvorăsc din Hristos. Mandorla este însușirea trupului îndumnezeit al lui 
Hristos, în icoanele care ÎI înfățișează dincolo de planul pământesc al exis- 
tenței (la fel se poate spune despre veșmintele lui lucrate în aur). Ca însușire 
a lui lisus-Emanuel, mandorla pune în evidenţă ideea Pruncului născut îna- 
inte de veacuri. Mandorla se folosește și pentru Maica Domnului atunci când 
trebuie să reprezinte slava ei de dincolo de sfera pământească. 

firea Sa umană, primită de la Maica Domnului. La fel ca și profeția 
lui Isaia, icoana Maicii Domnului a Întrupării este o expresie a pre- 
zicerilor profetice ale Întrupării. Este evident de ce în unele iconos- 
tase (vezi PL. 74) profetul Isaia lipsește. Nu-i o omisiune, ci arată o 
înțelegere deosebit de adâncă a sensului și conţinutului icoanei: 
câtă vreme este prezent Semnul dat de Domnul, chipul profetului 
cu prorocirea lui ar fi o repetare inutilă. 

Se poate spune că așa cum, după cuvintele Sfântului Vasile cel 
Mare, „cuvântul adevărului [...] în iconomia Duhului [...] este atât 
de scurt și de concis, încât puţinul înseamnă mult“!, tot așa, icoana 
Maicii Domnului a Întrupării, în simplitatea ei maiestuoasă, este, 
în conţinutul ei, una din cele mai adânci și mai complexe icoane ale 
Maicii Domnului. Icoana noastră are o particularitate rară printre 
icoanele de acest tip: nu numai Emanuel este aici înfățișat într-o 
mandorlă, ci și Maica Domnului. Cu alte cuvinte, alături de reve- 
laţia slavei dumnezeiești a lui lisus Emanuel este aici revelată și 
slava Maicii Sale. Întrucât așa cum firea Sa omenească este nedes- 
părţită de Maica Sa, tot așa slava Maicii este nedespărțită de slava 
Pruncului dumnezeiesc. Însă mandorla Maicii Domnului diferă de 
cea a Mântuitorului atât în culoare, cât și în absenţa cercului auriu. 
Albastru-verde cu roz de jur împrejur care trece în roșu, pare să fie 
o expresie vizuală a cuvintelor Acatistului Maicii Domnului, în 
care ea-i cântată drept „căruța aprinsă a Cuvântului“ [...], „Dimi- 
neaţa cea mai luminoasă [...] care ÎL poartă pe Soarele-Hristos” 
(Laude, Irmos 5; Laude, Irmos 3) și așa mai departe. Simbolismul 
combinației acestor culori corespunde, evident, întunecimii nopții 
păcatului și al necunoașterii, iar zorii zilei ce vine corespund re- 
staurării lumii. Aceasta aruncă o lumină asupra semnificației cos- 
mice a Maicii Domnului și a rolului ei în mântuirea lumii, pentru 
că ea „a înnoit întreaga lume în pântecele ei“ (Laude, Irmos 8 al ca- 
nonului de Sâmbătă, glas 1). 

Tonul rece al ramei care acoperă marginea icoanei, făcute din 
argint învechit, și aureolele încrustate sporesc tonul general cald al 
icoanei și, armonizându-se frumos cu culorile, îi conferă o înfățișa- 
re solemnă și sărbătorească. 


1 Operele Sfântului nostru Părinte Vasile cel Mare, partea a IV-a, Cuvân- 
tul al 3-lea, Moscova, 1892 (în lb. rusă). 


109 


“MAICA DOMNULUI HODIGHITRIA 
(INDRUMĂTOAREA) 


Tipul iconografic al Maicii Domnului cunoscut sub numele de 
„Hodighitria“” (7j “Oâmyrţrpia) a avut o serie de prototipuri care o 
leagă de o venerabilă antichitate. Tradiţia bizantină o pune pe sea- 
ma unei picturi originale a Sfântului Luca. Conform acestei istorii, 
se spune că Maica Domnului și-a binecuvântat portretul zicând: 
„Binecuvântarea mea va rămâne mereu asupra acestei icoane“, că 
Sfântul Luca a trimis „preaputernicului Teofil“ la Antiohia portre- 
tul Maicii Domnului împreună cu textul Evangheliei sale și că, spre 
mijlocul secolului al V-lea, această icoană a fost mutată la Constan- 
tinopol, prin grija împărătesei Eudoxia, ca dar pentru soacra ei, 
Pulheria!. Această istorie a fost larg acceptată în Bizanţ prin secolul 
al IX-lea, când numele „Hodighitria“ a apărut pentru prima oară 
pe pereți. Nu se știe dacă acest nume vine de la biserica „Conducă- 
torilor“ (râv '06ny&v), în care împărații obișnuiau să se roage când 
plecau din capitală în fruntea unei oștiri, sau dacă icoana Maicii 
Domnului, ca „Îndrumătoare“, a dat numele bisericii reconstruite 
de Mihail al III-lea (842-867). În orice caz, la acea vreme îi era deja 
atribuit icoanei făcătoare de minuni mutate la Vlaherne un rol spe- 
cial în destinele Imperiului creștin. Această concepție a contribuit 
la formarea tipului iconografic, bizantin prin excelenţă, care avea 
să fie elaborat în secolul al IX-lea și avea să primească numele de 
Hodighitria2. 

Prototipurile siriene ale Hodighitriei, numeroase deja în secolul 
al VI-lea, ne-o înfățișează pe Maica Domnului dreaptă, ținând 
Pruncul înfășat pe braţul ei drept. Concepţia bizantină avea să 
transforme aceste icoane. În icoanele Hodighitriei create în Bizanţ, 
lisus-Prunc apare întotdeauna așezat pe braţul stâng al Maicii Sale. 
Pruncul nu mai este sugar: El este tipul lui lisus-Emanuel, Pruncul 


! Conform unui pasaj al primei cărţi a compilației istorice scrise de Teodor 
Lectorul (în jurul anului 530), pasaj ce pare să fie o interpolare de mai târziu. 
Vezi Dobschiitz, op. cit., |, p. 269*, 186*, 188*. 

2 N. P. Kondakov, Iconografia Maicii Domnului, St. Petersburg 1914, volu- 
mele I passim și Il, pp. 152-293. 

„Dumnezeu Cel mai înainte de veci“, plin de înțelepciune, în ciu- 
da anilor Săi tineri. Îmbrăcat în himation, ţesut cu aur, lisus-Ema- 
nuel ţine în mâna stângă un sul, în timp ce cu dreapta binecuvân- 
tează; este redat frontal și privind drept înaintea Lui. Maica Dom- 
nului, dreaptă și maiestuoasă, nu are nici o expresie intimă față de 
Fiul ei: ea stă cu fața către privitor sau, mai degrabă, privirea ei este 
îndreptată pe deasupra capului lui Emanuel. Mâna dreaptă a Ho- 
dighitriei, ridicată la piept, ar putea fi un gest de rugăciune; dar, 
mai curând, este un gest de prezentare: Theotokos Îl prezintă oa- 
menilor pe Fiul lui Dumnezeu, Care, prin ea, a venit în lume. Sau, 
iarăși, este atitudinea Suveranei care îi prezintă Fiului ei pe cei cre- 
dincioși, cărora lisus-Emanuel le răspunde printr-un gest maies- 
tuos și larg de binecuvântare (PI. 29). 

Icoana Hodighitriei creată în Bizanţ amintește de ordinea rituală 
de la palatul imperial, care a transformat viața monarhilor „por- 
firogeneţi“ într-o serie de ceremonii oficiale, ascunzând orice ex- 
presie a sentimentelor personale, lăsând astfel să apară numai ca- 
racterul sacru al demnității imperiale. Dar în același timp, această 
detașare maiestuoasă, străină de orice manifestare de afecțiune 
omenească, aparținea cel mai mult unei icoane dogmatice a Mater- 
nității dumnezeiești - icoanei Maicii Domnului Theotokos cu 
lisus-Emanuel. 

Tipul Hodighitriei a dat naștere variantelor iconografice care, o 
dată ce au fost consacrate prin apariţia unei icoane făcătoare de mi- 
nuni, au fost reproduse cu o nouă denumire. Publicăm aici trei 
icoane ale Maicii Domnului „Hodighitria“, venerate în Rusia. Ele 
sunt reproduceri ale icoanelor făcătoare de minuni de la Smolensk, 
Tihvin și Kazan. 


MAICA DOMNULUI DIN SMOLENSK 


„Hodighitria“ din Smolensk (sărbătorită la 28 iulie) a fost proba- 
bil adusă în Rusia de împărăteasa Ana a Greciei, soția Sfântului 
Vladimir, sau, conform altei tradiţii, de către prințesa bizantină cu 

același nume, care s-a căsătorit cu Vsevolod al Cernigovului în 
1046. Se spune că Vladimir Monomahul a așezat această icoană în 
catedrala din Smolensk în 1101. Nici una dintre reproduceri, dintre 
care mai multe sunt venerate ca icoane făcătoare de minuni, nu 
este mai veche de secolul al XIV-lea, după N. Kondakovl. 

Maica Domnului din Smolensk este o icoană rusească ce se asea- 
mănă cel mai mult tipului clasic al Hodighitriei bizantine: aceeași 
atitudine maiestuoasă a Născătoarei de Dumnezeu și a Pruncu- 
lui-Emanuel, aceleași gesturi solemne pe care le-am observat mai 
sus. Icoana reprodusă aici (Pl. 30) este o lucrare frumoasă a seco- 
lului al XVI-lea (108 x 82 cm). Capul frumos al Maicii Domnului, 
așezat pe gâtul alungit și grațios, este acoperit cu maforion-ul îm- 
podobit cu trei steluțe, deasupra capului și pe umeri. Acest simbol 
al pururea fecioriei (dewrapevela) — înainte, în timpul și după naș- 
tere — apare în toate icoanele Maicii Domnului. Este o dezvoltare 
decorativă a celor trei cruci care împodobesc, în icoane mai vechi, 
maforionul Fecioarei. Veșmântul lui Emanuel îi acoperă în întregi- 
me trupul și este țesut cu aur. Maica Domnului, pictată bust, tre- 
buie să rămână în picioare, pentru că Fiul ei nu îi stă pe genunchi; 
ea îl ține sus și drept, pe mâna stângă, într-o atitudine ceremonioa- 
să, ca în icoanele bizantine ale Hodighitriei (PI. 4). Arhanghelii din 
colțurile de sus sunt Mihail (în dreapta Maicii Domnului) și Gavriil 
(în stânga ei). 


MAICA DOMNULUI DIN LIHVIN 


Icoana Maicii Domnului din Tihvin (sărbătorită la 26 iunie) a 
fost venerată în Rusia din 1383. Ea seamănă cel mai mult cu tipul 
bizantin al Maicii Domnului Eleousa (Milostiva). Kondakov este 
gata să considere icoana de la Tihvin ca replică a unei variante care 
apăruse deja în Bizan?. Tipul clasic al Hodighitriei bizantine a su- 
ferit anumite modificări. lisus-Emanuel nu mai este reprezentat 


1 Op. cit., vol. II, pp. 201-203. 
2 Op. cit., vol. Il, pp. 211-212. 

frontal, cu faţa în întregime întoarsă spre credincioși: trupul Său stă 
întors spre umărul drept al Maicii; e reprezentat în poziţie trei sfer- 
turi. lisus-Emanuel stă tot drept, așezat pe brațul stâng al Maicii 
Sale, dar atitudinea lui este mai puţin ceremonioasă: piciorul drept, 
îndoit sub veșmântul simplu (fără aur în țesătură), lasă să se vadă 
talpa piciorului ieșind de sub piciorul stâng, întins înainte. ot așa, 
gestul de binecuvântare este mai puțin solemn: în loc să întindă 
braţul maiestuos, Pruncul ridică simplu mâna dreaptă în semn de 
binecuvântare. Trupul Maicii Domnului este ușor răsucit spre latu- 
ra dreaptă a icoanei. Fără să-și piardă expresia solemnă, detașată 
de orice afecțiune omenească, Hodighitria de la Tihvin își înclină 
capul spre lisus-Emanuel. Maica Domnului nu-și întoarce privirea 
spre Prunc, dar întreaga ei atitudine și mai ales expresia gânditoare 
și întristată a feței ne descoperă o Hodighitrie milostivă, care mij- 
locește la Fiul ei, rugându-se pentru lumea căzută. 

Icoana reprodusă aici în culoare este probabil o lucrare din seco- 
lul al XVI-lea (Pl. 31). În ciuda restaurărilor de mai târziu, se poate 
recunoaște pensula unui iconar al marii școli. 

Cealaltă icoană de același tip este caracteristică picturii ruse din 
secolul al XVII-lea (Pl. 32). Punerea alături a celor două icoane ne 
oferă o idee despre libertatea de exprimare a artistului în repro- 
ducerea unui anumit tip iconografic. 


MAICA DOMNULUI DIN KAZAN 


Icoana Maicii Domnului din Kazan (sărbătorită la 8 iulie și la 22 
octombrie) s-a aflat în 1579. Când vorbim despre „aflarea“ unei 
icoane, acest cuvânt, des întâlnit în vechile cronici și scrieri hagio- 
grafice rusești, reprezintă un eveniment miraculos prin care o icoa- 
nă, necunoscută până atunci, se face observată ca nou izvor de ma- 
nifestare a harului. Istoria aflării icoanei Maicii Domnului la Ka- 
zan, capitala hanatului tătar, abia cucerită de ruși, poate servi ca 
exemplu tipic. După ce a apărut în vis, de câteva ori la rând, unei 
tinere fete, Maica Domnului i-a poruncit să arate clerului și dem- 

demnitarilor locul unde se găsea icoana ei făcătoare de minuni. În 
cele din urmă, tânăra fată, împreună cu mama ei, a scos din pământ 
icoana. Dusă în procesiune la catredală, icoana recent descoperită a 
Maicii Domnului s-a remarcat printr-o serie de minuni. Icoana din 
Kazan a însoţit trupele naționale care au eliberat Moscova de sub 
stăpânirea poloneză pe data de 22 octombrie 1612. Împreună cu 
icoana din Smolensk, a încurajat armata rusă în 1812. Rolul ei în 
destinul Rusiei se poate compara cu cel al Vlahernitissei din Bizanţ. 

Icoanele Maicii Domnului din Kazan sunt foarte numeroase: 
este, probabil, cel mai răspândit tip de icoană a Maicii Domnului 
din Rusia. Icoana pe care o reproducem aici (Pl. 33) trebuie să fi fost 
executată spre sfârșitul secolului al XVI-lea, adică la scurt timp 
după apariția icoanei din Kazan. Icoana noastră restrânge imagi- 
nea Maicii Domnului până la umeri: astfel, mâna stângă, cu care Îl 
ține pe Prunc, și mâna dreaptă, cu gestul de rugăciune, nu mai apar. 
La fel, lisus-Emanuel este reprezentat doar până la brâu. Mâna 
stângă, care ține de obicei sulul, este ascunsă sub veșmânt. La fel 
ca în icoana Hodighitriei din Smolensk, El este îmbrăcat într-un 
veșmânt țesut cu aur și stă drept în picioare, cu fața întoarsă în în- 
tregime către credincioși. În icoana noastră, mâna cu care binecu- 
vântează a fost deteriorată într-un incendiu, dar se poate observa 
că gestul este mai puțin solemn decât în icoana din Smolensk. 
Chiar mai mult decât în icoana din Tihvin, capul Maicii Domnului 
este aplecat spre lisus-Emanuel. Chipul rămâne grav, dar exprimă, 
în același timp, o dulceaţă maternă și o blândeţe întristată: fără a 
privi direct la Fiul ei, Maica Domnului pare să se gândească la me- 
nirea Lui de Mântuitor venit în lume ca să pătimească. Nu mai este 
o ceremonie oficială de prezentare. Tema bizantină a Hodighitriei 
s-a metamorfozat cu totul în icoana rusească a Maicii Domnului 
din Kazan. 

Icoana noastră a fost restaurată de curând la Paris. Are culori 
frumoase: maforionul purpuriu-aprins iese în evidenţă pe fundalul 
ocru-auriu. 

MAICA DOMNULUI PE TRON 


Acest tip iconografic este de obicei cunoscut în Rusia sub nu- 
mele de Maica Domnului din Ciprul, a cărei icoană în mozaic, făcă- 
toare de minuni, era cunoscută în Cipru încă de la începutul seco- 
lului al VII-lea. Icoana se mai numește și Maica Domnului Pecers- 
ka din Kiev2. Versiuni remarcabile ale acestei icoane se mai află și 
în bisericile Mistrei, la Peribleptos (a doua jumătate a secolului al 
XIV-lea) și Pantanassa (începutul secolului al XV-lea). Era foarte 
larg răspândită în Apusul medieval, unde a devenit varianta prefe- 
rată de chip sculptat al Maicii Domnului. Versiuni similare icoanei 
noastre se pot afla printre icoanele și frescele din Muntele Athos“. 

Icoana reprodusă aici este o imagine solemnă a Maicii Domnu- 
lui stând pe tron, ținându-l pe Pruncul Hristos drept în fața ei, în 
poală, și susținându-l de umăr cu mâna stângă și de picior cu mâna 
dreaptă. Pruncul este reprezentat în atitudinea Pantocratorului, bi- 
necuvântând cu mâna dreaptă și ținând în stânga sulul așezat pe 
genunchi. În stânga privitorului, Arhanghelul Mihail, iar în dreap- 
ta, Arhanghelul Gavriil se apropie de tron, în atitudine de închina- 
re. Pe chenarul icoanei, unde se reprezintă, de obicei, sfinți patroni 
ai familiei sau alţi sfinți veneraţi cu deosebire, ca și scene din Sfân- 
ta Scriptură sau din viețile sfințior, sunt așezate în următoarea or- 
dine: pe marginea de sus, Buna Vestire5, Răstignirea, Coborârea de 


1 Comemorată pe data de 9 iunie. 

2 Sărbătorită pe 3 mai și pe 15 august. 

3 Vezi N. P. Kondakov, Iconografia Maicii Domnului vol. II, c. 7. Petersburg, 
1915 (în lb. rusă). 

4 Ibidem. 

5 Această Bună Vestire este cu totul asemănătoare icoanei reproduse în 
„Seminarium Kondakovianum“, vol. I, Praga, 1927, într-un articol de N. Be- 
liaev, dedicat ei. Prezintă același fundal arhitectural, același copac, aceleași 
falduri ale veșmintelor. Singura mică diferență apare în proporțiile Maicii 
Domnului și ale Arhanghelui, care, în icoana noastră, sunt mai alungite și 
mai grațioase. Pe baza unei analize iconografice și stilistice și a comparării 
acestei icoane cu exemple de artă din Muntele Athos, fresce și miniaturi, au- 
torul presupune că această Bună Vestire a fost pictată de un pictor cretan din 
Muntele Athos, în a doua parte a secolului al XVI-lea. 

pe Cruce, Pogorârea la iad. Pe marginea din stânga privitorului, 
începând de sus, Sfântul loan Botezătorul, Sfântul Apostol Petru, 
Sfântul Mare Mucenic Gheorghe și Sfânta Muceniţă Ecaterina; în 
dreapta, Sfântul loan Evanghelistul, Sfântul Apostol Pavel, Sfântul 
Mare Mucenic Dimitrie de la Tesalonic și Sfântul Antonie cel Mare; 
în partea inferioară se află Sfântul Grigorie Teologul, Sfântul loan 
Hrisostom, Sfinţii Constantin și Elena, Sfântul Vasile cel Mare și 
Sfântul Nicolae. 

Școala cretană, căreia îi este atribuită această icoană, își are origi- 
nea în secolul al XIV-lea. Pur provincială de-a lungul secolelor al 
XIV-lea și al XV-lea (lucru dovedit de picturile din Creta), după 
căderea Constantinopolului a ajuns succesoarea lui principală! și a 
început să joace un rol important, mai ales în secolul al XVI-lea, dar 
era deja mult influențată de Apus. 

Icoana reprodusă aici (Pl. 34) reprezintă unul din cele mai bune 
exemple ale acestei Școli cunoscute de noi și demonstrează faptul că 
pictorii mai păstrau canonul iconografic chiar și la sfârșitul secolu- 
lui al XVI-lea. Înfăţișarea gravă și maiestuoasă a Maicii Domnului, 
cu Pruncul Hristos la fel de maiestuos, stând în poala ei, pe tron, se 
află în contrast puternic cu înfățișarea îngerilor, care se pleacă spre 
Maica Domnului, întinzându-și mâinile în rugăciune către ea. Su- 
perioritatea Maicii Domnului față de aceștia, ea fiind „mai cinstită 
decât îngerii, arhanghelii și decât toate făpturile“ (Rugăciune către 
Prea Sfânta Născătoare de Dumnezeu), este evidenţiată aici și prin 
dimensiunile figurii sale, mai mari decât cele ale îngerilor. 

Nu mai puţin solemne sunt și chipurile sfinților de pe chenarul 
icoanei. Această solemnitate oarecum oficială, caracteristică ierar- 
hiei stricte din Imperiul Bizantin, este încă și mai mult evidenţiată 
aici prin liniile ascuţite, accentuate și prin prezentarea detaliată, 
rece, care conferă un caracter oarecum metalic, mai ales veșminte- 
lor sfinților de pe margine. Acestea sunt trăsăturile principale moș- 
tenite de la Școala cretană din ultima perioadă a artei bizantine. 
Deși conferă imaginilor o anumită austeritate, aceste particularități 
nu tulbură în nici un fel unitatea generală a icoanei, care produce 
o impresie puternică și solemnă. | 


1V. N., Istoria picturii bizantine, vol. 1. 

ICOANELE MAICII DOMNULUI ELEOUSA 
(ÎNDURĂTOAREA) 


Icoanele care înfățișează gesturile reciproce de iubire dintre Mai- 
ca Domnului și Fiul ei se numesc „Glykophilousa“!. În contrast cu 
măreția solemnă și gravă a icoanelor Maicii Domnului Hodighi- 
tria, care pun în lumină dumnezeirea Pruncului Hristos, icoanele 
Eleousei sunt pline de firească afecțiune umană, de iubire maternă 
și de gingășie. Aici, mai mult decât în Hodighitria, este exprimat 
aspectul uman al Maternităţii și Întrupării divine; ele subliniază 
faptul că umanitatea Maicii lui Dumnezeu este și umanitatea Fiu- 
lui ei, de care ea este nedespărţită prin nașterea Lui. 

O icoană a Maicii Domnului Eleousa este o imagine a Maicii 
adânc întristate și suferind în tăcere din cauza Patimilor Fiului, 
care i-au fost de mai înainte revelate. („Și prin sufletul tău va trece 
sabie“, Lc. 2, 35) Pruncul este aici, ca și în Hodighitria, lisus-Ema- 
nuel, îmbrăcat în aceleași veșminte, arătând, prin țesătura lor, dum- 
nezeirea Sa de dinainte de veci. Dar aici, prin manifestările senti- 
mentelor Sale pur omenești, teama, tandreţea, și prin gesturile Sale, 
icoana aruncă o lumină asupra firii Sale umane (Pl. 35). 

Tipul Eleousei, deși rar în Bizanţ, a ajuns să fie extrem de răs- 
pândit pe pământul rusesc, devenind una dintre temele principale 
ale iconografiei rusești, a cărei înclinație spre exprimarea sentimen- 
telor umane purificate de Lumina dumnezeiască pare să-și găseas- 
că personificarea în imaginea Eleousei. „Este una din culmile artei 
rusești. Nici arta gotică franceză, nici Renașterea italiană nu au reu- 
șit să pună în această icoană mai multă căldură. Ele au creat ima- 
gini mai umane, dar nu mai mișcătoare. Icoanele rusești ale «Gly- 
kophilousei» își justifică numele pentru că, privindu-le, omul este 
mișcat de un sentiment de adâncă tandreţe, sentiment cel mai bine 
descris în cuvintele poetice ale Sfântului Isaac Sirul. După descrie- 
rea lui, semnul unei inimi milostive este acela când «inima omului 
arde pentru toată creaţia — oameni, păsări, animale, demoni și toate 
făpturile. La amintirea și la vederea lor, ochii săi varsă lacrimi. O 


1 În grecește, Eleousa; în rusă, Umilenie; în românește, Îndurătoarea (Nota 
red.). 

milă mare și: puternică îi cuprinde inima și o mare suferinţă i-o 
frânge într-atât, încât nu poate să îndure să audă sau să vadă că o 
făptură suferă vreun rău sau vreo durere cât de mică. De aceea se 
roagă în fiecare ceas cu lacrimi pentru lumea necuvântătoare, pen- 
tru dușmanii adevărului, pentru cei care îi fac rău, ca ei să fie pă- 
ziți și să aibă parte de milostivire; se roagă și pentru târâtoare, cu 
mare milă, care îi izvorăște din inimă nemăsurat, până într-atât, 
încât se aseamănă prin ea cu Dumnezeu»."! 

Așa cum am spus mai înainte, orice sentiment omenesc expri- 
mat într-o icoană se transfigurează și își dobândește sensul deplin 
prin legătura lui cu lumea harului divin. Icoanele Eleousei sunt poa- 
te cel mai izbitor exemplu al acestui fapt. În toată marea varietate 
de sentimente omenești, cele legate de maternitate sunt cele mai in- 
tense, întrucât, mai mult decât oricare altele, sunt legate nu numai 
de viaţa interioară a omului, ci și de cea fizică. În icoanele Eleou- 
sei, mângâierea maternă a Maicii Domnului este indisolubil legată 
de durerea ei chinuitoare pentru Fiul ei. Această suferință pe care 
o simte pentru El se transformă aici într-o compasiune maternă 
pentru toate făpturile pentru care Se jertfește El de bună voie. lar 
această compasiune dumnezeiască transfigurează cea mai instinc- 
tuală parte a firii umane, care îl leagă pe om de întreaga creație — 
maternitatea. Legătura cu dumnezeirea transformă tandrețea ma- 
ternă într-o iubire și o durere atotcuprinzătoare pentru toată cre- 
aţia. „De la plângerea pierderii personale, durerea se transformă în 
compasiune pentru durerea universală, în durere provocată de 
simpla existenţă a durerii ca element inalienabil al ordinii lumii.“2 
De aceea Maica Domnului este venerată ca Bucuria tuturor făptu- 
rilor create, cu care ea se face una, în chip ontologic, bucurie izvo- 
râtă din conștiința și credința în mijlocirea „inimii milostive“ care 
nu poate suferi durerea la care sunt supuse aceste făpturi. Acea iu- 
bire atotcuprinzătoare, care nu cunoaște nici o lege, decât pe cea a 
milei și a suferinţei, își găsește expresia deplină în icoana Maicii în- 
durerate pentru Fiul răstignit. 


1 Cuvinte ascetice ale Sfântului nostru Părinte Isaac Sirul, Moscova, 1858, 
apud V. N. Lazarev, Arta Novgorodului, 1947, Moscova-Leningrad, p. 114. 
2 A. 1. Anisimov, Icoana Maicii Domnului din Vladimir, Praga, 1928, p. 32. 

Acest conţinut al icoanelor Eleousei, cu toată căldura și puterea 
lor adâncă și impresionantă, exclude complet orice sentimentalism 
sau dulcegărie, care este semnul unui sentiment îngust, egoist. Nici 
nu are vreun schematism uscat, abstract. 

Tipul general al Eleousei are o mulțime de variante. Fiecare din- 
tre cele patru icoane reproduse aici își revelează și își transmit 
într-un fel propriu conţinutul. 


MAICA DOMNULUI DIN VLADIMIR 


Una dintre cele mai vechi versiuni ale icoanei Eleousa este vesti- 
ta icoană bizantină a Maicii Domnului din Vladimir, secolul al 
XI-lea sau începutul secolului al XII-lea. 

După tradiţie, icoana Maicii Domnului din Vladimir a fost pic- 
tată de Sfântul Evanghelist Luca în timpul vieții Maicii Domnului! 
Văzând icoana ce i-a fost adusă, Maica Domnului a repetat profe- 
ţia: „de acum mă vor ferici toate neamurile“ (Lc. 1, 48) și a spus: 
„harul și puterea mea sunt în această icoană“ (Stihiră la Litie, glas 
8, în ziua prăznuirii icoanei). Conform analelor, această icoană, 
adusă la Kiev de la Constantinopol, acum în Galeria Tretiakov, se 
află în Rusia din 1155. În același an a fost dusă în ținutul Suzdal, iar 
în 1161, a fost mutată la Vladimir, de unde și-a luat și numele, iar, 
în cele din urmă, în 1395, la Moscova. Această icoană a ocupat un 
loc special în vechea Rusie. Cronicile înregistrează fiecare dată în 


! În iconografia ortodoxă sunt mai multe icoane atribuite Sfântului Evan- 
ghelist Luca. Nu trebuie, în nici un caz, să înțelegem lucrul acesta în sensul 
că exact acele icoane au fost lucrarea mâinii Evanghelistului, ci că ele cores- 
pund tradiţiei stabilite de el. Astfel spus, ele reproduc icoane pictate odată de 
Sfântul Evanghelist Luca. De aceea, cuvintele rostite de Maica Domnului la 
vederea icoanei sale pictate de Sfântul Evanghelist Luca sunt păstrate de Bi- 
serică în slujbele consacrate mai multor icoane ale Maicii Domnului. Tradiţia 
apostolică trebuie luată aici în același sens, așa cum o înțelegem atunci când 
vorbim despre liturghia apostolică sau despre canoanele apostolice. Ele sunt 
de la Apostoli nu pentru că Apostolii înșiși le-au scris, ci pentru că ele poartă 
autoritatea și caracterul Apostolilor. 

care a fost mutată dintr-un loc într-altul și explică, prin influenţa ei, 
orice eveniment important din istoria rusă. De-a lungul secolelor, 
această icoană a ocrotit poporul rus și este venerată ca cea mai 
mare comoară sfântă a neamului. Armata de voluntari care a elibe- 
rat Moscova de polonezi în 1612 a luptat și pentru icoana din 
Vladimir: „Mai bine să murim decât să lăsăm icoana Preacuratei 
Maicii Domnului din Vladimir să fie pângărită.“! 

Trăsătura distinctivă a icoanei din Vladimir a Maicii Domnului 
este poziția ei și a Pruncului pe Care Îl ţine pe brațul drept, aple- 
cându-și capul spre El. Cu mâna stângă, fie că atinge umărul prun- 
cului, fie că (practic întotdeauna) Îl strânge la pieptul ei, întinzând 
rugător mâna către El și, în același timp, îndreptând atenţia privito- 
rului spre El. Pruncul dumnezeiesc este întotdeauna înfățișat cu pi- 
ciorul stâng îndoit sub El, din care se vede doar talpa. Icoana repro- 
dusă aici (Pl. 6) este o versiune a icoanei din secolele XI-XII, menţio- 
nată mai sus, de care se deosebește prin două trăsături: aici, ochii 
Maicii Domnului nu sunt întorși către privitor, ci privesc peste capul 
Pruncului. Pruncul ține brațul stâng pe după gâtul Maicii Sale, nu 
direct, ci peste maforion astfel încât mâna stângă nu i se vede. Chi- 
pul Maicii Domnului, frumos încadrat în icoană, este plin de o pace 
solemnă. Conturul unit al celor două chipuri conferă icoanei o cali- 
tate puternic monumentală, caracteristică celei mai bune perioade a 
iconografiei rusești. Pruncul dumnezeiesc este reprezentat într-o 
mișcare vie și blândă; lipindu-Și faţa de obrazul Maicii Sale, El pare 
că încearcă să-i liniștească durerea ascunsă. Fără să dea atenţie mân- 
gâierii, Maica Domnului se uită în depărtare cu o privire plină de iu- 
bire și de întristare adâncă. Faţa ei gravă și concentrată, întoarsă spre 
Fiul Care o mângâie, este întoarsă lăuntric, nu către Pruncul ome- 
nesc, ci către Făcătorul lumii născut din ea. Ca o „caldă Mijlocitoare 
înaintea lui Dumnezeu“ și „puternică Apărătoare a lumii“? (Slujba 


! Icoana din Vladimir a Maicii Domnului se sărbătorește de trei ori pe an 
și toate cele trei date sunt legate de izbăviri miraculoase ale Moscovei de tă- 
tari: pe 26 august 1395, pe 23 iunie 1480 și pe 21 mai. Această ultimă dată 
marchează două evenimente: înnoirea icoanei din 1514, cu participarea Mi- 
tropolitului Varlaam (iconograf), și eliberarea de tătari din 1521. 

2 Slava Maicii Domnului, publicată de Editura Sinodală, Moscova, 1907 (în 
Ib. rusă). 


120 


zilei), ea se apleacă spre Prunc, cerând de la El milă pentru toți cei 
care vin la El, acoperindu-i cu mijlocirea ei. 


MAICA DOMNULUI DE LA TOLGA 


Icoana Maicii Domnului de la Tolga își ia numele de la locul 
unde a apărut, în 1314, pe râul Tolga de lângă Iaroslav, și unde s-a 
construit mai târziu o mănăstire pentru a adăposti icoanal. 

Icoanele Maicii Domnului de la Tolga sunt variate: uneori Maica 
Domnului este înfățișată șezând pe un tron, cu Pruncul stând în pi- 
cioare în poala ei, ca în vestita icoană cu acest nume din Galeria 
Tretiakov din Moscova; în altele este înfățișată bust, cu figura Prun- 
cului în întregime, reproducând aparent icoana de la Galeria Tre- 
tiakov. Icoana prezentată aici (Pl. 36) este a treia variantă a Maicii 
Domnului de la Tolga. Diferă de alte icoane prin aceea că Pruncul 
dumnezeiesc nu Se întinde cu un impuls de nerăbdare spre Maica 
Sa, ci stă liniștit, cu mâna în jurul gâtului ei. Icoana este lipsită de 
orice dramă. Este mai puţin intimă decât alte icoane ale Eleousei 
reproduse în lucrare, dar are mai multă adâncime și mai mult con- 
ținut. Blândeţea maternă dobândește aici un calm nedureros, vecin 
cu detașarea. Toate sentimentele și experienţele umane și-au aflat 
aici sensul ultim și sunt astfel aduse la o pace mai înaltă. Icoana 
uimește prin curăția ei duhovnicească excepțională. Ea pare să fie 
expresia picturală a cuvintelor imnului cântat Maicii Domnului în 
ziua pomenirii acestei icoane: „Nu este nici o micșorare în frumu- 
sețea ta, O, Fecioară: căci tu singură ești curată, ivindu-te din veș- 
nicie, O, Preaslăvită, luminând lumea cu razele fecioriei tale și cu 
lumina curăţiei tale.“ 

Chipul Maicii Domnului pare să fie fără volum și fără greutate. 
Mâinile ei disproporționat de mici nu strâng, ci doar Îl ating pe 


! La început s-a construit o biserică „dintr-o zi“ pe locul unde s-a găsit 
icoana (nume dat bisericilor construite într-o singură zi, eveniment foarte 
frecvent în vechea Rusie); icoana a fost așezată aici și în aceeași zi s-a fixat 
comemorarea aflării ei, pe 8 august (Mineiul pe 8 august). 

Pruncul Hristos, Care o îmbrățișează. Totul se concentrează asupra 
fețelor iluminate, lipsite de orice emoție. Ochii negri cu genele 
lungi, plini de o tainică întristare, privesc în zare și, în același timp, 
sunt întorși înlăuntru, în adâncul ei. Faţa iluminată, întristată a 
Maicii Domnului este calm aplecată spre Fiul ei, în certitudinea mi- 
lostivirii Sale față de făpturi; iar EI, lipindu-și fața de obrazul ei, 
parcă răspunde, binecuvântând-o pe ea și întreaga lume. 

Executarea acestei icoane constă în păstrarea neobișnuitei ei 
adâncimi. Ritmul liniilor care curg lin creează o stare de concentra- 
re calmă. Icoana se caracterizează printr-un desen remarcabil și 
prin noblețea formei întrucâtva „arhaice“, care pune în lumină și 
sporește încă și mai mult conţinutul icoanei. Este pictată cu un simţ 
artistic excepţional, într-o gamă de culori simplă. Feţele sunt pic- 
tate într-un stil blând, cu treceri discrete de la culori deschise la 
nuanţe verzui. Desenul lor delicat le conferă o deosebită întregire, 
plinătate și viață. Tunica Mântuitorului, cu un clavus verzui, cu cin- 
gătoare, este pictată în galben-ocru lichid, cu pliuri în alb, care pare 
luminos pe albul fondului care se întrezărește. Maforionul închis la 
culoare al Maicii Domnului are străfulgerări blânde de roșu-ocru. 
Nici desenul, nici culorile nu au greutate. Privind icoana, ai impre- 
sia că s-a turnat din pensula artistului ca rugăciunea, tot atât de 
firească unui sfânt ca și respiraţia. 


MAICA DOMNULUI DIN KORSUN 


Numele icoanei Maicii Domnului din Korsun vine de la vechiul 
oraș grecesc Korsun sau Kersonesos, port comercial situat în Cri- 
meea, lângă Sevastopol, unde, conform vechilor anale, Sfântul Prinţ 
Vladimir a fost botezat în anul 988. În general, toate icoanele gre- 
cești care au venit în Rusia prin acest port s-au numit „din Kor- 
sun“. Nume păstrat și de icoana Eleousei pe care o vom analiza, al 
cărei prototip a fost o icoană grecească de la Korsun. 

O trăsătură caracteristică a icoanelor de acest tip este, mai întâi, 
capul Maicii Domnului foarte mult aplecat spre stânga, apoi veș- 
mântul Pruncului care a alunecat pe trupul Său, descoperind o tu- 
nică albă, împodobită adesea cu broderie, ca în icoana reprodusă 
aici (Pl. 37). Poziţiile Pruncului dumnezeiesc în aceste icoane va- 
riază. În unele este înfățișat într-o postură calmă, cu amândouă pi- 
cioarele atârnând, în altele, ca în icoana noastră, cu piciorul drept 
îndoit pe dedesubt, astfel încât i se vede doar talpa. În multe din- 
tre ele Pruncul schițează un gest de afecțiune, agățându-se cu 
mâna dreaptă de bărbia sau de obrazul Maicii. Spre deosebire de 
multe alte icoane ale Eleousei, atitudinea Pruncului din icoana re- 
produsă nu este lipsită de un anumit dramatism. Cu teamă parcă, 
zvâcnește spre fața Maicii Sale, în timp ce ea, ca și cum L-ar 
mângâia, privește cu durere către omul care o contemplă. În com- 
paraţie cu icoanele de mai înainte ale Eleousei, pline de o gravă 
concentrare lăuntrică, aici faţa Maicii Domnului este mai caldă și 
mai intimă. Datorită faptului că privirea ei nu se îndreaptă în ace- 
eași direcţie cu linia mișcării capului, ci către privitor, scena nu 
apare ca o lucrare închisă în sine; dimpotrivă, este direct legată de 
lumea exterioară. Tandreţea maternă a Maicii Domnului faţă de 
Fiul ei este în același timp întoarsă în afară. Aplecându-se calm 
asupra Pruncului, ea îmbrățișează cu privirea această lume dezbi- 
nată dinaintea ochilor ei, atrăgând-o spre participare în rugăciu- 
nea cu care mijlocește înaintea lui Dumnezeu pentru ea. 

Această icoană mică, de uz particular, surprinde prin căldura in- 
terioară, sporită de culorile calde, și prin execuţia de excepţie, de 
mare rafinament. Tehnica execuţiei, care dă acel efect plăcut de 
email, este și blândă, și rafinată. 


MAICA DOMNULUI DIN KORSUN 


Icoana reprodusă aici (Pl. 38) este o altă variantă a icoanei Maicii 
Domnului de la Korsun. Unele dintre aceste icoane o descriu pe 
Maica Domnului întoarsă spre stânga privitorului, altele spre dreap- 

ta. Astfel, această icoană poate avea aceeași compoziție, cu axele 
orientate într-un sens sau altul!. 

Trăsătura distinctivă a icoanelor Eleousei de acest tip este aceea 
că ele nu înfățișează practic nimic altceva decât fețele și mâinile 
Maicii Domnului cu Pruncul, punând și mai mult în evidenţă carac- 
terul intim al icoanei Glykophilousei. Dintre icoanele de acest tip re- 
produse aici, icoana prezentă este mai plină de sentiment omenesc. 
Atât compoziția, cât și conţinutul pun în lumină maternitatea de- 
osebit de puternică. Strâns lipite una de alta, fețele constituie parcă 
un întreg, evidențiind legătura fizică dintre Mamă și Prunc. Totul 
aici se concentrează pe impulsul inimii. Feţele sunt lipsite de gravi- 
tate, pline de o caldă intimitate. Pruncul este descris cu o mișcare 
puternică, impulsivă și chiar ușor neliniștită. El strânge în mâna 
dreaptă marginea maforionului Maicii Domnului și îl lipește de 
obrazul Lui, de parcă ar trage-o spre El. Cu un gest plin de tandrețe, 
Maica Domnului își prinde Fiul cu amândouă mâinile. Privirea ei 
gânditoare, curată și blândă este întoarsă către zare. În această 
icoană, care evidențiază atât de clar legătura fizică și tandrețea ma- 
ternității, sulul alb pe care îl ține Pruncul în mâna stângă, aproape 
de față, dă impresia unui obiect străin care și-a forțat locul în aceas- 
tă icoană a unui sentiment intim uman. În contrast cu intimitatea 
umană accentuată în icoană, sulul, la rândul lui, semnalează veni- 
rea în lume a Înțelepciunii lui Dumnezeu în Persoana Pruncului 
mângâiat, Înţelepciune în atingere cu care suferința și întristarea 
sunt iluminate și se transformă în bucurie. 

De aceea icoanele Eleousei, descoperind toată adâncimea ames- 
tecului de neajutorare copilărească a Pruncului care are nevoie de 
grija și de blândețea maternă, cu toată atotputernicia Sa divină, 


„4 Una dintre aceste icoane, cu axele compoziționale orientate într-o direc- 
ție diferită față de cea din icoana noastră, este reprodusă în Istoria artei rusești 
a lui I. Grabar (p. 82). Icoana este pictată de un elev al vestitului iconar al 
Școlii Stroganov, Procopie Cirin, și datată în jurul anului 1620. Ca și în icoana 
noastră, contururile sunt redate în aur, specific acelei perioade. Însă atât în 
stil, cât și în conţinut, este mult sub nivelul icoanei noastre, pictate cu mult 
mai mare libertate și omogenitate a formelor și în care auriul este deschis și 
neconstrâns. Acest lucru ne face să credem că icoana noastră poate fi de la 
sfârșitul secolului al XVI-lea. 

dau naștere și transmit acel sentiment de dragoste adâncă ce duce 
la „arderea inimii omului“, „aducându-l, prin aceasta, la asemăna- 
re cu Dumnezeu“, după cuvintele Sfântului Isaac Sirul. Tot din 
acest motiv, în slujbele consacrate icoanelor Maicii Domnului sunt 
cântări pline de întristare și de pocăință, amestecate cu credința 
plină de bucurie în mijlocirea ei neîncetată și în milostivirea Fiului 
ei, Care S-a adus pe Sine jertfă de bună voie. 


MAICA DOMNULUI A PATIMILOR 


Icoana Maicii Domnului a Patimilor („Strastnaia“) aparţine unui 
tip iconografic care a apărut în secolul al XIV-lea în frescele din 
Serbia (bisericile din Lesnovo și Konce). Doi îngeri ținând uneltele 
Patimii sunt reprezentaţi în colțurile de sus ale icoanei. Prun- 
cul-Hristos Își întoarce capul, uitându-Se la ele cu uimire. Înspăi- 
mântat, caută refugiu la Maica Sa. 

Icoana reprodusă aici (Pl. 7) este un triptic în care chipul Maicii 
Domnului ocupă icoana centrală. (Fiecare icoană măsoară 16 x 14 
cm.) Maica Domnului ÎL ţine pe braţul drept pe lisus-Emanuel, 
Care se uită la unul dintre îngeri, întorcându-Și capul în sus, spre 
colțul din stânga al icoanei. Înfricoșat, apucă mâna stângă a Maicii 
Sale cu amândouă mâinile. Maica Domnului are capul ușor încli- 
nat: privirea ei exprimă o resemnare dureroasă. Cele două icoane 
laterale conţin fiecare câte douăsprezece personaje stând în picioa- 
re, aranjate pe două șiruri. Șirul de sus din icoana din stânga (înce- 
pând din mijloc): Sfântul loan Botezătorul, Sfântul Arhanghel Mi- 
hail, Sfântul Apostol Petru, cei trei Sfinţi lerarhi ai Bisericii — Sfân- 
tul Vasile cel Mare, Sfântul Grigorie de Nazianz, Sfântul loan 
Hrisostom. Pe același șir, în icoana din dreapta: Sfântul Arhanghel 
Gavriil (dintr-o greșeală de gravare, poartă numele Mihail pe fere- 
cătura care acoperă icoana), Sfinții Apostoli Pavel și loan, cei trei 
Sfinți Mitropoliţi ai Moscovei — Petru, Alexie și lona. Șirul de Jos 
(icoana din stânga): Sfântul Nicolae, Sfântul Serghie din Radonej, 
Sfântul Eftimie din Suzdal, Sfântul Chiril de la Lacul Alb, Sfinţii 

Zosima și Savatie din Soloveţ. Același șir (icoana din dreapta): Sfân- 
tul Leontie din Rostov, Sfântul Alexandru Nevski, Sfântul loan, 
Arhiepiscop de Novgorod, Sfintele Muceniţe Ecaterina și Paras- 
chevi, Sfântul Eufrosin din Alexandria. 

Pictura redă cu grijă toate detaliile, amintind de stilul caligrafic 
al miniaturiștilor. Cele trei icoane sunt acoperite cu o ferecătură de 
aur, bogat ornamentată, contemporană cu ele. Data și originea lor 
se pot stabili datorită inscripției de pe spatele icoanei centrale: „La 
22 martie 7149 (1641 d.Hr.) chelarul Troiţei, starețul Alexandru Bu- 
latnikov, a binecuvântat cu acest triptic pe ucenicul său apropiat 
(keleinik), stareţul Ioachim din Soloveț.“ În această notiţă (nepu- 
blicată) despre triptic, părintele M. ]. Rouet de Journel își aminteș- 
te că Alexandru Bulatnikov, un personaj important, nașul copiilor 
Țarului, își exercita funcţia de chelar la Lavra Sfintei Treimi-Sfântul 
Serghie, între anii 1622 și 1642. Și-a început viața monastică în mă- 
năstirea Soloveţ, unde s-a retras din nou pentru mai mulți ani, 
după ce a demisionat din postul de chelar de la Lavra. Legăturile 
lui cu cele două mănăstiri explică prezenţa, pe icoana din stânga, a 
Sfântului Serghie (întemeietorul Lavrei Sfintei Treimi) și a Sfinţilor 
Zosima și Savatie (fondatorii de la Soloveţ). Sfântul Alexandru 
Nevski, Sfântul loan al Novgorodului și cei trei sfinți de pe icoana 
din dreapta îi reprezintă, probabil, pe sfinţii patroni ai lui Alexan- 
dru Bulatnikov și ai familiei sale. 


SFÂNTUL IOAN ÎNAINTEMERGĂTORUL 


Sfântul loan, Înaintemergătorul și Botezătorul Domnului, ocupă 
un loc special în cultul Bisericii. Ziua de marți a săptămânii litur- 
gice este consacrată pomenirii sale, iar Soborul Sfântului loan Bo- 
tezătorul se sărbătorește a doua zi după Botezul Domnului (7 ia- 
nuarie). Biserica nu îi sărbătorește numai ziua morţii (29 august), ci 
și aflările și aducerile sfintelor sale moaște, așa cum se întâmplă și 
cu alți sfinți, precum și zămislirea (24 septembrie) și nașterea (24 
iunie), la fel cum procedează și în cazul Maicii Domnului. 

Sfântul loan Botezătorul este cel mai mare „între cei născuţi din 
femeie“ și, cu toate acestea, „cel mai mic întru Împărăţia cerurilor 
mai mare decât el este“ (Mt. 11, 11). Aceasta pentru că activitatea 
Înaintemergătorului aparține Vechiului Testament: era necesar 
atunci ca el să scadă înaintea lui Hristos, Care a crescut (In. 3, 30). 
Sfântul loan a mers înaintea lui Mesia „cu duhul și cu puterea lui 
Ilie“ (Lc. 1, 17), celălalt tainic Înaintemergător al celei de a Doua 
slăvite Veniri a lui Hristos. Dar, în timp ce Ilie a făcut să se coboare 
foc din cer, Înaintemergătorul primei Veniri a Mântuitorului Hris- 
tos „nu a făcut nici o minune“ (In. 10, 41). El a fost „mai mult de- 
cât un proroc“ (Mt. 11,9), culmea sfințeniei Vechiului Testament, și, 
cu toate acestea, înaintea Celui ce a venit după el, Înaintemergă- 
torul a rămas dezbrăcat de orice semn exterior al chemării sale, 
pentru a nu fi nimic altceva decât „glasul celui ce strigă în pustie: 
«Îndreptați calea Domnului»“ (In. 1, 23). În timp ce Ilie, după ce s-a 
ridicat la cer într-o căruţă de foc, trebuie să se întoarcă pe pământ 
împreună cu Enoh, ca să mărturisească și să moară ca martir la 
sfârșitul veacurilor (Apoc. 11, 3-10), Sfântul loan Botezătorul și-a 
adus deja mărturia și a suferit martiriul înainte ca Hristos să-și îm- 
plinească lucrarea de Răscumpărător. După Înălțarea Domnului, 
după ce va fi primit din cer botezul cu focul îndumnezeitor al Sfân- 
tului Duh (Mt. 11, 9), Biserica va putea, mai pe urmă, să-l înalțe pe 
Înaintemergătorul lui Hristos. Va recunoaște adevărata măreție a 
Sfântului loan Botezătorul, care este, după Maica Domnului, cel 
mai mare între oameni. În icoanele „Deisis“, Maica Domnului și 
Prietenul Mirelui (In. 3, 29) își vor ocupa locurile lor de-a dreapta 
și de-a stânga lui Hristos Pantocrator. 

Icoana noastră (secolul al XVI-lea, rusească) (PL. 8) trebuie să fie 
perechea icoanei Maicii Domnului dintr-un ansamblu de trei icoa- 
ne a unei „Deisis“. Reprezentat bust, Înaintemergătorul se apleacă 
înainte, redat dinspre dreapta icoanei: privește la Hristos. Cu un 
gest de rugăciune al mâinii stângi, se adresează în același timp și 
credincioșilor, cărora le arată, cu mâna dreaptă, un filacter desfășu- 
rat, pe care se poate citi un îndemn la pocăință: „Pocăiţi-vă că s-a 
apropiat Împărăția cerurilor [...] iată securea la rădăcina pomilor 
zace; deci tot pomul care nu face roadă bună se taie și în foc se arun- 
că“ (Mt. 3, 2, 10). Peste îmbrăcămintea de păr de cămilă (Mt. 3, 4) 

Sfântul loan Botezătorul poartă un veșmânt închis la culoare. Părul 
lung, îi cade peste umeri, barba-i zburlită: este un om al pustiei, 
prototipul marilor anahoreţi creștini. Trăsăturile ascetice ale feței 
sale aparțin mesajului auster al unui propovăduitor al pocăinței. 
Această icoană a suferit unele transformări. Contururile Sfântului 
loan Botezătorul erau aurite în secolul al XVII-lea. Pictura a fost 
transferată pe un alt tablou mai mare: se poate încă vedea rama ve- 
che care taie o parte din aureolă. Micul pătrat negru de jos indică sta- 
rea icoanei de dinainte de restaurare, care s-a făcut de curând la Paris. 


SFÂNTUL IOAN ÎNAINTEMERGĂTORUL 


A doua icoană a Sfântului loan Botezătorul pe care o reprodu- 
cem aici (Pl. 39) îl reprezintă cu două aripi mari la spate. Dându-i 
mesagerului lui Mesia înfățișare de înger, iconografii urmau litera 
cuvintelor profetului Maleahi (3, 1) cu privire la Înaintemergătorul 
(Mt. 11, 10): „Că el este acela despre care s-a scris: «lată Eu trimit 
pre îngerul Meu înaintea feței Tale, care va găti calea Ta înaintea 
Ta»." Acest tip iconografic apăruse deja în secolul al XIII-lea în Ser- 
bia, într-o frescă din Arljie! și în miniaturi. Icoanele Înaintemergă- 
torului cu aripi vor deveni mai frecvente începând cu secolul al 
XVI-lea. 

Chipul Înaintemergătorului cu aripi corespunde nu numai func- 
ției sale de mesager, ci și vieții ascetice a unui „înger pământesc și om 
ceresc“. Acesta este unul din multiplele aspecte ale sfințeniei sale: 
„Cum te vom numi pe tine, prorocule ? Înger, Apostol sau Mucenic ? 
Înger, pentru că ai dus viață netrupească. Apostol, pentru că ai învă- 
țat neamurile. Mucenic, pentru că ți s-a tăiat capul pentru Hristos.“ 
(24 iunie, Vecernie, Stihirile Sfântului Andrei Criteanul; 29 august, 
Vecernie, Stihirile Sfântului Gherman al Constantinopolului.) 

În icoana noastră, Înaintemergătorul cu aripi stă înaintea feţei 
lui Hristos pentru Care trebuie să pregătească calea. Hristos apare 


1 N. Okunev, în Seminarium Kondakovianum VII (1936), pl. IX, 2. 

bust, în sfera cerească, în colţul din stânga de sus al icoanei. Repre- 
zentat în picioare și întors spre stânga, Înaintemergătorul iese în 
evidență pe fondul auriu al cerului. Își întinde mâna stângă în 
rugăciune și ține o cruce și un sul în mâna dreaptă. Îmbrăcat în păr 
de cămilă, cu un veșmânt care îi acoperă trupul lăsându-i braţele 
descoperite, Sfântul loan propovăduiește pocăinţa „în pustia lu- 
deii“ (Mt. 3, 1) și „în toată împrejurimea lordanului“ (Lc. 3, 3). 
Stâncile conice din spatele Înaintemergătorului reprezintă pustia. 
Câteva tufișuri și un topor, care „la rădăcina pomilor zace“ (Mt. 3, 
10), amintesc cuvintele propovăduirii. În colțul de jos, din stânga, 
un potir cu capul Sfântului loan trebuie să amintească de sfârșitul 
mucenicesc al vieţii sale. 


ARHANGHELUL MIHAIL 


Lumea puterilor cerești, pe care Tatăl a creat-o prin Cuvântul și 
a sfinţit-o în Duhul Sfânt, este mai înaltă, prin natura ei, decât lu- 
mea pământească. Vederile îngerilor sunt înfricoșătoare (Dan. 8, 
17-18; 10, 5-17). Textele liturgice le numesc „înfricoșate, grozave“: 
„Să ne curățim sufletul de toată stricăciunea, ca să putem, cu buze 
pământești, cânta, cu frică, lauda netrupeștilor puteri, care sunt ca 
focul, ca văpaia, ca lumina“ (Slujba Sfântului Mihail). Vieţuind în 
Slava „Întreitului Soare“, duhurile îngerești sunt creaturi îndum- 
nezeite, purtătoare de slavă necreată: „Duhuri aprinse, temătoare 
de Dumnezeu, învăpăiate de focul Dumnezeirii.“ „A doua lumi- 
nă“, ei răspândesc în univers „focul Dumnezeirii celei neapropiate, 
neîncetat cântând cu buze de văpaie cântarea Sfintei Treimi: Sfânt, 
Sfânt, Sfânt ești Dumnezeul nostru“ (Canonul Puterilor cerești, 
glas 2; Utrenia la praznicul Sfântului Mihail, Stihiră, glas 5). 

Însă, în ciuda acestei superiorități a naturii lor, „iconomia tai- 
nei“ Întrupării Cuvântului rămâne ascunsă îngerilor, care au cu- 
noscut-o numai prin Biserică (Efes. 3, 9-11; ] Pt. 1, 12). După ce s-a 
înălțat la cer „mai presus decât toată începătoria și stăpânia și pu- 
terea și domnia“ (Efes. 1, 21), Dumnezeu-Omul, înălțând natura 

umană pe care Și-a asumat-o, „a alcătuit o singură Biserică, a în- 
gerilor și a oamenilor“ (Canonul Puterilor cerești, glas 8). Ordinea 
cosmică a fost astfel schimbată prin faptul Întrupării: Fecioara, 
„care a născut Focul învăpăiatelor duhuri slujitoare, se face cea 
dintâi părtașă la Dumnezeire, între toate făpturile“; „mai slăvită 
decât oștile netrupești, mai presus de cetele cerești“, ea a primit de 
la îngeri slava care i se cuvine (Utrenia de luni, glas 1). 

Îngerii ni se fac cunoscuţi, mai presus de toate, prin slujirea pe 
care o împlinesc față de lumea pământească, în care ne apar ca 
„duhuri slujitoare care se trimit spre slujbă pentru cei ce vor să 
moștenească mântuirea“ (Evr. 1, 14). De aici numele Gyeios, „me- 
sager“, trimis să vestească sau să împlinească voia lui Dumnezeu. 
În funcție de treptele slujirii lor, puterile cerești alcătuiesc o ierarhie 
ale cărei grade, menţionate în parte în Sfânta Scriptură, și-au aflat 
o elaborare sistematică în tratatul despre „lerarhiile cerești“ al 
Sfântului Dionisiel. Cetele îngerești trebuie să apere creația împo- 
triva puterii duhurilor care caută să o distrugă. Apocalipsa ne în- 
fățișează războiul ceresc, în care Arhanghelul Mihail și îngerii săi 
luptă împotriva balaurului și a îngerilor lui (Apoc. 12, 7-9), război 
care continuă pe pământ în lupta duhovnicească, unde oamenii 
sunt ajutați de îngeri. Astfel, „căpetenia oștirii Domnului“ i-a apă- 
rut lui Iosua cu o sabie în mână (Iosua 5, 13-15). Arhanghelul Mi- 
hail, „mai marele Voievod al cetelor cerești“, conduce lupta împo- 
triva forțelor demonice: „Unde umbrează darul tău, Arhanghele, 
de acolo se gonește puterea diavolului. Că nu suferă să rabde lumi- 
na ta luceafărul cel ce a căzut. Pentru aceasta ne rugăm ție: Săgețile 
lui purtătoare de foc, cele slobozite împotriva noastră, stinge-le cu 
solirea ta, izbăvindu-ne pe noi de smintelile lui...“ (Utrenia la 
praznicul Sfântului Mihail, glas 5.) 

Pomenirea Sfântului Mihail și a tuturor puterilor netrupești se 
sărbătorește pe 8 noiembrie. Pe 6 septembrie, Biserica sărbătorește 
o intervenţie miraculoasă a Sfântului Mihail. Un sobor al Sfântului 
Gavriil se sărbătorește a doua zi după Buna Vestire (26 martie). În 
sfârșit, fiecare zi de luni a săptămânii liturgice este consacrată cul- 
tului sfinților îngeri. 


1 PG. 3, Col. 120-340. 

Icoana pe care o reproducem aici (Balcani, cca. 1600) este a Ar- 
hanghelului Mihail (PI. 40). În calitate de mai mare Voievod al ce- 
telor cerești, îngerul războinic poartă o mantie care, în icoana noas- 
tră, este de culoare roșie. Sabia pe care o ține în mâna dreaptă este, 
în același timp, arma și semnul demnității sale de conducător de 
oști. În mâna stângă poartă, dinaintea pieptului, un chip al lui lisus 
Hristos. Capul Arhanghelului este împodobit cu panglici. De obi- 
cei, capetele panglicilor curg de o parte și de alta a capului: ele tre- 
buie să simbolizeze auzul spiritual al îngerului, atent la poruncile 
dumnezeiești. În icoana noastră, aceste panglici s-au șters în parte. 
Inscripția de deasupra: „Arhanghelul Mihail“. 


PORTRETELE SFINȚILOR APOSTOLI PETRU ȘI PAVEL 
ȘI O ICOANĂ A SFÂNTULUI APOSTOL PAVEL 


Imaginile reproduse aici sunt interesante din mai multe puncte 
de vedere. Mai întâi, medalia romană din secolul al II-lea sau al 
III-lea, de la muzeul Vaticanului, reprezentând portretele celor doi 
mari Apostoli Petru și Pavel (Pl. 42), dovedește existența imagini- 
lor Apostolilor în primele secole de creștinism și se coroborează cu 
mărturia lui Eusebiu, menționată mai înainte (vezi p. 29). Trăsătu- 
rile caracteristice ale persoanelor reprezentate demonstrează clar 
că sunt portrete și astfel arată că reproduc chipuri făcute, fără îndo- 
ială, din observaţie directă. Nu știm cui îi aparținea medalia, unui 
creștin sau unui păgân recunoscător pentru vreo favoare pe care 
i-au făcut-o Apostolii. 

Cealaltă imagine reprodusă aici — capul Sfântului Apostol Pavel 
(vezi Pl. 41) — este un detaliu al unei icoane pictate de Sfântul An- 
drei (Rubliov), între anii 1408 și 1425, pentru iconostasul Catedralei 
Înălţării Domnului de la Zvenigorodi. Dacă comparăm acest cap 
cu capul Sfântului Apostol Pavel de pe medalie (în stânga privito- 
rului), vom vedea că ambele reprezintă chipul aceluiași om, în pro- 


1 |. Grabar, Probleme ale restaurării, Moscova, 1926 (în lb. rusă). 

fil pe medalie și trei sferturi de față în icoană. În ciuda unui inter- 
val de douăsprezece sau treisprezece secole ce s-a scurs între me- 
dalie și icoană, aceasta din urmă reproduce aceeași față cu trăsă- 
turile ei caracteristice și chiar cu o anumită precizie anatomică. 
Aceeași formă a capului, aceeași frunte înaltă pleșuvă, același ma- 
Xilar ușor proeminent, aceeași barbă în fire cârlionțate. Această ase- 
mănare este dovada atenţiei evlavioase cu care sunt păstrate trăsă- 
turile sfinţilor în iconografia ortodoxă. Fără îndoială că iconarul 
rus din secolul al XV-lea nu a văzut niciodată portretele romane și 
probabil că nici nu știa de existenţa lor. În reproducerea trăsăturilor 
portretizate a fost călăuzit de tradiția pictării icoanelor transmisă 
prin icoană. 

Însă, în ciuda asemănării evidente a celor două chipuri ale Sfân- 
tului Apostol Pavel, există o mare diferenţă între ele. Diferenţa, la 
rândul ei, ilustrează clar procesul de transformare a unui portret 
într-o icoană. Păstrând, așa cum am văzut, trăsăturile caracteristice 
ale unei personalități concrete, adică ale unei anumite realități isto- 
rice cunoscute, icoana o transmite legată de realitatea divină (vezi 
p. 50), adică redă trupul pătruns de harul atoatesfinţitor al Duhu- 
lui Sfânt. Această contopire elimină simţul greutăţii trupului, înfă- 
țișarea trupului pieritor, atât de palpabil reprodus în medalie. Tră- 
săturile feţei, liniile ei, părul, sunt toate aduse într-o ordine strictă, 
armonioasă. Viaţa lăuntrică în Dumnezeu se vădește pe chipul ilu- 
minat reprodus în icoană, iar în locul feței întrucâtva suferinde a 
Sfântului Apostol Pavel de pe medalie întâlnim aici chipul său 
transfigurat. 

Mai mult, dacă vom compara capul Apostolului Petru reprodus 
pe medalie cu chipurile sale din icoane (vezi, de exemplu, icoanele 
Adormirii Maicii Domnului, ale Pogorârii Sfântului Duh și altele), 
descoperim aceeași asemănare, același simţ al realităţii istorice care 
caracterizează iconografia ortodoxă. 

SFÂNTUL EVANGHELIST LUCA 


Despre Sfântul Luca, primul Evanghelist și autor al Faptelor 
Apostolilor, considerat mai târziu a fi și primul iconograf, ne in- 
formează „Proloagele împărătești“. „Luca era sirian din Antiohia și 
de profesie medic. A devenit ucenicul Apostolilor și, mai târziu, în- 
soțitor apropiat al lui Pavel, până în momentul morții sale mar- 
tirice. După ce a slujit neîncetat Domnului, neavând vreodată soție 
sau copii, amurit în Beoţia, în vârstă de optzeci și patru de ani, plin 
de Duhul Sfânt.“ 

Icoana noastră a fost o parte din batanta stângă a unei „uși îm- 
părătești“ rusești din secolul al XV-lea sau al XVI-lea (PL. 43). Sfân- 
tul Luca este reprezentat stând așezat pe un scaun jos, în fața unei 
mese de scris, într-o încăpere (sugerată de fundalul arhitectural). 
Sprijinindu-și picioarele goale pe un scăunel, scrie într-o carte des- 
chisă pe genunchi. Cuvintele ce se pot citi în carte sunt cele de la 
începutul Evangheliei sale. Sfântul Luca este un om de vârstă mij- 
locie, cu barbă și păr ondulat. Este redat din trei sferturi, orientat 
spre dreapta. Îmbrăcat într-o tunică, are himationul peste umărul 
stâng, astfel încât brațul drept să fie liber. Chipul exprimă atenţia 
evlavioasă a Evanghelistului care consemnează textul inspirat de 
Dumnezeu. 


SFÂNTUL EVANGHELIST IOAN 


„Atunci loan, cel din urmă (dintre Evangheliști), spune Sfântul 
Clement din Alexandria, văzând că au fost scoase la lumină în 
Evanghelii aspectele fizice și îndemnat fiind de ucenici și inspirat 
de Duhul Sfânt, a compus o Evanghelie duhovnicească.“2 Ultima 
ca scriere, a patra Evanghelie este prima ca importanţă, după Ori- 


1 Corssen, „Monarch. Proloage“, în Texte und Untersuchungen, XV, 1. 
2 In fragmentul din Hypotyposeis, citat de Eusebiu, H. E. VI, 14, PG. 20, 
col. 552 B. Viaţa Sfântului Irineu, Adv. Haer. III, ], 1, PG. 7, col 845. 

gen: „Cred că, așa cum cele patru Evanghelii sunt temeliile credin- 
ței Bisericii — și pe aceste temelii stă întreaga lume împăcată cu 
Dumnezeu în Hristos [...], tot aşa Evanghelia după loan este Evan- 
ghelia de căpetenie și nimeni nu-i poate cuprinde înțelesul dacă nu 
s-a odihnit pe pieptul lui lisus și nu a primit-o de la lisus pe Fecioa- 
ra Maria care să îi devină și Maică.“1 În acord cu această concepție, 
Sfântul loan primește primul loc pe iconostas între Evangheliști. 

Icoana noastră (Pl. 44) este de pe batanta stângă a unei „uși îm- 
părătești“ rusești din secolul al XVI-lea. Sfântul loan este reprezen- 
tat în pustie, stând pe o piatră, într-un fel de peșteră pietroasă. Un 
om bătrân, cu o frunte foarte înaltă și cutezătoare, îmbrăcat într-un 
himation lung, albastru-închis, care îi înfășoară tot trupul. Își în- 
toarce capul spre stânga, spre colțul de sus al icoanei, ca și cum ar 
asculta o voce venind din cer. Adesea, în spatele lui, în colțul din 
stânga de sus, este reprezentată o parte din sfera cerească, din care 
se revarsă raze asupra lui. Și Apocalipsa (1, 10-12) ni-l înfățișează 
pe Sfântul loan întorcându-se ca să privească în spatele lui, să vadă 
„glasul care îi vorbea“. În mâna stângă, Evanghelistul ţine un sul, 
în timp ce cu mâna dreaptă face un gest adresat celui care scrie 
după dictare, un tânăr având aureolă, îmbrăcat în himation staco- 
jiu. Numele lui stă scris deasupra capului: Prohor, unul din cei șap- 
te diaconi (Fapte 6, 5), în care tradiția, reprezentată de mai mulți 
autori, îl vede pe nepotul Sfântului Ștefan și însoţitorul Sfântului 
loan?. Aplecat deasupra cărţii pe care o ţine pe genunchi, Prohor 
scrie primele cuvinte ale Evangheliei după loan: „La început era 
Cuvântul.“ 

Pe rama icoanei, în capătul de sus, se poate vedea o făptură îna- 
ripată într-un semicerc, simbolul Evanghelistului. Sfântul Irineu, 
care a văzut primul în cele patru creaturi sacre ale viziunii lui 
lezechiel (lezechiel 1, 5-14) simbolul celor patru Evangheliști, a 
atribuit leul Sfântului loan și vulturul Sfântului Marcu3. In Apus a 
fost adoptată o atribuire contrară. În Rusia, unde către sfârșitul 


1 Prologul tâlcuirii Evangheliei după loan, sec. 6, PG. 14, col 29-32. 

2 Vezi în Bolland., AASS., 1 aprilie, p. 818. O apocrifă, Historia Prochori, 
Christi discipuli, de vita B. Johannis apostoli, s-a publicat în „Magna Bibl. Pa- 
trum“, Cologne, 1618. 

3 Ady. Haer. UI, 2, 8: PG. 7, col. 885-890. 

secolului al XVI-lea vulturul a luat locul leului în icoanele Sfântu- 
lui loan Evanghelistul, trebuie să fi coexistat ambele tradiţii. 


O ICOANĂ A SFÂNTULUI ÎERARH AVRAAM 


Icoana Sfântului lerarh Avraam este una dintre puţinele icoane 
foarte vechi pe care le cunoaștem rămase de dinainte de perioada 
iconoclastă. In timpul acestei perioade, după cum se știe, s-a dis- 
trus tot ce se putea distruge. Au rămas icoane doar în îndepărtate 
ținuturi provinciale, unde braţul reprezentanților oficiali ai statului 
nu a putut ajunge. O astfel de icoană este cea a Sfântului Avraam 
reprodusă aici (Pl. 10); în prezent se află în Kaiser Friedrich Mu- 
zeum din Berlin. Această icoană, de origine egipteană, se presupu- 
ne că ar fi chipul unui episcop - stareţul unei mănăstiri din Bawit. 
Este pictată în tempera, în stilul primitiv tipic picturilor copte, nu 
numai din acea perioadă, ci din toate timpurile. Desenul e puternic 
și plin de viață. De exemplu, la nivelul umărului stâng ridicat, este 
surprins cu exactitate și bine redat efortul cu care Sfântul ține 
Evanghelia în mâna stângă. Faţa exprimă o mare și neîmblânzită 
putere spirituală, legată însă de o detașare excesivă și chiar de o 
anumită rupere de viață. Deși reprezintă, fără îndoială, un portret, 
chipul are un caracter simplificat, schematic, scos în evidenţă prin 
trăsăturile puternic conturate ale feţei și prin desenul aspru, întu- 
necat. Această icoană pare să aibă ceva comun, atât interior, cât și 
exterior, mai mult cu frescele romane decât cu pictura de icoane ru- 
sească sau bizantină. Metoda prin care se exprimă starea lăuntrică 
a Sfântului Avraam, sfinţenia lui, indică o înțelegere oarecum for- 
mală, mai degrabă, decât o înțelegere bazată pe experienţă. 

SFÂNTUL GRIGORIE PALAMA 


Sfântul Grigorie Palama, Arhiepiscopul Tesalonicului (+1359), 
face parte din marea pleiadă a Sfinților Părinți ai Bisericii. Sărbăto- 
rit de două ori în cursul anului liturgic (14 noiembrie și a doua du- 
minică din Postul Mare), Sfântul Grigorie Palama este slăvit ca 
„biruitor de neînvins între teologi“, „propovăduitor al harului“. 
Numele Sfântului Grigorie Palama este legat de marile Sinoade bi- 
zantine ale secolului al XIV-lea, atât de importante pentru dogma 
și spiritualitatea ortodoxă: marchează biruința harului asupra ră- 
mășițelor naturalismului elenistic și, în același timp, expresia ele- 
nismului creștin al Sfinţilor Părinţi. 

Orice ierarh-teolog, care a exprimat adevărul de credință, apă- 
rându-l împotriva erorilor, o dată canonizat, este venerat de Biseri- 
ca Ortodoxă ca cel între Sfinți Părintele nostru (£v loc zar 
7iudv), indiferent de epoca în care a trăit. „Epoca patristică“ nu este 
un fel de „epocă de aur“ limitată la primele opt veacuri. Am așezat 
chipul Sfântului Grigorie Palama înaintea icoanelor altor Sfinţi Pă- 
rinți anteriori lui din punct de vedere cronologic, pentru că oferă 
un exemplu tipic de icoană de episcop. Redat frontal, Sfântul Ie- 
rarh, îmbrăcat în veșminte episcopale (sacos și omofor, decorate cu 
cruci), binecuvântează cu mâna dreaptă și ţine Evanghelia în mâna 
stângă. Este chipul Părintelui Bisericii, care „naște prin propovă- 
duirea Evangheliei și înfașă cu binecuvântarea mâinilor“. 

Icoana pe care o reproducem aici (Pl. 45) a fost executată în jurul 
anilor 1370-1380, adică la scurt timp după canonizarea marelui Epis- 
cop al Tesalonicului (1368)2. Această icoană are, prin urmare, carac- 
terul unui portret, reprezentând trăsăturile persoanei vii rămase în 
memoria celor care l-au văzut. Însă din punct de vedere iconografic, 
are un defect: aspectul duhovnicesc al Sfântului, „propovăduitor al 
Luminii dumnezeiești, cunoscător al tainelor cerești ale Sfintei Tre- 
imi“ (Vecernia Duminicii Sfântului Grigorie Palama, Stihiră, glas 2), 


1 Sfântul Vasile, Omilia 8, PG. 31, col. 305 (v. I Cor. 4, 15) 
2 V. N. Lazarev, Byzantine Icons of the XIVth-XVth Centuries, în „Burlington 
Magazine“, Londra, dec. 1937, p. 256. 

nu este suficient evidenţiat. Dimpotrivă, iconarul a subliniat trăsă- 
turile exterioare ale Sfântului Grigorie Palama, pe acelea care i-au 
impresionat pe contemporani; acest chip exprimă inteligenţa fină a 
unui dialectician invincibil în discuţii teologice, nelăsând să se în- 
trevadă viaţa lăuntrică a unui mare contemplativ. 

Primele cuvinte ale inscripției sunt șterse. Se poate totuși citi: 
„„„.APĂIEIIISKOIIOZ IPHIOPIOZ OEXXAAONIKH> O IIAAAMAX 
(Arhiepiscopul Grigorie al Tesalonicului, Palama). 


SFÂNTUL NICOLAE, EPISCOPUL MIRELOR LICHIEIL, 
FĂCĂTORUL DE MINUNI 


Venerarea deosebită de care se bucură Sfântul Nicolae este bine 
cunoscută. Este venerat nu numai de creștini, dar și de musulmani. 
În ciclul liturgic săptămânal al Bisericii Ortodoxe, printre zilele 
săptămânii dedicate Mântuitorului și diferitelor cete de sfinți ce- 
rești și pământești, numai trei persoane sunt pomenite cu numele: 
Maica Domnului, loan Înaintemergătorul și Sfântul Nicolae. Moti- 
vul venerării speciale a acestui ierarh, care nu a lăsat nici lucrări 
teologice, nici alte scrieri, este, evident, acela că Biserica vede în el 
o personificare a păstorului, a apărătorului și mijlocitorului ei. 
„Evanghelia lui Hristos plinind, sfinte, ca un mare păstor al lumii 
te-ai arătat.“? Știm din viaţa sa că, atunci când Sfântul Nicolae a 
fost înălțat la demnitatea de episcop, a spus: „... Această vrednicie 
și această slujire cere celui care o împlinește să nu mai trăiască pen- 


1 Sfântul Nicolae s-a născut în orașul Patare din Lichia, pe țărmurile su- 
dice ale Asiei Mici, probabil în jurul anului 280. (Protopop G. Debolsky, Zilele 
sfintelor slujbe în Biserica Ortodoxă Răsăriteană, vol. ], St. Petersburg, 1901). A 
murit pe 6 decembrie, după unele presupuneri în anul 341, după altele între 
anii 345 și 352 (Serghie, Annus ecclesiasticus graeco-slavicus). Pomenirea lui se 
sărbătorește în ziua morții sale și pe 9 mai, când se comemorează mutarea 
sfintelor sale moaște din Mire la Bari, în Italia, în anul 1087 (ibidem). 

2 Canon, glas 3 și Sedealna, glas 8. 

tru sine, ci pentru alții.“1 Iocmai „viața pentru alții“ este trăsătura 
lui definitorie și se manifestă prin marea varietate de forme în care 
i-a ajutat pe oameni - grija lui pentru ocrotirea lor, pentru proteja- 
rea lor de forțele naturii, de nedreptatea omenească, de erezii și așa 
mai departe. Această grijă a fost însoţită de numeroase minuni, atât 
în timpul vieţii, cât și după moarte. Mijlocitor neobosit, luptător 
ferm, neînduplecat pentru Ortodoxie?, „era în același timp blând și 
bun, și smerit cu duhul“. 

În funcţie de caracterul și semnificaţia sa, reprezentarea sfântu- 
lui în iconografia ortodoxă a variat. În multe icoane, în partea su- 
perioară, de o parte și de alta a chipului Sfântului Nicolae, apar 
Mântuitorul cu Evanghelia și Maica Domnului ținând în mână 
omoforul episcopului. Această icoană, arătând caracterul provi- 
denţial al activității lui episcopale, are la bază o istorie povestită de 
Sfântul Metodie, Patriarhul Constantinopolului (842-846). În aceas- 
tă istorie, Sfântul Metodie ne povestește că, la scurtă vreme după 
alegerea sa ca episcop, Sfântul Nicolae L-a văzut pe Mântuitorul 
lângă el, dându-i Sfânta Evanghelie, și pe Maica Domnului, de cea- 
laltă parte, așezându-i pe umeri omoforul episcopal. Alte icoane 
foarte populare ale Sfântului Nicolae îl înfățișează în întregime, cu 
sabia în mâna dreaptă și ținând o biserică în mâna stângă. Sabia, 
simbolul înarmării sale duhovnicești, și biserica scot aici în eviden- 
ță personalitatea Sfântului Nicolae, ca luptător intransigent pentru 
credința curată și ca apărător al turmei sale împotriva ereziilor. 
Printre aceste reprezentări, cele mai cunoscute sunt statuile din 
lemn ale Sfântului Nicolae de la Mojaisk, de la începutul secolului 
al XIV-lea și ale Sfântului Nicolae de la Pskov, din secolele al 
XV-lea și al XVI-lea. 

Icoana noastră (Pl. 46) redă chipul Sfântului Nicolae încadrat de 
douăsprezece scene alese din viaţa sa. În partea superioară a icoa- 
nei se află o Deisis, sfârșind cu Apostolii, după care urmează Sfân- 
tul Nicolae, ca urmaș al lor și cap al Bisericii sale — ierarh. Aceasta 


1 Minei, 6 decembrie. Viaţa Sfântului Nicolae se presupune că a fost scrisă 
încă din secolul al V-lea (Serghie, Annus ecclesiasticus graeco-slavicus). 

2 În anul 325, Sfântul Nicolae se afla printre cei 318 Sfinți Părinţi întruniți 
în primul Sinod Ecumenic, care a condamnat erezia lui Arie. 

arată atât locul său în ierarhia bisericească, cât și sfârșitul călătoriei 
vieții sale, momente înfățișate în scene de viață care l-au condus la 
slava cerească. Pe marginile icoanei sunt pictate în bust figuri de 
sfinți patroni ai familiei: în stânga privitorului, deasupra, Sfântul 
Sava, iar mai jos, Sfânta Muceniţă Paraschevi; în dreapta, Sfintele 
Muceniţe Ecaterina și Varvara. Cele patru scene din viața sfântului, 
din registrul superior, situate imediat sub Deisis, înfățișează copi- 
lăria și manifestarea harului dumnezeiesc în Sfântul Nicolae, din 
momentul nașterii. Astfel, prima scenă descrie un eveniment care 
i-a uimit pe părinții lui și care a urmat îmbăierii de după naștere, 
când a stat drept în picioare, fără să fie susținut. A doua scenă ilus- 
trează botezul sfântului; a treia, vindecarea de către pruncul Nico- 
lae a unei femei cu brațul uscat; în a patra apare tatăl viitorului 
episcop ducându-și fiul să înveţe. Scenele următoare îl arată pe 
Sfântul Nicolae ajutându-i pe oameni în necazuri și apoi adormirea 
sa. Sub scena nașterii, sfântul îi apare în vis împăratului Constan- 
tin, poruncindu-i să elibereze trei generali care fuseseră pe nedrept 
condamnați la moarte în urma unei calomnii. Mai jos este înfățișat 
la Mire, unde era episcop, salvând trei oameni condamnaţi la moar- 
te. În dreapta, Sfântul Nicolae alungă demonii dintr-o fântână, tă- 
ind copacul din apropiere, care era dedicat unui cult păgân. Mai 
jos, Sfântul Nicolae se arată unor marinari naufragiați care s-au în- 
tors spre el cu rugăciune, ca să-i salveze. În colțul din stânga jos 
este o minune postumă a Sfântului Nicolae — salvarea unui om de 
la înec (loan, tatăl Sfântului Patriarh Metodie pomenit mai sus; în 
alte icoane, omul salvat este Demetrius, o altă minune a sfântului). 
Alături, o altă minune postumă - eliberarea unui băiat luat prizo- 
nier de către arabi, pe care Sfântul Nicolae l-a înapoiat părinţilor în 
ziua prăznuirii sale. Următoarea scenă înfățișează adormirea Sfân- 
tului Nicolae, iar ultima, fie îngroparea, fie una dintre mutările sfin- 
telor sale moaște (înscrisul scenei este foarte șters, astfel că nu 
putem distinge cu exactitate sensul ei). 

Sfântul Ierarh Nicolae redat în icoana noastră nu este un judecă- 
tor aspru, ascetic și de temut al nedreptăţii, aşa cum apare uneori 
înfățișat, ci părinte blând și iubitor, gata în orice moment să vină în 
ajutorul celor care îl invocă. 

Icoana atrage atenţia atât prin adânca sensibilitate spirituală cu 
care este pictată, cât și prin culorile blânde, bogate. Personajele 
mici ale scenelor inspirate din viaţa sa sunt pline de vigoare și lu- 
minoase prin bogatele pete de culoare. (Figurile din Deisis sunt pu- 
țin schimbate din cauza unei restaurări ulterioare). Aceste pete de 
culoare, aproape lipsite de orice elaborare, lasă impresia unor pie- 
tre prețioase colorate. 


SFÂNTUL VASILE CEL MARE 
ȘI SFÂNTUL MARE MUCENIC GHEORGHEL 


Aceste două icoane (Pl. 47) sunt atribuite Școlii din Novgorod, 
fiind datate în jurul anului 1400. 

Cele două icoane reproduse aici făceau parte din „Cin“ (ordine), 
care, așa cum am văzut la analiza iconostasului, ocupă unul din lo- 
curile lui cele mai importante. De aceea, icoanele acestui registru 
sunt, de regulă, mai mari decât cele din alte registre. Icoanele noas- 
tre (prima, 177 x 64 cm, a doua, 177 x 66 1/2 cm) aparțineau, evi- 
dent, unuia din cele mai grandioase iconostase. Rolul unui iconos- 
tas, proiectat în așa fel încât să fie îmbrățișat dintr-o privire, a fa- 
vorizat în mod considerabil dezvoltarea unor compoziții simple și 
clare, a unei forțe a culorilor și a desenului, care conferă figurilor o 
linie generală deosebit de exactă, atât de caracteristică icoanelor 
rusești. Altfel, ar fi fost prea greu să vezi și să distingi icoanele, mai 
ales în bisericile mari, la mare distanţă și înălțime. Icoanele Sfântu- 
lui Vasile și Sfântului Gheorghe răspund pe deplin acestei cerințe 
a unui desen exact și clar. Figurile lor monumentale, frumos înca- 


1 Sfântul Vasile cel Mare, Arhiepiscop al Cezareii Capadociei, Părinte și în- 
vățător al Bisericii, a murit în 379. Pomenirea lui se sărbătorește la 1 ianuarie. 
Sfântul Mare Mucenic Gheorghe, născut în Capadocia, a fost ridicat de Dio- 
clețian la rangul onorific de comite (K6unş) și de general și a fost martirizat tot 
la ordinele lui în anul 303. Pomenirea lui se face pe 23 aprilie (Mineiul pe 
Aprilie). 

drate de formele icoanelor înguste, sunt strict proporționate. Exe- 
cuția demonstrează un simţ cromatic deosebit — culorile sunt lumi- 
noase și armonioase. Sfinţii sunt pictați cu mare forță, delicateţe și 
libertate; nu se simte nici un efort. Culorile sunt când dense, apli- 
cate în straturi păstoase, cum sunt pe mantia de culoarea flăcării a 
Sfântului Gheorghe, pe omoforul alb al Sfântului Vasile și pe fun- 
daluri, când deschise și transparente, cu iluminări delicate, ca pe 
veșmintele de dedesubt și pe felonul Sfântului Vasile; ele creează 
astfel un joc de planuri și dau multă viaţă icoanelor. Desenul este 
exact și expresiv. Liniile ritmice, când lungi, blânde și curgătoare, 
când scurte, viguroase și unghiulare, se îmbină într-o armonie con- 
trastantă și devin astfel un mijloc de expresie nu mai puțin impor- 
tant decât culorile. Figurile sfinților, aproape nemișcate în afară, 
sunt pline de o deosebită viaţă lăuntrică. Atitudinile sunt firești și 
libere; ei calcă ușor, de-abia atingând pământul cu picioarele, și, în 
absenţa liniei înalte a pământului, siluetele lor par desprinse de 
pământ, plutind pe deasupra. Ambele icoane sunt opera aceluiași 
pictor, înzestrat cu mare cultură artistică și experienţă tehnică. 

Sfântul Vasile cel Mare, în calitate de episcop, adică de urmaș al 
Apostolilor, urmează, în ordine ierarhică, imediat după ei. Sfântul 
Gheorghe urmează sfinţilor asceţi și e situat, de obicei, la extremi- 
tatea „Cinului“. Judecând după orientarea figurilor, icoanele noas- 
tre nu au fost așezate pe partea în care se văd în iconostasul repro- 
dus în Pl. 74, ci pe latura opusă. 

Sfântul Vasile cel Mare este reprezentat, așa cum se obișnuiește 
în cazul ierarhilor, cu întregul veșmânt episcopal, cu atributele 
înaltei sale slujiri. Peste felon poartă, în jurul umerilor, un omofor 
împodobit cu cruci, „prin care episcopul Îl simbolizează pe Fiul lui 
Dumnezeu întrupat“! sau care, după tâlcuirea Sfântului Gherman, 
„semnifică oaia pierdută pe care, aflând-o Domnul, o pune pe 
umerii Săi...“2. Ca urmaș al Apostolilor și învăţător al Bisericii, ține 
Sfânta Evanghelie în mâna stângă, în timp ce mâna dreaptă stă în- 
tinsă într-un gest de rugăciune către Hristos, Care se află în centrul 
compoziției. Chipul Sfântului Vasile este plin de o liniște maies- 


! Sfântul Simeon al Tesalonicului, Carte despre Biserică, c. 23. 
2 Citat din |. Dmitrievsky, Tâlcuirea Sfintei Liturghii, St. Petersburg, 1897. 


141 


tuoasă. Sprânceana înalt arcuită poartă pecetea gândirii adânc con- 
centrate. Avem înaintea noastră chipul unui învățător al Bisericii, al 
unui mare teolog, tâlcuitor al tainei Sfintei Treimi. 

Sfântul Gheorghe este pictat într-o mantie roșie, culoare tradiţio- 
nală pentru un martir, și o tunică albastru-deschis, cu reflexe ver- 
zui. Reprezentările lui variază mult; uneori apare călare pe cal, 
omorând balaurul (Pl. 53), alteori ca războinic pedestru. Mai apare 
și ca tribun militar în veșminte patriciene, cu o diademă metalică 
pe cap, cu o platoșă sub mantie, ținând o cruce în mâna dreaptă și 
o'sabie în mâna stângă. Dar, în compoziţia „Cinului“, după icono- 
grafia tradiţională, nici el, nici alţi sfinţi martiri nu sunt înfăţișaţi cu 
armele și rangurile lor militare. Așa cum am văzut în analiza ico- 
nostasului, întrucât „Cinul“ este o imagine a ordinii normale a uni- 
versului, ordinea vieţii ce va să vină, este de la sine înțeles că nu 
poate fi loc pentru nici o dușmănie și, prin urmare, nici pentru 
arme. Dacă Sfântul Vasile cel Mare este înfățișat cu slujirea pentru 
care a fost slăvit, pentru viața sa, care a fost ținta lui spirituală, 
Sfântul Gheorghe este descris ca fiind slăvit pentru moartea lui 
martirică pentru Hristos, întrucât slujirea lui pământească a fost 
doar o cale către ţinta sa spirituală!. 

Martirii nu sunt înfățișați în iconografia ortodoxă cu atributele 
muceniciei lor, deoarece, pentru Biserică, important nu este cum au 
fost martirizați, ci pentru ce au fost ei martirizați. 

Trebuie să observăm acum că icoanele sfinților înfățișând mar- 
tiriul lor sunt extrem de rare (de exemplu, tăierea Capului Sfântu- 
lui loan Înaintemergătorul). Dacă asemenea reprezentări există, 
atunci ele sunt amplasate pe chenarul icoanei sfântului, ca element 
secundar sau adiţional. Altfel spus, centrul de gravitate în icoane, 
ca și în textele liturgice ale sărbătorii sfântului, nu rezidă în carac- 
terul dureros al muceniciei lor, ci în bucuria și pacea pe care acesta 
le rodește. 


1 Ceea ce se spune aici se referă doar la „Cin“ (Deisis lărgită), nu la re- 
gistrul de mai jos, local, al iconostasului, unde Sfântul Gheorghe și alți muce- 
nici pot fi înfățișați ca războinici, purtând arme. 

CAPUL SFÂNTULUI MUCENIC GHEORGHE 
(DETALIU) 


În icoanele Sfântului Vasile cel Mare și a Sfântului Mucenic Gheor- 
ghe, atenţia este orientată îndeosebi către chipul acestora, atât prin 
caracterul conținutului lor, cât și prin maniera de execuţie. Ca și 
veșmintele, fețele sfinților sunt pictate într-o manieră foarte exactă 
și directă. Tonul de bază, verde-maroniu (sankir), este deschis și 
transparent; fondul alb contrastiv al icoanei transpare ici și colo și 
creează astfel un joc de lumină și umbră care conferă culorilor 
adâncime și transparenţă. Peste această proplasmă se aplică alte 
două tonuri deschise, prin suprapuneri succesive de culoare; pri- 
mul este galben și roșu-ocru, al doilea galben-ocru, acoperind și 
pierzând marginile nete ale straturilor. Luminile din părul negru al 
Sfântului Gheorghe sunt realizate cu ocru-auriu. Părul și barba 
Sfântului Vasile reprezintă zone compacte, întunecate, întrerupte 
de câteva atingeri de pensulă și mai întunecate. Întreaga tehnică 
este simplă, sigură și puternică, amintind de fresce. Este puţin ela- 
borată, dar puternică și precisă, pusă în aplicare cu îndrăzneală, 
dintr-o singură mișcare a pensulei. 

Feţele sfinţilor nu sunt aspre. Atracția stă în „imobilitatea“ lor 
senină; în același timp, este greu de spus ce conferă un mai mare 
dinamism mișcării — trupul, mâinile întinse în rugăciune sau ochii. 
Chipurile și ochii sfinților, adică trăsăturile care exprimă întreaga 
adâncime a vieții duhovnicești a unui om, arată o totală suprema- 
ție a duhului asupra trupului, lucru ce caracterizează icoanele în 
general și icoanele rusești în special. Avem de-a face, ca să spunem 
așa, cu expresia picturală a cuvintelor imnului heruvimic cântat în 
Sâmbăta Mare: „Tot trupul să tacă [...] și să se înalțe deasupra cu- 
getelor pământești.“ Feţele celor doi sfinți respiră această absenţă 
a oricărui cuget pământesc în trupul iluminat de Duhul Sfânt și 
adus la tăcere. Ei nu mai au greutatea cărnii și sunt plini de seni- 
nătate duhovnicească. Chipul Sfântului Gheorghe (Pl. 11) este cu 
deosebire caracteristic în această privinţă. Nu-i lipsește nimic din 
ceea ce aparţine firii umane; totuși, când îl privești, îți pare că nu 
vezi față de om, ci de înger (vezi p. 50). Deși înzestrat cu bărbăţie, 

cu putere și cu voinţă tare, uimește prin puritatea și liniștea lui 
nepământească. 


SFÂNTUL SERGHIE DIN RADONEJ 


Sfântul Serghie din Radonej (1314-1392) este unul dintre cei mai 
populari sfinți ruși!. Mănăstirea Sfânta Treime întemeiată de el, în 
prezent Lavra Sfânta Treime-Serghieva, este acum centrul spiritual 
al Rusiei. Influenţa excepțională a sfântului, care a început să se 
manifeste încă din timpul vieţii sale și nu a încetat niciodată, se 
poate observa mai presus de toate în viața duhovnicească, lăun- 
trică, a țării, în viața ei monastică. Sfântul Serghie a avut o mulțime 
de ucenici, iar majoritatea mănăstirilor întemeiate după moartea 
lui au fost direct sau indirect influențate de el. El a fost capul și în- 
vățătorul sihaștrilor ruși. Cea mai mare parte a sfinților din secole- 
le al XIV-lea și al XV-lea, mijlocitori pentru pământul Rusiei în ace- 
le vremuri grele, au fost ucenicii lui, prieteni și corespondenți. Este 
demn de amintit că mănăstirea care s-a format și a crescut în jurul 
său este închinată Sfintei Treimi — prototipul acelei unități pe care 
trebuie să o realizeze o mănăstire în lume. Această unitate, această 
desăvârșită pace lăuntrică, a fost atinsă de sfânt nu numai în relația 
sa cu oamenii, ci și cu animalele sălbatice?. În el s-a restabilit prac- 
tic acea ordine normală a universului, în care întreaga natură, unită 
în jurul omului, ascultă de Dumnezeu. Mănăstirea Sfântului Ser- 


! Pomenirea Sfântului Serghie se face în ziua adormirii sale, pe 25 sep- 
tembrie, și în ziua aducerii sfintelor sale moaște, 5 iulie. 

2 Relaţia cu animalele sălbatice este o trăsătură caracteristică vieții a nu- 
meroși sfinți ortodocși, iar înțelesul acestei legături este peste tot același. Uce- 
nicul Sfântului Serghie, Epifanie, care i-a scris viaţa, vorbind despre asculta- 
rea animalelor sălbatice față de sfânt, remarca: „lar aceasta nu trebuie să ui- 
mească pe nimeni, pentru că se știe cu siguranţă că, atunci când Dumnezeu 
se sălășuiește într-un om și Duhul Sfânt se odihnește întru dânsul, toate i se 
supun, pentru că toate i se supuneau la început lui Adam, înainte de călcarea 
poruncii lui Dumnezeu...“ 

ghie, care a devenit vatra sfințeniei rusești în acea perioadă a înflo- 
ririi ei, a fost și căminul iconografiei. Cel mai mare iconograf ico- 
nar, Sfântul Andrei (Rubliov), se pare că acolo s-a format și a pictat 
pentru ea vestita icoană a Sfintei Treimi. Una dintre primele icoane 
ale Sfântului Serghie a fost pictată de nepotul său, Sfântul Teodor, 
Arhiepiscopul Rostovului, fost monah al mănăstirii Sfânta Treime. 

Marea influenţă a Sfântului Serghie s-a manifestat nu numai în 
viaţa interioară, ci și în viața exterioară a ţării — unificarea și apăra- 
rea ei împotriva dușmanilor externi. El l-a binecuvântat pe Prințul 
Dimitrie Donskoi pentru lupta cu tătarii și i-a prevestit victoria, 
care a fost începutul eliberării Rusiei de sub dominaţia lor. În ace- 
lași timp, cea mai evidentă trăsătură a vieții Sfântului Serghie a fost 
smerenia lui excepțională. Ca să-i ușureze pe frați, a preluat ascul- 
tările cele mai umile din mănăstire, purta haine roase și pătate, ast- 
fel încât oamenii care îl întâlneau nu-l recunoșteau pe renumitul 
stareţ din Radonej, a cărui faimă se răspândise în tot ținutul. Își îm- 
părțea bucăţica de pâine, singura lui hrană, cu un urs sălbatic care 
venea la el din pădure; dacă nu era destulă pâine pentru amândoi, 
îi dădea porţia lui ursului. La reproșurile fraților, răspundea că 
„ursul nu înțelege ce e postul“. 

Icoana reprodusă aici (Pl. 48) redă perfect această smerenie și 
discreţie. A fost pictată în vremea noastră chiar în Lavra Sfânta Tre- 
ime-Serghieva. Sfântul Serghie este înfățișat într-o mantie cafenie, 
în culori palide, albastru-închis, o „schimă“ bleu-pal cu cruci, și o 
sutană albă. Aceste nuanțe, împreună cu fondul ivoriu, dau o ar- 
monie de culori modestă, foarte plăcută și odihnitoare. În ciuda ab- 
senței strălucirii și forței și chiar în ciuda unei anumite timidități, 
icoana impresionează printr-o strictă aderare la canon. Este o do- 
vadă concretă a existenţei unei tradiții vii, neîntrerupte, manifes- 
tate nu numai în aderarea exterioară la canonul iconografic, dar și 
în pătrunderea duhovnicească până la chipul lăuntric al sfântului, 
în transmiterea caracterului adumbrit și a smereniei care l-au defi- 
nit pe Sfântul Serghie în viaţă. 

SFÂNTUL SIMEON STÂLPNICUL 


Stâlpnicia a fost o formă de viață ascetică; a început în Siria, în 
prima jumătate a secolului al V-lea. Ea constă în nevoinţa de a sta 
în picioare sau în genunchi în vârful unei coloane sau al unui stâlp 
(Oru4.0g), pe care se construia un sălaș îngust, fără acoperiș. Stâlp- 
nicul locuia acolo fără a se putea întinde vreodată, sub soare și sub 
ploaie, expus privirii tuturor oamenilor. Hrana îi era adusă stâlp- 
nicului pe o scară. Viaţa neobișnuită a întemeietorului stâlpniciei, 
Sfântul Simeon Stâlpnicul, i-a umplut pe contemporani de uimire 
și de admiraţie. Fericitul Teodoret, episcopul Cirului, care putea 
să-l vadă pe Sfântul Simeon și să stea de vorbă cu el, i-a scris viaţa 
încă pe când trăia Sfântul!. Chiar el spune că faptele pe care le is- 
torisește sunt aproape incredibile și adaugă la sfârșit: „Dacă viaţa i 
se va prelungi, alții după noi vor povesti alte isprăvi minunate.“2 
O altă Viaţă a fost scrisă de monahul Antonie, ucenic al Sfântului 
Simeon?. 

Sfântul Simeon, născut în jurul anului 389 în Siria, după ce a dus 
o viaţă ascetică extrem de austeră într-o mănăstire, apoi în sin- 
gurătate, s-a închis într-un loc îngrădit, unde a rămas stând în pi- 
cioare, postind și rugându-se. Slava sfințeniei sale, vindecările și 
alte binefaceri primite prin rugăciunile sale au atras către el mul- 
țimi de pelerini. Ca să-și păstreze singurătatea și liniștea în rugă- 
ciune, fără a renunţa să-și ajute ucenicii și nenumăraţii vizitatori, 
și-a ridicat un stâlp, unde a rămas în picioare treizeci și șapte de 
ani, până la moartea sa, în anul 459. 

Au venit pelerini din toate țările la Tellnesin, lângă Antiohia. 
Teodoret povestește că un pelerin venit din Ravenna nu voia să 
creadă că Sfântul Simeon este o ființă omenească, așa încât, ca să-i 
dovedească că nu era vreun duh îngeresc, Sfântul Simeon a cerut o 
scară, iar pelerinul, după ce a urcat în vârful stâlpului, a putut să 


1 Philotheos Historia, c. XXVI, PG. 82, col. 1464-1484. 

2 Col. 1484 BC. 

3 Publicată de M. Lietzmann, Das Leben des hl. Symeons Stylites, Leipzig, 
1908. Vezi studiul lui H. Delahaye, Les Saints Stylites, Brussels, 1923. 

atingă rănile usturătoare ale picioarelor stâlpnicului. Într-o Viaţă a 

Sfintei Genoveva, scrisă la scurtă vreme după moartea ei (la înce- 

putul secolului al VI-lea), se povestește cum Sfântul Simeon i-a 

trimis sfintei un mesaj prin negustorii care străbăteau Galia!. Sfân- 

tul Simeon avea o autoritate duhovnicească extraordinară. De sus, 
de pe stâlpul lui, le vorbea oamenilor de două ori pe zi, lupta îm- 

potriva ereziilor, trimitea mesaje episcopilor și împăraţilor. Sfântul 

Simeon Stâlpnicul este prăznuit la 1 septembrie. 

Icoana noastră (rusească, secolul al XVI-lea) îl reprezintă pe 
Sfântul Simeon pe stâlpul său (Pl. 49). Este un fel de turn cu o ușă 
și niște scări interioare. Sfântul Simeon stă în picioare în vârful 
stâlpului, în spatele unei mici balustrade. Pe deasupra sutanei gal- 
bene poartă „îmbrăcămintea schimei mari monahale“ (70 u&ya 
OxTjua) și o mantie maronie cu glugă albastru-închis. Binecuvân- 
tează cu mâna dreaptă și ține un sul în stânga. Faţa îi este încadrată 
de barbă. 


SFÂNTUL MACARIE DE LA UNJA ȘI APELE GALBENE 


Sfântul Macarie, întemeietor a trei mănăstiri, este mai bine cu- 
noscut în literatura hagiografică sub numele de Sfântul Macarie 
„de la Apele Galbene“2, pentru că lângă Lacul Apelor Galbene a 
fost el stareţ al celei de a doua mănăstiri pe care a întemeiat-o în 
numele Sfintei și de Viaţă dătătoarei Treimi. În 1432, această mă- 
năstire a fost complet distrusă de tătari. Sfântul Macarie s-a așezat 
atunci lângă râul Unja, un afluent al Volgăi, unde a întemeiat a tre- 
ia mănăstire. A murit în 1444. Și în viaţă și după moarte, Sfântul 
Macarie s-a bucurat de o mare popularitate și cinstire. Icoanele lui 
existau cu mult înainte de canonizarea sa oficială, din 1619, când, 
pe 25 iulie, s-a stabilit ziua pomenirii sale. Trăsătura caracteristică 
a Sfântului, care a căutat singurătatea toată viaţa, a fost acceptarea 
sarcinii de a avea grijă de oamenii care obișnuiau să se adune în ju- 


1 M.G.H., SS. rerum Merov. III, 226 c. 27. 
2 Serghie, Annus ecclesiasticus graeco-slavicus, vol. II. 

rul lui și să-i caute ocrotirea. Conform „Erminiei“, el este, de obi- 
cei, înfățișat ținând în mână un sul cu o rugăciune către Hristos, în 
care Îl roagă să le dea oamenilor pâinea cea de toate zilele, atât pen- 
tru trup, cât și pentru suflet. Prin urmare, această rugăciune repre- 
zintă rugăciunea sfântului, grija părintească a starețului pentru co- 
piii lui (PL. 50). În colţul de sus, din dreapta, al icoanei, Mântuitorul 
îl binecuvântează pe sfânt și mănăstirea, ca răspuns la rugăciunea 
lui. În planul din față curge râul care înconjoară mănăstirea. Ca o 
lume a deșertăciunii, râul î înconjoară acest loc binecuvântat, unde 
iubirea se desăvârșește după chipul Sfintei Treimi, o insulă sănă- 
toasă într-o lume bolnavă — ideea de mănăstire în conștiința orto- 
doxă. Zidurile mănăstirii, mici în comparație cu silueta sfântului, 
pot vădi o concepţie ce ar părea naivă omului occidental. Dar ele 
corespund sensului icoanei și ar fi fost redate exact în același fel de 
către un iconar modern. Acest sens este acela că aici importantă nu 
este activitatea pământească a sfântului, nici mănăstirea pe care a 
întemeiat-o, ci încununarea călătoriei întregii sale vieți pământești 
prin sfințenia lui. Icoana opune clar lucrării de zidire exterioară pe 
aceea, mai importantă, a zidirii lăuntrice. Slăvit cu darul facerii de 
minuni, sfântul — templu viu, nefăcut de mână — este parcă așezat 
aici în contrast cu mănăstirea, templu neînsuflețit, făcut de mâini 
omenești, care este numai o cale către ținta pe care sfântul a reali- 
zat-o prin luptele de dincolo de zidurile ei. Sfântul Macarie, în veș- 
mânt monahal, stă în afara zidurior mănăstirii pe care a înteme- 
iat-o, nu ca locuitor și stareț al ei, ci ca ocrotitor ceresc, care se roagă 
pentru ea. Protecția și grija lui nu încetează o dată cu moartea — ele 
doar trec în alt plan. 

Dacă comparăm această icoană cu altele mai vechi, vom vedea 
că, în ciuda conformităţii ei cu canonul iconografic și a 'spiritua- 
lității și căldurii pe care, fără îndoială, le are, se simte clar, mai ales 
în chipul Mântuitorului și al sfântului, o anumită fragilitate, o anu- 
mită lipsă de vigoare în formă și execuţie, caracteristice multor 
icoane ale acelei perioade. În același timp, construcția icoanei este 
desăvârșită: binecuvântarea Mântuitorului, înfățișat în nori, echili- 
brează desăvârșit figura sfântului. 

Arhitectura mănăstirii este, evident, preluată din realitate și este 
contemporană nu cu sfântul, ci cu artistul. Este foarte posibil ca 

acesta să fi redat noua mănăstire din secolul al XVII-lea de la Apele 
Galbene, construită în locul vechii mănăstiri distruse de tătari. 


SFÂNTUL DIMITRIE DIN LESALONIC 


Sfântul Dimitrie din Tesalonic, „Mare Mucenic“ (ugyoA4oudp-— 
Tuş), face parte, la fel ca Sfântul Gheorghe, Sfântul Teodor Stratilat, 
Sfântul Teodor Tiron și alții, din categoria sfinților militari. Dacă pe 
iconostas acești sfinți mucenici apar îmbrăcaţi doar în tunici și 
mantii, fără arme, așa cum li se potrivește mărturisitorilor lui Hris- 
tos, în alte icoane, destinate închinării credincioșilor, sunt repre- 
zentaţi în veșminte corespunzătoare slujirii pe care au exercitat-o 
în timpul vieții, adică înarmaţi și, uneori, călare. Biserica nu a con- 
siderat niciodată condiţia de soldat ca fiind incompatibilă cu calita- 
tea de creștin. Creștinismul nu este o doctrină socială sau politică: 
acțiunea lui în lume se desfășoară pe un plan mai adânc decât cel 
al instituțiilor omenești. Pacea la care aspiră și războiul pe care îl 
propovăduiește nu au nimic de-a face cu „pacifismul“ sau cu „mi- 
litarismul“. Dacă, urmând exemplul lui Hristos (Mt. 26, 51-54), Bi- 
serica nu a dorit niciodată să fie apărată de sabia lumească, ea nu 
s-a împotrivit niciodată unui creștin care a îmbrățișat cariera arme- 
lor să apere valorile de aici, jertfindu-și viața în slujba cauzei co- 
mune. „Dragoste mai mare ca aceasta nimeni nu are, ca viața sa să 
și-o pună pentru prietenii săi“ (In. 15, 13). Această afirmaţie a Evan- 
gheliei se poate aplica la tot ceea ce este mai nobil în condiţia de 
soldat. Biserica îi sărbătorește la 29 august pe toți ostașii creștini 
căzuți pe câmpurile de bătălie. 

Sfântul Dimitrie a suferit martiriul la începutul secolului al 
IV-lea, în timpul persecuției lui Dioclețian. După cum spune isto- 
ria pătimirii sale, se zice că Maximian îl numise pe tânărul Dimitrie 
în poziția de proconsul, neștiind că era creștin. În loc să execute or- 
dinul de exterminare a tuturor creștinilor din Tesalonic, Dimitrie 
și-a dat silința să propovăduiască Evanghelia. Arestat și întemnițat, 
l-a încurajat pe tânărul Nestor, prietenul său, să lupte singur îm- 

potriva gladiatorului care îi omora pe creștini în arenă, aruncân- 
du-i în sulițe. După victoria și martiriul lui Nestor, Dimitrie a fost 
străpuns cu sulițe în temniţă, la ordinul lui Maximian. Se prăznu- 
iește pe 26 octombrie. 

Icoana grecească a Sfântului Dimitrie reprodusă aici (PI. 51) este 
de la mijlocul secolului al XV-lea!. Sfântul Dimitrie este reprezentat 
în picioare, frontal. Tunica lui foarte scurtă nu îi ajunge până la ge- 
nunchi și lasă să se vadă picioarele legate cu șireturi încrucișate. 
Peste tunică poartă o cuirasă și o cruce mică cu opt brațe pe piept. 
O mantie aruncată peste umeri. Coiful stă atârnat pe umărul stâng. 
Înarmat cu o suliță pe care o ţine în mâna dreaptă, Sfântul Dimitrie 
ține mâna stângă așezată pe un scut bogat ornamentat. O cruce 
înaltă (adăugată mai târziu) în spatele scutului trebuie să reprezin- 
te adevărata armă care l-a făcut pe mucenic îndrăzneţ în ceasul 
morții sale. 


SFÂNTA MUCENIȚĂ PARASCHEVI (PIATNIȚA) 


Sfânta Mare Muceniţă Paraschevi, născută în Iconia (Asia Mică), 
a fost martirizată în timpul persecuțiilor lui Diocleţian?. Pomenirea 
ei se sărbătorește pe 28 octombrie. La numele grecesc Paraschevi, 
dat la botez în cinstea zilei din săptămână consacrate Patimii Dom- 
nului, s-a adăugat traducerea lui în limba rusă, Piatniţa — Vineri. 
Utilizarea acestei traduceri adăugate numelui servește ca o aduce- 
re-aminte a sensului și legăturii lui cu realizările celei ce-l poartă. 
Sfânta Paraschevi a fost venerată cu deosebire printre slavi încă din 
vremuri străvechi. Ea este considerată patroana ocupaţiilor feme- 
iești și, pentru că vinerea era zi de târg, patroana comerţului. 


1 După A. Xyngopoulos, Catalogul icoanelor de la Muzeul Benaki, Atena, 
1936, p. 10. 

2 Icoana a fost restaurată în 1945. Se poate vedea starea în care se afla 
înainte de restaurare după martorul rămas în dreapta, pe chenarul inferior. 
Această icoană este rară chiar și pentru secolul al XVI-lea, în sensul că nu a 
fost restaurată nici înainte, nici după aceea. 

Trăsătura caracteristică a Sfintei Paraschevi este propovăduirea 
curajoasă a creștinismului. Chiar și atunci când a fost întrebată 
cum o cheamă, în loc să dea un răspuns direct, a început să-l pro- 
povăduiască pe Hristos. Când a fost întrebată de ce nu-și spune 
numele, a replicat: „Trebuia mai întâi să dau numele vieții veșnice, 
și abia apoi numele existenței celei vremelnice.“! 

Trebuie ca cineva să pătrundă foarte adânc în esenţa faptelor 
sfintei pentru a putea reda înțelesul și caracterul muceniţei, așa 
cum se întâmplă în icoana noastră (Pl. 52). Trăsătura definitorie a 
sfintei este aici exprimată cu mare forță, nu numai prin trăsături 
exterioare, ci prin întreaga ei prezenţă. Gestul cu care ţine crucea în 
mâna ridicată, expresia austeră și concentrată a feţei exprimă fer- 
mitatea curajoasă și neînfrântă cu care propovăduiește și îndură 
tortura. Chipul și întreaga înfățișare a Sfintei Paraschevi respiră 
acel calm și acea credință puternică pe care nici chinurile, nici moar- 
tea nu le pot frânge. Este o icoană tipică de martir-mărturisitor, 
adică a unei persoane care și-a încununat viața prin actul mărturi- 
sirii adevărului, pecetluit cu sângele ei. Sfânta este reprezentată în 
mantia roșie tradițională, simbolul muceniciei, și cu o tunică albas- 
tru-intens. În mâna dreaptă ține semnul martiriului, arma biruinţei 
sale — crucea, simbol al urmării patimilor lui Hristos, iar în mâna 
stângă, un sul desfășurat, pe care este scris Simbolul de credinţă. 
Fiecare este în aceeași măsură expresia, prin imagine și cuvânt, a 
adevărului pentru care a pătimit. Pe cap, peste năframa albă, sim- 
bolul fecioriei, poartă o diademă patriciană cu pietre preţioase. Doi 
îngeri, unul într-o mantie roșie, celălalt într-o mantie albastru-în- 
chis, țin deasupra capului ei o cunună de aur — cununa muceniciei —, 
răspunsul la mărturisirea lui Hristos: „Fiţi mărturisitorii mei, și Eu 
sunt martor.'2 Culorile simple, puternice scot în evidenţă și întă- 
resc conţinutul icoanei. Execuţia fină a mantiei și a tunicii, atât de 
caracteristice secolului al XVI-lea și pictate aici cu alb-pur, atenuea- 
ză întrucâtva intensitatea roșului, dar se armonizează bine cu al- 
bul-ivoriu al năframei și al sulului. Aceste culori împreună cu au- 
riul și cu ocrul-intens-auriu al feţei și al fondului creează o gamă 
puternică și calmă. 


1 Serghie, Annus ecclesiasticus graeco-slavicus, vol. Il, partea 1. 
2 Viața Sfintei Paraschevi din Mineiul pe octombrie. 

SFÂNTUL MARE MUCENIC GHEORGHE 
OMORÂND BALAURUL 


Sfântul Gheorghe (yeopy& - lucrător al pământului) este vene- 
rat ca „izbăvitor al prizonierilor și ocrotitor al săracilor“! și, de ase- 
menea, ca patron al agriculturii, al cirezilor, turmelor și păstorilor, 
cărora, după tradiţie, le-a venit în ajutor și în timpul vieţii și după 
moarte. Această cinstire, legată de interesele zilnice ale țăranilor, 
este, desigur, sursa iconografiei sale variate (vezi analiza icoanei 
sale, p. 142) și a numărului mare de icoane. În special Sfântul Gheor- 
ghe Biruitorul omorând balaurul este unul din cele mai populare 
subiecte din pictura ortodoxă de icoane, în special în cea a Novgo- 
rodului. Icoana înfățișează o minune întâmplată după moartea 
Sfântului Gheorghe, inspirată din viaţa sa. Se povestește că într-un 
lac din Libia trăia un balaur înfricoșător, la care locuitorii, care erau 
păgâni, se închinau ca la o zeitate și pe care îl îmblânzeau jertfin- 
du-i copiii lor, unul după altul. Când a venit rândul fiicei regelui 
acelui ținut, Elisaba sau Elisabeta, cum este numită în icoane2, ca să 
fie sacrificată și pe când își aștepta moartea îngrozitoare, Sfântul 
Gheorghe a apărut pe un cal alb și, rostind cuvintele „în numele 
Tatălui și al Fiului și al Sfântului Duh“, a atacat balaurul învârtin- 
du-și sulița în aer și, după ce l-a lovit cu putere mare în gură, l-a 
țintuit la pământ, iar calul l-a călcat cu copitele. Apoi, Sfântul 
Gheorghe i-a poruncit fecioarei să lege balaurul cu centura ei și să 
îl ducă în cetate ca pe un câine îmblânzit... lar Sfântul Gheorghe a 
ucis în cetate balaurul cu sabia3. 

Unele icoane, în special cele de mai târziu, redau această minu- 
ne în amănunt: prințesa Elisaba, cetatea, părinții prințesei și locui- 
torii cetăţii privind de pe ziduri și așa mai departe. Există și repre- 
zentări ale momentului final al minunii, adică uciderea balaurului 


! Slujba consacrată sfântului. 

2 „Numele Elisaba sau Elisabeta nu se întâlnește nicăieri în legende; aces- 
ta este un exemplu și un indiciu al faptului că icoana cunoștea tradiţii din 
afara izvoarelor scrise.“ (N. P. Kondakov, Icoana rusească, partea I, 3, p. 135, în 
Ib. rusă.) 

5 Viața sfântului, în „Minei“, 23 aprilie. 

cu sulița, și, de asemenea, imagini ale Sfântului Gheorghe călare pe 
cal, fără balauri. 

În alte icoane, ca în cea reprodusă aici (PL. 53), momentul de- 
scriptiv este redus la elementele esențiale. Această icoană reprezin- 
tă, în acest sens, un exemplu caracteristic al Școlii de la Novgorod 
din secolul al XV-lea. Compoziţia ei are simplitatea și claritatea 
acelei perioade. Se omite orice detaliu secundar. Este descris numai 
momentul principal — biruința, adică sensul însuși al minunii. Sfân- 
tul Gheorghe este înfățișat într-o armură și un veșmânt militar bo- 
gat, de general roman, cu scut și lance. Trupul scund, tipic Școlii de 
la Novgorod din secolul al XV-lea, așezat pe un cal îndesat, are o 
forță irezistibilă. Imaginea este plină de o impetuozitate lăuntrică 
și de un dramatism extraordinar. Faldurile mantiei, aproape repe- 
tând, în unduirile lor, liniile dealurilor, creează impresia că vajnicul 
călăreț tocmai s-a desprins din munți și, în coborârea lui năvalnică, 
nu numai că lovește cu lancea, dar se năpustește asupra balaurului 
cu toată greutatea lui și a calului. 

Mâna care binecuvântează, ivindu-se dintr-un segment de cerc 
din colțul de sus din dreapta al icoanei, cu inscripția „lisus Hris- 
tos“2, ca și lancea sfântului cu o cruce în capăt, arată că nu biruieș- 
te cu puterea lui, ci cu ajutorul lui Dumnezeu și cu puterea crucii. 
Călărețul se supune acestei puteri, la fel și calul, prin el. De aceea 
calul este adesea înfățișat cu capul întors, privind la călăreț. După 
cum se relatează în viața sfântului, el a apărut strălucind într-o lu- 
mină de nedescris. Această lumină este de obicei reprezentată sim- 
bolic prin culoarea albă a calului care, după tâlcuirea Sfântului Di- 
onisie Areopagitul, semnifică cea mai mare apropiere posibilă de 


1 Mai mult decât atât, multe icoane, de exemplu cele grecești și copte, înfă- 
țișează simultan o altă minune a Sfântului Gheorghe, tot postumă (sau mai 
degrabă una dintre cele trei minuni asemănătoare) — minunea eliberării unui 
băiat luat prizonier de saracini, ca răspuns la rugăciunile părinților săi. Eve- 
nimentul este descris după spusele băiatului: „Am umplut paharul cu vin ca 
să-l servesc pe prinţ, când am fost luat de un om strălucitor, călare pe cal, care 
m-a urcat pe calul lui; țineam paharul într-o mână și cu cealaltă m-am agăţat 
de cingătoarea lui și aşa m-am aflat aici...“, adică în casa părinţilor, în ziua 
sărbătorii Sfântului Gheorghe (Viaţa sfântului, ibidem). 

2 Uneori Însuși Mântuitorul este înfățișat aici. 

Lumina divină!. Arătând că sfântul aparține unui alt plan al exis- 
tenței, icoana este, în același timp, o personificare a biruinţei, deoa- 
rece călărețul calului alb „a pornit ca un biruitor ca să biruiască” 
(Apoc. 6, 2). Sfântul Gheorghe i-a biruit pe călăii lui mai mult decât 
alți mucenici, căci mulţi, văzând suferinţa lui, s-au convertit la 
Hristos. Și aici, în această minune de după moarte, învingând ba- 
laurul și eliberându-i pe oameni, i-a eliberat în felul acesta de pă- 
gânism. De aceea se înfățișează adesea un înger coborând din cer 
și ținând o cunună deasupra lui — cununa muceniciei și a biruinţei. 


SFÂNTUL PROROC ILIE ÎN PUSTIE2 


Având în vedere că principiul icoanei este acela de a reda numai 
ce este fundamental, pare ciudat la prima vedere ca o anumită 
temă iconografică să înfățișeze episodul în care Profetul Ilie, ascuns 
în pustie, era hrănit de corbi (III Regi 17, 3-6). Totuși, alături de alte 
icoane ale prorocului, acest subiect este foarte popular în icono- 
grafia ortodoxă și, mai ales, în cea rusească. 

Numele Ilie, tradus din ebraică, înseamnă „puterea Domnului“; 
și iată cum îl descrie Biblia: ascet aspru, plin de râvnă pentru cre- 
dința în adevăratul Dumnezeu, aprins de focul dragostei pentru 
EI, propovăduitor îndrăzneţ; „un om păros“ (IV Regi 1, 8) la înfă- 
țișare. La fel apare și în iconografia ortodoxă. Caracterul profetu- 
lui, redat în imagini și culori, este adesea subliniat (de exemplu, în 
„cin“) prin propriile sale cuvinte, scrise pe un sul desfășurat: „Cu 
râvnă am râvnit pentru Domnul Dumnezeul Savaot” (III Regi 19, 
„10, 14). Profetul Ilie, cel mai uimitor și mai puternic dintre profeții 
Vechiului Testament, căruia i s-a dat putere asupra naturii, care a 
închis cerurile (III Regi 17, 1) și le-a deschis (III Regi 18, 45), este cu 
deosebire venerat de oamenii cei mai legaţi de natură = de țărani. 
Datorită puterii asupra forțelor naturii și în special asupra focului, 
este considerat și protector împotriva focului. Focul lăuntric al râv- 


! Sfântul Dionisie Areopagitul, Ierarhiile cerești, c. 15, par. 8. 
2 Pomenirea Sfântului Proroc lie se face la 20 iulie. 


154 


m. Ip 


nei lui pentru Dumnezeu s-a manifestat prin apariţia focului văzut: 
cu puterea rugăciunii, de multe ori a coborât foc din cer (III Regi 
18, 37-38; IV Regi 1, 10-12) și a fost ridicat de viu la cer, într-o căruță 
de foc (IV Regi 2, 11). Iconografia ortodoxă scoate în evidenţă cu 
deosebire această legătură a Sfântului Ilie cu focul. De exemplu, o 
icoană foarte larg răspândită este aceea a ridicării lui la cer într-o 
căruţă de foc trasă de cai de foc mânați de un înger. Legătura cu 
focul este subliniată și în icoanele bust, de exemplu în remarcabila 
icoană de la Novgorod, din secolul al XIV lea, de la Galeria Tretia- 
kov din Moscova, în care puternicul foc lăuntric din ochii săi este 
evidenţiat prin fondul roșu-învăpăiat al icoanei. 

Icoana noastră îl reprezintă pe sfântul Vechiului Testament ca pe 
unul dintre aceia „de care lumea nu era vrednică“, care „au rătăcit 
în pustii și în munți și în peșteri și în crăpăturile pământului“ (Evr. 
11, 38). Figura puternică a profetului, capul lui acoperit de păr as- 
pru, răvășit, fața bărbătească cu sprâncene înalte emană o putere 
de neînvins. În mâna stângă poartă semnul obișnuit al unui proroc, 
un sul. Cu încredere liniștită primește și contemplă venirea corbu- 
lui, care îi aduce daruri cerești și întinde mâna ca să le primească. 
Scena revelează întreaga semnificație a acestui moment, aparent 
incidental, din viața prorocului, când, ca răspuns la arzătoarea lui 
dragoste de Dumnezeu, voința divină schimbă ordinea naturală a 
lucrurilor. Sfântul Vasile cel Mare oferă momentului următoarea 
interpretare: „Sălașul Sfântului Ilie a fost Muntele Carmel, un mun- 
te înalt, nelocuit. Pustia l-a primit pe sihastru; dar sufletul însemna 
totul pentru acest drept, iar hrana pentru călătoria vieţii lui era 
nădejdea în Dumnezeu. În ciuda acestui mod de viaţă, nu a murit 
de foame; dimpotrivă, cele mai lacome păsări de pradă i-au adus 
hrană. Acelea al căror obicei era să fure hrana altora s-au făcut slu- 
jitori la masa lui. La porunca Domnului și-au schimbat firea și s-au 
făcut păzitori credincioși ai pâinii și ai cărnii.“1 Acest moment al 
slujirii profetului a anticipat revelaţia, dată lui mai târziu pe Mun- 
tele Horeb, a arătării lui Dumnezeu în lume: „lată Domnul va tre- 
ce; și înaintea Lui va fi vijelie năprasnică ce va despica munții și va 
sfărâma stâncile, dar Domnul nu va fi în vijelie. După vijelie va fi 
cutremur, dar Domnul nu va fi în cutremur; după cutremur va fi 


1 Cuvântul 8, PG. 31, col. 317 D-320 A. 

foc, dar nici în foc nu va fi Domnul. lar după foc va fi adiere de 
vânt lin și acolo va fi Domnul“ (III Regi 19, 11-12). Această profeție, 
reprezentând prefigurarea Împărăției lui Dumnezeu, se citește în 
ziua revelației Împărăției descoperite de Domnul prin Schimbarea 
Lui la Faţă pe Muntele Tabor (vezi analiza icoanei Schimbării la 
Faţă, p. 226). Icoana înfățișându-l pe Sfântul Proroc Ilie hrănit de 
corbi, arătând schimbate, prin voia lui Dumnezeu, chiar legile na- 
turii, este ea însăși o prefigurare a venirii întru putere a Împărăției. 
Evident, popularitatea ei se datorează tocmai acestei semnificații. 

Figura prorocului, întrucâtva supradimensionată în raport cu 
proporția icoanei, postura lui calmă și mișcarea sunt, ca să spunem 
așa, expresia exterioară a puterii duhului său. Detaliile, realizate cu 
mare sensibilitate și îndemânare artistică, dau un echilibru rafinat 
compoziției acestei icoane frumoase (Pl. 54). 


ICOANE COLECTIVE 


Icoanele colective, în care sunt grupaţi mai mulți sfinți, sunt 
reprezentări în special ale Menologului. Ele reunesc, în câteva re- 
gistre, sfinți și praznice ale anului liturgic, în ordine calendaristică. 
Tipul icoanelor menologice a fost creat în Bizanţ, cam în timpul îm- 
păratului Vasile al II-lea (963-1025). 


Icoana noastră (rusească, secolul al XVI-lea) se aseamănă îndea- . 


proape tipului Menologului (Pl. 55). Se compune din patru registre, 
dintre care primul conține patru Mari Sărbători, în timp ce celelalte 
trei reunesc diverși sfinți înfățișați stând în picioare. Cu toate aces- 
tea, principiul după care au fost reunite în icoană imaginile prazni- 
celor și ale sfinților nu este cel al Menologului. Sărbătorile din pri- 
mul registru nu aparțin unei singure luni: se pot vedea acolo Buna 
Vestire (25 martie), Nașterea lui Hristos (25 decembrie), Pogorârea 
la iad (Paștele) și Zămislirea Sfintei Ana (9 decembrie). În celelalte 
trei registre se regăsesc, unul lângă altul, sfinți prăznuiţi în diferite 
perioade ale anului. Astfel, în cel de-al doilea, îl vedem pe Arhan- 
ghelul Mihail (8 noiembrie) alături de Sfinţii Boris și Gleb (24 au- 

gust), urmați de Sfinţii Constantin și Elena (21 mai). În al treilea re- 
gistru, Sfântul Simeon Stâlpnicul (1 septembrie) stă alături de Drep- 
tul Simeon și de Sfânta Ana (3 februarie): aici, fără îndoială, iconarul 
s-a orientat după similaritatea numelor. În sfârșit, printre sfinţii ul- 
timului registru se află Sfânta Maria Egipteanca (1 aprilie) și Sfân- 
tul Nicolae (6 decembrie și 9 mai). Nu este nici o icoană a princi- 
palilor sfinți de peste an: dacă ar fi fost așa, nu am putea înţelege de 
ce Zămislirea Sfintei Ana figurează aici, printre cele trei mari sărbă- 
tori. Prin urmare, alegerea sărbătorilor și a sfinților s-a făcut după 
alte rațiuni, după dorința celui care a comandat icoana. Cu toată 
probabilitatea, aceasta este o icoană de familie, în care diferitele săr- 
bători și sfinți corespund unei evlavii personale. 


MARILE SĂRBĂTORI 


Vom analiza acum, pe scurt, câteva icoane ale Marilor Sărbători. 
Acestea sunt, în primul rând, icoanele celei mai mari sărbători — 
Paștele (Pogorârea la iad și Mironosiţele la Mormânt) și icoanele 
celor douăsprezece sărbători principale, șase ale Domnului, patru 
ale Maicii Domnului (vezi analiza iconostasului, pp. 93-97), Pogorâ- 
rea Sfântului Duh și Înălţarea Sfintei Cruci. Pe lângă acestea, prin- 
tre icoanele Marilor Sărbători am așezat și icoane ale altor sărbători, 
mai puţin importante, cum sunt: Învierea lui Lazăr, Acoperământul 
Maicii Domnului, Înjumătăţirea Praznicului și două icoane ale Răs- 
tignirii — una pictată și una sculptată (o Cruce). Icoanele sărbători- 
lor, aranjate în ordinea succesiunii lor de-a lungul anului bisericesc, 
sunt: Nașterea Sfintei Fecioare, Înălţarea Sfintei Cruci, Acoperă- 
mântul Maicii Domnului, Intrarea Maicii Domnului în Biserică, 
Nașterea Domnului, Botezul Domnului, Întâmpinarea Domnului, 
Buna Vestire, Învierea lui Lazăr, Intrarea în Ierusalim, Răstignirea, 
Pogorârea la iad, Mironosiţele la Mormânt, Înjumătăţirea Praznicu- 
lui, Înălţarea, Cincizecimea, Sfânta Treime, Pogorârea Sfântului 
Duh, Schimbarea la Faţă, Adormirea Maicii Domnului. 

În alegerea icoanelor comentate aici, fie că sunt icoane ale praz- 
nicelor, fie ale Domnului, ale Sfintei Fecioare sau ale sfinţilor, ne-am 
orientat nu atât după calitatea lor artistică, cât după ortodoxia re- 
prezentărilor lor. Cu alte cuvinte, icoanele reproduse aici nu au nici 
o urmă de deformare dogmatică, nici un împrumut din arta apusea- 
nă și transmit învățătura nealterată a Bisericii Ortodoxe, fără a în- 
călca câtuși de puțin canonul iconografic. 


NAȘTEREA MAICII DOMNULUI 


„Nașterea ta, de Dumnezeu Născătoare Fecioară, bucurie a ves- 
tit la toată lumea; că din tine a răsărit Soarele dreptății, Hristos 
Dumnezeul nostru“... (Vecernie, Stihiră, glas 4). În ziua Nașterii 
Maicii Domnului (8 septembrie), Biserica sărbătorește cea mai sfân- 
tă naștere a unei fiinţe omenești, al cărei „rod preacurat“ a fost ales 
și sfințit din momentul zămislirii (Zămislirea Sfintei Ana, sărbă- 
torită pe 9 decembrie). În timp ce Zămislirea și Nașterea Sfântului 
Ioan Botezătorul, tot sărbători ale Bisericii, sunt relatate pe larg în 
Sfânta Evanghelie, aceasta nu ne spune nimic despre nașterea Mai- 
cii Domnului. Dar izvoarele apocrife, dimpotrivă, dau amănunte 
substanţiale despre originile și copilăria Sfintei Fecioare. Mai ales 
Protoevanghelia lui Iacob, de origine iudeo-creștină, o lucrare com- 
pozită, în care fragmentul referitor la Fecioara Maria datează din 
130-140. Vechimea considerabilă a acestei surse permite acceptarea 
veridicității anumitor detalii despre familia Maicii Domnului: nu- 
mele părinților ei, loachim și Ana, descendența lui Ioachim din Da- 
vid etc. Modificările ulterioare ale istorisirii primare ale Protoevan- 
gheliei lui Iacob, ca și alte apocrife de dată mai recentă, au acumu- 
lat noi detalii, dând naștere unor tradiţii discordante. De asemenea, 
anumiţi scriitori dau Nazaretul, patria lui loachim!, ca loc de naș- 
tere a Sfintei Fecioare, alţii Betleemul, locul nașterii Sfintei Ana?, iar 


! Călugărul Epifanie, Predică la viața Maicii Domnului, P.G. 120, col. 189. 


2 Sfântul loan Hrisostom, Omilie la Nașterea Domnului (Anno 396), PG. 49, col. 
354; Sfântul Chiril al Alexandriei, Tâlcuire la profetul Miheia, V, PG. 71, col. 713. 

alții, lerusalimul!. Tradiţia Bisericii a reținut numai data, pentru a 
scoate în relief adevărul scripturistic și dogmatic: descendența din 
neamul lui David și nașterea sfântă a Fecioarei, aleasă să dăruiască 
fire omenească Cuvântului lui Dumnezeu. Sărbătoarea Nașterii 
Sfintei Fecioare trebuie să fie foarte veche: se știe că Iustinian a ri- 
dicat la Constantinopol o biserică închinată Sfintei Ana2. 

Ca și Nașterea Sfântului loan Botezătorul, Nașterea Maicii Dom- 
nului, făgăduită de un înger după ce părinții fuseseră multă vreme 
sterpi, își află corespondențe vechi-testamentare, considerate, de 
obicei, prefigurări ale Învierii3. Dar Nașterea Maicii Domnului este 
mai mult decât o preînchipuire; pentru că persoana Sfintei Ana — 
femeie izbăvită de sterpiciunea ei pentru a aduce pe lume o Fecioa- 
ră care va da naștere Dumnezeului întrupat — simbolizează firea 
noastră care încetează să mai fie stearpă, pentru a da roadele haru- 
lui (Vecernie, Stihiră, glas 6). Nașterea minunată a Sfintei Fecioare 
nu se datorează unei acţiuni arbitrare a lui Dumnezeu, care între- 
rupe continuitatea istorică: este o etapă a Proniei veghind asupra 
lumii, pregătind cu ardoare Întruparea Cuvântului, etapă ce prece- 
dă ultimul act decisiv — Buna Vestire, când Fecioara aleasă va con- 
simți să fie „cămara împărătească, întru care taina cea preamărită a 
unirii celei negrăite a firilor ce s-au adunat împreună întru Hristos 
desăvârșit s-a lucrat“. „Taina ce preînchipuie o taină și mai adân- 
că“: „astăzi ușile cele sterpe se deschid și dumnezeiasca ușă cea fe- 
ciorească merge înainte“ pentru ca „Hristos să intre în lume“ (Ve- 
cernie, Stihiră, glas 8). Dacă „numele Maicii Domnului (Geor5kog) 
conţine întreaga istorie a iconomiei dumnezeiești în lume“4, stră- 
moșul Fecioarei — această „Floare a lui lesei“ — s-ar putea numi 
„David, Părintele lui Dumnezeu“, (feordrop), iar numele de „pPă- 
rinți ai lui Dumnezeu“ (Georardpeg) (Vecernie, Stihiră, glas 6) ar 
aparține, în primul rând, Sfinţilor loachim și Ana. Adam și Eva, pă- 
rinții omenirii căzute, s-ar bucura atunci văzându-și urmașii dând 


1 Sfântul Sofronie, Odele anacreontice, XX, PG. 87, col. 3821. 

2 Procopius, De aedificiis, |. 3; Bonn, ediţia, III, p. 185. 

3 Mai ales nașterea lui Isaac din Sarra cea stearpă a fost adesea interpre- 
tată astfel. 

+ Sfântul loan Damaschin, Credința ortodoxă, UI, 12, PG. 94, col. 1029-32. 

naștere „Maicii Vieţii“, „Izvorul nestricăciunii“ (Vecernie, Stihiră, 
glas 1 și 8). 

Iconografia Nașterii Maicii Domnului ne-o înfățișează pe Sfânta 
Ana pe jumătate întinsă în pat, înconjurată de slugi gata să scalde 
pruncul nou-născut. Sfânta Fecioară apare, de regulă, înfășată în 
scutece, în brațele unei moașe așezate pe un scăunel, lângă vasul 
plin cu apă. Poziţia și atitudinea Sfântului loachim permit mai mul- 
te variante: uneori, apare stând în picioare, alteori, ca în icoana noas- 
tră, așezat și conversând cu Sfânta Ana. În mozaicul mănăstirii din 
Daphni (secolul al XI-lea), Sfântul Ioachim nu este reprezentat. 

Icoana prezentată aici (Pl. 13) a fost pictată la Paris, în jurul anu- 
lui 1948, de către un iconograf iconar rus. Figurile alungite ale Sfin- 
ţilor Ioachim și Ana, așezate faţă în față, subliniază caracterul lor 
maiestuos, de „theopatores“. Sfânta Ana privește în jos, către Fiica 
ei, pe care o moașă așezată pe scaun o ţine în brațe. Moașa și ceilalți 
trei slujitori, de dimensiuni mici, joacă rolul unor personaje secun- 
dare: atenţia se fixează asupra dumnezeieștilor Părinţi și asupra 
Copilei lor, care tocmai s-a născut. 


ÎNĂLȚAREA SFINTEI CRUCI 


Pe lângă Vinerea Mare (vezi icoana Răstignirii), tema Crucii se 
repetă constant în slujbele ciclului săptămânal, în fiecare miercuri 
și vineri ale anului liturgic. Mai mult, Răsăritul ortodox a închinat 
Crucii Domnului trei sărbători deosebite: Închinarea Sfintei Cruci 
(rpookyvnoic, a treia duminică din Postul Mare), Scoaterea Sfintei 
Cruci (77060605, 1 august) și Înălţarea Sfintei Cruci (Dpywouc), sărbă- 
torită pe 14 septembrie, atât în Apus, cât și în Răsărit. 

Sărbătoarea Înălţării Sfintei Cruci își are originea în Palestina. 
Instituită pentru a comemora sfinţirea Bisericii Învierii ridicate de 
împăratul Constantin la Ierusalim, „sărbătoarea sfințirii“ (ră ey- 
Kalv.a) a fost curând asociată cu comemorarea aflării adevăratei 
Cruci. Eusebiu, descriind comemorarea sfințirii care a avut loc în 
anul 335, nu pomenește nimic despre aflarea Sfintei Cruci. Dar Sfân- 

tul Chiril al lerusalimului, în anul 347, spune următorul lucru: 
„Lumea întreagă este deja plină de fragmente din Lemnul Crucii.“1 
Prin urmare, Crucea trebuie să fi fost descoperită la scurt timp 
după sfințire, în jurul anului 340. Legenda de la Edessa a căutat să 
atribuie descoperirea Crucii soției împăratului Claudius, Protini- 
cia, în timpul domniei lui Tiberius. Dar relatarea cea mai veridică a 
aflării Sfintei Cruci de către Sfânta Elena, mama împăratului Con- 
stantin, a fost universal acceptată către sfârșitul secolului al IV-lea. 
Astfel, Sfântul loan Hrisostom? vorbește, în anul 395, despre cele 
trei cruci descoperite de împărăteasa Elena sub movila Golgotei: a 
lui Hristos a fost identificată pentru că se afla în mijloc și avea in- 
scripţia. Pe la începutul secolului al V-lea, alți scriitori3 vorbesc de- 
spre minunile datorită cărora Sfânta Elena și Sfântul Macarie, epis- 
copul Ierusalimului, au recunoscut adevărata Cruce. Aetheria, 
povestind călătoria ei la Ierusalim (în jurul anului 400), spune că 
sărbătoarea sfințirii a fost celebrată cu mare solemnitate, „pentru 
că s-a aflat în acea zi Crucea Domnului €. 

Sărbătoarea Sfintei Cruci a eclipsat curând, aproape în întregime, 
hramul bisericii. În secolul al VI-lea, călugărul Alexandru vorbește 
despre celebrarea anuală, pe 14 septembrie, a hramului și a Înălţării 
Cinstitei Cruci — %pwotg ToY riulov Oraupov5. Menologul Vasilian 
(ms. de la sfârșitul secolului al X-lea) consemnează faptul că a doua 
zi după hram, în anul 335, oamenii au fost pentru prima oară lăsaţi 
să contemple lemnul sfânt: episcopul, stând în picioare pe un loc 
înalt, a înălțat Crucea în strigătele credincioșilor, „Kirie eleison“. 
Aceasta este imaginea ceremoniei Înălţării (%%powog), așa cum s-a 
sărbătorit la Ierusalim de când s-a aflat Sfânta Cruce. În ziua de 14 
septembrie 614, acest ritual s-a desfășurat pentru prima oară la 
Constantinopol6. Recucerită de la perși de către împăratul Heraclie 
al III-lea, Sfânta Cruce a fost primită triumfal în capitala Imperiului, 


1 Catehism, LV, 10, P.G. 33, col. 469. 

2 Despre Sfântul Ioan, Omilia 85, |, P.G. 59, col. 461. 

3 Rufinus, Hist. Eccl. 1, 8; P. L. 21, col. 476-477; Paulinus de Nola, Epistola 
XXĂXII, 5; P. L. 61, col. 328-329. 

+ Itinerarium Aetheriae, 48-49, „Sources chrâtiennes“, Paris, 1948, pp. 262-266. 

5 Despre aflarea Sfintei Cruci, P.G. 87, col. 4072 A. 

6 Chronicon pascale, P.G. 92, col. 988. 

în anul 628. Avea să fie adusă acolo, în sfârșit, în anul 633: Patriarhul 
Serghie a purtat-o în procesiune de la Vlaherne la Sfânta Sofia, unde 
ceremonia Înălţării s-a celebrat cu mare fast1. De la Constantinopol, 
sărbătoarea s-a răspândit în alte centre ale oikouu&vn creștine. La 
Roma, avea să se celebreze în timpul papei Serghie (687-701). 

Sărbătoarea Înălţării este o mărturie a cinstirii Sfintei Cruci a lui 
Hristos de către întreaga lume care mărturisește că „ce este nebun 
al lui Dumnezeu mai înţelept decât oamenii este; și ce este slab al 
lui Dumnezeu mai tare decât oamenii este“ (1 Cor. 1, 25). „Văzând 
Crucea înălțată de mâinile episcopului“, Biserica slăvește arma lui 
Hristos prin care ,,... s-a dezlegat blestemul și a odrăslit nestricăciu- 
nea, iar noi, pământenii, ne-am îndumnezeit și diavolul cu totul s-a 
surpat“ (Vecernie, Stihiră, glas 5). Dar în același timp cu lucrarea de 
mântuire, Biserica sărbătorește și „biruinţa de neînfrânt“ a Crucii 
asupra puterilor lumii ostile creștinismului. De fapt, pentru creștini 
nu există alt mod de a birui decât prin Crucea Domnului, singurul 
sprijin sigur din istoria lumii — „sprijinitoarea lumii“ (Vecernie, Sti- 
hiri, glas 2 și glas 4). Imperiul care dorește să fie creștin trebuie să se 
închine Crucii: Crucea a fost cea care l-a ajutat pe împăratul Con- 
stantin să învingă; și tot Crucea a risipit puterea „barbarilor“ (Utre- 
nie, glas 8) și a susținut sceptrele împăraților creștini. Prezenţa 
acestor elemente „constantiniene“ dă sărbătorii o notă politică: po- 
porul ortodox și basileul lui, capul civilizaţiei creștine, triumfă asu- 
pra dușmanilor prin puterea de neînvins a Crucii. Dar, pe lângă 
acest aspect contingent, care aparţine Bizanțului, Înălţarea univer- 
sală (rrayk6ouuog) a cinstitei și de viaţă dătătoarei Cruci are un as- 
pect permanent și esenţial: acela al unei sfinţiri cosmice prin pute- 
rea dumnezeiască manifestată în Cruce (vezi Condac, glas 4). Dacă 
Hristos este Noul Adam, Crucea Lui este Noul Pom al Vieţii, re- 
dând lumii căzute nestricăciunea Raiului. Înălțată deasupra pă- 
mântului, Crucea, care îmbrățișează cerul întreg cu cele două bra- 
țe ale sale, alungă demonii și revarsă harul în cele patru colţuri ale 
lumii (vezi Utrenie, Stihiră, glas 8; Canon, glas 6). 

În iconografie se întâlnește reprezentarea Înălţării Crucii asocia- 
tă cu Aflarea ei. Atunci episcopul este văzut înălțând Crucea, în 
partea de sus a icoanei, în timp ce mai jos Sfânta Elena stă lângă o 


! Nichifor al Constantinopolului, Historia syntomos, P.G. 100, col. 913 A. 

cavernă, la poalele Golgotei, în fața celor trei cruci pe care tocmai 
le-a descoperit. Dar, în general, subiectul se limitează la Înălţarea 
propriu-zisă. Cea mai simplă compoziţie ni-l arată pe episcop 
(Sfântul Macarie al lerusalimului) stând în picioare pe un loc înalt, 
ţinând o cruce mare cu amândouă mâinile: adevărata cruce a Dom- 
nului, pe care le-o arată oamenilor. Episcopul este sprijinit, de am- 
bele părţi, de diaconi. În general, se pot vedea alături de el Sfinţii 
Constantin și Elena. Uneori, împăratul și mama lui stau împreună 
în dreapta episcopului, în vreme ce în stânga se petrece o minune 
(vindecarea unui bolnav sau învierea unui mort) săvârșită prin 
puterea Crucii (Pl. 14 și 15). 

Fundalul arhitectural din spatele episcopului care ridică Crucea 
trebuie să reprezinte basilica Învierii construită de Constantin: este 
pomenirea vechiului „hram al sfințirii“, păstrată în iconografie. 


ACOPERĂMÂNTUL MAICII DOMNULUI 
(POKROV) 


Sărbătoarea Acoperământului (în limba rusă „Pokrov“, care în- 
seamnă și văl, și protecție), celebrată la 1 octombrie, a fost instituită 
pentru a comemora apariția Maicii Domnului la Constantinopol, în 
secolul al X-lea. Această sărbătoare este aproape necunoscută în 
Răsărit. Pe de altă parte, Biserica rusă a celebrat întotdeauna Aco- 
perământul Maicii Domnului cu solemnitate deosebită. Mai multe 
biserici din Rusia sunt închinate „Pokrov“-ului. 

Relatarea apariției Maicii Domnului se găsește în Viaţa Sfântu- 
lui Andrei, „cel nebun după Hristos“ (+956)1. Arătarea Maicii Dom- 
nului s-a petrecut la Vlaherne, unde se păstrează veșmântul, aco- 
perământul și o parte din brâul Sfintei Fecioare. În timpul slujbei 
de priveghere, pe la ora patru dimineaţa, Sfântul Andrei și uce- 
nicul său, Epifanie, au văzut o Femeie plină de slavă venind spre 


! Bolland., AASS., Maii, VI, 4-11, PG. 111, col. 627-888. Relatarea apariţiei: 


col. 848-849. 

amvon, însoțită de Sfântul loan Botezătorul, de Sfântul loan Evan- 
ghelistul și de alți sfinți. Când a ajuns în mijlocul bisericii, Maica 
Domnului a îngenuncheat și a rămas multă vreme în rugăciune, cu 
faţa scăldată în lacrimi. După ce s-a rugat încă o dată în fața alta- 
rului, și-a scos acoperământul strălucitor cu care era înfășurată și, 
ținându-l deasupra capului, l-a întins deasupra tuturor celor pre- 
zenţi în biserică. Numai Sfântul Andrei și Epifanie au putut să 
vadă arătarea Maicii Domnului și a acoperământului ei, care stră- 
lucea ca slava lui Dumnezeu, dar cei prezenţi au simţit harul aco- 
perământului. Această ocrotire nevăzută a Maicii Domnului mij- 
locind la Fiul ei pentru întreaga lume, ocrotire pe care Sfântul An- 
drei a putut-o contempla sub forma unui văl care îi acoperea pe 
credincioși, constituie ideea centrală a sărbătorii de la 1 octombrie: 
„Fecioara, astăzi, înainte stă în Biserică și, cu cetele sfinţilor, nevă- 
zut-se roagă lui Dumnezeu. Îngerii cu ierarhii se închină, și apos- 
tolii cu prorocii dănțuiesc; căci Maica Domnului mijlocește pentru 
noi înaintea Dumnezeului veșnic.“ (Utrenie, Stihiră, glas 8; Con- 
dac, glas 3; Utrenie, glas 6.) 

În icoana noastră (PI. 56), Maica Domnului se vede stând în pi- 
cioare pe un nor mic, plutind în aer pe deasupra mulțimii de cre- 
dincioși. Îmbrăcată în maforionul ei tradițional, stă cu amândouă 
mâinile întinse într-un gest de rugăciune, care exprimă aici rugă- 
ciunea de mijlocire. Doi îngeri ţin de câte un capăt vălul mare, care 
se înalță ca o boltă deasupra Maicii Domnului. În alte icoane se mai 
poate vedea un văl așezat peste braţele întinse ale Sfintei Fecioare 
în rugăciune. Uneori (în reprezentările ulterioare), acest văl este 
substituit, ca rezultat al unei confuzii, cu un omofor episcopal. Pro- 
cesiunea sfinților, care o înconjoară pe Împărăteasa cerurilor în vre- 
mea arătării ei, este reprezentată de două grupuri de apostoli și de 
proroci, cu Sfântul loan Botezătorul (în dreapta). Pe sul stă scris: 
„Pocăiţi-vă, că s-a apropiat Împărăţia lui Dumnezeu.“ 

În planul apropiat, pe un amvon semicircular din mijlocul bise- 
ricii, un tânăr cu aureolă, îmbrăcat într-un stihar diaconesc, ţine în 
mâna stângă un sul cu textul Condacului de la Crăciun în cinstea 
Maicii Domnului, în timp ce, cu un gest al mâinii drepte, pare să 
dirijeze un cor. Este Sfântul Roman Melodul, vestitul imnograf care 
a trăit în secolul al VI-lea. Acest anacronism este ușor de înţeles: 

pomenirea Sfântului Roman, la 1 octombrie, coincide cu sărbătoa- 
rea Acoperământului Maicii Domnului. Viaţa Sfântului Roman ne 
povestește că acest cântăreț, disprețuit de ceilalți, a primit de la 
Maica Domnului, o dată cu Condacul de Crăciun, minunatul dar al 
imnografiei. Noua cântare a lui Roman, care i-a impresionat pe pa- 
triarh și pe împărat, trebuie să-i fi adus numirea lui în rangul de 
dirijor de strană la Biserica Sfânta Sofia. Vedem, de fapt, în stânga 
amvonului, un diacon în dalmatică cedându-i cu smerenie locul 
Sfântului Roman. Corul de băieți și fete este plasat în spatele semi- 
cercului amvonului. Această scenă din viaţa Sfântului Roman, in- 
trodusă în compoziţia iconografică a Acoperământului, ne poartă 
în afara limitelor istoriei, amestecând persoane din „Viaţa Sfântu- 
lui Roman“ cu cele din „Viaţa Sfântului Andrei cel nebun pentru 
Hristos“. Astfel, Patriarhul și Împăratul, amândoi încununaţi cu 
aureole, nu sunt contemporani cu apariţia de la Vlaherne. Amân- 
doi sunt cu ochii întorși spre Melod, a cărui cântare o admiră. În 
același fel, cei doi călugări cu glugi negre, aflați în spatele patriar- 
hului și împăratului, în colțul din stânga al icoanei, fac parte din 
aceeași scenă. Dar în dreapta amvonului două persoane din planul 
apropiat sunt detașate de mulțimea credincioșilor care îl admiră pe 
Sfântul Roman. Sunt Sfinţii Andrei și Epifanie, martorii arătării 
Maicii Domnului. Sfântul Andrei stă întors către ucenicul lui, ară- 
tându-i apariția cu un gest al mâinii drepte întinse către Maica 
Domnului. „Nebunul pentru Hristos“ este îmbrăcat numai într-o 
mantie, din care se văd jumătate din trupul gol, picioarele și mâi- 
nile slăbite. Epifanie, încununat cu aureolă, ca și învățătorul său, 
poartă o tunică lungă pe sub mantie. 

Fundalul arhitectural reprezintă Biserica din Vlaherne, dar în 
forma unei catedrale rusești cu cinci cupole. 


INTRAREA MAICII DOMNULUI ÎN BISERICĂ 


Intrarea (eioo6oş) Maicii Domnului în Biserică (21 noiembrie) nu 
face parte dintre sărbătorile vechi ale Bisericii. Cu toate acestea, tre- 

buie să fi existat dinainte de sfârșitul secolului al VII-lea, pentru că 
Sfântul Andrei Criteanul a cunoscut-o la Ierusalim la acea vreme. 
Se pare că la Constantinopol a fost introdusă cu un secol mai târ- 
ziu, în timpul Sfântului Patriarh Tarasie. În Apus, a fost adoptată 
de-abia în timpul Papei Grigorie al XI-lea, care a celebrat-o pentru 
prima oară la Avignon, în 1374. 

Ca și sărbătoarea Nașterii Maicii Domnului (vezi mai sus, p. 
158), cea a Intrării ei în Biserică a fost instituită de tradiţia Bisericii, 
care s-a folosit de apocrife ca să sublinieze — de data aceasta în per- 
soana Fecioarei alese, care s-a consacrat slujirii lui Dumnezeu — 
„împlinirea iconomiei Făcătorului“ (Tropar, glas 4). Taina acestei 
sărbători mariale, care se poate compara cu Adormirea Maicii Dom- 
nului, ne poartă tocmai în vistieria Tradiţiei; Biserica rupe tăcerea 
Scripturilor și ne arată căile ascunse ale Proniei, care pregătesc va- 
sul Cuvântului, „pe Maica hotărâtă dinainte de veacuri“ (Vecernie, 
Stihiră, glas 4), „vestită de proroci“ (Condac, glas 4), care intră 
acum în Sfânta Sfintelor ca o „Comoară ascunsă a Slavei lui Dum- 
nezeu“ (Evr. 9, 2-7). 

Tema templului se dezvoltă în Liturghia și în iconografia Intră- 
rii. Este templul reconstruit de Zorobabel, mai puțin măreț decât 
cel al lui Solomon. Tradiţia rabinică ne spune: „Cinci lucruri care se 
aflau în primul templu nu se mai găseau în al doilea. Acestea erau: 
Focul din înălțime, Untdelemnul ungerii, Arca, Duhul Sfânt, Urim 
și Tumim.“! Duhul Sfânt a părăsit Templul, ca să grăiască prin pro- 
feți. Dar EI va da Templului Legii o slavă care nu se compară cu cea 
a vechiului legământ, aducând în Sfânta Sfintelor pe Fecioara care 
Îl va naște pe „Iisus făcut Arhiereu în veac, după rânduiala lui Mel- 
chisedec.“ (Evr. 6, 20). Cel care o întâmpină pe Sfânta Fecioară, pre- 
otul Zaharia, cel care va fi tatăl Înaintemergătorului, reunește în 
persoana sa cele două slujiri — preoțească și profetică. Dacă el o lasă 
pe Fecioara să intre dincolo de catapeteasmă, lucru contrar Legii, 
aceasta o face pentru că vede în ea noua Arcă a legământului, 
„Arca vie“; „Îngerii intrarea celei Preacurate văzând s-au mirat, 
cum Fecioara a intrat în Sfânta Sfintelor“ (Vecernie, Stihiră, glas 4): 


1 Cântarea Cântărilor, Rabba, 8, în H. L. Strack und P. Billerbeck, Kommen- 
tar Zun Neuen Testament ans Talmud und Midrasch, vol. II, p. 133. 

iconomia dumnezeiască a Întrupării rămâne nepătrunsă de „înce- 
pătoriile și stăpâniile cerești“, care vor cunoaște numai prin Biseri- 
că „taina cea din veci ascunsă întru Dumnezeu“ (Efes. 3, 9-10). Este 
pregătirea tainică a umanităţii lui Hristos: în templul din leru- 
salim, Fecioara aleasă se va pregăti să devină mai târziu „Templul 
Trupului Său“, Cel Care va fi dărâmat și în trei zile se va ridica. 
Tema templului din sărbătoarea Intrării Maicii Domnului lasă să se 
întrezărească Biserica — Trup al lui Hristos. Identificarea Maicii Dom- 
nului cu Arca legământului împrumută un sens marial versetului 
Psalmului 131, cântat la Vecernia Adormirii: „Scoală-te, Doamne, în- 
tru odihna Ta, Tu și chivotul sfințirii Tale.“ 

Mulţi, de la Origen încoace, au utilizat simbolismul care asea- 
mănă cele trei părți ale templului cu cele trei etape ale vieţii duhov- 
nicești — purificarea, iluminarea și unirea, care corespund celor trei 
cărți ale lui Solomon - Proverbe, Eclesiastul și Cântarea Cântărilor. 
Curtea templului corespunde vieţii active, în care scopul este 
drddeva (eliberarea de patimi). Vălul „Sfintei“ (a doua parte a tem- 
plului) deschide calea „contemplării naturale“ (vo Beopla) — 
cunoașterea lui Dumnezeu din creaţie. „Sfânta Sfintelor“ cores- 
punde contemplării propriu-zise, care este Beoioyla sau cunoaște- 
rea lui Dumnezeu prin Cuvânt!. Regăsim cele trei părți ale templu- 
lui în iconografia Intrării Maicii Domnului. Astfel, în icoana noas- 
tră (PL. 57), scena se desfășoară în curtea interioară a templului, 
lângă intrarea în „Sfânta“. Preotul Zaharia, îmbrăcat în haine pre- 
oțești, stă în fața ușilor „Sfintei“, pe prima treaptă a scării (cele 
cincisprezece trepte ale templului corespund celor cincisprezece 
„Psalmi ai treptelor“). Mai jos, Sfânta Fecioară, întinzându-și mâi- 
nile către Zaharia, începe să urce treptele care duc spre „Sfânta 
Sfintelor“. O vedem din nou sus, așezată pe cea mai înaltă treaptă, 
lângă ușa „Sfintei Sfintelor“, unde un înger vine să-i slujească. Este 
treapta contemplaţiei: „Cu pâine cerească fiind hrănită, Fecioară, 
cu credinţă în templul Domnului ai născut lumii pe Cuvântul, pâi- 
nea vieţii, căruia ca o Biserică aleasă și cu totul fără de prihană, mai 
înainte ai fost logodită prin Duhul în chip tainic, Mireasă făcân- 
du-te lui Dumnezeu și Tatălui“ (Utrenie, Stihiră, glas 1). Sfânta Fe- 
cioară, reprezentată de două ori în icoană, nu are nimic copilăresc 


1 Origen, Despre Psalmul 117, P.G. 12, col. 1581. 

în înfățișarea ei, în ciuda staturii mici, care trebuie să indice vârsta 
ei crudă (trei ani). Este deja o persoană împlinită: Maica Domnului 
înveșmântată în maforion, așa cum va fi văzută, de exemplu, în 
icoanele Bunei Vestiri. De fapt, Sfântul Grigorie de Nyssa spune 
despre Cântarea Cântărilor că ea corespunde maturității duhovni- 
cești — vârsta vieţii contemplative — „când sufletul intră în locașu- 
rile dumnezeiești“]. 

În spatele Sfintei Fecioare, în mijlocul curții, Sfinţii loachim și 
Ana înaintează către preotul Zaharia, prezentându-i Fiica. Ei sunt 
urmaţi de tinere care, „cu făclii în mâini“ (Vecernie, Stihiră, glas 1), 
o însoțesc pe Fecioara consacrată lui Dumnezeu. Spre deosebire de 
Sfânta Ana și de Maica Domnului, fecioarele templului au capul 
descoperit?. Fundalul este zugrăvit cu zidirile templului. 

Aceasta este o icoană rusească din secolul al XVII-lea. 


NAȘTEREA LUI HRISTOS 


Iconografia clasică a Nașterii lui Hristos, pe care o vedem în 
icoana reprodusă aici (Pl. 58), își are prototipul în ampullele seco- 
lelor al V-lea și al VI-lea, în care pelerinii obișnuiau să aducă din 
Țara Sfântă ulei din candelele care ardeau la locurile sfinte3. 

Partea descriptivă a icoanei corespunde Condacului sărbătorii: 
„Fecioara astăzi pe Cel mai presus de ființă naște și pământul 
peștera Celui neapropiat aduce. Îngerii cu păstorii slavoslovesc și 


1 Comentariu la Cântarea Cântărilor, P.G. 44, col. 768A și 772A. 

2 Conform unui manual de iconografie publicat la Novgorod în secolul al 
XVI-lea, șapte fecioare trebuie să meargă în faţa Sfinţilor loachim și Ana, iar 
celelalte în urma lor. 

3 Aceste vase poartă imagini ale evenimentelor evanghelice care s-au pe- 
trecut în localitățile unde au fost confecționate. Eusebiu de Cezareea relatea- 
ză, în Istoria bisericească, faptul că pe locul Nașterii Domnului Sfântul Con- 
stantin a construit o biserică a cărei criptă era chiar peștera Betleemului. 
După opinia arheologilor, acolo a fost reprezentată, cu toată exactitatea isto- 
rică posibilă, scena Nașterii lui Hristos reprodusă pe o ampulla. Această sce- 
nă stă la baza iconografiei sărbătorii. 

magii cu steaua călătoresc; că pentru noi S-a născut Prunc tânăr, 
Dumnezeu Cel mai nainte de veci.“ Alte două scene, izvorâte din 
Tradiţie, apar în colțurile de jos. 

În conţinut, icoana Nașterii lui Hristos are două aspecte funda- 
mentale: în primul rând, dezvăluie însăși esența evenimentului, 
faptul incontestabil al Întrupării lui Dumnezeu; ne pune în faţa unei 
mărturii văzute a dogmei fundamentale a credinţei creștine, subli- 
niind, prin detalii, atât dumnezeirea, cât și natura umană a Cuvân- 
tului Care S-a făcut trup. În al doilea rând, icoana Nașterii sugerea- 
ză efectul acestui eveniment în viața naturală a lumii, oferă, ca să 
spunem așa, o perspectivă a tuturor consecinţelor ei. Pentru că, 
după cum spune Sfântul Grigorie Teologul, Nașterea lui Hristos 
„nu este o sărbătoare a creaţiei, ci o sărbătoare a re-creării lumii“!, a 
unei reînnoiri, care sfințește întreaga lume. (Veniens mundum conse- 
crare — „El a venit să sfinţească lumea“ —, afirmă „Martyrologium 
Romanum.) Prin Întruparea lui Dumnezeu, întreaga creație dobân- 
dește un nou sens, legat de scopul final al existenţei ei — transfigu- 
rarea ei ultimă. Așadar, toată creaţia ia parte la eveniment, iar în ju- 
rul Pruncului nou-născut vedem reprezentanţi ai întregii lumi cre- 
ate, fiecare aducându-și prinosul lui sau, cum spune Biserica, fiecare 
mulțumind în felul său. „Ce vom aduce ie, Hristoase ? Că Te-ai 
arătat ca un om pe pământ, pentru noi. Toată făptura cea zidită de 
Tine mulţumire Îţi aduce; îngerii cântarea, cerurile steaua, magii da- 
rurile, păstorii minunea, pământul peștera, pustiul ieslea, iar noi pe 
Maica Fecioară“ (Stihiră la Vecernia Nașterii Domnului). La acestea, 
icoana adaugă daruri din lumea animală și vegetală. 

Atât din punctul de vedere al sensului, cât și al compoziţiei, cen- 
trul de greutate al icoanei, la care se raportează într-un fel sau altul 

toate detaliile, este reprezentat de Pruncul înfășat, culcat în iesle, 
având peștera întunecată în care S-a născut ca fundal. Într-o omi- 
lie atribuită Sfântului Grigorie de Nyssa, găsim o comparaţie între 


1 Sfântul Grigorie Teologul, Cuvântul 38, P.G. 36, col. 316B. 

2 Evangheliile nu spun nimic despre peșteră: o.cunoaștem din Tradiţie. 

Cele mai vechi mărturii scrise despre ea datează din secolul al II-lea: Sfân- 
tul Iustin Filozoful, în dialogul său cu Trifon (în jurul anilor 155-160), citând 
din Evanghelia după Matei, adaugă: „pentru că Iosif n-a putut găsi nici un 
adăpost în sat, s-a așezat într-o peșteră, nu departe de Betleem.“ 

Nașterea lui Hristos într-o peșteră și lumina duhovnicească strălu- 
cind în umbra morții care cuprinde omenirea. Gura neagră a peș- 
terii din icoană este, în înțelesul ei simbolic, tocmai această lume 
copleșită de păcat prin căderea omului, în care strălucește „Soare- 
le dreptății“. 

Evanghelia după Luca (2, 7) vorbește de iesle și de scutece: „și 
L-a înfășat și L-a culcat în iesle“; mai departe le pomenește ca pe un 
semn distinctiv descoperit de înger, prin care păstorii aveau să-L re- 
cunoască în Prunc pe Mântuitorul lor: „Și acesta va fi vouă semn: 
afla-veți un Prunc înfășat, culcat în iesle“ (Lc. 2, 12). Stihira ne spu- 
ne că peștera a fost darul pustiei pentru Pruncul dumnezeiesc. Sem- 
nificația acestui dar se descoperă în cuvintele Sfântului Grigorie 
Teologul, care scrie: „Plecaţi-vă în faţa ieslelor prin care voi, cei lip- 
siți, ați fost crescuți de Cuvântul” (adică aţi crescut, hrăniţi cu pâi- 
nea Euharistiei)!. Pustia (în cazul acesta, un loc gol, nelocuit), care 
i-a oferit adăpost Mântuitorului, pe Care, de la naștere, lumea nu 
L-a primit, a fost împlinirea prefigurării Vechiului Testament — pustia 
în care s-a dat simbolul Euharistiei — mana. Cel Care a dat mana -— 
pâinea din cer — poporului evreu, El Însuși S-a făcut pâinea Euha- 
ristiei — Mielul, așezat pe altar, al cărui simbol este ieslea, dăruită de 
pustie, a Noului Testament, ca ofrandă adusă Pruncului. | 

Peștera, ieslea, scutecele sunt indicii ale chenozei Lui Dumne- 
zeu, ale pogorârii Sale, ale desăvârșitei smerenii a Lui, Cel Care, 
nevăzut după fire, se face, pentru om, văzut în trup, se naște într-o 
peșteră, se înfașă în scutece, prefigurându-Și astfel moartea și în- 
groparea, mormântul și giulgiul îngropării. 

În peșteră, aproape de iesle, se află un bou și un asin. Evanghe- 
lia nu-i pomenește. Dar în icoanele Nașterii Domnului ei se află 
aproape de Pruncul dumnezeiesc. Locul lor în mijlocul icoanei 
arată importanţa pe care o dă Biserica acestui detaliu (Pl. 58). Nu 
este altceva decât profeția lui Isaia (1, 3) care conţine cea mai adân- 
că semnificație pedagogică: „Boul își cunoaște stăpânul și asinul 
ieslea Domnului său, dar Israel nu mă cunoaște; poporul Meu nu 
Mă pricepe.“ Prin prezența animalelor, icoana ne amintește profe- 
ţia lui Isaia și ne aduce la cunoașterea și la înțelegerea tainei voin- 
ței dumnezeiești. 


! Sfântul Grigorie Teologul, Cuvântul 38, PG. 36, col. 332A. 

Privind icoana Nașterii lui Hristos, primul lucru care ne atrage 
atenţia este poziția Maicii Domnului și locul pe care îl ocupă. În 
această sărbătoare a facerii din nou a lumii, ea este „înnoirea tutu- 
ror celor născuţi pe pământ“, noua Evă. Așa cum prima Evă a fost 
mama tuturor oamenilor, tot așa, noua Evă a devenit maica între- 
gii omeniri înnoite, îndumnezeite prin Întruparea Fiului lui Dum- 
nezeu. Ea este cel mai înalt dar de recunoștință față de Dumnezeu 
pe care omul, dintre toate făpturile, îl aduce Creatorului. Prin aceas- 
tă ofrandă în persoana Maicii lui Dumnezeu, omenirea căzută își 
dă consimţământul la mântuirea ei prin Întruparea lui Dum- 
nezeu. Icoana Nașterii subliniază grafic acest rol al Maicii Dom- 
nului, singularizând-o printre celelalte figuri prin poziţia ei cen- 
trală și uneori prin mărime. Ea stă întinsă lângă Prunc, dar de obi- 
cei în afara peșterii, pe un pat de felul celor purtate de evrei în 
călătoriile lor. 

Poziţia Maicii Domnului este întotdeauna plină de un adânc în- 
țeles și este strâns legată de problemele dogmatice care s-au pus în 
diferite timpuri și locuri. Schimbările acestei poziții scot în evi- 
denţă, după necesitate, fie natura divină, fie natura umană a Mân- 
tuitorului. Astfel, în unele icoane stă pe jumătate ridicată, lucru 
care arată, în cazul ei, absenţa suferințelor obișnuite și, prin urma- 
re, Nașterea feciorelnică și originea divină a Pruncului (împotriva 
ereziei nestoriene). Dar, în marea majoritate a icoanelor Nașterii lui 
Hristos, Maica Domnului stă întinsă, vădind prin postura ei o mare 
oboseală, care trebuie să amintească celor care se roagă natura 
umană incontestabilă a Pruncului, „ca să nu creadă cineva că Întru- 
parea a fost o nălucire“, după cum spune Nicolae Mesaritis!. 

În jurul grupului central — Pruncul dumnezeiesc și Maica Lui — 
sunt adunate toate detaliile care, așa cum am spus, dau mărturie 
despre Întrupare și despre consecințele ei asupra întregii creații. 

Îngerii împlinesc o îndoită slujire: slavoslovesc și aduc vestea 
cea bună. Într-o icoană, acest lucru se exprimă de obicei prin fap- 
tul că unii se întorc spre cer, dând slavă lui Dumnezeu, alţii se 
apleacă spre oameni, cărora le aduc vestea bună. 


1 A. Heisenberg, Grabeskirche und Apostelkirche, Partea a II-a, Leipzig, 1908, 
p. 47. 

Acești oameni sunt păstorii. Ei sunt înfăţișați ascultând mesajul 
îngerilor; și adesea unul dintre ei cântă din fluier, adăugând astfel 
muzica — arta omenească — la corul îngerilor. | 

De cealaltă parte a peșterii apar magii aduși de stea. Sunt repre- 
zentați călare sau, ca în icoana noastră, venind pe jos, cu daruri. O 
rază lungă a stelei se îndreaptă spre peșteră. Această rază unește 
steaua cu o parte a sferei care trece dincolo de limitele icoanei — re- 
prezentare simbolică a lumii cerești. În felul acesta, icoana sublini- 
ază faptul că steaua nu este numai un fenomen cosmic, ci și un 
mesager de sus, aducând vestea nașterii „Celui de Sus pe pământ“. 
Este acea lumină care, după cuvintele Sfântului Leon cel Mare, a 
fost ascunsă evreilor, dar a strălucit păgânilor. În păstori, primii fii 
ai lui Israel care se închină Pruncului, Biserica vede începutul Bi- 
sericii evreilor; în magi — „începutul neamurilor“ — Biserica neamu- 
rilor păgâne. Pe de o parte, sunt păstorii — oameni simpli, cu care 
lumea cerească comunică direct, în mijlocul vieţii lor zilnice de lu- 
cru, pe de altă parte, sunt magii - oameni învăţaţi, care au de stră- 
bătut o cale lungă, de la cunoașterea a ceea ce este relativ la ceea ce 
este absolut, prin obiectul pe care îl studiază. În închinarea magi- 
lor, Biserica arată că primește și sfințește toată știința omenească ce 
conduce la adevărurile ei, dat fiind că lumina relativă a revelaţiei 
extracreștine îi călăuzește pe cei care îi slujesc la adorarea Luminii 
absolute. Trebuie remarcat că magii au vârste diferite, ceea ce sub- 
liniază faptul că revelaţia este dată oamenilor, indiferent de anii 
sau de experiența lor. 

Într-unul din colțurile de jos ale icoanei, două femei spală Prun- 
cul. Scena se bazează pe tradiţie, care, la rândul ei, ni se transmite 
prin Evangheliile apocrife ale lui pseudo-Matei și pseudo-lacov. 
Cele două femei sunt cele două moașe pe care le-a adus Iosif la 
Maica Domnului. Această scenă din viaţa de toate zilele arată clar 
că Pruncul este și el, la fel ca orice nou-născut, supus cerințelor na- 
turale ale firii omenești. 

Un alt detaliu evidenţiază faptul că Nașterea lui Hristos „biru- 
iește rânduiala firii“ — acesta este Iosif. El nu face parte din grupul 
central al Pruncului și al Maicii Sale; el nu este tatăl și este, în mod 
semnificativ, separat de grup. În faţa lui, sub chipul unui păstor 


172 


bătrân și ghebos, stă diavolul ispitindu-l. În unele icoane apare cu 
coarne mici și coadă scurtă. Prezenţa diavolului și rolul lui de ispi- 
titor capătă un sens deosebit de adânc în relația cu „sărbătoarea 
facerii din nou a lumii“. Aici, pe baza tradiţiei, icoana dezvăluie 
sensul anumitor texte liturgice care vorbesc despre îndoiala lui lo- 
sif și despre tulburarea sufletului său. Această stare se exprimă în 
icoană prin atitudinea lui demoralizată și este scoasă în evidenţă 
prin imaginea gurii negre a peșterii, care servește uneori drept fun- 
dal al figurii sale. Tradiţia, transmisă și prin apocrife, povestește 
cum diavolul l-a ispitit pe Iosif spunându-i că nu este posibilă o 
naștere feciorelnică, pentru că ar contrazice legile naturii. Acest ar- 
gument, luând diferite forme, continuă să apară, iarăși și iarăși, 
de-a lungul întregii istorii a Bisericii. El stă la baza multor erezii. În 
persoana lui Iosif, icoana dezvăluie nu numai drama personală, ci 
și drama întregii omeniri: dificultatea de a accepta ceea ce este 
„dincolo de cuvinte sau de rațiune“ — Întruparea lui Dumnezeu. 

În timp ce în unele icoane Maica Domnului este reprezentată fie 
privind spre Prunc și „păstrând în inima ei“ cuvintele ce s-au spus 
despre EI, fie privind drept în față spre lumea exterioară, în icoana 
noastră, ca în multe alte icoane, ea privește către Iosif ca și cum ar 
exprima, în privire, compătimire pentru starea lui. În felul acesta, 
icoana propovăduiește atitudinea tolerantă și compătimitoare față 
de necredinţa și îndoiala omenească. 


NAȘTEREA LUI HRISTOS 


Icoana reprodusă aici (Pl. 16) constituie un exemplu caracteris- 
tic de icoană complexă, cu multe figuri, din secolul al XVII-lea. Este 
alcătuită din șaisprezece scene, diferite ca timp și loc al acţiunii, 
grupate într-o singură compoziție generală. Pentru că toate aceste 
scene se leagă direct sau indirect de Nașterea: lui Hristos, sunt gru- 
pate în așa fel încât o scenă se suprapune peste alta; acest lucru 
conferă icoanei un caracter de istorie consecutivă, iar, ca întreg, 
constituie o icoană complexă a Nașterii. 

În partea superioară a icoanei, în mijloc, vedem reprezentarea 
obișnuită a Nașterii lui Hristos, cu îngeri care se închină, cu păsto- 
rii (imediat sub iesle) și cu Iosif ispitit de diavol (sub scena scăldării 
Pruncului). În colţul din stânga sunt magii venind călare ca să se 
închine Mântuitorului, călăuziţi de un înger cu steaua în mâinil. 
Dedesubt, într-un fel de pavilion, Maica Domnului stă pe un tron 
de aur, cu Pruncul în poală, Căruia magii îi aduc daruri. În partea 
cealaltă a icoanei, în dreapta ieslei Mântuitorului, un înger apare 
magilor în vis, avertizându-i să nu se întoarcă la Irod (Mt. 2, 12). 
Deasupra acestei scene sunt magii plecând pe altă cale. Sub închi- 
narea magilor, vedem un înger care îi apare lui Iosif, poruncindu-i 
să fugă î în Egipt (Mt. 2, 13). În partea opusă este fuga în Egipt a 
Maicii Domnului cu Pruncul și cu Iosif împreună cu fiul său, vii- 
torul Apostol și primul episcop al Ierusalimului, lacob. Această 
scenă are ca fundal un templu egiptean cu un idol căzând de pe zi- 
dul lui, înfățișând astfel profeția lui Isaia: „lată, Domnul |.. .] ajun- 
ge în Egipt. Idolii Egiptului tremură înaintea feţei Lui“ (Is. 19, 1). 
În colţul din stânga, jos, regele Irod pune întrebări arhiereilor și 
cărturarilor, care țin în mâini cărți cu profeţiile nașterii lui Hristos 
(Mt. 2, 4). Alături, masacrul pruncilor. În centrul scenei vedem 
mame căutându-și pruncii în îngrămădirea de prunci uciși, ale că- 
ror capete sunt aranjate pe mai multe șiruri, în planul apropiat. 
Mai sus, în stânga, având un zid de cetate ca fundal, un grup de 
mame plângând („Glas în Rama s-a auzit, plângere și tânguire 
multă; Rahela își plânge copiii și nu voiește să fie mângâiată pen- 
tru că nu mai sunt“, Mt. 2, 18). Alături se află fericita Elisabeta cu 
pruncul loan în braţe, ascunzându-se într-o despicătură în stâncă 
de un soldat care o urmărește. „Elisabeta I-a luat pe loan și a rugat 
piatra, spunând: primește o mamă cu copil. Și muntele l-a primit 
pe Înaintemergător.“3 În apropiere se află o mamă ascunzând sub 
copac un copil cu aureolă, înfășat în scutece. Deasupra, o inscripţie 
minusculă: „Natanael stă culcat sub smochin“; nici slujba zilei, nici 


1 O temă analoagă, îngerul cu stea în mâini călăuzindu-i pe magi, poate fi 
văzută și în Catedrala Notre-Dame din Paris. 

2 Sinaxarul zilei de 26 decembrie și, de asemenea, Evanghelia lui pseu- 
do-Matei, C. XXIII. 

3 Slujba zilei. Lauda pruncilor, glas 8, de Sfântul Andrei Criteanul. 

Evangheliile apocrife nu pomenesc nimic despre scăparea de la 
moarte a lui Natanael în timpul uciderii pruncilor, cum s-a întâm- 
plat cu Sfântul loan Botezătorul. Dar, începând cu secolul al 
XVII-lea, această scenă apare frecvent în icoanele complexe. Mai 
mult, Evangheliarele grecești din secolul al XI-lea, aflate acum în 
Biblioteca Naţională din Paris, conţin o ilustrație, la primul capitol 
al Evangheliei după loani, descriind întâlnirea lui Hristos cu Nata- 
nael. Ilustraţia înfățișează momentul când Hristos vorbește cu Na- 
tanael aflat împreună cu Filip, care îl chemase (In. 1, 45-50), iar la o 
anumită distanță, pe fundal, stând sub un copac, Natanael apare 
reprezentat ca un copil cu aureolă. Poate că atât manuscrisul gre- 
cesc, cât și icoanele rusești se bazează pe expresia tainică a Sfântu- 
lui loan Hrisostom în tâlcuirea acestui text al Evangheliei după 
loan: „El cunoștea firea bună a lui Natanael, nu ca un om care îl vă- 
zuse, ci ca Dumnezeu“, și mai departe: „Ce crezi ? Că Hristos l-a 
văzut pe Natanael numai înainte ca Filip să-l cheme și că nu-l vă- 
zuse dinainte cu un ochi care niciodată nu doarme ? Sigur că l-a vă- 
zut, nimeni nu poate nega.“2 Pe baza acestor cuvinte ale Sfântului 
loan Hrisostom și, totodată, pe baza faptului că Natanael este une- 
ori reprezentat ca prunc, alteori ca băiat, se poate presupune că ex- 
presia evanghelică „sub smochin“ trebuie înțeleasă ca întreaga via- 
ță a lui Natanael. În acest caz, prezenţa lui în icoana Nașterii Dom- 
nului scoate în evidență dumnezeirea Mântuitorului. Dar, desigur, 
este posibil și ca imaginile lui Natanael să aibă la bază un text ne- 
cunoscut nouă, care să fi fost folosit de vechii iconografi. 

În colţul inferior din dreapta al icoanei apare reprezentată uci- 
derea Sfântului Zaharia „între templu și altar“ (Mt. 23, 35). Scena, 
bazată pe cuvintele Mântuitorului, este explicată în sinaxarul zilei 
de 29 decembrie, care conferă un sens prezenței ei în icoana Naș- 
terii lui Hristos: „Și l-au ucis și pe Sfântul Profet Zaharia, pentru că 
atunci când Preacurata Fecioară a venit la templu cu Pruncul pen- 
tru curățire, el a așezat-o în rând cu fecioarele, unde femeile care 
aveau bărbaţi nu aveau dreptul să stea...“ Cu alte cuvinte, Sfântul 
„ Zaharia a fost ucis de cărturari și farisei, iar motivul uciderii lui a 


1 Vezi și Protoevanghelia lui Iacob, C. XXII. 
2 Sfântul loan Hrisostom, Cuvântul 20, 2, PG. 59, col. 126. 

fost Nașterea feciorelnică și puterea profetică a lui Zaharia de a 
vedea Dumnezeirea lui Hristos. Dar mai există și altă versiune a 
acestui eveniment în Protoevanghelia apocrifă a lui lacob (cap. al 
XVI-lea), după care Sfântul Zaharia a fost ucis din ordinul lui Irod, 
pentru că a refuzat să le arate slujitorilor lui locul unde s-a ascuns 
pruncul loan Înaintemergătorul, pe care Irod l-a confundat cu Îm- 
păratul nou-născut al lui Israel. În acest caz, Zaharia a fost omorât 
în timpul masacrului pruncilor și a pătimit împreună cu ei pentru 
nou-născutul Mântuitor al lumii. 

Din punct de vedere artistic, icoana noastră este un foarte bun 
exemplu de icoană complexă din secolul al XVII-leal. Cu toate 
acestea, iconarul este atât de captivat de istoria pe care o relatează, 
încât subiectul central, înconjurat de evenimente secundare cărora 
le acordă o importanţă egală, se pierde cu totul printre ele și trece 
pe planul al doilea (în comparaţie cu icoana precedentă). Artistul 
caută, evident, să nu lase nici un spaţiu liber, astfel încât abunden- 
ței de detalii îi lipsește unitatea compoziţiei. Și totuși această icoa- 
nă are multă căldură duhovnicească. În ciuda dimensiunilor mici 
ale icoanelor, nu există linii pretenţioase. Nu are nici austeritatea 
caracteristică icoanelor complexe ale acelei perioade și ale altora de 
mai târziu. Maniera, liberă, culorile bine armonizate și bine distri- 
buite dovedesc mult gust artistic. Tonurile dominante sunt vermi- 
lion și verde-albastru-închis. S-a folosit și mult ocru-auriu care, îm- 
preună cu vermilionul și cu pământul roșiatic, conferă icoanei un 
ton general cald. 


1 O icoană similară a Nașterii lui Hristos, aproximativ din aceeași pe- 
rioadă, se poate găsi în biserica de rit vechi din cimitirul Rogojski din Mosco- 
va. Este atribuită Școlii Stroganov. (Icoana este reprodusă în cartea Fotografii 
ale icoanelor vechi din biserica de rit vechi a cimitirului Rogojski din Moscova, 
1913.) Are aceleași șaisprezece scene, care sunt așezate în aceeași ordine. Sin- 
gura diferenţă este că în privința compoziţiei, icoana noastră este mai bogată 
în detalii. De exemplu, icoana din Moscova nu are nici un înger în partea de 
sus, unde, în schimb, se află o stea mare, complexă; nu există nici o îngrămă- 


dire de capete ale pruncilor uciși; sunt mai puţini soldaţi, iar poziţiile lor, ca 


și postura Maicii Domnului, sunt mai prelucrate. Aflăm și o diferență de 
arhitectură. In rest, există o analogie totală între cele două icoane și chiar cu- 
lorile par să fie aceleași. 

BOTEZUL DOMNULUI SAU EPIFANIA 


„Și îndată, ieșind din apă, a văzut cerurile deschise și Duhul ca 
un porumbel coborându-Se peste EI. Și glas s-a făcut din ceruri: Tu 
ești Fiul Meu cel iubit, întru Tine am binevoit“ (Mc. 1, 10, 11) (Din 
Evanghelia citită la Utrenia zilei). 

Icoanele Botezului Domnului sunt o reproducere exactă, în re- 
gistru plastic, a mărturiei evanghelice, cu adăugarea detaliilor co- 
respunzătoare slujbei zilei, cum sunt îngerii și figurile alegorice de 


„la picioarele Mântuitorului (Pl. 59). Sărbătoarea Botezului se mai 


numește și Epifania, deoarece Botezul este o descoperire a dumne- 
zeirii lui Hristos, când Își începe deschis lucrarea de mântuire a lu- 
mii. „Nu ziua când S-a născut Hristos trebuie numită Epifanie, 
spune Sfântul loan Hrisostom, ci ziua când S-a botezat. Nu prin 
naștere S-a făcut cunoscut tuturor, ci prin Botez. Mai înainte de 
ziua Botezului nu era cunoscut oamenilor.“] 

Botezul lui Hristos are două aspecte fundamentale: în această zi 
s-a revelat oamenilor întregul adevăr dogmatic al lui Dumnezeu 
întreit în Persoane. „În Iordan botezându-te Tu, Doamne, Închina- 
rea Treimii S-a arătat, că glasul Părintelui a mărturisit Ţie, Fiu iubit 
pe Tine numindu-Te, și Duhul în chip de porumbel a adeverit în- 
tărirea Cuvântului, Cel ce Te-ai arătat, Hristoase Dumnezeule, și 
lumea ai luminat, mărire ie.“ Această taină a celor trei Persoane 
unite într-o singură Dumnezeire, care este mai presus de înțelege- 
re, nu s-a manifestat aici în duh, ci în forme sensibile. Ioan Înainte- 
mergătorul a auzit glasul Tatălui și L-a văzut pe Duhul Sfânt în 
chip de porumbel confirmând acest glas — amândoi mărturisind că 
s-a arătat între oameni Fiul lui Dumnezeu în Persoana Celui bote- 
zat. Pe de altă parte, așa cum Hristos, mai târziu, a instituit Taina 
Euharistiei pe când sărbătorea Paștele iudaic, tot așa, în acea zi, să- 
vârșind actul spălării rituale stabilit de profeţi, a instituit Taina 
Noului Testament a Botezului. 

În acord cu textul evanghelic citat mai sus, în partea de sus a 
icoanei este un segment de cerc simbolizând cerurile deschise „pe 


1 Cuvântul 37 — Despre Botezul Domnului nostru și despre Epifanie. 

care Adam le-a închis în urma lui și a urmașilor lui, așa cum a în- 
chis Grădina Edenului cu sabia de foc“1. Acest segment de cerc 
semnifică prezenţa lui Dumnezeu, care uneori iese și mai mult în 
evidenţă printr-o mână care binecuvântează. Dintr-acolo se revar- 
să raze de lumină asupra Mântuitorului, cu Duhul Sfânt coborân- 
du-Se în chip de porumbel. Din păcate, acest detaliu foarte impor- 
tant s-a șters în timp din icoana noastră. În general, apare la fel ca 
în icoana Nașterii lui Hristos, numai că porumbelul alb ia locul 
stelei2. 

Sfinţii Părinţi ai Bisericii explică această arătare a Duhului Sfânt 
la Botezul Domnului în chip de porumbel prin analogie cu Poto- 
pul: așa cum atunci lumea a fost curățită de păcat prin apele Po- 
topului, iar porumbelul a adus o ramură de măslin în Arca lui Noe, 
vestind sfârșitul Potopului, și pacea a revenit pe pământ, tot așa 
Sfântul Duh coboară în chip de porumbel ca să vestească iertarea 
păcatelor și milostivirea lui Dumnezeu asupra lumii. „Atunci, o 
ramură de măslin, acum, milostivirea Dumnezeului nostru“, spu- 
ne Sfântul loan Damaschin?. 

Ca să sfințească apele pentru curățirea și înnoirea noastră, Cel 
Care a luat asupra Sa păcatele lumii „se acoperă de apele lordanu- 
lui“, după cum spune cântarea sărbătorii. În limbajul simbolic al 
icoanei, aceasta se exprimă prin reprezentarea Mântuitorului stând 
în picioare pe fundalul apei, ca într-o peșteră. Înţelegem că nu doar 
o parte, ci tot trupul Lui s-a scufundat ca semn al îngropării Lui, 
pentru că Botezul semnifică moartea Domnului (Coloseni 2, 12). 


! Sfântul Grigorie Teologul, P.G. 36, col. 353. 

2 În privinţa reprezentării Sfântului Duh ca porumbel în alte icoane, de 
exemplu în icoana Pogorârii Sfântului Duh asupra Apostolilor și în special în 
icoana Bunei Vestiri, care a dobândit popularitate în secolul al XVII-lea, 
Marele Sinod de la Moscova (1677) dă următoarea explicaţie: „Sfântul Duh 
nu este porumbel în esenţă, ci Dumnezeu... Duhul Sfânt a apărut în chip de 
porumbel la Sfântul Botez al Domnului în Iordan și de aceea, numai în acest 
context trebuie înfățișat Duhul Sfânt ca porumbel. Dar în alte contexte, cei 
care au înţelegere nu trebuie să-L reprezinte pe Duhul Sfânt ca porumbel. 
Pentru că pe Muntele Tabor a apărut ca un nor și alteori altfel.“ (Documentele 
Sinoadelor de la Moscova, 1666-1667, Moscova, 1893.) 

3 Credinţa ortodoxă, Cartea a III-a, c. 16. 

Ca semn al faptului că aici iniţiativa îi aparține Lui, că EI, Stăpânul, 
a venit la slugă și a cerut să fie botezat, Mântuitorul este aproape 
întotdeauna înfățișat mergând sau făcând o mișcare spre Sfântul 
loan Înaintemergătorul, plecându-Și capul în același timp sub 
mâna lui loan. Cu mâna dreaptă binecuvântează apele Iordanului 
care Îl acoperă, sfințindu-le prin scufundarea Lui. De atunci înainte 
apa a devenit nu imaginea morţii, ci a nașterii la o viață nouă. De 
aceea, în marea majoritate a reprezentărilor din catacombe a bote- 

zului, persoana botezată, neexcluzându-L pe Mântuitorul Însuși, 
este descrisă ca un copil!. Deși unele imagini ÎL arată pe Mântuito- 
rul legat cu o pânză care Îi înfășoară șoldurile, majoritatea icoane- 
lor Îl înfățișează gol, conform textelor slujbelor religioase. Și aceas- 
ta subliniază chenoza Dumnezeirii Sale. „Se dezbracă Cel Care îm- 
bracă cerul cu nori“ (Canonul praznicului, Cântarea a 8-a; Utrenia 
ajunului praznicului, Ibidem, Cântarea a 9-a). Arată în același timp 
și scopul acestei chenoze, pentru că, dezbrăcându-Și trupul, îm- 
bracă astfel goliciunea lui Adam și, împreună cu el, pe cea a întregii 
omeniri, în veșmântul slavei și al nestricăciunii. 

Icoana Botezului este una dintre cele care au cel mai mare nu- 
măr de corespondențe în prefigurările Vechiului Testament. Astfel, 
pe lângă analogiile deja menţionate, sunt de obicei reprezentate 
două siluete mici la picioarele Mântuitorului, printre peștii care 
înoată în apele Iordanului. Una este a unui om dezbrăcat, care se 
întoarce cu spatele la El; cealaltă, a unei femei pe jumătate goală, 
de obicei luând-o la fugă, uneori călare pe un pește. Aceste detalii 
ilustrează texte ale Vechiului Testament care fac parte din slujba re- 
ligioasă a sărbătorii și sunt o prefigurare profetică a Botezului. 
„Marea a văzut și a fugit; lordanul s-a întors înapoi“ (Ps. 113, 3). Fi- 
gura bărbătească — o alegorie a lordanului - se explică prin urmă- 
torul text: „Întorsu-s-a oarecând râul Iordanului prin cojocul lui 
Elisei, înălțându-se Ilie. Și s-au despărțit apele într-o parte și în- 
tr-alta și i s-a făcut lui calea uscată ceea ce era udă, spre chipul Bo- 


1 În primele secole de creștinism, vârsta omului se socotea adesea nu de la 
nașterea naturală, ci de la nașterea lui în har, de la botez. De aceea, în multe 
epitafuri ale creștinilor înmormântați în catacombe, vârsta e aceea a unui co- 
pil, în timp ce dimensiunea coșciugului arată că omul înmormântat era adult. 

tezului cu adevărat. Prin carele noi curgerea vieţii cea trecătoare o 
trecem” (Troparul Duminicii dinaintea praznicului). Figura femi- 
nină este o alegorie a mării și se referă la una dintre prefigurările 
Botezului — trecerea evreilor prin Marea Roșie. 

Sfântul loan Botezătorul oficiază cu mâna dreaptă deasupra ca- 
pului Mântuitorului. Acest gest sacramental a făcut parte întotdea- 
una din ritualul botezului!. În mâna stângă ţine uneori un sul, sim- 
bolul propovăduirii sale, sau, ca în icoana noastră, face un gest de 
rugăciune care exprimă cutremurul ce l-a cuprins. „...Nu îndrăz- 
nesc să ating preacuratul Tău cap; sfințește-mă Tu, Doamne, cu 
arătarea Ia dumnezeiască“ (Stihiră la Litie, glas 4). 

Îngerii iau parte la ritualul sfânt. Textele slujbelor, pomenindu-le 
prezenţa, vorbesc despre starea lor: „Cetele îngerești s-au umplut 
de mirare, de frică și de bucurie“ (Tropar, glas 7, Ceasul al 9-lea). 
Dar nu vorbesc despre rolul pe care l-au avut. Așa încât rolul lor 
este adesea diferit înțeles și reprezentat. Uneori, în special în icoa- 
nele de mai târziu, ţin în mâini mantii, având, evident, rol de sluji- 
tori în timpul Botezului, gata să înveșmânteze trupul Domnului 
când iese din apă. Dar de regulă și aici, ca și în icoanele altor sărbă- 
tori, rolul lor de slujitori este foarte puţin indicat. Ei sunt înfățișați 
cu mâinile acoperite de propriile mantii, ca semn de evlavie în fața 
Celui pe Care Îl slujesc. Numărul lor variază: doi, trei sau mai 
mulți?. 

Icoana reprezentată aici (Pl. 17) se distinge prin chiar caracterul 
ritmic, ușor și elegant al desenului. Înclinarea figurilor îngerilor 
așezați unul deasupra celuilalt și înclinarea Sfântului loan Boteză- 
torul repetă liniile râului, ale figurii Mântuitorului, concentrând 
asupra Lui toată atenţia privitorului. 


1 Sfântul Dionisie Areopagitul, Ierarhia bisericească, c. II, sec. 5-7. 

2 Evlavia în faţa a ceva sfânt este de obicei exprimată în iconografie prin 
acoperirea mâinilor persoanelor care țin obiecte sacre. Astfel, episcopii, de 
exemplu, țin adesea Sfânta Evanghelie în mâna acoperită, îngerii ţin instru- 
mentele Patimii Domnului și așa mai departe. Această metodă a fost prelua- 
tă dintr-un obicei răsăritean, care a și fost adoptat de eticheta Curţii din 
Bizanţ, unde obiectele înmânate împăratului sau primite de la el erau ţinute 
în mâini acoperite, ca semn al unui deosebit respect. 

ÎNTÂMPINAREA DOMNULUI 


„Aducerea lui Hristos la templu“ sau „Întâmpinarea“ (77 Yra- 
zavrn)) Domnului nostru lisus Hristos (2 februarie) în Biserică este 
mai bine cunoscută în Apus sub numele de Curăţirea Sfintei Fe- 
cioare. Ca majoritatea sărbătorilor de origine palestiniană, cea a În- 
tâmpinării Domnului ţine de antichitatea creștină. Aetheria (sfârși- 
tul secolului al IV-lea) a văzut-o celebrată la Ierusalim cu procesiu- 
ne și cu mare solemnitatel. Această sărbătoare avea să fie introdusă 
la Constantinopol în secolul al VI-lea, în timpul împăraţilor Iustin 
și lustinian?, și de acolo avea să ajungă la Roma, în cursul secolu- 
lui al VIl-lea. În Apus s-a păstrat practica ţinerii unor lumânări 
aprinse în mână în timpul slujbei praznicului, practică introdusă la 
Ierusalim în jurul anului 450. De aici numele de Candlemas (în An- 
glia — Nota trad.), „Chandeleur“ - în Franţa și „Lichtmesse“ — în 
țările germane. 

Ca și sărbătoarea Tăierii împrejur (1 ianuarie), Aducerea Prun- 
cului Hristos la templu ni-L arată pe „Cel Care a dat Legea împli- 
nind cele ale Legii“ (Vecernie, glas 1): este consacrarea Unuia-Năs- 
cut al lui Dumnezeu (leș. 13, 2) și jertfa Curăţirii Maicii, la patru- 
zeci de zile după nașterea pruncului băiat (Lev. 12, 6-8). Relatarea 
evanghelică (Lc. 2, 22-39) a slujit drept bază atât pentru textul litur- 
gic, cât și pentru iconografia sărbătorii. 

Primele reprezentări cunoscute ale Întâmpinării Domnului se 
- află pe mozaicul din Santa Maria Maggiore (secolul al V-lea) și pe 
relicvariul emailat, în formă de cruce, din Muzeul Lateran (sfârși- 
tul secolului al V-lea sau începutul secolului al VI-lea). Iconografia 
sărbătorii praznicului s-a stabilit definitiv în secolele al IX-lea și al 
X-lea și a rămas aproape neschimbată3. Uneori, Îl vedem pe Prun- 
cul-Hristos purtat în braţe de Maica Sa ori, mai degrabă, ea Îl dă 
Sfântului Simeon, dar, cel mai adesea, el ÎI ţine în braţe. Hristos nu 
apare niciodată înfășat în scutece: de obicei, este îmbrăcat într-o tu- 


1 Itinerarium Aetheriae, c. 26 în „Sources Chrâtiennes“, vol. 21, p. 206. 

2 Teofan, Cronografia, a. 534, Bonn, ed. III, p. 345. 

3 Pokrovski, Evanghelia în monumentele iconografice, în special bizantine și 
rusești, St. Petersburg, 1892, p. 108 (în lb. rusă). 

nică scurtă, care adesea Îi lasă picioarele goale. Așezat pe braţele 
întinse ale bătrânului Simeon, se poate vedea uneori binecuvân- 
tând. Este lisus-Emanuel: „Cuvântul Tatălui Cel fără de început 
(Gvapxos) a luat început sub ani, nedespărțindu-Se de a Sa Dum- 
nezeire.“ „Cel vechi de zile Prunc S-a făcut după trup.“ „Cel Care 
a dat legea lui Moise în Sinai [...] S-a supus aducându-Se la tem- 
plu.“ (Vecernie, glas 1; Vecernie, glas 5; Vecernie, glas 1.) Ca și în re- 
latarea Sfântului Luca, tema Curăţirii Maicii este aproape uitată: 
momentul central al sărbătorii este „Întâmpinarea“ lui Mesia: în- 
tâlnirea Vechiului și a Noului Testament. 

Scena „Întâmpinării“ are loc în templu, în faţa altarului, repre- 
zentat în icoana noastră acoperit cu un baldachin. Pe altar se văd 
uneori o cruce, o carte și un sul. De cele două părți ale altarului 
sunt Maica Domnului (în stânga privitorului) și Sfântul Simeon (în 
dreapta). Maica Domnului ține amândouă mâinile întinse, acoperi- 
te cu maforionul, într-un gest de oferire. Tocmai i L-a dat pe Fiul ei 
lui Simeon. Bătrânul sfânt, aplecându-se înainte, ţine Pruncul cu 
amândouă mâinile, de asemenea acoperite cu veșmântul lui (în semn 
de venerare). Sfântul losif vine după Maica Domnului, aducând în 
faldul veșmântului prinosul părinților săraci (Lev. 12, 8), o pereche 
de turturele sau de porumbei. Aceste păsări aveau să simbolizeze 
Biserica lui Israel și pe cea a neamurilor, ca și cele două Testamente 
al căror Cap este Hristos. Sfânta Ana, fiica lui Fanuel, „o văduvă de 
aproape optzeci și patru de ani“ (Vecernie, glas 8), stă în spatele 
Sfântului Simeon, în fundal. Capul acoperit i se vede din profil; 
ochii înălțați exprimă inspiraţia profetică (vezi Pl. 60). 

Acestei figuri a lui Simeon, „Primitorul de Dumnezeu“ (9066 
X0$), i se acordă o mare importanţă: zicerea lui profetică, una din- 
tre cele trei „Cântări ale Noului Testament“, se cântă la fiecare ve- 
cernie, de-a lungul anului liturgic. S-a încercat identificarea bătrânu- 
lui sfânt care L-a primit pe Hristos în brațe cu un preot al templului. 
Unii autori spun că era unul dintre cunoscătorii Legii — fiul lui Hil- 
lel și tatăl lui Gamaliel, învăţător al Sfântului Apostol Pavel. Alții 
au presupus că Simeon ar fi fost un traducător al Bibliei, unul din. 
cei șaptezeci, și că Dumnezeu l-a ţinut în viață 350 de ani, până la 


1 Vezi Schâttgen, Horae hebr. und Talmud, Drezda și Leipzig, 1733. 

venirea lui Mesia!. Textele liturgice îi aduc laudă ca celui mai mare 
dintre profeți: mai mult chiar decât Moise, Simeon s-a învrednicit 
de numele de „Văzător de Dumnezeu“ (Geârrns), pentru că lui 
Moise Dumnezeu i-a apărut învăluit în întuneric, în timp ce Sime- 
on L-a ținut în braţe pe veșnicul Cuvânt întrupat. De asemenea, „el 
a descoperit neamurilor Lumina, Crucea și Învierea“ (Stihiră a lui 
Anatolie, glas 8) — aluzie la „sabia care va străpunge inima“ Mariei, 
în același verset. „Acum slobozește“ capătă un nou sens: profetul 
îl roagă pe Domnul să-l lase să vestească Întruparea în ţinuturile de 
jos. În icoana noastră nimic nu denotă demnitatea preoțească a lui 
Simeon. Capul nu îi este acoperit, are păr lung, ca al unui nazireu, 
veșmântul lung îi ajunge până la picioarele goale. Pruncul-Hristos 
„stă așezat pe braţele bătrânului ca pe un tron“ (Slujba Sfântului 
Simeon, 3 februarie, Cântarea a 6-a a Canonului). În Cântarea a 9-a 
a Utreniei se spune: „Nu bătrânul Mă ţine pe Mine, ci Eu îl ţin pe 
el, pentru că el Îmi cere iertare“ (Vecernie, Stihiră a lui Anatolie; Ve- 
cernie, glas 8). 


BUNA VESTIREZ2 


Ca și istoria evanghelică (Lc. 1, 26-38) și slujba religioasă a săr- 
bătorii, icoana Bunei Vestiri este pătrunsă de adâncă bucurie lăun- 
trică. Este bucuria împlinirii promisiunii Vechiului Testament prin 
Întruparea Izbăvitorului lumii. „Astăzi este începutul mântuirii 
noastre și arătarea tainei celei din veac; Fiul lui Dumnezeu Fiu Fe- 
cioarei se face, și Gavriil darul bine îl vestește, pentru aceasta și noi 


1 Eutihie al Alexandriei (secolul al X-lea), Anale (în limba arabă), traduce- 
rea latină în Migne, P.G. III, col. 974. 

2 Pe lângă Buna Vestire, există o imagine numită „Înainte-vestirea“. Con- 
form tradiției cuprinse în apocrife și comentate și de Părinţi, îngerul i s-a 
adresat Fecioarei în chip nevăzut, printr-un izvor sau o fântână. Când, în- 
spăimântată, s-a întors în casă, i-a apărut din nou sub chip omenesc. Înain- 
te-vestirea este rar întâlnită și se poate găsi mai ales în icoanele care înfățișea- 
ză în amănunţime viața Maicii Domnului. 

împreună cu dânsul Născătoarei de Dumnezeu să-i strigăm: Bu- 
cură-te, cea plină de dar, Domnul este cu tine“ (Troparul praznicu- 
lui). Această bucurie se revarsă în culori, în redarea festivă a deta- 
liilor și în atitudinea Arhanghelului. Majoritatea icoanelor îl de- 
scriu cu o mișcare iute: tocmai a coborât din cer, iar înfățișarea lui 
este înfățișarea unei slugi pline de râvnă, credincioase în împlini- 
rea misiunii pe care i-a încredințat-o Stăpânul Săul. Picioarele îi 
sunt mult depărtate, ca și cum ar alerga. În mâna stângă ține un 
toiag, simbol al mesagerului; mâna dreaptă, cu o mișcare puter- 
nică, se întinde către Fecioara Maria; îi comunică vestea plină de 
bucurie de la Stăpânul lui, Taina Iconomiei Dumnezeiești?. 

Maica Domnului apare fie așezată, evidențiind superioritatea ei 
asupra îngerului, fie stând în picioare, „parcă ascultând porunca 
Împăratului'“3. De obicei, ţine în mână un fus, mai rar un sul. Aces- 
te detalii sunt împrumutate din Tradiţie; sunt menționate, de 
exemplu, în scrierea apocrifă Protoevanghelia lui Iacob, capitolul al 
II-lea. 

În contrast cu aspectul exterior, luminos și festiv, semnificaţia 
lăuntrică a evenimentului, momentul decisiv din istoria lumii care 
îi determină de atunci înainte existenţa, este redată cu mare con- 
centrare și rezervă prin postura și gesturile de-abia observabile ale 
Maicii Domnului. De obicei, icoana scoate în evidenţă unul dintre 
cele trei momente ale evenimentului. 

Primul: apariția Arhanghelului, salutarea lui, tulburarea și frica 
Sfintei Fecioare. În această situaţie, ea se întoarce și, în surprin- 
derea ei, scapă din mâini fusul cu care torcea. 


! Descrierea lui Nicolae Mesarites. A. Heisenberg, Grabeskirche und Apos- 
telkirche, vol. Il, Leipzig, 1908, p. 45. 

2 În multe icoane ale Bunei Vestiri îngerul este descris ca și cum nu s-ar fi 
oprit încă din zbor; deși stă pe pământ, o aripă este ridicată, tot un simbol al 
mesagerului. Acest simbol s-a transmis și în slujbă, când diaconul, care, după 
tâlcuirea Sfântului loan Hrisostom, reprezintă un înger, repetă simbolic acest 
gest ridicându-și orarul cu mâna dreaptă, de fiecare dată când îi cheamă pe 
credincioși la rugăciune. Dar, în vreme ce la Buna Vestire zborul îngerului 
este din cer pe pământ, în slujba dumnezeiască diaconul îi invită pe credin- 
cioși să se înalțe împreună cu el în rugăciune. 

3 Descrierea lui Nicolae Mesarites. Vezi Buna Vestire din iconostas, Pl. 74. 

Al doilea moment: mirarea și prudența Maicii Domnului, care 
sunt cu deosebire scoase în evidenţă în slujba sărbătorii, juxtapu- 
nând, după cum se întâmplă la Buna Vestire, începutul mântuirii 
noastre cu începutul căderii omului. Din cauza căderii strămoașei 
noastre Eva, Fecioara Maria este prudentă și nu primește de înda- 
tă vestirea extraordinară din lumea de dincolo, ci pomenește de le- 
gea naturală: „Cum va fi aceasta, de vreme ce eu nu știu de băr- 
bat?“ Icoana redă acest lucru prin gestul mâinii ei, pe care o ține 
în dreptul pieptului, cu palma întoarsă în afară - semn al uimirii 
și al neacceptării. 

În sfârșit, alte icoane înfățișează momentul evenimentului — con- 
simţirea Maicii Domnului. Aici, plecându-și capul, își duce mâna la 
piept — gest al acceptării, al supunerii, care a hotărât soarta lumii: 
„lată roaba Domnului. Fie mie după cuvântul tău!“ Mitropolitul 
Filaret al Moscovei spune despre semnificația acestor cuvinte: „În 
zilele facerii lumii, când Dumnezeu rostea puternicul și dătătorul 
de viaţă cuvânt «Să fie», cuvântul Făcătorului a adus în lume făp- 
turile. Dar în acea zi unică în viața lumii, când dumnezeiasca 
Maria a rostit scurtul și supusul ei cuvânt «Fie», nu îndrăznesc să 
spun ce s-a întâmplat atunci — cuvântul făpturii L-a adus pe Făcă- 
tor aici, jos, în lume.“! 

Dar această evidenţiere a momentelor menţionate nu este o regu- 
lă generală și multe icoane le combină înfățișând, ca să spunem așa, 
o sinteză a stării psihologice a Maicii Domnului. Ea își îndreaptă 
mâna spre Înger, cerându-i răspuns la îndoielile care o asaltează și, 
în același timp, plecându-și capul, își exprimă supunerea. 

În icoana noastră (Pl. 61), ochii Maicii Domnului și ai Arhanghe- 
lului nu sunt îndreptaţi unii spre alții, ci în sus, unde vedem secți- 
unea tradiţională a unei sfere, simbolul cerurilor prea înalte, și raze 
izvorând din ea — lucrarea Sfântului Duh. Direcţiile în care privesc 
Maica Domnului și Arhanghelul se întâlnesc în razele coborâtoare. 
Prin acest detaliu se transmite și se simte adânc înţelesul funda- 
mental al evenimentului, unitatea de acţiune și de voinţă a lui 
Dumnezeu și a făpturii Sale, despre care vorbește slujba sărbătorii: 
„Îngerul slujește minunii, feciorescul pântece pe Fiul primește. 


1 Predica a 23-a la Buna Vestire, Moscova, 1874 (în lb. rusă). 

Duhul Sfânt se trimite. Tatăl de sus binevoiește. Și schimbarea se 
face, după Sfatul cel de obște“ (Vecernie, Stihoavna glas 4). Bună- 
voirea înseamnă acordul dintre Dumnezeu și făptură. Pentru că În- 
truparea nu este numai un act al voii lui Dumnezeu, ci și al voinţei 
libere și al credinței Sfintei Fecioare Maria, spune Nicolae Cabasila 
în cuvântul la Buna Vestire. Înclinarea capului îngerului arată că el 
nu vorbește de la sine. Vorbind Maicii lui Dumnezeu, descoperin- 
du-l taina Providenţei dumnezeiești, îngerul subliniază prin privi- 
re dependenţa lui de Cel Care l-a trimis; el stă înaintea feţei lui 
Dumnezeu. Pentru Maica Domnului, acesta este un moment de 
sfințire, începutul Maternităţii sale dumnezeiești: „Duhul se va po- 
gori peste tine și puterea Celui Preaînalt te va umbri.“ Primind ves- 
tirea Arhanghelului, gestul ei nu răspunde mesagerului, ci Celui ce 
l-a trimis. Deși Îngerul privește în sus, întreaga lui mișcare se în- 
dreaptă spre Maica Domnului; dar mișcarea ei și întreaga ei ființă 
se îndreaptă în sus. Această mișcare servește pentru a pune în evi- 
denţă, ca să spunem așa, faptul că acceptarea Maicii Domnului nu 
este o consimțire pasivă a Bunei Vestiri, ci o supunere activă a sa 
față de voia lui Dumnezeu, o participare voluntară și liberă a Mai- 
cii Domnului și, prin persoana ei, a tuturor făpturilor la lucrarea 
Mântuirii. 

Iconografia Bunei Vestiri este una dintre cele mai vechi icono- 
grafii cunoscute a praznicelor. O reprezentare a Bunei Vestiri există 
deja în catacomba Priscillei, pe care arheologii o consideră a fi din 
secolul al II-lea. Iconografia ei a rămas fundamental aceeași — dife- 
rențele sunt doar de detaliu. Astfel, conform obiceiului care pre- 
domina în acea vreme, Îngerul apare acolo fără aripi. 

Deși îi lipsește strălucirea și puritatea culorilor caracteristice 
icoanelor secolului al XV-lea, icoana noastră are totuși calitățile ce- 
lei mai bune tradiţii și este un exemplu de adâncă pătrundere teo- 
logică în esenţa dogmatică a icoanei, specifică iconografiei rusești. 

ÎNVIEREA LUI LAZĂR 


Învierea lui Lazăr este una dintre acele reprezentări a căror ico- 
nografie s-a dezvoltat mult, încă de la începuturile ei. Cele mai 
vechi icoane ale acestui eveniment au apărut încă din primele se- 
cole de creștinism, începând cu secolul al II-lea (s-au descoperit 
până acum în jur de patruzeci în catacombele romane). Marea lor 
majoritate, atât cele din catacombe, cât și cele de pe vechile sarco- 
fage, conţin numai două figuri: pe cea a lui Hristos, Care îl înviază 
pe Lazăr, și pe cea a lui Lazăr ieșind din mormânt, înfășurat în pân- 
ze de in. Dar, începând cu secolul al IV-lea, compoziţia devine tot 
mai complexă, o dată cu adăugarea unor detalii care se pot vedea 
în icoanele de astăzi. Spre deosebire de reprezentările altor sărbă- 
tori, al căror înţeles lăuntric se dezvăluie prin înfățișarea unor as- 
pecte inaccesibile percepţiei senzoriale (cum ar fi cea a Bunei Ves- 
tiri, a Pogorârii la iad și a altora), unde mulțimea de detalii concre- 
te poartă caracterul simbolic, icoana Învierii lui Lazăr, ca și cea a 
Încredinţării lui Toma, nu este o reprezentare a unui sens ascuns, ci 
a ceva ce se înțelege, a ceva ce este transmis în mod concret și de- 
monstrat vizibil. Icoana (vezi Pl. 62) înfățișează aspectul exterior, 
fizic al minunii, făcându-l accesibil percepţiei și căutării umane, 
așa cum a fost atunci când s-a petrecut minunea și așa cum este re- 
latată în Evanghelie. Conform Evangheliei Sfântului loan (In. 11, 
1-46), icoana descrie fiecare detaliu al învierii lui Lazăr, și chiar 
abundența detaliilor specifice arată semnificația pe care Biserica o 
atribuie acestui ultim miracol săvârșit de Mântuitorul înainte de 
Patima Sa pe cruce. Chiar EI îl pregătește în mod evident, amânând 
și venind de-abia a patra zi după moartea prietenului Său, de a 
cărui boală știa și despre care își avertizase ucenicii: „că Fiul lui 
Dumnezeu se va slăvi prin ea“ (adică prin această moarte). Nu as- 
cunde minunea, așa cum a făcut, de exemplu, cu învierea fiicei lui 
lair, ci, dimpotrivă, o arată deschis, în faţa întregii mulțimi; chiar 
înainte de a o săvârși, | se adresează Tatălui și-l zice: „Părinte, Îţi 
mulțumesc că M-ai ascultat. Eu știam că întotdeauna Mă asculți, 
dar pentru mulţimea care stă împrejur am zis, ca să creadă că Tu 
M-ai trimis“ (In. 11, 41-42). 

La fel ca și relatarea evanghelică, icoana arată că minunea s-a 
săvârșit în prezenţa unei mulțimi de oameni. A putut fi văzută de 
toată lumea, iar semnele de încredințare ale unora din mulțime 
arată că „mulţi din iudeii care [...] văzuseră ceea ce a făcut lisus au 
crezut în El“. Cavernele din stâncă, la fel cu cea a lui Lazăr, și zidul 
orașului Betaniei arată că acţiunea se petrece într-un cimitir din 
afara zidului cetăţii. 

În planul apropiat, în fața unui grup de apostoli, se află Mântu- 
itorul împreună cu surorile lui Lazăr, Marta și Maria, la picioarele 
Lui. Are o înfățișare împărătească, maiestuoasă; ascultându-l po- 
runca de a da piatra la o parte, un om rostogolește piatra mormân- 
tului — detaliu ce dovedește că Lazăr nu putea ieși singur. Chiar și 
moartea se supune gestului poruncitor al Mântuitorului și cuvin- 
telor Lui: „Lazăre, vino afară !“; iar Lazăr, legat cu giulgiuri la mâini 
și la picioare, adică așa cum a fost după obicei așezat în mormânt, a 
apărut la ieșirea din grotă, „printr-o minune adeverind minunea“. 
Unul dintre cei prezenți ţine capătul giulgiului, după cuvintele 
Mântuitorului: „Dezlegaţi-l și lăsaţi-l să meargă“, eliberându-l pe 
Lazăr din fâșiile de pânză din care nu se putea desface singur. După 
patru zile în mormânt, mirosul urât al descompunerii mai iese încă 
din acest trup reîntors acum la viață. Cei ce îl dezleagă sau stau în 
apropierea lui își acoperă nasul și gura cu haina. Detaliile, care au 
insuflat multora credinţă, adeveresc faptul că evenimentul aparține 
ordinii fenomenelor acestei lumi, că aici se află un trup omenesc 
obișnuit, pe care voia Fiului lui Dumnezeu l-a adus înapoi ca să-și 
continue viața pe pământ, și că oricine poate da mărturie pentru re- 
alitatea învierii lui Lazăr și îl poate vedea în persoană. 

Conform relatării evanghelice, slujba praznicului, făcând legă- 
tura dintre învierea lui Lazăr și ultimele zile ale vieţii Mântuitoru- 
lui pe pământ și Învierea Sa, descoperă legătura lăuntrică dintre 
aceste evenimente, subliniind manifestarea simultană a firii dum- 
nezeiești și a firii omenești ale Mântuitorului, pe care El Însuși le 
revelează: „Lăcrimând ca un om pentru Lazăr, l-ai ridicat ca un 
Dumnezeu; întrebat-ai: Unde este îngropat mortul cel de patru 
zile ?, adeverind, Bunule, înomenirea Ta” (Canonul sărbătorii, cân- 
tarea a 4-a). Pe de o parte, întrebarea: Unde l-au pus ?, compătimi- 
rea și lacrimile la vederea surorilor și prietenilor lui Lazăr care 

plâng - manifestări ale firii umane a lui Hristos; pe de altă parte, 
preștiinţa și atotputernicia Dumnezeirii Sale, căci numai Dumnezeu 
putea opri descompunerea și putea reuni sufletul cu trupul unui 
om mort de patru zile. Anunţându-le ucenicilor Săi moartea lui 
Lazăr, Mântuitorul zice: „Și Mă bucur pentru voi că n-am fost aco- 
lo, ca să credeţi“ (In. 11, 15). Așa cum pe Muntele Tabor a arătat 
ucenicilor slava Sa în Schimbarea Lui la Faţă, „ca să nu fie ispitiți 
când Îl vor vedea răstignit“, tot așa și aici, în drumul către moartea 
de bună voie, S-a arătat pe Sine „Biruitor al morţii“, înviind un om 
aflat în mormânt de patru zile, ca prin aceasta să le întărească cre- 
dinţa în atotputernicia Sa dumnezeiască și să dea mărturie uceni- 
cilor Săi despre Învierea Sa și a tuturor oamenilor — despre învierea 
obștească. „Pentru că primul rod al învierii de obște este Învierea 
lui Hristos, înviindu-l pe Lazăr, Domnul ne-a asigurat de propria 
Înviere.“1 De aceea minunea nu s-a săvârșit numai pentru ucenici, 
ci și pentru ceilalți oameni, dând mărturie de soarta viitoare a în- 
tregii omeniri și adeverind învierea tuturor. Și pentru a se evita 
orice îndoieli ale celor care nu au fost prezenţi și nu au putut fi 
martori la minune, ea este înfățișată în toate amănuntele, atât în 
Evanghelii, cât și în icoană. 

Conform relatării evanghelice, minunea învierii lui Lazăr a pre- 
cedat intrarea solemnă a Domnului în lerusalim, care, la rândul ei, 
a marcat începutul Patimilor Lui și al Învierii Sale. Prin urmare, În- 
vierea lui Lazăr, Sâmbăta lui Lazăr, se comemorează în ajunul Du- 
minicii Floriilor. Pomenirea ambelor evenimente se amestecă în 
slujbele celor două sărbători, iar sărbătoarea Învierii lui Lazăr se 
continuă cu Intrarea triumfală a Domnului în capitala Iudeii. Din 
acest motiv, pentru amândouă sărbătorile, troparul este același: 

„Învierea cea de obște mai înainte de patima Ta încredințându-o, 
pe Lazăr din morți ai înviat, Hristoase Dumnezeule; pentru aceas- 
ta și noi, ca pruncii, semnele biruinței purtând, Ție, Biruitorului 
morții strigăm: Osana, Celui dintru înălțime, bine ești cuvântat, 
Cel ce vii întru numele Domnului“ (Troparul). 


1 Serghie, Patriarhul Moscovei, Învierea lui Hristos și învierea lui Lazăr, 
Moscova, 1933 (în lb. rusă). 

INTRAREA ÎN IERUSALIM 


Icoanele Intrării Domnului în Ierusalim se disting de obicei prin 
nota triumfală și festivă, care corespunde caracterului sărbătorii în- 
seși, întrerupând austeritatea și interiorizarea Postului Mare și des- 
coperindu-se ca o pregustare a bucuriei Paștelui. Aspectul vesel al 
Ierusalimului, adesea roșu sau alb, culorile luminoase ale veșmin- 
telor întinse pe drumul procesiunii conferă icoanei o înfățișare fes- 
tivă. Grupul Apostolilor și mulțimea primitoare, unite într-o singu- 
ră figură colectivă, cu Mântuitorul în mijlocul lor, dau compoziției 
un echilibru perfect. Caracterul static al mulțimii, pus în evidență 
de zidul vertical al cetăţii, de liniile curgătoare ale muntelui și ale 
copacului repetând parcă mișcarea Domnului și a Apostolilor, că- 
rora li se alătură, dau multă viaţă întregii compoziții. 

Motivul principal al sărbătorii publice care a însoţit intrarea Dom- 
nului în lerusalim a fost, după Evanghelia lui loan, învierea lui La- 
Zăr, când „mulţime multă, care venise la sărbătoare, auzind că lisus 
vine în lerusalim, a luat ramuri de finic și a ieșit întru întâmpinarea 
Lui” (In. 12, 12-13). Ramura de finic este simbolul bucuriei și al săr- 
bătorii. ludeii o foloseau atunci când ieșeau în întâmpinarea celor 
de rang înalt; ca simbol al vitejiei, era oferită biruitorilor drept răs- 
plată. Așadar, mulțimea s-a adunat în fața porților cetăţii cu ramuri 
de finic în mâini, ca să-L primească pe Domnul, care venea călare 
pe asin, ca un Biruitor al morţii!. Mântuitorul călărește pe o parte, 
cu capul întors fie spre Apostolii care vin pe jos în urma Lui, fie 
spre Ierusalim, în timp ce cu mâna dreaptă binecuvântează sau 
arată spre mulțimea cetăţii. De obicei, copiii au un rol important în 
icoanele Intrării în lerusalim. Ei taie ramuri, cocoțaţi în copac, în- 
tind veșminte în calea Mântuitorului și, împreună cu adulţii, Îi ies 
înainte cu ramuri de finic în mâini (vezi Pl. 18). Deși e greu de ima- 
ginat o mulțime fără copii, mai ales într-o zi de sărbătoare, Evan- 
gheliștii nu le menţionează prezența. Descriind intrarea în lerusa- 
lim, ei spun că „cei mai mulți din mulţime își așterneau hainele pe 


! Intrucât asinii sunt puţin cunoscuţi în Rusia, în multe icoane rusești mă- 
garul este înlocuit cu un cal. 

cale“ (Mt. 21, 8), dar nu spun că erau copii. Însă în icoane vedem 
că numai copiii, nu și adulții!, aștern haine. Evanghelistul Matei, 
pomenind de copiii care L-au întâmpinat pe Domnul după intrarea 
Lui în lerusalim, când i-a scos afară pe vânzătorii din templu și i-a 
vindecat pe bolnavi, explică rolul lor prin chiar cuvintele Mântui- 
torului: „din gura pruncilor și a celor ce sug ai săvârșit laudă“ (Ps. 
8, 2). Pe baza Tradiţiei, Biserica le atribuie același rol la intrarea 
Domnului3. Acest rol este evidenţiat atât în icoane, cât și în slujba 
religioasă a zilei, care îi conferă înțelesul și semnificația cea mai 
adâncă. 

Intrarea solemnă în lerusalim este împlinirea profeţiei despre 
Hristos care trebuie să vină ca Împărat: „Bucură-te foarte, fiica Sio- 
nului, veselește-te, fiica Ierusalimului, căci iată Împăratul tău vine 
la tine drept și biruitor; smerit și călare pe asin, pe mânzul asinei“ 
(Zah. 9, 9). Pentru iudei este lucru greu de înțeles: primindu-L pe 
atotputernicul Biruitor al morţii, pe „Profetul lisus“, ei se așteptau 
să împlinească profețiile întemeind Împărăția lui Israel pe pământ, 
adică să-i învingă pe dușmani prin desființarea lor fizică. În reali- 
tate a fost invers: biruința asupra dușmanilor lui Israel se pregătea 
prin mântuirea lor spirituală. Citirile din Vechiul și Noul Testa- 
ment la ziua sărbătorii îndreaptă această neînțelegere; mai mult — 
ne avertizează asupra ei. Astfel, după citirea la vecernie a proroci- 
ilor despre Hristos ca Împărat care vine, la Utrenie, Evanghelia 
după Matei se citește acolo unde se revelează, prin cuvintele Mân- 
tuitorului Însuși, adevăratul înţeles al profeţiilor: „Toate Mi-au fost 
date de către Tatăl Meu...“, adică puterea absolută. Urmează apoi 
o explicare a sensului acestei puteri (revelarea Tatălui) și a adevă- 
ratei sale naturi: „Luaţi jugul Meu asupra voastră și învăţați-vă de 


1 Cu foarte rare excepții. 

2 Acest rol al copiilor a fost evidenţiat foarte de timpuriu în reprezentările 
Intrării, ca în ilustrațiile Evangheliarului Rossano din secolul al VI-lea, care 
conţin deja o iconografie completă a sărbătorii, și încă mai dinainte, pe sarco- 
fagele din Lateran, unde compoziţia este mai simplă. Vezi, de exemplu, Plan- 
șa CCCXIII, 4 și CCCCXIV, 5, Garucci, Storia dell "Arte Christiana, Prato, 1879. 

3 Evanghelia apocrifă a lui Nicodim vorbește și ea de rolul lor. 

4 Începutul celei de-a treia profeţii a praznicului (Zah. 9, 9-15). Prima este 
Fac. 49, 1, 2, 8-12 și a doua este profeția lui Țefania (Sofonie) 3, 14-19. 

la Mine, că sunt blând și smerit cu inima, și veţi afla odihnă sufle- 
telor voastre“ (Mt. 11, 29). La Liturghie se citește Evanghelia de la 
loan — pregătirea simbolică a Mântuitorului pentru înmormântare 
(Maria ungându-l picioarele cu mir și descrierea intrării Lui în leru- 
salim — In. 12, 1-18). În felul acesta se descoperă treptat sensul eveni- 
mentului. ludeii, care L-au întâmpinat pe Mântuitorul cu ramuri de 
finic în mâini, au respins ceea ce li s-a oferit, iar peste câteva zile 
strigau către Pilat: „Răstignește-L !“ De aceea, bucuria și veselia co- 
piilor care I-au ieșit Mântuitorului în întâmpinare, fără vreun inte- 
res, fără vreun gând de a obține putere pământească, contrastează, 
în slujba acestei sărbători, cu bucuria „mulțimii de iudei“ care aș- 
teaptă putere pământească: „...pruncii te-au lăudat cu dumnezeias- 
că cuviință, iar iudeii Te-au hulit cu fărădelege“ (Vecernie, Stihiră, 
glas 8). „O, mulțime rea și desfrânată, care nu ai fost credincioasă 
bărbatului tău, pentru ce ţii legământul pe care nu-l vei moșteni; 
[...] Rușinată să fii de copiii care cântă: «Osana, Fiul lui David, bi- 
necuvântat este cel ce vine întru numele Domnului.»“1 (Vecernie, 
Duminica Floriilor, Stihiră, glas 7). În icoane, această idee nu se 
transmite numai prin întâmpinarea cu ramuri de finic de către co- 
pii, ci, mai ales, prin așternerea hainelor. Întinderea veșmintelor, 
după Biblie (IV Regi 9, 13), este atributul împăratului uns. Și pen- 
tru că Mântuitorul este Cel Uns, a Cărui „Împărăţie nu este din lu- 
mea aceasta“ (In. 18, 36), veșmintele sunt așternute dinaintea Lui 
de către copii, nu de adulţii care Îl întâmpină ca pe Cel Uns pentru 
o împărăție pământească. 

Așadar, Intrarea solemnă în Ierusalim (Pl. 63), care este, în ace- 
lași timp, drumul Mântuitorului spre Patima și moartea de bună 
voie, este imaginea venirii Împăratului Slavei în Împărăţia Sa. Ie- 
rusalimul însuși este imaginea binecuvântatei Împărăţii a lui Dum- 
nezeu, lerusalimul ceresc. De aceea apare el în icoană atât de îm- 
podobit și de sărbătoresc. 


1 De aceea, în această zi, Biserica binecuvântează ramuri de copac (de aici, ” 
numele de Florii) și îi cheamă pe credincioși să ÎL întâmpine împreună pe 
Mântuitorul, care se îndreaptă spre jertfire, nu așa cum L-au întâmpinat 
iudeii, ci cum au făcut-o „pruncii purtători ai semnului biruinţei”. 

CRUCEA 


„Căci cuvântul Crucii, celor pieritori, este nebunie; iar nouă, 
celor ce ne mântuim, puterea lui Dumnezeu este“ (I Cor. 1, 18). Nu 
putem slăvi biruința Dumnezeului întrupat, biruința Lui asupra 
morţii — adâncul căderii noastre, fără ca, în același timp, să nu 
slăvim Crucea lui Hristos — adâncul smeririi (kenosis) de bună voie 
a Fiului lui Dumnezeu, Care S-a făcut ascultător Tatălui „până la 
moarte și încă moarte pe cruce“ (Fil. 2, 8), întrucât, „pentru ca noi 
să avem viaţă, a trebuit ca Dumnezeu să Se întrupeze și să fie 
ucis“1. Prin urmare, Întruparea s-a săvârșit pentru ca veșnicul Cu- 
vânt să poată muri?, iar Hristos Însuși mărturisește că EI iza 
aceasta a venit“ [...] „în ceasul acesta“ (In. 12, 27). Dar acest „ceas“ 
al Domnului, care a venit ca să împlinească lucrarea mântuirii 
noastre, este și ceasul dușmanilor Lui, acela al „puterii întunericu- 
lui“ (Le. 22, 53). De fapt, adevărata biruinţă a lui Hristos a fost toc- 
mai aparenta lui înfrângere, pentru că prin moarte a nimicit pute- 
rea morţii. Acest lucru face ca „sminteala“ și „nebunia“ Crucii să 
fie o nebunie fără de care nimeni nu poate ajunge la Înţelepciunea 
lui Dumnezeu, rămânând veșnic de neînțeles pentru „stăpânitorii 
acestui veac“ (1 Cor. 2, 8). Crucea este atunci expresia concretă a tai- 
nei creștine, a biruinţei prin înfrângere, a slavei prin smerire, a vie- 
ţii prin moarte — simbol al atotputerniciei lui Dumnezeu, Care a 
vrut să Se facă om și să moară ca rob, ca să mântuiască făptura. 
Semn împărătesc al lui Hristos — „Îi spun Împărat pentru că Îl văd 
răstignit: este lucrul Împăratului să moară pentru supușii Săi“4 
Crucea este totodată însuși chipul Mântuirii, iconomia iubirii Sfin- 
tei Treimi față de omenirea căzută: „Iubirea Tatălui răstignește, Iu- 
birea Fiului Se răstignește, lubirea Sfântului Duh biruiește prin 
lemnul Crucii“ (Filaret al Moscovei). 


1 Sf. Grigorie de Nazianz, Or. 45, n. 28, P.G. 36, col. 661C: £5erjOnuev Qeou 
OApKOuEvov Kal veKpovutvov. 

2 Sf. Atanasie, Despre Întruparea Cuvântului, n. 20; P.G. 25, col. 132BC. 

3 Despre ceasul Domnului, vezi L. Bouyer, Le Mystere pascal, Ed. du Cerf, 
1945, pp. 71-78. 

4 Sf. loan Hrisostom, De cruce et latrone, Om. II, P.G. 49, col. 413. 

Nu mai este nevoie să insistăm asupra locului Crucii în viaţa 
creștinilor: Însuși Hristos a arătat că ea este semnul tuturor celor care 
doresc să-l urmeze (Mt. 10, 38; 16, 24; Mc. 8, 34; Le. 14, 27). Arătarea 
„puterii lui Dumnezeu“ (| Cor. 1, 18), semnul Crucii, ca obiect de cult 
sau exprimat printr-un gest, stă la baza oricărei practici sacramen- 
tale a Bisericii. Mai mult, reprezentări ale Crucii lui Hristos (uneori 
înlocuite de embleme: ancoră, trident etc.) se cunosc încă din cea mai 
timpurie antichitate creștină. Iconoclaștii, care erau adversari impla- 
cabili ai reprezentărilor Răstignirii, nu numai că făceau semnul cru- 
cii, dar, mai mult, așezau reprezentări decorative ale Crucii (fără Cel 
Răstignit) în absidele bisericilori. Se presupune că reprezentările 
Răstignirii trebuie să-și aibă originea într-un timp foarte îndepărtat, 
dacă ne gândim la forma păgână a grafitelor de la Palatin (începutul 
secolului al III-lea) și, mai ales, a gemelor încrustate cu chipul lui 
Hristos pe Cruce (secolele al II-lea și al III-lea). Spre sfârșitul seco- 
lului al IV-lea, Prudentius, descriind într-un poem picturile murale 
ale unei biserici, vorbește despre o scenă a Răstignirii?. Găsim la Bri- 
tish Museum o compoziţie bine dezvoltată a Răstignirii, pe un os de 
fildeș, din secolul al V-lea, iar în secolul următor o regăsim pe ușa 
din lemn de chiparos a Bisericii Santa Sabina din Roma. Fresca din 
Santa Sabina Antiqua, de asemenea din Roma (sfârșitul secolului al 
VIl-lea sau începutul secolului al VIII-lea), se apropie de tipul siri- 
an al Răstignirii, așa cum se întâlnește, de exemplu, în Evanghelia- 
rul Rabula (586). Hristos apare acolo îmbrăcat într-un colobium, încă 
viu, cu ochii deschiși, stând drept pe Cruce. Compoziţia siriană are 
la bază numai relatarea celei de-a patra Evanghelii: aceasta s-a păs- 
trat multă vreme în Apus. Iconografia bizantină avea să creeze un 
tip mai bogat, „sistematic și pitoresc, simbolic și istoric“, comple- 
tând relatarea Sfântului Ioan cu elemente împrumutate din Evan- 
gheliile sinoptice:; sfintele femei în spatele Mariei, sutașul cu sol- 
dații, fariseii și mulțimea din spatele lui loan. Se poate presupune 
că imaginea sintetizatoare a scenei Răstignirii, oferită de Sfântul 
loan Hrisostom în omilia sa la Evanghelia Sfântului Matei, a servit 


1 G. Millet, Les iconoclastes et la croix, în „Bulletin de Correspondance Hel- 
l&nique“, XXXIV (1910), 96-110. 

2 Dittochaeum, P.L. 60, col. 108. 

3 Om. 87, P.G. 57-58, col. 769-774. 

artiștilor bizantini! drept „program pentru o compoziţie vie“. Pen- 
tru că Hristos viu pe Cruce, îmbrăcat în colobium, avea să fie înlo- 
cuit în Bizanţ, în secolul al XI-lea, cu Hristos dezbrăcat și mort, cu 
capul plecat și trupul frânt. Patriarhul Mihail Cerularie remarca, la 
vremea aceea, că Hristos nu mai este reprezentat pe Cruce „într-un 
fel contrar naturii“, ci 1 s-a dat „înfățișarea umană firească“. Dar 
tocmai împotriva acestor noi reprezentări ale Celui Răstignit, pe 
care le-au putut vedea la Constantinopol, au protestat cu vehemen- 
ță reprezentanţii papei Leon al IX-lea, în 10542. Fapt este că, înainte 
de a începe să deplângă umanitatea pătimitoare a Domnului, îm- 
pingând uneori la extrem naturalismul reprezentării lui Hristos 
mort pe Cruce, Apusul a menţinut cu fermitate concepția Celui 
Răstignit viu, îmbrăcat, drept și triumfător. 

Se poate spune că Bizanțul a creat un tip de Răstignire clasic 
prin simțul proporţiei. Căutând sobrietatea în compoziţie, a înlătu- 
rat puțin câte puţin persoanele de la picioarele Crucii, limitându-se 
la esenţial: Maica Domnului și Sfântul loan, însoţiţi uneori de o fe- 
meie sfântă sau de sutaș. Aceasta este compoziţia icoanei noastre 
(Pl. 64), realizate de un pictor rus din secolul al XVI-lea. 

Hristos este reprezentat gol, doar cu o pânză care îi acoperă șol- 
durile. Curbura trupului spre dreapta, capul aplecat și ochii închiși 
indică moartea Celui Răstignit. Însă fața Lui, întoarsă spre Maria, 
păstrează o expresie gravă a măreției în suferinţă, expresie care ne 
duce mai degrabă cu gândul la somn: trupul Dumnezeului-Om ră- 
mâne după moarte nestricăcios. „Viaţa a adormit, iar iadul se cu- 
tremură de spaimă.“ (Sâmbăta Mare, Laude, Stihiră, glas 2) 

Biruința asupra morții și a iadului este simbolizată printr-o ca- 
vernă care se deschide la piciorul Crucii, sub vârful pietros al Gol- 
gotei, piatra care a crăpat în momentul morţii lui Hristos, pentru a 
lăsa să iasă la iveală un craniu. Este craniul lui Adam care, „după 
părerea unora“, spune Sfântul loan Hrisostomă, ar fi fost îngropat 
sub Golgota — „locul Căpățânii“ (In. 19, 17). Dacă tradiţia iconogra- 
fică a preluat acest detaliu, provenit din izvoare apocrife, este pen- 


1! G. Millet, Recherches sur l'iconographie de l'Evangile, p. 426. 
2 Hefele-Leclerq, Hist. des Conciles, IV, 2, p. 1106. 
3 Despre Sfântul Ioan, Omilia 85, |, PG. 59, col. 459. 

tru că el a servit la evidenţierea înțelesului dogmatic al icoanei 
Răstignirii: mântuirea primului Adam prin sângele lui Hristos, 
Noul Adam, Care S-a făcut om ca să mântuiască neamul omenesc. 

Crucea are opt extremități — formă corespunzătoare unei foarte 
vechi tradiții, considerate cea mai autentică atât în Răsărit, cât și în 
Apus!. Partea de sus a Crucii corespunde filacterului cu inscripția 
care indică acuzația. (Inscripţia lui Pilat nu apare reprodusă în icoa- 
na noastră.) Partea de jos a Crucii este un suport pentru picioare (un 
suppedaneum), pe care au fost bătute în două cuie picioarele lui Hris- 
tos. Reprezentat orizontal în icoana noastră, suppedaneum-ul cruci- 
fixurilor și cel din icoanele rusești ale Răstignirii este de obicei oblic. 
Această înclinare a stinghiei de jos a Crucii, în sus, spre dreapta lui 
Hristos, și în jos, la stânga Lui, capătă sens simbolic: îndreptarea 
tâlharului celui bun și condamnarea celui rău2. 

Fundalul arhitectural din spatele Crucii reprezintă zidul lerusa- 
limului. Se găsește deja pe ușa Bisericii Santa Sabina (secolul al 
VI-lea). Acest detaliu nu mai corespunde adevărului istoric, dar 
exprimă, în același timp, o concepție spirituală: așa cum Hristos a 
pătimit în afara porţii lerusalimului, tot așa creștinii trebuie să-L 
urmeze și să meargă în afara zidurilor, purtând ocara Lui: „căci nu 
avem aici cetate stătătoare, ci pe ceea ce va să fie căutăm“ (Evr. 13, 
11-14), Partea de sus a Crucii, cu brațele întinse ale lui Hristos, se 
profilează pe fundalul cerului. Răstignirea la loc deschis arată sem- 
nificația cosmică a morţii lui Hristos, care „a curăţat cerul“ și a eli- 
berat întregul univers de sub stăpânirea demonilor3. 

Compoziţia icoanei este echilibrată și sobră, în ciuda unei anu- 
mite greutăți (trupul lui Hristos și Crucea sunt prea masive). Ges- 
turile persoanelor prezente la moartea lui Hristos sunt reţinute și 
grave. Maica Domnului, însoțită de o sfântă femeie, se află în dreap- 
ta lui Hristos. Stă dreaptă, trăgându-și mantia peste umeri cu un 
gest al mâinii stângi, în timp ce dreapta și-o ridică spre Hristos. 


! În secolul al XIII-lea, Papa Inocenţiu al III-lea a recunoscut din nou într-o 
predică: Sermo in communi de uno martyre, PL. 217, col. 612B. 

2 Octoih, glas 8, Utrenia de miercuri: Crucea este comparată cu o balanţă 
a dreptății. 

3 Sfântul Atanasie, Despre Întrupare, c. 25, PG. 25, col. 140 AC. Sf. loan 
Hrisostom, De cruce et latrone, Om. 2, PG. 49, col. 408-409. 

Faţa exprimă durere stăpânită, dominată de credință puternică. 
Parcă adresându-se Sfântului loan, înspăimântat, Maica Domnului 
îl cheamă să contemple împreună cu ea taina mântuirii, care se îm- 
plinește în moartea Fiului său. Atitudinea Sfântului loan, aplecat 
înainte, exprimă neliniște și un fel de cutremur: ţine mâna stângă 
întinsă spre Cruce, în timp ce cu dreapta parcă ar vrea să-și închidă 
ochii în fața priveliștii morții Stăpânului său. Sfânta femeie și suta- 
șul (fără aureole) stau în spatele Maicii și al ucenicului. Femeia are 
trăsăturile contractate de durere, cu mâna stângă pe obraz, într-un 
gest de lamentaţie. Sutașul — un om cu barbă, purtând mahramă — 
Îl privește pe Cel Răstignit și Îi mărturisește Dumnezeirea, ducân- 
du-și mâna dreaptă la frunte, ca și cum ar vrea să se închine: dege- 
tele sunt îndoite într-un gest ritual de binecuvântare. Numele su- 
tașului — Longhin — stă scris deasupra capului. Înscrisul de deasu- 
pra, cu litere mari, indică subiectul icoanei: Răstignirea Domnului 
nostru lisus Hristos. O gamă de culori, de la ocru-pal (trupul lui 
Hristos, faţa și mâinile privitorilor) la roșul-maroniu al crucii și la 
stacojiul închis al mantiei Sfintei Fecioare, trecând prin ocrul-închis 
al Golgotei, la vermilion (mantia sfintei femei) și stacojiu-deschis 
(matia Sfântului loan), contrastează în mod semnificativ cu fondul 
rece (culoarea verzuie a zidului). Tunicile lungi ale celor două fe- 
mei și a Sfântului loan sunt verde-închis. Cerul, de un galben-pal, 
are aceeași culoare ca și cadrul icoanei. 


Cea de a doua reprezentare a Răstignirii reprodusă aici (Pl. 65) 
este o icoană sculptată în lemn de măr sub formă de cruce și pic- 
tată. Este atribuită Școlii din Novgorod, de la sfârșitul secolului al 
XV-lea sau începutul secolului al XVI-lea. Crucea, sculptată la mij- 
loc, are șapte extremităţi, stinghia de deasupra Crucii stă pe trun- 
chiul vertical. Suppedaneum-ul este înclinat (o particularitate a cru- 
cilor rusești). Sub Cruce e vârful Golgotei, cu capul lui Adam în ca- 
vernă. Ca fundal, zidul lerusalimului. Curbura trupului lui Hristos 
este foarte accentuată, ca și înclinarea capului, care se lasă pe umă- 
rul drept. Braţul central al Crucii poartă literele IC XC. Deasupra, 
inițialele inscripției lui Pilat: „lisus Hristos, Împăratul iudeilor“. 
Dar și mai sus, pe stinghia de deasupra Crucii, se poate citi: „Îm- 

păratul Slavei“. Dumnezeirea lui Hristos mort pe Cruce se arată și 
prin prezenţa a doi îngeri cu pânze în mâini, zburând de o parte și 
de alta a brațului orizontal de deasupra. Adesea, în icoanele Răs- 
tignirii, se mai pot vedea, în cele două colțuri de sus, soarele și luna 
(sau ziua și noaptea), reprezentând lumea văzută, îngrozită de 
moartea Creatorului său. Acest detaliu este foarte vechi, pentru că 
se găsește în Evangheliarul Rabula. În Crucea noastră, cadrul părții 
de sus este ocupat de icoana Sfintei Treimi (trei îngeri care îi apar 
lui Avraam). Este Sfatul Dumnezeiesc care hotărăște iconomia 
mântuirii noastre împlinite pe Cruce prin moartea Fiului întrupat. 
Scena Răstignirii include patru martori: Maica Domnului cu sfân- 
ta femeie (în stânga noastră), Sfântul loan și sutașul (în dreapta), 
ale căror atitudini și gesturi amintesc de cele din icoana preceden- 
tă. Aceste patru figuri, de dimensiuni mici (mai ales în comparaţie 
cu Hristos, Care este de două ori mai mare), sunt așezate în centrul 
icoanei Răstighnirii, sub brațele întinse ale lui Hristos. La baza ace- 
leiași icoane, de o parte și de alta a Golgotei, două persoane încă și 
mai mici ca dimensiune, doi mari asceţi ruși — Sfântul Serghie din 
Radonej și Sfântul Chiril de la Lacul Alb, închinându-se Crucii. Pe 
cele două brațe ale crucifixului, în spatele celor patru martori, șase 
figuri mai mari le urmează în succesiune: cei doi Arhangheli, Mi- 
hail și Gavriil, ținând toiege și peceţi, și patru Apostoli. Sfântul 
Arhanghel Mihail se află pe braţul drept al Crucii, în spatele sfin- 
tei femei; după el urmează Sfântul Pavel și Sfântul loan, reprezen- 
tat cu barbă, spre deosebire de tânărul Sfânt Ioan, fără barbă, din 
compoziţia centrală. Pe braţul stâng al Crucii, Sfântul Arhanghel 
Gavriil este însoțit de Sfântul Petru și Sfântul Andrei. Cel din 
urmă, după cum se știe, a fost considerat Apostolul Bizanțului și al 
Rusiei. Sub icoana Răstignirii, pe piciorul crucii, două cadre, unul 
deasupra celuilalt, fiecare conținând trei chipuri de sfinţi episcopi. 
Cea de deasupra este icoana celor „Trei Ierarhi“: Sfântul Vasile cel 
Mare, Sfântul loan Hrisostom și Sfântul Grigorie de Nazianz, nu- 
mit Teologul. Mai jos sunt cei trei mari episcopi ai Bisericii ruse: 
Sfântul Alexie, Sfântul Petru al Moscovei și Sfântul Leontie al Ros- 
tovului. Se poate deduce că această icoană a fost realizată înainte de 
canonizarea Sfântului lona (1547), al treilea mitropolit sfânt al Mos- 
covei, sărbătorit împreună cu Sfinții Petru și Alexie. 

Crucifixul este o frumoasă piesă de sculptură în lemn; cele mai 
mici detalii sunt lucrate cu multă atenţie. Culorile, vii. Ramele, pic- 
tate în roșu, cu margine verde. Compoziția complexă dovedește o 
sistematizare atentă: Sfânta Treime, Arhanghelii, Apostolii, Părinții 
Bisericii — întreaga biserică și, în special, sfinții locali (ai Bisericii 
ruse) sunt prezenţi pe Crucifixul Domnului, fiecare element la locul 
care i se cuvine. Sculptorul a dat dovadă de un simț dogmatic și 
artistic foarte exact creând acest frumos întreg, înscris în forma crucii. 


ÎNVIEREA 


Învierea lui Hristos sau Paștele nu intră în ciclul celor douăspre- 
zece sărbători principale ale Bisericii. „Pentru noi, spune Sfântul 
Grigorie Teologul, este sărbătoarea sărbătorilor și praznicul prazni- 
celor; întrece toate celelalte sărbători, așa cum soarele întrece stelele 
în strălucire; și acest lucru este adevărat nu numai pentru sărbă- 
torile omenești și pământești, ci și pentru cele ale lui Hristos și prăz- 
nuite pentru Hristos.“1 Această sărbătoare, mai mare decât toate 
sărbătorile Bisericii, se deosebește de celelalte, fiind cea mai înaltă 
manifestare a atotputerniciei lui Hristos, confirmarea credinţei și 
semnul învierii noastre. „Dacă Hristos n-a înviat, zadarnică este 
credinţa voastră“ (I Cor. 15, 17), spune Apostolul Pavel. 

Iconografia creștină cunoaște mai multe reprezentări ale Învierii 
lui Hristos. La începuturile creștinismului se folosea prefigurarea 
vechi-testamentară a evenimentului, adică Profetul lona ieșind din 
pântecele chitului?. Însă chiar și în vremurile primare apare repre- 
zentarea istorică a Învierii lui Hristos bazată pe relatarea evanghe- 
lică — arătarea unui înger femeilor mironosițe la Mormânt. Conform 
anumitor date, în secolul al III-lea reprezentarea aceasta exista deja 
(Biserica din Dura Europos, 232%. Tipul iconografic al Învierii lui 


1 Predică la Paști 45, P.G. 36, col. 624. 
2 Această reprezentare se află în catacombele romane, începând cu secolul 
al II-lea, cum ar fi catacomba Priscillei și a lui Callixtus. 
3 American Journal of Archaeology, vol. LI, nr. 4, 1947. K. Weitzmann, Byzan- 
tine Art and Scholarship in America. 

Hristos, care îi urmează în timp, este Pogorârea la iad. Cea mai ve- 
che reprezentare cunoscută a Pogorârii la iad datează din secolul al 
VI-lea și se poate găsi pe una dintre coloanele ciboriului Bisericii 
Sfântului Marcu din Veneţia. Aceste două compoziţii sunt folosite 
în Biserica Ortodoxă ca icoane pascale. În iconografia ortodoxă tra- 
dițională, momentul în sine al Învierii lui Hristos nu este niciodată 
descris. Spre deosebire de icoana Învierii lui Lazăr, atât Evanghe- 
liile, cât și Tradiţia bisericească nu spun nimic despre acel moment 
și nu spun cum a înviat Hristos. Nici icoana nu o aratăl. 

Această tăcere exprimă limpede diferenţa dintre cele două eve- 
nimente. Învierea lui Lazăr a fost o minune care a putut fi văzută 
de toţi, în timp ce Învierea lui Hristos a fost inaccesibilă oricărei 
percepții. În Cântarea a 6-a a Canonului pascal, Biserica face o pa- 
ralelă clară între Învierea lui Hristos și Nașterea Sa: „Păzind pece- 
țile întregi, Hristoase, ai înviat din mormânt, Cela ce n-ai stricat 
cheile Fecioarei cu nașterea Ta și ne-ai deschis nouă porțile raiu- 
lui.“ La fel ca Nașterea Sa din Fecioară, Învierea lui Hristos se slă- 
vește aici ca taină negrăită, inaccesibilă oricărei cercetări. „Nu nu- 
mai că piatra s-a dat la o parte de pe mormânt, dar peceţile de pe 
ea au rămas neatinse atunci când a înviat Hristos, iar «viața din 
mormânt a răsărit», în timp ce «mormântul era pecetluit». Hristos 


1 Deși subiectul Învierii lui Hristos este de origine bizantină, în iconografia 
veche ortodoxă se află numai în ilustraţii și chiar și atunci extrem de rar, cum 
ar fi în Psaltirea Chludov din secolul al IX-lea, ilustrată de greci (ilustrație la 
cuvintele Ps. 9, 19: „Scoală-Te, Doamne... să fie judecate neamurile înaintea 
Ta !”). În iconografia rusă a apărut o dată cu începutul instalării curentului de- 
cadent, spre sfârșitul secolului al XVI-lea, sub influenţa artei religioase apuse- 
ne, unde, începând cu epoca Renașterii, această temă a dobândit o largă popu- 
laritate. Trebuie remarcat totuși că similitudinea dintre ilustrațiile Psaltirii 
Chludov și imaginile apusene este doar o similitudine de idee, nu și de for- 
mă. În ceea ce-i privește pe iconarii ruși, este evident că li s-a părut greu să 
facă un pas atât de clar contradictoriu faţă de textele evanghelice. Cu puţine 
excepții, aceste reprezentări au un caracter mai rezervat decât cele care se gă- 
sesc în arta religioasă apuseană. Mântuitorul este reprezentat tradițional, în 
același veșmânt ca în Pogorârea la iad. Soldaţii fie că lipsesc, fie că sunt ador- 
miţi. Acest subiect apare cel mai adesea în icoanele complexe și constă într-o 
serie întreagă de imagini legate de Înviere; sau, altfel, apare în aceeași icoană 
a Pogorârii la iad, dar într-o parte, ca imagine complementară. 

înviat a ieșit din mormânt tot așa cum a intrat la Apostoli — prin 
«ușile încuiate» pe care nu le-a deschis; a ieșit din mormânt fără 
nici un semn că cineva din preajmă ar fi văzut ceva.“1 Absența 
redării momentului Învierii arată caracterul său de nepătruns pen- 
tru mintea omenească și, prin urmare, imposibilitatea de a-l de- 
scrie. De aceea, așa cum am văzut, în iconografia ortodoxă sunt 
două reprezentări care corespund sensului acestui eveniment. Una 
este convenţional-simbolică. Ea descrie momentul care precedă În- 
vierea lui Hristos cu trupul — Pogorârea la iad; cealaltă — momen- 
tul ce a urmat Învierii cu trupul a lui Hristos, venirea istorică a 
mironosițelor la Mormântul Domnului. 


POGORÂREA LA IAD 


În învățătura Bisericii, Pogorârea la iad este indisolubil legată de 
Înviere. Pentru că Adam era mort, pogorârea Mântuitorului, Care 
Și-a asumat firea lui, trebuia să ajungă la aceleași adâncuri în care 
coborâse Adam. Cu alte cuvinte, pogorârea la iad reprezintă însăși 
smerirea până la capăt a lui Hristos și, în același timp, începutul 
slăvirii Sale. Deși Evangheliștii nu spun nimic despre acest tainic 
eveniment, Sfântul Apostol Petru vorbește despre el, atât în cuvin- 
tele de Dumnezeu insuflate în ziua Cincizecimii (Fapte 2, 14-39), cât 
și în capitolul al treilea al primei sale Epistole (1 Pt. 3, 19): „S-a dus 
și a propovăduit și duhurilor ce erau în temniță.“ Hristos Care a 
biruit iadul, izbăvirea lui Adam și a drepţilor Vechiului Testament 
constituie tema principală a dumnezeieștii slujbe din Sâmbăta Ma- 
re; ea se regăsește în toată slujba Învierii și nu se poate despărți de 
slava Învierii lui Hristos cu trupul. Această temă este, ca să spunem 
așa, întrețesută cu tema Învierii: „Pogorâtu-Te-ai întru cele mai de 
jos ale pământului și ai sfărâmat încuietorile cele veșnice, care 
țineau pre cei legați, Hristoase; și a treia zi, precum lona din chit, ai 
înviat din mormânt“ (Irmosul Cântării a 6-a a Canonului pascal). 


1 Serghie, Patriarhul Moscovei, Învierea lui Hristos și învierea lui Lazăr, 
Moscova, 1933 (în lb. rusă). 

Având la bază textele slujbelor bisericești, icoana Pogorârii la 
iad (PL. 66) exprimă realitatea spirituală, transcendentă a Invierii — 
pogorârea cu sufletul la iad a Domnului — și revelează scopul și 
rezultatele pogorârii Sale. În armonie cu sensul evenimentului, 
acțiunea din icoană se petrece chiar în adâncurile pământului, î în 
iad, înfățișat ca o prăpastie neagră care se deschide. In centrul icoa- 
nei, ieșind constant în evidenţă prin postura și culorile Sale, stă 
Mântuitorul. Autorul Canonului pascal, Sfântul loan Damaschin, 
spune: „Deși Hristos a murit ca un om, iar sufletul Său S-a desprins 
din preacuratul Său trup, dumnezeirea Lui a rămas nedespărțită 
de amândouă - adică atât de suflet, cât și de trup.“1 De aceea El 
apare în iad nu ca un întemnițat, ci ca Biruitor al lui, Izbăvitor al 
celor închiși aici; nu ca rob, ci ca Stăpân al vieții. Este înfățișat în 
icoană cu o aureolă strălucitoare, simbol al slavei, de obicei în dife- 
rite nuanţe de albastru și adesea presărată cu stele pe margine și 
străbătută de raze izvorând din El. Veșmintele Sale nu mai sunt 
cele în care apărea cât a slujit pe pământ. Au acum o nuanţă de gal- 
ben-auriu, iluminate peste tot de raze aurii subțiri (aur lichid). În- 
tunericul iadului este plin de lumina acestor raze dumnezeiești — 
lumina slavei Celui Care, Dumnezeu și Om fiind, a coborât acolo. 
Este deja lumina Învierii care urma, razele și zorii Paștilor care 
aveau să vină. Mântuitorul stă cu picioarele pe cele două uși sfărâ- 
mate ale iadului. În multe icoane, sub uși, în abisul întunecat, se 
poate zări figura respingătoare, doborâtă, a prințului întunericului, 
Satan. În icoanele de mai târziu se pot vedea aici diferite detalii: 
puterea zdrobită a iadului, lanţurile sfărâmate cu care îngerii acum 
îl leagă pe Satan, cheile, cuiele și celelalte. În mâna stângă, Hristos 
ține un sul — simbol al propovăduirii în iad a Învierii, după cuvin- 
tele Sfântului Apostol Petru. Uneori, în locul sulului ține o cruce, 
care nu mai este instrumentul umilitor al pedepsei, ci simbolul biru- 
inței asupra morţii. După ce a sfărâmat prin atotputernicia Sa legă- 
turile iadului, cu mâna dreaptă Hristos îl ridică pe Adam din mor- 
mânt (după Adam, strămoașa noastră Eva se ridică și ea cu mâinile 
împreunate în rugăciune), adică eliberează sufletul lui Adam și, o 
dată cu el, sufletele tuturor celor care așteptau cu credință venirea 
Lui. De aceea în dreapta și în stânga acestei scene se văd două cete 


1 Credinţa ortodoxă, UI, c. 27, P.G. 94, col. 1097A. 

de sfinți ai Vechiului Testament, inaugurate de profeţi. În stânga 
apar împăratul David și împăratul Solomon, în veșminte împără- 
tești, cu coroană, iar în spatele lor, Sfântul loan Înaintemergătorul; 
în dreapta — Moise cu tablele legii în mână. Văzându-L pe Mântui- 
torul coborât la iad, Îl recunosc de îndată și Îl arată și altora pe Cel 
despre Care profeţiseră și a Cărui venire o vestiserăl. 

Pogorârea la iad a fost ultimul pas pe care l-a făcut Mântuitorul 
pe drumul chenozei Sale. Prin însuși faptul „coborârii în adâncul 
pământului“, El ne-a deschis nouă calea spre cer. Slobozindu-l pe 
Adam cel bătrân și o dată cu el întreaga omenire din sclavia celui 
care este întruparea păcatului, a întunericului și morții, a pus teme- 
lia unei noi vieți pentru cei ce s-au unit cu Hristos într-o nouă ome- 
nire renăscută. Astfel, învierea spirituală a lui Adam este reprezen- 
tată în icoana Pogorârii la iad ca simbol al viitoarei învieri a trupu- 
lui, al cărei prim rod a fost Învierea lui Hristos. De aceea, deși 
exprimă sensul evenimentului comemorat în Sâmbăta Mare și este 
scoasă la închinare în acea zi, această icoană este și se numește 
icoană pascală, ca prefigurare a apropiatei sărbători a Învierii lui 
Hristos și, prin urmare, a viitoarei învieri a morților. 


MIRONOSIȚELE LA MORMÂNT 


„...Și astfel a slobozit pe cei legaţi din veci și iarăși a revenit din- 
tre morți, deschizându-ne calea către înviere“, spune Sfântul loan 
Damaschin2. Această întoarcere dintre cei morţi, această taină a În- 
vierii lui Hristos, care este mai presus de înțelegere, este exprimată 
în icoana „Mironosiţelor la Mormânt“ în același fel în care o prezin- 
tă Evangheliile: o descriere a ceea ce au putut vedea femeile care 
s-au dus la Mormânt. Descriind Învierea lui Hristos, Evanghelia 
după Matei ne lasă să înțelegem că femeile care au venit la Mor- 
mânt au fost martorele unui cutremur, au văzut un înger coborând 


10 remarcabilă descriere a acestei scene se află în Evanghelia apocrifă a 


lui Nicodim. 
2 Credinţa ortodoxă, III, c. 29, PG. 94, col. 1101 A. 

din cer și rostogolind piatra de la ușă și au văzut spaima celor ce 
păzeau (Mt. 28, 1-4). Dar nici ele, și cu atât mai puţin păzitorii, nu 
au fost martorele Învierii înseși. După cum spune Evanghelia, un 
înger a luat piatra de la ușa Mormântului, nu ca să-l înlesnească 
Mântuitorului ieșirea, cum a fost necesar să se facă la învierea lui 
Lazăr, ci „dimpotrivă, ca să arate că El nu mai este în mormânt: 
«Nu este aici; căci S-a sculat», și să le dea posibilitatea celor care Îl 
căutau pe «lisus Cel răstignit» să vadă cu ochii lor mormântul gol, 
«locul unde L-au pus pe Domnul». Aceasta înseamnă că Învierea 
deja se petrecuse înainte ca îngerul să coboare și înainte ca piatra 
să fie rostogolită: a fost un eveniment inaccesibil oricărei priviri și 
mai presus de orice înțelegere.“! În acord cu relatarea evanghelică, 
icoana (vezi PI. 67) înfățișează grota în care se află mormântul gol, 
cu pânza de in așezată acolo. Lângă el se află grupul femeilor mi- 
ronosițe, iar pe piatră stă un înger, alteori doi, în veșminte albe, 
arătându-le femeilor locul unde a fost trupul lui Hristos. Compo- 
ziția acestei icoane este de obicei foarte simplă și am putea spune 
chiar comună, dacă n-ar fi cele două figuri înaripate de îngeri în 
veșminte albe ca zăpada, care dau icoanei o impresie de solemni- 
tate austeră și calmă?. După cum bine se știe, Evangheliștii menţio- 
nează un număr diferit de mironosiţe și de îngeri. De aceea, în 
funcție de Evanghelia care stă la baza compoziţiei, numărul lor 
variază. Aceste diferenţe nu constituie o contradicţie. Părinţii Bise- 
ricii, de exemplu Sfântul Grigorie de Nyssa și Sfântul Grigorie 
Palama, consideră că femeile mironosiţe au venit la mormânt de 


1 Patriarhul Serghie, op. cit. 

2 Mai târziu, în secolul al XVII-lea, o altă compoziţie, tot veche, arătarea 
lui Hristos Mariei Magdalena, a fuzionat cu cea dintâi. Această adăugire se 
leagă, evident, de apariţia chipurilor apusene ale lui Hristos răsărind din 
mormânt. Ca răspuns la nevoia de a-L vedea pe Hristos înviat, iconarii au 
găsit un mijloc de a-L reprezenta în icoană fără să contrazică relatarea evan- 
ghelică. În felul acesta, sunt reprezentate două momente într-o singură com- 
poziţie. Femeile mironosițe, stând mai aproape de mormânt, ascultă cuvin- 
tele îngerului, în timp ce Maria Magdalena privește în jur și Îl vede pe Dom- 
nul, Care se află în centrul icoanei, printre dealurile domoale. Mai mult, 
pentru că Maria Magdalena L-a confundat cu un om obișnuit, cu un grădi- 
nar, nu se arată în nici un fel slava Lui, ci apare în hainele Sale obișnuite, pe 
care le purta înainte de Înviere. 

mai multe ori și că de fiecare dată numărul lor era altul; așadar, fie- 
care Evanghelist vorbește numai despre una dintre veniri. În Evan- 
ghelia de la Luca nu se menţionează deloc numărul lor. Așa se ex- 
plică de ce în anumite icoane sunt cinci, șase sau mai multe. Însă, 
în majoritatea icoanelor, numărul lor nu este mai mare decât cel in- 
dicat în Evangheliile de la Matei și Marcu; adică două, după una, 
și trei, după cealaltă. Tot așa, icoanele înfățișează fie un înger, după 
Evangheliile lui Matei și Marcu, fie doi, după Luca și loan, „unul 
către cap și altul către picioare, unde zăcuse Trupul lui lisus“ (In. 
20, 12) (vezi Pl. 19). În general, icoana este o reproducere exactă a 
relatărilor evanghelice până în cele mai mici amănunte: „lar ma- 
hrama, care fusese pe capul Lui, nu era pusă împreună cu giulgiu- 
rile, ci înfășurată, la o parte, într-un loc“ (In. 20, 7). Acest amănunt, 
aparent nesemnificativ, scoate în evidenţă încă și mai mult caracte- 
rul insondabil al evenimentului care se petrecuse. Într-adevăr, „ce- 
lălalt ucenic [...] a văzut și a crezut“ (In. 20, 8) numai după ce a vă- 
zut giulgiurile. Pentru faptul că păstraseră forma pe care au avut-o 
atunci când acopereau trupul înmormântat, adică erau înfășurate, 
aceasta reprezintă o dovadă incontestabilă că trupul înfășurat în 
ele nu a fost furat (Mt. 28, 13), ci le-a lăsat într-un fel inexplicabil. 

Învierea lui Hristos s-a petrecut în dimineaţa următoare celei 
de-a șaptea zi, Sabatul, adică la începutul primei zile a săptămânii. 
De aceea lumea creștină sărbătorește prima zi din săptămână ca în- 
ceput al vieţii celei noi care a strălucit din mormânti. Primii creș- 
tini au numit această zi nu prima, ci a opta?, „căci este prima din 
numărul celor care urmează și a opta după numărul celor care o 
preced — cea mai mare zi dintre toate“3. Nu este numai o comemo- 
rare a zilei în care s-a petrecut istoric Învierea lui Hristos, ci este și 
începutul și prefigurarea vieţii veșnice viitoare a făpturii renăscute 
— ceea ce Biserica numește a opta zi a creaţiei. Pentru că, așa cum 
prima zi a creaţiei a fost începutul zilelor în timp, tot așa, ziua În- 
vierii lui Hristos este începutul zilelor din afara timpului, adică un 
semn al tainei vieții viitoare, a Împărăției Duhului Sfânt, unde 
Dumnezeu este „toate în toţi“. 


1 În limba rusă, duminică se spune „înviere“. 
2 Tertulian, Despre idolatrie; P.L. I, col. 682-683. 
3 Sfântul Grigorie Teologul, PG. 36, col. 612 C. 

ÎNJUMĂTĂȚIREA PRAZNICULUI 


Înjumătăţirea Praznicului (miercurea din săptămâna a patra 
după Paști), după locul pe care îl ocupă între Învierea lui Hristos și 
Pogorârea Duhului Sfânt, se îmbracă într-o. „îndoită splendoare“, 
care se potrivește „rădăcinii celor două mari sărbători“. Ca majori- 
tatea „sărbătorilor unei idei“, această tainică sărbătoare a harului 
(încă necunoscută în Apus) trebuie să-și aibă originea în vremuri 
foarte vechi. De fapt slujba Înjumătățirii praznicului, pe lângă une- 
le stihiri mai recente (de la începutul secolului al VIII-lea), conţine 
elemente liturgice pe care unii le-ar atribui Sfântului Ilie al lerusa- 
limului (494-513) sau Sfântului Anatolie al Constantinopolului 
(449-458). 

Textul evanghelic citit la Înjumătăţirea Praznicului (In. 7, 14-36), 
care începe cu cuvintele: „lar înjumătățindu-se praznicul (775 
80p1ris uEOOVOnNS) S-a suit lisus în templu și învăța“ (Cântarea a 5-a 
a Canonului), se leagă de evenimentul petrecut „la mijlocul“ sărbă- 
torii Corturilor. Sărbătoarea evreiască a Tabernacolului, celebrată 
toamna (septembrie-octombrie), timp de șapte sau opt zile, era, 
prin urmare, cu totul distinctă de cea a Cincizecimii. Dacă este amin- 
tită „înjumătățirea praznicului evreiesc al Tabernacolului“ la vre- 
mea înjumătățirii Praznicului creștin, aceasta se întâmplă deoarece 
cuvintele lui Hristos, adică „ziua cea din urmă — ziua cea mare a 
sărbătorii“ (In. 7, 37-39), se refereau la venirea Duhului Sfânt, Care 
avea să Se pogoare după Patima și Învierea Domnului. Textul evan- 
ghelic de la Cincizecime (In. 7, 37-53) începe acolo unde se termină 
Înjumătăţirea praznicului Cincizecimii și cuprinde făgăduinţa 
Duhului Sfânt sub chipul „râurilor de apă vie“. Această temă a 
„apei vii“, simbol al harului, servește ca laitmotiv în slujba Înjumă- 
tățirii Praznicului și justifică transpoziția cincizecimică a sărbătorii 
corturilor. 

Spre deosebire de Liturghie, iconografia Înjumătăţirii Praznicu- 
lui nu pare să fi dezvoltat tema apei. Rămâne foarte restrânsă, în- 
fățișându-ni-L pe Hristos în templu, adresându-Se bătrânilor po- 
porului. Nu stă în picioare, ca în ultima zi a sărbătorii, atunci când 
vorbea despre apa vie, ci stă așezat în mijloc, pe o exedră semicir- 


206 


culară. În icoana noastră (Pl. 68), șase bătrâni cu mahrame albe de 
in pe cap, așezați trei câte trei, de o parte și de alta a lui Hristos, for- 
mează două grupuri bine echilibrate. Atitudinea lor exprimă uimi- 
re, lucru care ne face să credem că icoana ar vrea doar să ilustreze 
un pasaj din Evanghelia zilei: „Cum știe Acesta carte nefiind învă- 
țat ?“ (In. 7, 15). Ceea ce corespunde, într-adevăr, cu reprezentarea 
din fresca Înjumătățirii Praznicului din Biserica Sfântului Teodor 
Stratilat din Novgorod (secolul al XIV-lea), în care Hristos, cu bar- 
bă, predică așezat în mijlocul bătrânilor poporului. Dar icoana noas- 
tră nu este o simplă ilustrare a textului evanghelic care se referă la 
evenimentul „mijlocului praznicului“ Tabernacolului. De fapt, 
Hristos, Care are clar o atitudine de învăţător (gestul mâinii drepte 
și un sul în stânga), este reprezentat aici cu trăsăturile unui adoles- 
cent fără barbă, așa cum trebuie să fi fost la vârsta de doisprezece 
ani, când, așezat în templu printre învăţători, i-a uimit pentru prima 
oară cu înțelepciunea Lui (Lc. 2, 41-50). Vom găsi același lisus-Ema- 
nuel învățând în miniaturile bizantine ale Evangheliei ilustrate de 
la Biblioteca Naţională din Paris (Gr. 74, f. 98, secolul al XI-lea sau 
începutul secolului al XII-lea — vezi Pl. 20), în legătură cu relatarea 
copilăriei lui Hristos de la Sfântul Luca. Însă, în icoana noastră, 
Maria și losif nu se văd, ca în codex Gr. 74. Dacă trăsăturile lui 
lisus-Emanuel din icoana Înjumătățirii Praznicului amintesc de 
prima manifestare a înțelepciunii Lui dumnezeiești din templul 
Ierusalimului, relatată de Sfântul Luca, aceasta nu substituie ulti- 
ma mărturisire a lui Mesia ținută în același templu, ci vrea să lege 
începutul de sfârșit și să demonstreze unitatea învățăturii Fiului lui 
Dumnezeu, trimis în lume de Tatăl (Lc. 2, 49: „...nu aţi știut că în 
cele ce sunt ale Tatălui Meu se cade Mie să fiu ?“ și Cântarea a 6-a 
a Canonului Înjumătățirii praznicului: „În biserică venind, Hris- 
toase, ai grăit adunării iudeilor, descoperindu-le slava Ta și mai 
nainte arătându-le fireasca Ta unire cu Tatăl”). Tipul Emanuel scoa- 
te în evidenţă caracterul atemporal al lui Hristos, în timp ce dă 
mărturie de adevărul Întrupării: Cuvântul întrupat a cunoscut vâr- 
sta copilăriei și a adolescenţei. La toate vârstele vieții Sale pămân- 
tești, Hristos rămâne aceeași Înţelepciune ipostatică a Tatălui care 
S-a arătat prima dată învăţătorilor Legii, pe când era adolescent. 
lisus-Emanuel din icoana Înjumătăţirii Praznicului corespunde cân- 

tărilor sărbătorilor care vorbesc despre „Înţelepciunea lui Dumne- 
zeu“ — 1 Xogpla rou Qeov — venit în mijlocul sărbătorii ca să făgădu- 
iască apa nemuririil. 

Icoana noastră (Pl. 68), din secolul al XV-lea, aparține tradiţiei 
Școlii din Novgorod. Frumoasa ei compoziţie este limpede și so- 
bră, cu Hristos în centru, profilându-se pe fundalul arhitectural, iar 
cele două grupuri de bătrâni, ale căror gesturi exprimă o emoție 
stăpânită, pun și mai mult în evidenţă calmul Adolescentului în- 
vățător. Aceeași atenție pentru sobrietate se poate observa și în cu- 
lori: „slăvita“ îmbrăcăminte a lui Emanuel, în ocru cu raze aurii, 
cele trei culori din veșmintele bătrânilor - vermilion, stacojiu și 
verde —, mahrama albă de in de pe cap, la fel ca fondul alb al zidu- 
lui din spatele lui Hristos, dau o impresie de bogăţie creată cu o 
strictă economie de culori. 


ÎNĂLȚAREA DOMNULUI 


Sărbătoarea Înălţării este sărbătoarea mântuirii împlinite. Între- 
gul proces al mântuirii — nașterea, patima, moartea și Învierea — se 
sfârșește cu Înălţarea: „Plinind iconomia cea pentru noi și cele de 
pe pământ unindu-le cu cele cerești, Te-ai înălțat întru slavă, Hris- 
toase, Dumnezeul nostru, de unde nicicum nu Te-ai despărțit, ci, 
rămânând nedepărtat, strigi celor ce Te iubesc pre Tine: Eu sunt cu 
voi și nimeni împotriva voastră“ (Condacul praznicului). Ca ex- 
presie a sensului acestei sărbători, se obișnuia așezarea temei Înăl- 
țării în cupola vechilor biserici, încheind astfel șirul reprezentărilor 
pe care le cuprindeau. 

O primă privire asupra icoanelor ortodoxe ale Înălţării Domnu- 
lui creează impresia că ele nu corespund denumirii lor. În aceste 
icoane, locul principal îl ocupă un grup alcătuit din Maica Dom- 
nului, îngeri și apostoli, în timp ce figura principală, Mântuitorul 
care se înalță, este aproape întotdeauna mult mai mică decât cele- 


1 Stihiră automelă, glas 1 și Cântarea a 8-a a Canonului Sfântului Andrei 
Criteanul, P.G. 97, col. 1432 A. 

lalte și pare să fie secundară în raport cu ele. Totuși, chiar și în 
această nepotrivire, icoanele ortodoxe ale Înălţării corespund Sfin- 
tei Scripturi. Într-adevăr, citind relatările Evangheliilor și cele din 
Faptele Apostolilor despre Înălţarea Domnului, rămânem cu ace- 
eași impresie de lipsă de corespondenţă între eveniment și descri- 
erile lui. Faptului Inălţării i se acordă numai câteva cuvintel. Re- 
latările Evangheliștilor se concentrează asupra a altceva — asupra 
ultimelor cuvinte ale Mântuitorului care stabilesc și definesc rolul 
și semnificația Bisericii în lume și legătura ei cu Dumnezeu. Fap- 
tele Apostolilor dau o descriere mai detaliată a Înălţării. Această 
descriere, împreună cu relatarea din Evanghelia de la Luca ne oferă 
datele reale (deși nu toate) care stau la baza iconografiei ortodoxe 
a Înălţării lui Hristos. În Sfânta Scriptură și, prin urmare, și în ico- 
nografie, centrul de gravitație nu este faptul Înălţării, ci semnifi- 
cația și consecinţele lui pentru Biserică și pentru lume. 

Conform Sfintei Scripturi (Fapte 1, 12), Înălțarea Domnului nos- 
tru s-a petrecut pe Muntele Măslinilor. De aceea, în icoană acțiunea 
se desfășoară fie pe vârful muntelui, așa cum este în icoana repro- 
dusă aici (Pl. 69), fie într-un ţinut deluros. Sunt uneori înfățișaţi 
câțiva măslini, pentru a arăta că este vorba de Muntele Măslinilor. 
La fel ca în slujba sărbătorii, Mântuitorul este reprezentat înălțân- 
du-Se întru slavă?, uneori așezat pe un tron bogat împodobit3. În 
iconografie, Slava se reprezintă sub forma unei mandorle, ovale 
sau rotunde, alcătuite din mai multe cercuri concentrice, simbol al 
cerurilor preaînalte. Din punct de vedere grafic, această idee, redată 
printr-o imagine a cerului văzut, așa cum l-au privit cei de atunci, 
corespunde și concepţiei noastre moderne despre cer, ca fiind alcă- 
tuit din mai multe sfere (troposferă, stratosferă, ionosferă). Acest 
simbolism arată că Mântuitorul se înalță în afara planului pămân- 
tesc al existenţei și astfel momentul Înălţării capătă un caracter 
atemporal și conferă un sens cu totul special detaliilor, plasându-le 
dincolo de limitele înguste ale unui eveniment istoric. Mandorla 


1 Dintre Evangheliști, numai Marcu și Luca vorbesc despre aceasta; mai 
mult, primul doar o amintește, în timp ce al doilea oferă o descriere exactă, 
dar foarte scurtă. 

2 „Te-ai înălțat întru slavă, o, Hristoase Dumnezeule...“ — Troparul sărbătorii. 

3 „Pe tronul slavei purtat la Dumnezeu“ (Cântare, glas 1, la Slavă). 

este susținută de îngeri (numărul lor poate varia). Firește, prezența 
îngerilor care susțin mandorla nu se datorează vreunei necesităţi, 
căci Mântuitorul Se înalță prin propria putere dumnezeiască și nu 
are nevoie de susținerea lor. Aceștia, ca și mandorla, sunt simple 
expresii ale slavei și măririi Salel. 

În planul apropiat, central, se văd, împreună cu Maica Domnu- 
lui, două grupuri de apostoli și doi îngeri. Aici rolul îngerilor este 
altul: după cum știm din Faptele Apostolilor, ei sunt mesagerii 
Proniei dumnezeiești. 

Prezența Maicii Domnului la Înălţarea Fiului, despre care nu se 
spune nimic în Sfânta Scriptură, este categoric afirmată de Tradiţia 
care a trecut în textele slujbei, cum este Cântarea a 9-a a canonului: 
„Bucură-te, Născătoare de Dumnezeu, Maica lui Hristos Dumne- 
zeu; că văzând astăzi pre Cel ce L-ai născut înălțându-Se de pre pă- 
mânt, împreună cu îngerii L-ai mărit.“ În icoanele Înălţării, Maica 
Domnului ocupă o poziție cu totul specială. Așezată imediat sub 
Înălţarea Domnului, ea este parcă axa întregii compoziții. Figura ei 
extraordinar de pură și de ușoară, clară și dreaptă, iese în evidenţă 
într-un contrast puternic cu fondul veșmintelor albe ale îngerilor. 
Imobilitatea ei austeră contrastează tot atât de puternic cu mișcarea 
și gesturile Apostolilor aflați de o parte și de alta. Importanţa sa 
este adesea subliniată prin poziţionarea ei pe un plan mai ridicat, 
care scoate și mai mult în evidenţă poziţia ei centrală. Acest grup, 
cu Maica Domnului la mijloc, este moștenirea Mântuitorului, câști- 


! În general, rolul îngerilor poate fi aici diferit și variază în funcţie de tex- 
tele slujbei pe care se bazează o anumită icoană. De exemplu, în unele icoane, 
ei nu ating mandoria, ci se întorc în atitudini de rugă spre Mântuitorul, expri- 
mând uimire, „văzând firea omenească suindu-se împreună cu Tine“ (Cano- 
nul sărbătorii, Cântarea a 3-a); în alte icoane sunt înfățișaţi sunând din trâm- 
bițe, după cuvintele antifonului: „Suitu-S-a Dumnezeu întru strigare, Dom- 
nul în glas de trâmbiţă“ (Antifon, Stih. 4; Ps. 46, 5). În partea de sus a icoanei, 
deasupra mandorlei, sunt uneori reprezentate porțile cerului deschizându-se 
înaintea Înălţării Împăratului slavei, după cuvintele Psalmului 23, care se 
repetă în timpul slujbei: „Ridicaţi, căpetenii, porțile voastre și vă ridicați 
porţile cele veșnice și va intra Împăratul slavei.“ Aceste detalii exprimă legă- 
tura evenimentului cu Vechiul Testament, arătând împlinirea profeţiei lui 
David despre Înălțarea Domnului. 

gată cu Sângele Lui — Biserica, pe care fizic o lăsa în urmă, pe pă- 
mânt, și care, prin pogorârea promisă a Duhului Sfânt la Cincizeci- 
me, va primi întreaga desăvârșire a ființei ei. Legătura dintre Înăl- 
țare și Cincizecime se descoperă chiar în cuvintele Mântuitorului: 
„...Dacă nu Mă voi duce, Mângâietorul nu va veni la voi, iar dacă 
Mă voi duce, Îl voi trimite la voi“ (In. 16, 7). Legătura dintre înăl- 
țarea trupului omenesc îndumnezeit al Mântuitorului și Cincize- 
cimea viitoare — începutul îndumnezeirii omului prin pogorârea 
Duhului Sfânt — este scoasă în evidenţă de întreaga slujbă a sărbă- 
torii. Locul acestui grup — Biserica — în planul apropiat al icoanei 
este o expresie grafică a semnificației și a rolului pe care, așa cum 
am spus mai devreme, Sfânta Scriptură îl atribuie întemeierii Bise- 
ricii prin ultimele porunci ale Mântuitorului. Faptul că ceea ce se 
vede aici este într-adevăr Biserica întreagă, și nu doar oameni care 
au fost istoric acolo, la Înălţare, se arată prin prezența Apostolului 
Pavel (în fruntea grupului, în stânga privitorului), care, din punct 
de vedere istoric, nu putea fi acolo cu ceilalți Apostoli, ca și prin 
semnificația Maicii Domnului. Ea, care L-a purtat pe Dumnezeu în 
trupul ei, care s-a făcut templu al Cuvântului întrupat, este per- 
sonificarea acestei Biserici — trupul lui Hristos, al cărui Cap este 
Hristos Care Se înalţă: „,...și pre EI L-a dat Cap Bisericii mai presus 
de toate. Care este Trupul Lui, plinirea Celui ce plinește cu toate în- 
tru toți“ (Efes. 1, 22, 23). De aceea, ca personificare a Bisericii, 
Maica Domnului este așezată imediat sub Hristos Care Se înalță, 
iar în icoană se completează unul pe altul. Gestul ei corespunde în- 
totdeauna semnificației pe care o are în icoanele Înălţării. Într-une- 
le este un gest de rugă — vechiul gest al rugăciunii —, cu mâinile ri- 
dicate, exprimând rolul ei și rolul Bisericii pe care o personifică în 
relația cu Dumnezeu, legătura cu EI prin rugăciune mijlocind pen- 
tru lume. În acest caz și ea, ca și mucenicii, își ţine palmele mâinilor 
în afară, în dreptul pieptului. Neclintirea ei austeră pare să expri- 
me imuabilitatea adevărului revelat păstrat de Biserică. Grupurile 
de apostoli și diversitatea gesturilor lor exprimă multitudinea și 
varietatea limbilor și reprezintă expresia acestui adevăr. 

Direcţia de mișcare a întregului grup din planul frontal, atât ges- 
turile îngerilor, cât și ale apostolilor, concentrarea ochilor și a atitu- 
dinilor lor, totul se îndreaptă în sus (uneori, unii dintre apostoli se 

întorc unul spre altul sau spre Maica Domnului), spre Izvorul vieţii 
Bisericii, spre Capul ei, Care locuiește în cer. Este, ca să spunem 
așa, o reprezentare grafică a chemării pe care o adresează Biserica 
în acea zi credincioșilor ei: „...veniţi să ne trezim și să ne ridicăm 
ochii și cugetele la înălțime; să ne înălțăm, noi muritorii, privirile 
împreună și simţirile..., să ne socotim a fi în Muntele Măslinilor și 
să privim la Izbăvitorul, Cel purtat pre nor“ (Icos și Condac, glas 
6). Prin aceste cuvinte, Biserica îi cheamă pe credincioși să se ală- 
ture Apostolilor în înălțarea lor către Hristos Care se înalță, pentru 
că, așa cum spune Sfântul Leon cel Mare, „Înălţarea lui Hristos este 
și înălțarea noastră, căci acolo unde slava Capului ne-a deschis mai 
dinainte calea, este nădejde și pentru trup ca să-i urmeze.“1 

Nici Mântuitorul, lăsând în urmă cu trupul lumea pământească, 
nu o abandonează, ca Dumnezeu, nu-Și părăsește moștenirea câș- 
tigată cu Sângele Său — Biserica —, ci rămâne nedespărțit de ea. „Și 
iată Eu cu voi sunt în toate zilele, până la sfârșitul veacului“ (Mt. 
28, 20). Aceste cuvinte ale Mântuitorului se referă atât la întreaga 
istorie a Bisericii, cât și la fiecare moment al existenţei sale în parte 
și la viața fiecărui membru al său, până la a doua Sa venire. De 
aceea, gestul Mântuitorului se îndreaptă spre grupul din planul 
apropiat, pe care îl lasă în urmă, și spre lumea exterioară. Icoana re- 
dă această legătură a Lui cu Biserica, înfățișându-L întotdeauna bi- 
necuvântând cu mâna dreaptă (rareori binecuvântează cu amân- 
două mâinile) și, de obicei, ținând în mâna stângă Evanghelia sau 
un sul — simbolul învățătorului, al propovăduirii. EI se înalță bine- 
cuvântând, nu după ce a binecuvântat („Pe când îi binecuvânta, 
S-a despărţit de ei...“ Lc. 24, 51), și binecuvântarea Lui nu încetea- 
ză o dată cu înălţarea. Înfăţișându-L cu gestul binecuvântării, icoa- 
na arată grafic că și după Înălțare EI rămâne, pentru apostoli, izvo- 
rul binecuvântării și, prin ei, și pentru urmașii lor, și pentru toţi cei 
pe care ei îi binecuvântează. După cum am mai spus, Mântuitorul 
ține în mâna stângă Evanghelia sau un sul, simbolul învățătorului, 
al propovăduirii. Prin aceasta, icoana arată că Domnul, deși locu- 
iește în cer, rămâne nu numai izvorul binecuvântării, ci și izvorul 
cunoașterii transmise Bisericii prin Duhul Sfânt. Legătura lăuntrică 


1Sf. Leon cel Mare, Cuvântul 73. Primul text despre Înălţare, PL. 54, col. 396. 

dintre Hristos și Biserică se exprimă în icoană în toată compoziția 
ei, care adună într-un singur întreg grupul de pe pământ și îm- 
plinirea lui cerească. Pe lângă sensul mișcării acestei adunări, pe 
care l-am menţionat deja, către Mântuitorul, și gestul Său îndreptat 
spre adunare exprimă relaţia lor lăuntrică și viața comună, nedes- 
părțită a Capului și a Trupului. Ambele părți ale icoanei, și cea de 
sus, și cea de jos, pământescul și cerescul, rămân nedespărțite, căci 
una fără cealaltă și-ar pierde sensul. 

Însă icoanele Înălţării mai au un aspect. 

Cei doi îngeri care stau în spatele Maicii Domnului și arată spre 
Mântuitorul le vestesc Apostolilor că Hristos Cel ce S-a înălțat va 
veni din nou în slavă „precum L-aţi văzut mergând la cer“ (Fapte 
1, 11). „Faptele Apostolilor vorbesc de doi îngeri, spune Sfântul 
Ioan Hrisostom, pentru că erau doi, în realitate, și erau doi pentru 
că numai mărturia a două persoane este valabilă (II Cor. 13, 1)"1. 
Făcând legătura dintre Înălțarea Mântuitorului și învățătura Bise- 
ricii, icoana Înălţării este, în același timp, și o icoană profetică, pre- 
vestind a Doua Venire întru slavă a Domnului nostru lisus Hristos. 
De aceea, în icoanele Judecăţii de Apoi este înfățișat la fel ca în 
icoanele Înălţării, însă de data aceasta nu ca Răscumpărător, ci ca 
Judecător al lumii. Sub acest aspect profetic al icoanei, soborul 
Apostolilor cu Maica Domnului în mijloc reprezintă chipul Biseri- 
cii în așteptarea celei de-a Doua Veniri. Fiind, după cum am spus, 
o icoană profetică, o icoană a celei de-a Doua Veniri, ea desfășoară 
în faţa ochilor noștri o imagine grandioasă, începând cu Vechiul 
Testament și culminând cu sfârșitul istoriei lumii. 

Trebuie observat că, în ciuda numeroaselor aspecte ale sensului 
icoanei Înălţării, trăsătura distinctivă care uimește este calitatea 
sintetizatoare, monolitică, am putea spune, a compoziţiei ei. Icono- 
grafia acestei sărbători, în forma preluată de Biserica Ortodoxă, 
aparține celor mai vechi iconografii ale sfintelor sărbători. Unele 
dintre cele mai vechi reprezentări ale Înălţării, care căpătaseră deja 
o formă definită, datează din secolul al V-lea sau al VI-lea (ampul- 
la de la Monza - vezi Pl. 21 - și Evangheliarul Rabula). Iconografia 
acestei sărbători a rămas de atunci neschimbată, cu excepţia unor 
detalii secundare. 


1 Sf. loan Hrisostom, Cuvânt la Faptele Apostolilor, par. 3, P.G. 60, col. 30. 

POGORÂREA SFÂNTULUI DUH 


Sărbătoarea Cincizecimii este de origine vechi-testamentară. Era 
celebrată pentru a comemora ziua în care s-a dat legea în Muntele 
Sinai, când Dumnezeu a făcut legământ cu poporul Său ales și, în 
același timp, este o sărbătoare a recunoștinței pentru primele roade 
ale pământului (Num. 28, 26) și pentru noua recoltă (leș. 23, 16). 
Era celebrată la încheierea a șapte săptămâni, în a cincizecea zi 
după Paștele iudaic, și de aceea s-a numit sărbătoarea Săptămâni- 
lor (Deut. 16, 9-10). În această zi a descoperirii legii, fiind și a cinci- 
zecea zi după Învierea lui Hristos, Duhul Sfânt S-a pogorât asupra 
Apostolilor și a ucenicilor Mântuitorului, prin lconomia dumneze- 
iască, după cum a făgăduit Mântuitorul (In. 14, 26). Această pogo- 
râre a Duhului Sfânt este noul legământ făcut de Dumnezeu cu 
noul Israel — Biserica —, prin care harul Duhului Sfânt dătător de 
lege a luat locul legii din Sinail. 

Dacă toate cele trei Persoane ale Sfintei Treimi iau parte la lu- 
crarea proniatoare a lui Dumnezeu în lume și în om, în această lu- 
crare manifestările lor diferă. Îl mărturisim pe Dumnezeu-Tatăl, 
Creatorul lumii văzute și nevăzute, „făcându-le pe toate împreună 
cu Fiul și cu Duhul Sfânt“ (Vecernia Mare, Stihiră, glas 8); pe Dum- 
nezeu Fiul, Răscumpărătorul, „prin Care L-am cunoscut pe Tatăl și 
prin Care Sfântul Duh a venit în lume“ (Rugăciunea plecării ge- 
nunchilor a Sfântului Vasile cel Mare de la Vecernia Mare); și pe 
Dumnezeu-Duhul Sfânt, Mângâietorul, „Care de la Tatăl purcede 
și în Fiul se odihnește“, dând viaţă tuturor celor vii. În ziua pogo- 
rârii Duhului Sfânt asupra Apostolilor s-a arătat lucrarea desăvâr- 
șită a Celei de-a treia Persoane a Sfintei Treimi, ca putere sfințitoa- 
re, iar această lucrare este „împlinirea ultimă a făgăduinţei“2. Po- 
gorârea Duhului Sfânt Care purcede de la Tatăl și Se revarsă prin 
Dumnezeu Fiul (Fapte 2, 33) a descoperit lumii cunoștința prin har 
a tainei Sfintei Treimi consubstanţiale, neîmpărţite, dar distincte. O 
dată cu împlinirea făgăduinţei, se împlinește și revelaţia lui Dum- 
nezeu în trei Persoane, adică manifestarea dogmei centrale a creș- 


1 Sinaxarul Cincizecimii. 
2 Sf. Grigorie Teologul, Predica 41 despre Cincizecime, P.G. 36, col. 436. 

tinismului. Dacă în ziua Botezului Domnului, arătarea Sfintei Tre- 
imi a fost accesibilă doar simțurilor exterioare — loan Botezătorul a 
auzit vocea Tatălui, L-a văzut pe Fiul și pe Duhul Sfânt pogorân- 
du-se în chip fizic, ca un porumbel —, astăzi, harul Duhului Sfânt, 
care luminează întreaga ființă a omului răscumpărat de Fiul lui 
Dumnezeu, îl duce la îndumnezeire!. După măsura capacității sale, 
omul primește posibilitatea de a-L vedea pe Dumnezeu și de a se 
face părtaș la Împărăția harului, care este a Tatălui, a Fiului și a Du- 
hului Sfânt. Ca manifestare exterioară, celebrarea Cincizecimii, 
adică împodobirea bisericilor și caselor cu ramuri verzi, cu plante 
și cu flori, este tot o amintire a Bisericii Vechiului Testament. Ea ex- 
primă simbolic puterea Duhului Sfânt — regeneratoare, înnoitoare 
și dătătoare de viaţă și de rod în toate cele ce sunt. 

În Biserica Ortodoxă, unde nu există nici o sărbătoare a Sfintei 
Treimi în sens literal, aceasta se sărbătorește mai ales în prima zi a 
Cincizecimii — în duminica numită a Sfintei Treimi. Slujba zilei redă 
învățătura dogmatică despre Sfânta Treime, a Cărei icoană se pune 
la închinare. Icoana Pogorârii Duhului Sfânt asupra Apostolilor se 
scoate a doua zi — luni —, zi consacrată Duhului Sfânt și numită a 
Duhului Sfânt. Așadar, sărbătorii Cincizecimii îi corespund două 
icoane, diferite ca sens și semnificaţie. 


SFÂNTA LREIME 


Tema teologică fundamentală a sărbătorii Cincizecimii este expu- 
nerea dogmei Sfintei Treimi. În registrul iconografic, Biserica Orto- 
doxă a preferat icoana Sfintei Treimi care reprezintă scena biblică a 
apariţiei celor trei Persoane în fața strămoșului nostru Avraam lângă 
stejarul din Mamvri (Fac. 18). Pentru a arăta că vin din lumea cereas- 
că, sunt descriși ca îngeri cu aripi. Icoana, bazată pe un eveniment is- 
toric concret, înfățișează prima arătare a lui Dumnezeu Treimic 
omului, semnificând începutul făgăduinței mântuirii. Atât icono- 
grafia, cât și dumnezeiasca slujbă leagă începutul acestei făgăduințe 


1 Sf. Grigorie Teologul, ibidem. 


de împlinirea ei în ziua Cincizecimii, când ni se dăruiește revelaţia 
finală cu privire la Sfânta Treime. Cu alte cuvinte, icoana Sfintei Tre- 
imi unește, ca să spunem așa, începutul Bisericii Vechiului Testa- 
ment cu întemeierea Bisericii Noului Testament. 

În Cartea a cincea din Demonstratio Evangelica a lui Eusebiu din 
Cezareea, citată de Sfântul loan Damaschin în Al treilea cuvânt al 
său în apărarea sfintelor icoane, legat de cuvintele „Dumnezeu i-a 
apărut lui Avraam la stejarul din Mamvri“, găsim menţionat faptul 
că reprezentarea Sfintei Treimi sub forma celor trei Îngeri a existat 
în vremuri străvechi la locul real unde cele trei Persoane i-au apă- 
rut lui Avraam. Existenţa acestei icoane se leagă de cinstirea deose- 
bită, atât a evreilor, cât și a păgânilor, pentru locul arătării de la ste- 
jar; s-au adus acolo și jertfe păgâne!. Nu știm cum era icoana. Însă, 
din cele mai vechi timpuri, Sfânta Treime a fost înfățișată ca scenă 
biblică istorică, cu îngeri stând la masă sub stejar. Avraam și Sarra 
îi slujesc, casa lor se vede în spate. În planul apropiat apare adesea 
un slujitor care înjunghie un vițel. În ciuda uniformităţii de conţi- 
nut a scenei, gruparea Îngerilor s-a modificat în funcţie de interpre- 
tarea dată acestui eveniment biblic și după principiul dogmatic 
care trebuia evidențiat. De exemplu, mulți Părinţi ai Bisericii au 
înţeles vizita celor trei Persoane la Avraam fie ca arătare, indirectă 
totuși, a întregii Treimi?, fie ca apariţie a Celei de-a doua Persoane 
a Sfintei Treimi, însoţite de doi îngeris. O astfel de interpretare nu 
schimbă înțelegerea evenimentului ca descoperire a Sfintei Treimi, 
pentru că, de vreme ce fiecare Persoană a Sfintei Treimi are plinăta- 
tea Dumnezeirii, prezența Fiului însoţit de doi îngeri poate fi luată 
ca reprezentare a Treimii. Așa este interpretat evenimentul în tex- 


! Piatra de jertfă și stejarul au fost doborâte de Constantin, iar pe locul 
acesta s-a construit o basilică creștină. 

2 De exemplu, Sfântul Chiril al Alexandriei — în Primul cuvânt împotriva lui 
Iulian Apostatul. PG. 76, col. 532-533. Sf. Ambrozie al Milanului, De Excessu 
Fratris sui Satyri, Bibl. II; PL. 16, col. 1342. 

3 Sf. loan Hrisostom, Cuvânt la Facere (P.G. 54, col. 38). Sf. loan Damaschin, 
care îl citează pe Eusebiu de Cezareea, spune: „Străinii pe care i-a primit 
Avraam sunt descriși aplecându-se. Se află câte unul de o parte și de alta, iar 
în mijloc unul mai puternic și de rang mai înalt. Cel înfățișat în mijloc este 
Domnul, Însuși Mântuitorul nostru...“ (AI treilea cuvânt în apărarea sfintelor 
icoane. Apendice.) 

tele slujbei, care o numește clar arătarea Sfintei Treimi. „Fericitul 
Avraam a văzut Treimea pe cât poate un om și a cinstit-o ca pe un 
prieten: „Sfântul Avraam îl primește pe Cel Vechi de Zile, Unul în 
trei Feţe“ (Canonul Duminicii Sfinţilor Strămoși, Cântarea a 5-a; 
Canonul Slujbei Sfinţilor Părinţi, Cântarea 1). Conform învăţăturii 
Bisericii și tâlcuirii Sfinţilor Părinţi, îngerii sunt uneori grupaţi după 
principiul izocefal, adică stau la masă unul lângă altul, egali în rang, 
arătând astfel egalitatea celor trei Persoane ale Sfintei Treimi, care 
rămân, în același timp, distincte (de exemplu mozaicul din secolul 
al V-lea din Santa Maria Maggiore din Roma și, din aceeași perioa- 
dă, în Cotton Bible de la British Museum din Londra). Mai mult, 
egalitatea lor este uneori evidenţiată prin identitatea culorii veș- 
mintelor îngerilor (cum este în mozaicul secolului al VI-lea din Bise- 
rica San Vitale din Ravenna) și prin atributele lor. În alte situaţii, 
compoziţia este piramidală, punând accent pe îngerul central. 

Timp de multe secole, reprezentarea celor trei Persoane biblice 
sub formă de îngeri a fost singura reprezentare admisă a Sfintei 
Treimi; ea se păstrează încă în Biserica Ortodoxă, ca cea care se 
potrivește cel mai bine învățăturii eil. 


1 Deși reprezentarea lui Dumnezeu-Tatăl ca bătrân, cu Fiul Său — Hristos — 
în poală și Sfântul Duh ca un porumbel, fie între ei, fie pe un disc ținut de 
Mântuitorul, poartă titlul „Paternitate“ (această reprezentare transpune doc- 
trina Filioque în formă picturală), ea este o reprezentare a Trinității, pentru că 
încearcă să înfățișeze cele trei Persoane divine. Prin urmare, fără să intrăm în 
analiza sensului, vom spune câteva cuvinte despre ea. Această temă își are 
originea în Bizanţ. Cea mai veche reprezentare de acest fel, cunoscută nouă, 
este o ilustrare a scrierilor Sfântului loan Scărarul dintr-un manuscris grecesc 
de la începutul secolului al XI-lea (acum în Biblioteca Vaticanului, Ms. grec. 
394, fol. 7). Mai târziu a trecut în Apus, unde a fost primită ca iconografie a 
Sfintei Treimi, și de aici în Rusia. În iconografia rusească, a servit ca punct de 
plecare pentru acele denaturări care au urmat sub influenţa Apusului. Aceas- 
tă reprezentare a fost interzisă de Marele Sinod de la Moscova, din anul 1667, 
în următorii termeni: „A-L reprezenta în icoane pe Dumnezeu-Savaot (adică 
pe Tatăl), cu barbă albă, cu unicul Său Fiu în poală și cu un porumbel între Ei, 
este nemaipomenit de absurd și de necuviincios, pentru că nimeni nu L-a vă- 
zut pe Dumnezeu-Tatăl. Pentru că Tatăl nu are trup și nu în trup S-a născut 
Fiul din Tatăl mai înainte de veci; David Profetul spune: «Din pântece mai 
înainte de luceafăr Te-am născut» (Ps. 109, 3) — dar această naștere nu este în 
trup, ci este mai presus de înțelegere și de exprimare. lar Hristos Însuși spu- 


> si 


Icoana Sfintei Treimi care corespunde întru totul învăţăturii Bi- 
sericii, atât în conţinut, cât și în expresia ei artistică, este Treimea lui 
Rubliov (vezi Pl. 70), cea mai importantă dintre creațiile iconogra- 
fice pictate de el pentru mănăstirea Sfintei Treimi și a Sfântului 
Serghie, probabil între anii 1408 și 14251; acum se află în Galeria 
Tretiakov din Moscova. Ca și alte icoane mai vechi ale Sfintei Tre- 
imi, ea înfățișează trei îngeri, dar împrejurările arătării lor nu sunt 
descrise. Compoziţia descrie casa lui Avraam, stejarul și un munte 
— dar Avraam și Sarra lipsesc. Fără a desființa aspectul istoric al 
evenimentului, Sfântul Andrei îl reduce la minimum, pentru că 
semnificația principală nu constă în evenimentul biblic, ci în înţe- 
lesul său dogmatic. Icoana se deosebește de altele și prin structura 
compoziţională de bază — un cerc. Trecând prin partea de sus a au- 
reolei Îngerului central și tăind parțial partea de jos a piedestalelor, 
cercul îmbrățișează toate cele trei figuri, depășind foarte vag con- 
tururile lor. Această compoziție a Sfintei Treimi exista mai demult, 
dar numai în panaghii sau icoane rotunde mici și pe fundul vaselor 
sfinte, unde compoziţia era însă dictată de forma obiectului și de 


ne în Sfânta Scriptură: «Nimeni nu-L cunoaște pe Tatăl decât Fiul...» Nașterea 
mai înainte de veci a Fiului Unuia-Născut din Iatăl trebuie înțeleasă cu 
mintea, dar nu trebuie și nici nu poate fi reprezentată în icoane“ (Documentele 
Sinodului de la Moscova, 1666-1667, Moscova, 1893. Despre pictorii de icoane și 
Domnul Savaot, c. 44). Atât iconografia acestei reprezentări, împrumutate din 
iconografia Fecioarei, cât și titlul „Paternitate“ o arată ca pe o încercare de 
ilustrare a nașterii, din veșnicie, din Tatăl, alături de nașterea omenească din 
Maică. Dar această naștere mai presus de înţelegere este reprezentată ca fiind 
nașterea, în sânul Tatălui (care nu se poate descrie) a Pruncului, Care S-a năs- 
cut cu trup din Maica Sa, ceea ce introduce în Sfânta Treime un element 
antropomorfic. În consecință, Sinodul condamnă o astfel de reprezentare ca 
pe o ficțiune care nu corespunde nici cu învăţătura Bisericii Ortodoxe, nici cu 
vreo realitate istorică. (Cât privește prezentarea Sfântului Duh ca porumbel, 
vezi nota la comentariul despre icoana Botezului Domnului.) 

Mai mult, a mai apărut în secolul al XVI-lea încă o reprezentare de origi- 
ne apuseană, bazată tot pe imaginaţie, numită „Dumnezeirea în trei Persoa- 
ne“, înfățișâdu-L pe Mântuitorul stând alături de Dumnezeu-Tatăl, cu un po- 
rumbel între Ei. Titlul arată din nou o încercare de a-l descrie pe Dumne- 
zeu-Iatăl și pe Sfântul Duh într-o formă fizică. 

1 |. Grabar, Probleme de restaurare, Moscova, 1926, p. 100. 

lipsa de spaţiu, nu de concepția dogmatică. Așezând figurile În- 
gerilor în cerc, Sfântul Andrei le-a unit într-o singură mișcare lină 
și curgătoare, urmând linia cercului. În felul acesta, Îngerul central, 
deși mai înalt decât ceilalți, nu-i copleșește, nici nu-i domină. Au- 
reola capului înclinat, îndepărtat de axa verticală a cercului, și pi- 
cioarele așezate în cealaltă parte, subliniază încă și mai mult 
această mișcare, în care intră și stejarul, și muntele. În același timp, 
înclinarea aureolei și a picioarelor, în direcții opuse, restabilește 
echilibrul compoziţiei, iar mișcarea se oprește în imobilitatea mo- 
numentală a Îngerului din stânga și a casei lui Avraam de deasupra 
Lui. Și totuși, „oriunde ne-am uita, vedem ecouri ale armoniei cir- 
culare principale, corespondențe de contur, forme născându-se din 
alte forme sau reflectate ca într-o oglindă, linii ducând dincolo de 
conturul cercului sau întrețesute în centrul lui — o simfonie bogată 
de forme, dimensiuni, linii și culori, de neexprimat în cuvinte, dar 
care încântă privirea.“! 

Icoana Sfântului Andrei are acțiune, exprimată în gesturi, comu- 
niune, exprimată în înclinarea capetelor și a poziţiei figurilor, și 
tăcere, pace neclintită. Această viață interioară, unind cele trei figuri 
închise în cerc și comunicându-se în afară, descoperă toată adân- 
cimea inepuizabilă a icoanei. Este parcă un ecou al cuvintelor Sfân- 
tului Dionisie Areopagitul, după a cărui tâlcuire „mișcarea circulară 
semnifică faptul că Dumnezeu, rămânând identic cu Sine Însuși, 
îmbracă într-o sinteză părțile intermediare și extremitățile, care 
sunt, în același timp, și conţinute, și cele ce conţin, și că El cheamă 
la Sine toate cele ce s-au îndepărtat de El“2. Dacă unghiul capetelor 
și trupurilor celor doi Îngeri aplecaţi spre cel din mijloc îi leagă unul 
de altul, gesturile mâinilor lor se îndreaptă spre potirul euharistic, 
conținând capul unui animal de jertfă, care stă pe masa albă ca pe 
un altar. Simbolizând jertfa de bună voie a Fiului lui Dumnezeu, el 
atrage către sine gesturile Îngerilor, indicând unitatea de voinţă și 
de lucrare a Sfintei Treimi, Care a făcut legământ cu Avraam. 

Chipurile și siluetele aproape identice ale Îngerilor subliniază 
natura unică a celor trei Persoane dumnezeiești și mai arată că 


1 M. Alpatov, Andrei Rubliov, Moscova-Leningrad, 1943, p. 19 (în lb. rusă). 
2 Numele divine, PG. 3, col. 916 D. 

această icoană nu vrea nicidecum să individualizeze fiecare Per- 
soană a Sfintei Treimi. Ca și alte icoane mai vechi, aceasta nu este 
o reprezentare „ad intra“ a Sfintei Treimi, adică a celor trei Persoa- 
ne ale Dumnezeirii, pentru că Dumnezeirea, în esența ei, nu poate 
fi reprezentată. Ea rămâne aceeași scenă istorică (deși aspectul is- 
toric este redus la minimum), care revelează simbolic unitatea și 
trinitatea Dumnezeirii, descoperind împreună-lucrarea Lor în lu- 
me, lconomia divină. De aceea, în ciuda asemănării Îngerilor, Ei nu 
sunt lipsiți de individualitate, caracterul fiecăruia fiind redat de lu- 
crarea Sa în lume. 

Îngerii sunt grupați în icoană în ordinea înșiruirii Persoanelor 
treimice în Simbolul de credință, de la stânga la dreapta: Cred în 
Dumnezeu-Tatăl, Fiul și Sfântul Duh!. Indescriptibilității primei 
Persoane, la Care chiar și Simbolul de credinţă se referă într-un fel 
reținut, îi corespunde nuanţa sobră și nedefinită a veșmântului 
Îngerului din stânga (o mantie roz-pal, cu nuanţe deschise de ma- 


1 Gruparea Îngerilor a dus uneori la o definire nepotrivită, la o totală dis- 
torsionare. Astfel, înainte de Rubliov și după el, Îngerul din mijloc, care se 
pare că a fost întotdeauna înțeles de pictorii de icoane ca fiind a doua Per- 
soană, a fost adesea singularizat, cu un nimb cruciger, cu înscrisul „isus Hris- 
tos“ și cu un sul în mână, în loc de toiag. Poate ca reacţie la aceste distorsio- 
nări, iar în Rusia, mai ales ca reacție împotriva ereziei iudaizanților, care au 
negat învățătura ortodoxă despre Sfânta Treime, au apărut, deși mai rar, de- 
naturări de alt tip; nu unul, ci toţi cei trei Îngeri erau reprezentați cu nimb cru- 
ciger. Deși singularizarea Îngerului central are un anumit temei în tâlcuirile 
Sfinților Părinți pomeniți mai sus, nu este corect să fie introdusă în reprezen- 
tare, pentru că aceasta înseamnă că se dă numele Dumnezeului-Om unui chip 
care nu este reprezentarea Lui directă și concretă. „Când Cuvântul S-a întru- 
pat, [...] a primit numele de lisus Hristos“, spune Sfântul loan Damaschin 
(Credinţa ortodoxă, IV, c. 6, PG. 94, col. 1112 BC). În privinţa nimbului cruciger, 
în acest caz se acordă celorlalte Persoane ale Sfintei Treimi însușirea pătimi- 
toare a Domnului, atribuindu-le astfel o participare virtuală la iconomia pro- 
prie celei de-a doua Persoane. Problema înscrisului și a nimbului cruciger a 
fost preluată de Țarul Ivan cel Groaznic și discutată la Sinodul din 1551 de la 
Moscova, numit Sinodul Celor o Sută de Capete. Ca răspuns, Sinodul a hotă- 
rât ca această imagine să fie pictată după tradiția vechilor pictori de icoane și 
în felul lui Andrei Rubliov, adică fără nimb cruciger, și să se „numească «Sfân- 
ta Treime» și nimic să nu se facă din imaginaţia cuiva“ (N.V. Pokrovsky, Re- 
licve ale iconografiei creștine, St. Petersburg, 1910, p. 289, în lb. rusă). 

ron și bleu-vert). În privința Celei de-a doua Persoane, avem măr- 
turii mai bogate în comparaţie cu celelalte și care merg până la in- 
dicaţia istorică exactă (din vremea lui Ponţiu Pilat); acesteia îi co- 
respund precizia și claritatea culorilor Îngerului central, al cărui 
veșmânt are culorile obișnuite ale Fiului lui Dumnezeu întrupat 
(un chiton stacojiu și o mantie albastră). În sfârșit, culoarea princi- 
pală a celui de-al treilea Înger este verde — culoarea mantiei — care, 
după tâlcuirea Sfântului Dionisie Areopagitul, semnifică „tinere- 
țea, deplinătatea puterilor“1. Ea indică în mod specific proprietățile 
Celei de-a treia Persoane a Sfintei Treimi, Care înnoiește și dă viață 
tuturor. Armonia subtil concepută și raportul cromatic întâlnite în 
icoana lui Rubliov constituie una dintre principalele ei atracții. Al- 
bastrul de floare de toporaș al mantiei Îngerului din mijloc are o in- 
tensitate și o puritate extraordinară, în combinaţie cu aripile de cu- 
loarea porumbului copt, și este deosebit de puternic. Culorile clare 
ale Îngerului din mijloc contrastează cu nuanțele blânde ale celor- 
lalţi doi; dar chiar și la ei, zone de albastru-aprins luminează ici și 
colo, ca niște pietre prețioase. Prin unitatea cromatică celor trei fi- 
guri, Rubliov pare să indice natura unică a Celor trei Persoane ale 
Sfintei Treimi și totodată conferă întregii icoane o voioșie liniștită și 
lucidă. Astfel, armonia sa cromatică devine ecoul aceleiași vieți 
care îi umple chipurile, formele și liniile. „Aici se regăsește, în ace- 
lași timp, accentul pe centru, contrastele de culori, un echilibru al 
părţilor, completarea lui în nuanțe și tranziții treptate care întorc 
privirea de la coloritul bogat la lumina aurie (fondul). Și, peste toa- 
te, strălucirea de albastru-pur, senin ca cerul fără nori.“2 Prin conţi- 
nutul ei inepuizabil, prin echilibrul armonios al compoziţiei, prin 
figurile maiestuoase, calme ale Îngerilor, precum și prin culorile ei 
deschise, vesele, de vară, icoana aceasta nu putea fi decât creația 
unui om care a stins în sufletul său toată tulburarea și îndoiala și a 
fost iluminat cu lumina cunoștinței lui Dumnezeu. 

Icoana Sfântului Andrei rămâne până astăzi un exemplu clasic 
al iconografiei Sfintei Treimi. Tradiţia îi păstrează culorile de bază 
și detaliile individuale de desen și compoziţie. 


1 Ierarhia cerească, c. 15, par. 7. 
2 M. Alpatov, op. cit. 

O altă icoană remarcabilă a Sfintei Treimi reprodusă aici (PL. 22) 
este, evident, replica icoanei lui Rubliov. Ea se află în Muzeul Ru- 
sesc din Leningrad și se presupune că a fost pictată nu mai târziu 
de sfârșitul secolului al XV-lea!. Regăsim aici aceleași linii și pozi- 
ţii ale Îngerilor, deși nu sunt grupaţi în cerc, ci în linie aproape 
dreaptă, cu figura centrală doar ușor evidenţiată. Figurile, practic 
fără umeri, sunt încă și mai efeminate decât în original. Compoziţia 
este mai statică, iar figurile Îngerilor sunt unite mai degrabă prin 
ton decât prin mișcare. Se păstrează culorile fundamentale ale veș- 
mintelor, dar sunt mai atenuate și mai uniforme. Tonul general al 
icoanei nu este luminos și clar ca la Rubliov, ci reţinut și cald. Dato- 
rită tratării puternice a fondului, întreaga scenă este adusă parcă 
mai aproape de pământ, iar icoana, revelată Sfântului Andrei în 
măreția ei inefabilă, este aici mai apropiată și mai intimă. 


POGORÂREA SFÂNTULUI DUH 


O dată cu Înălţarea „ia sfârșit lucrarea lui Hristos în trup sau, mai 
degrabă, misiunea legată de petrecerea Sa trupească pe pământ; iar 
lucrarea Duhului începe“, spune Sfântul Grigorie Teologul?. Aceas- 
tă lucrare a Duhului începe cu împlinirea „făgăduinței Tatălui“ 
(Fapte 1, 4), o dată cu Pogorârea Duhului Sfânt asupra Apostolilor, 
din ziua Cincizecimii. După sărbătorirea Sfintei Treimi din prima zi 
(duminică), următoarea zi Biserica o consacră Duhului Sfânt, Care 
S-a pogorât în chip văzut asupra ucenicilor lui Hristos. 

Deși Faptele Apostolilor (Fapte 2, 1-13) spun că pogorârea Duhu- 
lui Sfânt a fost însoţită de vuiet și de tulburare mare, icoana (vezi 
Pl. 71) ne înfățișează, dimpotrivă, o ordine armonioasă și o COMpo- 
ziție strictă. Spre deosebire de Înălţare, unde Apostolii gesticulea- 
Ză, aici atitudinile lor exprimă un calm hieratic, mișcările lor sunt 
pline de solemnitate. Stau așezați. Unii se întorc puţin spre alții, de 
parcă ar vorbi. 


1 N.P. Kondakov, Icoana rusă, vol. 4, partea a 2-a, Praga, 1933. 
2 Sf. Grigorie Teologul, Cuvântul 41, PG. 36, col. 436. 

Ca să înțelegem deosebirea dintre textul Faptelor și compoziția 
icoanei, trebuie să ne aducem aminte că icoana se adresează cre- 
dincioșilor și de aceea ea nu înfățișează ceea ce oamenii din afară, 
neinițiaţi, au văzut la acest eveniment și i-a făcut să afirme că 
Apostolii erau „plini de must“, ci ceea ce se descoperă celor care au 
participat la eveniment, membrilor Bisericii, adică sensul lui lăun- 
tric. Cincizecimea este botezul Bisericii cu foc. Fiind împlinirea re- 
velaţiei Sfintei Treimi, ea reprezintă momentul culminant al înte- 
meierii Bisericii, care își desfășoară viaţa în plinătatea darurilor și 
a tainelor descoperite de har. Dacă icoana Sfintei Treimi sugerează 
taina vieții dumnezeiești, icoana Pogorârii Sfântului Duh desco- 
peră lucrarea proniatoare a Sfintei Treimi în Biserică și în lume. „La 
Cincizecime, Duhul Sfânt nu este prezent, ca mai înainte, prin lu- 
crarea Sa (în profeţii și la ucenicii lui Hristos), ci El Însuși este sub- 
stanţial prezent, locuind și viețuind împreună.! 

Slujba zilei înfățișează, prin opoziție, amestecarea limbilor la Ba- 
bilon și unirea lor armonioasă în ziua Pogorârii Duhului Sfânt. 
„Când Cel Preaînalt coborându-Se a tulburat limbile, atunci a des- 
părțit neamurile, iar când a împărţit limbile cele de foc, atunci a 
chemat pre toţi la o unire; și cu toţii, ca într-un glas, slăvim pre Du- 
hul cel Prea Sfânt“ (Condac, glas 8, Pogorârea Duhului Sfânt). Pen- 
tru că Părinţii Bisericii? spun că trebuia ca popoarele care și-au pier- 
dut unitatea limbii și s-au împrăștiat în timpul zidirii turnului să-și 
recapete această unitate și să se adune în zidirea duhovnicească a 
Bisericii, unite într-un singur trup sfânt prin focul dragostei. „Ast- 
fel, după asemănarea Sfintei Treimi, neîmpărțite și distincte, se for- 
mează o nouă ființă, sfânta Biserică, una în ființa sa, dar multiplă 
în persoane, al cărei Cap este Hristos și ale cărei mădulare sunt în- 
gerii, profeții, apostolii, martirii și toți cei care s-au pocăit prin cre- 
dință.“3 Această unitate după asemănarea Sfintei Treimi, această 
structură interioară clară și precisă a Bisericii — trupul ei unic, plin 
de harul Duhului Sfânt — ni se descoperă, într-adevăr, în icoana 
Cincizecimii. Cei doisprezece Apostoli, alcătuind împreună o figu- 


1 Sf. Grigorie Teologul, Cuvântul 41, P.G. 36. 

2 Sf. Grigorie Teologul, Cuvântul 41, PG. 36 și Sf. Grigorie de Nyssa, Cu- 
vânt la Sfântul Mucenic Ștefan. 

3 Arhiepiscopul Antonie, Opere complete, vol. II, pp. 75-76. 

ră definită — un semicerc —, sunt o frumoasă expresie a unității tru- 
pului Bisericii, cu întreaga multitudine a membrilor ei. Totul aici se 
subordonează unui ritm strict și maiestuos, cu atât mai puternic 
evidențiat prin faptul că Apostolii sunt reprezentaţi în perspectivă 
inversă -— figurile lor se măresc pe măsură ce se îndepărtează de 
planul apropiat. La adunarea lor se adaugă un loc gol, neocupat — 
locul Capului nevăzut al Bisericii, adică al lui Hristos. De aceea une- 
le icoane vechi ale Cincizecimii se încheie cu un frouoota — un altar 
pregătit, simbol al prezenţei nevăzute a lui Dumnezeu. Unii (Evan- 
gheliștii) țin cărți în mâini, alţii suluri, ca semn al primirii darului 
propovăduirii. Din segmentul de cerc, care depășește chenarul 
icoanei și simbolizează cerul, coboară asupra lor douăsprezece ra- 
ze sau limbi de foc, ca semn al botezului cu Duh Sfânt și cu foc, 
după profeția Sfântului loan Botezătorul (Mt. 3, 11) și totodată ca 
semn al sfințirii lor. Uneori sunt așezate pe nimburile lor limbi mici 
de foc, imediat deasupra capetelor Apostolilor. Aceasta arată că 
Duhul Sfânt se pogoară sub formă de limbi de foc, care s-au oprit 
„pe capetele Apostolilor, atât ca semn al părții principale care coor- 
donează trupul, cât și al minţii înseși“, și „arătând că Duhul Sfânt 
se odihnește întru sfinți“l. 

Unitatea interioară, ce se exprimă prin așezarea Apostolilor într-o 
formă unică și într-un ritm comun, nu creează uniformitate. Nici o 
mișcare a unei figuri nu se repetă la alta. Această absenţă a unifor- 
mității corespunde totodată sensului adânc al evenimentului. 
„Duhul Sfânt vine sub formă de limbi de foc felurite, dată fiind di- 
versitatea darurilor“, spune Sfântul Grigorie Teologul?. Prin urma- 
re, El a coborât asupra fiecărui membru al Bisericii în parte și, cu 
toate că este „unul și același Duh“, „darurile sunt felurite...“ și „lu- 
crările sunt felurite...“. „Unuia i se dă prin Duhul Sfânt cuvânt de 
înțelepciune, iar altuia, după același Duh, cuvântul cunoștinței [...], 
altuia darurile vindecărilor...“ și așa mai departe (1 Cor. 12, 4-31). 

Tradiţia spune că, pentru a împlini profeția lui Ioil (oil 2, 28-29), 
Duhul Sfânt S-a pogorât nu numai asupra celor doisprezece Apos- 
toli aleși, ci și asupra tuturor celor care erau cu ei „împreună adu- 
nați la un loc“ (Fapte 2, 1), adică asupra întregii Biserici. De aceea 


1 Sf. Grigorie Teologul, op. cit. 
2 ldem, ibidem. 

în icoana noastră nu sunt reprezentați numai Apostolii din rândul 
celor doisprezece — Apostolul Pavel (stă cu Apostolul Petru în ca- 
pul cercului Apostolilor), iar dintre cei șaptezeci, Evanghelistul 
Luca (al treilea din partea de sus, din stânga) și Evanghelistul Mar- 
cu (al treilea din partea de sus, din dreapta). 

În vechile manuscrise, mulțimea despre care se vorbește în Fap- 
tele Apostolilor este reprezentată în partea de jos a compoziţiei. Dar 
a fost foarte curând înlocuită de o figură simbolică a unui Împărat 
personificând poporul sau popoarele, cu inscripția „Cosmos“. Se 
poate găsi o explicaţie a acestei figuri în reprezentările de secol 
XVII — „De ce este înfățișat la Pogorârea Duhului Sfânt un om 
stând în loc întunecat, gârbovit de ani, îmbrăcat în veșmânt roșu, 
cu coroană împărătească pe cap și cu o pânză albă în mâini, pe care 
sunt așezate douăsprezece suluri ? Omul stă în loc întunecat pen- 
tru că toată lumea a fost până atunci fără credinţă; e gârbovit de ani 
pentru că a îmbătrânit sub păcatul lui Adam; veșmântul roșu sem- 
nifică jertfele de sânge ale diavolului; coroana împărătească sem- 
nifică păcatul care stăpânea în lume; pânza albă din mâinile lui, cu 
cele douăsprezece suluri, înseamnă cei doisprezece Apostoli care 
au luminat lumea întreagă cu învăţătura lor.“! 

Icoana reprodusă aici aparţine celei mai bogate perioade a ico- 
nografiei rusești și reprezintă unul din cele mai bune exemple de 
icoană a Cincizecimii?, exprimând pe deplin sensul ecleziologic al 
sărbătorii legate de dogma centrală a creștinismului — Dumnezeul 
Treimic. Viaţa Bisericii se leagă fundamental de această dogmă; 
pentru că Treimea Dumnezeiască, adică unicitatea naturii și deose- 
birea Persoanelor, este principiul după care Biserica trăiește și zi- 
dește Împărăția lui Dumnezeu pe pământ. Atât alcătuirea ei cano- 
nică, cât și principiul întregii lumi creștine (comunitatea bisericeas- 
că, mănăstirea etc.) sunt o reflectare în plan pământesc a vieţii 
treimice a unicului Dumnezeu. Așa se face că ambele icoane scoase 
la închinare în ziua sărbătorii Cincizecimii sunt, în esenţa lor, o 
imagine a vieţii lăuntrice a Bisericii. 

1! N. Pokrovsky, Evangheliile în descrierile iconografice, St. Petersburg, 1892, 
p. 463. 


2 O descriere detaliată a acestei icoane se află în cartea lui P. P. Muratov, 
Trente-cinq Primitifs Russes, Paris, 1931. 

SCHIMBAREA LA FAȚĂ 


„Amin grăiesc vouă, că sunt unii din cei ce stau aici care nu vor 
gusta moarte până când vor vedea Împărăţia lui Dumnezeu ve- 
nind întru putere“ (Mc. 9, 1; la fel, Mt. 16, 28: „,...pre Fiul Omului 
venind întru Împărăția Sa“). 

Cele ce urmează în textele Evangheliilor sinoptice (Mc. 9, 2-9; 
Mt. 17, 1-9; Le. 9, 27-36) ni-i înfățișează pe Apostolii Petru, lacob și 
loan devenind martori, în timpul vieţii lor, ai acestei „puteri și ve- 
niri a Domnului nostru lisus Hristos“, „martori (Errârrau) ai Slavei 
Sale“ (II Pt. 1, 16-18). 

„Ce au putut contempla cei trei ucenici când au văzut faţa lui 
Hristos „strălucind ca soarele“, iar îmbrăcămintea Sa „albă ca lu- 
mina“, atunci când „un nor luminos i-a umbrit“ (Mt. 17, 2, 5)? 
După Sfântul Grigorie de Nazianz, această lumină era Dumnezei- 
rea (9e6rns) Care S-a arătat ucenicilor pe muntel. Sfântul loan Da- 
maschin, vorbind despre „strălucirea naturii divine“2, această „sla- 
vă atemporală (Gpovos 6680) a Fiului lui Dumnezeu'“3, observă că 
asemănarea făcută de Sfinţii Evangheliști cu lumina soarelui rămâ- 
ne improprie, pentru că realitatea necreată nu poate fi exprimată 
printr-o imagine creată. Realitatea era, atunci, vederea lui Dum- 
nezeu și este clar de ce, de la Sfântul Irineu al Lionului5 până la Fi- 
laret al Moscovei, tema Schimbării la Faţă a lui Hristos a hrănit 
neîncetat gândirea Părinților și teologilor Bisericii. Sinoadele seco- 
lului al XIV-lea (1341, 1347 și 1351-52) au transformat-o într-o pre- 
ocupare a lor specială, formulând definiţia ortodoxă a harului, fun- 
damentată pe deosebirea dogmatică dintre esenţa inaccesibilă și 
energia comunicabilă a lui Dumnezeu. Sfântul Grigorie Palama 
(1359), apărând învăţătura tradiţională a Schimbării la Faţă a Dom- 
nului împotriva atacurilor anumitor teologi raționaliști, a știut bine 


1 Predică (40) despre Botez, P.G., col. 365A. 
2 Omilie la Schimbarea la Faţă, PG. 96, col. 552B. 
"3 Ibidem, col. 560 D. 
4 Ibidem, col. 565 A. 
5 Ado. Haer., IV, 20, 2 și 9, PG. 7, col. 1033 și 1039. 
6 Predica a 12-a (a. 1820), în „Opere“ I (ed. 1873), 97 et seg. 

cum să valorifice pe deplin importanţa acestui eveniment evan- 
ghelic pentru dogma și spiritualitatea creștină. „Dumnezeu se nu- 
mește lumină, spune el, nu după natura Sa, ci după energia Sa.“! 
Lumina care i-a luminat pe Apostoli nu era ceva sensibil?, dar, pe 
de altă parte, este la fel de greșit să vedem în ea o realitate inteligi- 
bilă, care s-ar numi doar metaforic „lumină“3. Lumina dumneze- 
iască nu este nici materială, nici spirituală, pentru că transcende 
ordinea creatului, ea este „strălucirea inefabilă a unicei naturi în 
trei ipostasuri“4. „Lumina Schimbării la Faţă a Domnului nu a avut 
nici început, nici sfârșit; a rămas necircumscrisă (în timp și spațiu) 
și inaccesibilă simţurilor, cu toate că a fost contemplată cu ochi 
trupești [...], dar printr-o schimbare a simțurilor lor ucenicii Dom- 
nului au trecut de la trup la Duh.“5 

Hristos le-a apărut ucenicilor nu în chip chenotic, ca „rob“, ci în 
„chipul lui Dumnezeu'€, ca Ipostas al Treimii, Care, în Întruparea 
Sa, rămâne nedespărțit de natura Sa divină, aceeași cu a Tatălui și 
cu a Duhului Sfânt. Prin urmare, arătarea Dumnezeirii lui Hristos 
este, în același timp, o teofanie a Treimii: „Iatăl [...] cu glasul Său 
a dat mărturie despre Fiul Său iubit; Sfântul Duh, strălucind îm- 
preună cu El în norul luminos, a arătat că Fiul are împreună cu Ia- 
tăl aceeași lumină, care este una, ca toate cele ce sunt ale desăvâr- 
șirii Lor.“7 Mai întâi, Hristos le-a descoperit Slava Dumnezeirii Lui, 
în măsura în care Apostolii au putut primi harul acestei vederi, dar, 
după aceea, strălucirea „norului luminos“ le-a copleșit puterile. 
Hristos S-a făcut nevăzut, iar ucenicii au căzut de spaimă8. Con- 
dacul sărbătorii (glas 7), rezumând învăţătura Părinților, ne spune 


1 Împotriva lui Achindin (tabla de materii publicată în Migne) VI, 9, în PG. 
150, col. 823. | 

2 Ibidem, LV, 20, col. 818. 

3 Ibidem, VII, 8, col. 826. 

4 Omilia 35, PG. 151, col. 448 D. 

5 Omilia 34, Ibidem, col. 429 A. Despre teologia Schimbării la Faţă după 
Sfântul Grigorie Palama, vezi Părintele Vasile Krivoșein, Învățătura ascetică și 
teologică a Sfântului Grigorie Palama, Eastern Churches Quaterly, vol. III, 1938. 

6 Fil. II, 6-7, cf. Sfântul Leon al Romei, Predica 51; P.L. 54, col. 312. 

7 Sfântul Grigorie Palama, Omilia 34, PG. 151, col. 425 CD. V. Paralela din- 
tre teofania Sfintei Treimi la Botezul Domnului și la Schimbarea la Faţă. 

8 Sfântul Grigorie Palama, Omilia 35, Ibidem, col. 444-445. 

că Slava dumnezeiască a lui Hristos s-a arătat ucenicilor „după 
puterea lor“, astfel încât mai târziu, când își vor vedea Stăpânul 
răstignit, să poată să înțeleagă că Patima Lui, a Celui Care este „cu 
adevărat lumina Tatălui“, nu putea fi decât de bună voie. 

Sărbătoarea Schimbării la Faţă (6 august) trebuie să fie foarte 
veche, deși Aetheria nu o cunoscuse încă la sfârșitul secolului al 
IV-lea. Totuși, Nichifor Calistos! pretinde că Sfânta Elena constru- 
ise o biserică pe Muntele Tabor, în anul 3262; se pare că săpăturile 
arheologice3 au confirmat lucrul acesta. Numeroasele omilii închi- 
nate Schimbării la Faţă ne fac să credem că în Răsărit se sărbătorea 
cu mult înainte de secolul al VIII-lea, când slujba zilei capătă o 
mare solemnitate, fiind înzestrată cu canonul Sfântului loan Da- 
maschint. În Apus, Schimbarea la Faţă se prăznuia de multă vreme 
în a doua duminică din Postul Mare5. Sărbătoarea de la 6 august 
apare în Spania de-abia la mijlocul secolului al IX-lea și mult timp 
a rămas necunoscută, în ciuda eforturilor centrului de la Cluny de 
a o propaga în secolul al XII-lea6. Urma să fie recunoscută ca săr- 
bătoare a Bisericii de-abia în anul 1475, de către Papa Clement al 
III-lea. Spre deosebire de Răsăritul creștin, Apusul consideră Schim- 
barea la Faţă o sărbătoare secundară (fără octostih). 

În iconografie, imaginile simbolice ale Schimbării la Faţă (St. 
Apollinare in Classe, Ravenna, secolul al VI-lea) au fost foarte cu- 
rând înlocuite de reprezentări concrete ale evenimentului evanghe- 
lic. Dar Evanghelia oferă două istorisiri ale Schimbării la Faţă. După 
versiunea Sfinților Marcu și Matei, Apostolii au căzut cu fața la 
pământ după ce au auzit glasul Tatălui și au văzut norul luminos. 
După Sfântul Luca, ei s-au trezit din somn și au văzut slava lui 
Hristos. Această ultimă versiune se găsește, de exemplu, în fresca 


1 Hist. eccles., 1, VIII, c. 30, PG. 146, col. 113 CD. 

2 O veche opinie (Origen, Comentariu la Ps. 88, sec. 13, P.G. 12, col. 1548 D), 
care s-a generalizat, identifică „muntele înalt“ al Schimbării la Faţă cu 
Muntele Tabor. Însă datele Scripturii ne fac să ne gândim la Ermon. 

3 Păre Barnabe d'Alsace, Le Mont Tabor (Paris, 1900), pp. 58-61, 133-154. 

4 PG. 96, col. 848-852. 

5 Printr-o curioasă coincidență, Biserica Ortodoxă a consacrat această zi 
memoriei Sfântului Grigorie Palama. 

6 Batiffol, Histoire du Breviaire Romain, p. 163. 

din 'Togale, Capadocia (secolele IX-X), unde Apostolii sunt repre- 
zentaţi șezând. Ambele versiuni aveau să fuzioneze în tâlcuirea 
Sfântului loan Hrisostom!: unul vedea în „somn“ (Sfântul Luca) ui- 
mirea produsă de viziune. Așa descrie Nicolae Mesaritis (secolul al 
XII-lea) mozaicul Schimbării la Faţă din Biserica Sfinţilor Apostoli 
din Constantinopol. Atitudinile Apostolilor variază. Dar, începând 
cu secolul al XI-lea, Sfântul Petru va fi întotdeauna reprezentat că- 
zând în genunchi, sprijinindu-se în mâna stângă și ridicându-și 
dreapta la ochi, ca să-și ferească vederea de lumină (sau poate fi un 
gest ce însoțește cuvintele pe care I le adresează lui Hristos). Sfân- 
tul loan (totdeauna în mijloc) cade, întors cu spatele la lumină. Sfân- 
tul Iacob fuge din faţa luminii sau se prăvălește pe spate. În secolul 
al XIII-lea, se întâlnesc mai des icoanele care pun accent pe atitu- 
dinile expresive ale Apostolilor: se rostogolesc cu capul în jos pe 
muntele colțuros, copleșiți de ceea ce văd. Acest tip iconografic s-a 
generalizat în secolul al XIV-lea, în timpul controversei asupra Lu- 
minii Taborului: intenţia era de a sublinia, în iconografie, caracterul 
necreat al Luminii Schimbării la Faţă. Este ceea ce vedem în icoana 
reprodusă aici (rusească, secolul al XV-lea, Pl. 72): Sfântul Petru a 
căzut în genunchi; la fel și Sfântul loan; Sfântul Iacob s-a rostogolit 
pe spate, privindu-L încă pe Hristos, dar ferindu-și ochii cu mâna. 
Hristos, transfigurat, stă în picioare pe vârful muntelui, de vor- 
bă cu Moise și cu Ilie. Îmbrăcămintea Îi este albă-strălucitoare. Fi- 
gura geometrică (în icoana noastră, un hexagon) înscrisă în cercul 
mandorlei trebuie să reprezinte „norul luminos“ care a revelat iz- 
vorul transcendental al energiilor divine. Cele trei raze care se în- 
dreaptă spre Apostoli arată că lucrarea Schimbării la Faţă este trini- 
tară (întâlnim adesea acest simbol și în alte icoane, cum sunt Buna 
Vestire, Teofania și altele). Moise (în dreapta) ține o carte în mână, 
în general, Tablele Legii; Ilie (în stânga), un bătrân cu părul lung. 
Sfântul loan Hrisostom3 aduce mai multe argumente pentru a ex- 
plica prezenţa lui Moise și a lui Ilie în momentul Schimbării la Faţă: 
1) ei reprezintă legea și profeţii; 2) amândoi avuseseră câte o viziu- 


1 Despre Matei, Omilia 56, P.G. 58, col. 552-553. 

2 A. Heisenberg, Grabeskirche unde Apostelkirche, Zwei Basiliken Konstantins 
(Leipzig, 1908), Pt. 2, pp. 32-37. 

3 Op. cit., P.G., 58, col. 550-551. 


ne tainică a lui Dummnezew, unul în Muntele Sinai, celălalt în Mun- 
tele Carmel; 3) Moise îi reprezintă pe cei morți, în timp ce Ilie, ridi- 
cat la cer într-o căruţă de foc, pe cei vii. Această ultimă interpretare 
a fost cu deosebire subliniată în textele liturgice și și-a găsit uneori 
expresia și în iconografie: astfel, la Nerediţa, într-o imagine din se- 
colul al XVI-lea sau al XVII-lea, un înger îl scoate pe Moise din 
mormânt, iar altul îl ajută pe Ilie să iasă dintr-un nor. Este de înţe- 
les această insistenţă; ea subliniază caracterul eshatologic al Schim- 
bării la Faţă (vezi Vecernia, Stihiră, glas 5; Vecernia, Stihiră, glas 4 
și glas 1: comparaţia din Sinai (taina nevăzută) și Tabor (taina ară- 
tată); Vecernia, Stihiră, glas 4 și glas 2; Utrenia, Stihiră, glas 4). Hris- 
tos apare ca Domn al celor vii și al celor morţi, venind în slava vea- 
cului viitor. Schimbarea la Faţă a fost „o anticipare a celei de-a a 
doua Sa veniri întru Slavă“, spune Sfântul Vasile cel Marel: momen- 
tul care a deschis perspectiva veșniciei în timp. 


ADORMIREA MAICII DOMNULUI 


Sărbătoarea Adormirii (olunoig) Maicii Domnului, cunoscută 
în Apus sub numele de Înălţarea cu trupul la cer a Maicii Domnu- 
lui, cuprinde două momente distincte, dar inseparabile pentru 
credinţa Bisericii: în primul rând, moartea și îngroparea, iar în al 
doilea rând, învierea și înălţarea la cer a Maicii Domnului. Răsări- 
tul ortodox a știut să păstreze caracterul tainic al acestui eveniment 
care, spre deosebire de Învierea lui Hristos, nu a fost subiect de 
propovăduire apostolică. De fapt, aici este o taină care nu e pentru 
urechile „celor care nu aud“, ci revelată conștiinței lăuntrice a Bise- 
ricii. Pentru cei care cred în Învierea și Înălțarea Domnului, este 
evident faptul că, dacă Fiul lui Dumnezeu a luat fire omenească în 
pântecele Fecioarei, ea, care a slujit Întrupării, trebuia, la rândul ei, 
să fie luată în slava Fiului ei înviat și înălţat la cer: „Scoală-Te, 
Doamne, întru odihna Ta, Tu și chivotul sfințirii Tale“2 (Condac, 


1 Omilie la Ps. 44, sec. 5, PG. 29, col. 400 GD. 
2 Ps. 131, 8, care se repetă de multe ori în slujba Adormirii. 

glas 2). „Mormântul și moartea“ nu o puteau ține pe „Maica Vieţii“ 
(Condacul praznicului, glas 2), pentru că Fiul ei a mutat-o (us-— 
TEOTNOEv) la viaţa veacului viitor. 

Slăvirea Maicii este rezultatul firesc al pogorârii de bună voie a 
Fiului: Fiul lui Dumnezeu S-a întrupat din Fecioara Maria și S-a fă- 
cut „Fiul Omului“ și a putut astfel să moară, în timp ce Fecioara 
Maria, devenind Maica Domnului, a primit „slava de la Dumne- 
zeu“ — Qeonpem 6650 (Vecernie, Stihiră, glas 1) și este prima din- 
tre ființele umane care s-a făcut părtașă îndumnezeirii finale a făp- 
turii. „Dumnezeu S-a făcut om, ca omul să se îndumnezeiască.“1 
Semnificația Întrupării Cuvântului ni se dezvăluie în felul acesta la 
sfârșitul vieții pământești a Fecioarei Maria. „Înţelepciunea și-a în- 
dreptat pruncii.“ Slava veacului ce va să vină, sfârșitul omului, s-a 
împlinit deja, nu numai în Ipostasul divin întrupat, ci și în per- 
soana umană îndumnezeită. Această trecere de la moarte la viaţă, 
de la timp la eternitate, de la condiţia terestră la fericirea cerească 
o pecetluiește Maica Domnului înainte de Învierea obștească și de 
Judecata de Apoi, înainte de a Doua Venire, care va încheia istoria 
lumii. Sărbătoarea de la 15 august este un al doilea Paște tainic, 
pentru că atunci Biserica sărbătorește, mai înainte de sfârșitul vea- 
curilor, primul rod tainic al împlinirii eshatologice. Acest lucru ex- 
plică sobrietatea textului liturgic care, în slujba Adormirii Maicii 
Domnului, lasă să se întrezărească o licărire a slavei inefabile a 
Adormirii Maicii Domnului?. 

Sărbătoarea Adormirii își are originea, probabil, în Ierusalim. 
Însă, la sfârșitul secolului al IV-lea, Aetheria nu o cunoscuse. Se 
poate presupune însă că praznicul Adormirii nu a întârziat să apară, 
pentru că în secolul a VI-lea era deja larg răspândit; Sfântul Grigorie 
din Tours este primul martor din Apus al praznicului Adormirii, 


1 Sfântul Irineu, Sfântul Atanasie, Sfântul Grigorie de Nazianz, Sfântul 
Grigorie de Nyssa (P.G. 7, col. 1120; 25, col. 192; 37, col. 465; 45, col. 65) și alţi 
Sfinți Părinţi ai Bisericii. 

2 Slujba „Prohodului Maicii Domnului“ (17 august) este de origine foarte 
târzie și este, dimpotrivă, foarte explicită; ea este copiată din Utrenia Sâm- 
betei Mari („Punerea în mormânt a Mântuitorului“). 

3 De gloria martyrum, Miracula I, 4 și 9; PL. 71, col. 708 și 713. 

celebrat acolo la început în ianuarie!. În timpul împăratului Mau- 
riciu (582-602), data sărbătorii s-a fixat definitiv la 15 august?. 

Printre primele reprezentări iconografice ale Adormirii trebuie 
menționate sarcofagul Sfintei Ingracia de la Saragossa (începutul 
secolului al IV-lea), cu o scenă care probabil că este Adormirea 
Maicii Domnului5, și un basorelief din secolul al IV-lea din Basili- 
ca Bolnissi-Kapanakci, din Georgia, reprezentând Adormirea Mai- 
cii Domnului, la care se adaugă un basorelief al Înălţării lui Hris- 
tost. Relatarea apocrifă care a circulat sub numele Sfântul Meliton 
(care a trăit în secolul al II-lea) nu era mai veche de începutul se- 
colului al V-lea5. Este plină de detalii legendare despre moartea, în- 
vierea și înălțarea Maicii Domnului, informaţii îndoielnice, pe care 
Biserica le va evita cu grijă. Sfântul Modest al lerusalimului (634), 
în scrierea sa „Lauda Adormirii Maicii Domnului“6, este foarte re- 
ținut în detaliile pe care le dă: notează prezența Apostolilor „aduși 
de departe printr-o chemare de sus“, „arătarea lui Hristos“, Care a 
venit să ridice sufletul Maicii Sale, în sfârșit, întoarcerea la viață a 
Maicii Domnului, „pentru a se împărtăși cu trupul de veșnica Lui 
nestricăciune, Care a scos-o din mormânt și a chemat-o la Sine 
într-un fel numai de El știut“. Omilia Sfântului loan al Tesalonicu- 
lui (adormit în jurul anului 130), ca și alte omilii mai recente — ale 
Sfântului Andrei Criteanul, ale Sfântului Gherman al Constantino- 
polului, ale Sfântului loan Damaschin” — sunt mai bogate în detalii 
care urmau să intre atât în Liturghia, cât și în iconografia Adormirii 
Maicii Domnului. 

Tipul clasic al Adormirii din iconografia ortodoxă se limitează 
de obicei la reprezentarea Maicii Domnului stând întinsă pe pat, în 
mijlocul Apostolilor, iar Hristos, în slavă, primește în mâinile Sale 
sufletul Maicii. Însă, uneori, s-a simţit dorinţa de a înfățișa și mo- 


1 Liturghierul de la Bobbio și Sacramentarul galican indică data de 18 ianuarie. 

2 Nichifor Calistos, Hist. eccles., XVII, c. 28, P.G. 147, col. 292. 

3 Dom Cabrol, Dict. d'archeol. chret., vol. IL, pp. 2990-2994. 

4S. Amiranașvili, Istoria artei georgiene, p. 128, Moscova, 1950 (în lb. rusă). 

5 PG. 5, col. 1231-1240. 

6 Encomium, P.G. 86, col. 3277-3312. 

7 Patrologia Orientalis XIX, 375-438, P.G. 97, col. 1045-1109; 98, col. 340-372; 
96, col. 700-761. 

mentul înălțării ei cu trupul: se poate atunci vedea, în partea de sus 
a icoanei, deasupra scenei Adormirii, Maica Domnului așezată pe 
tron într-o „mandorlă“ pe care îngerii o poartă spre ceruri. 

În icoana noastră (rusească, secolul al XVI-lea - Pl. 73), Hristos 
în slavă, înconjurat de o „mandorlă“, privește trupul Maicii Sale în- 
tins pe pat. În mâna stângă ţine o figură mică de copil îmbrăcat în 
alb și cu o aureolă în jurul capului: este „sufletul preacurat“ (Vecer- 
nie, Stihiră, glas 5) pe care tocmai l-a primit în braţele sale. Cei doi- 
sprezece Apostoli, „stând în jurul patului, privesc cu spaimă“ (Ve- 
cernie, Stihiră, glas 6) adormirea Maicii Domnului. Se recunosc cu 
ușurință: în planul apropiat, Sfinţii Petru și Pavel, de o parte și de 
alta a patului. În unele icoane este înfățișat, în partea de sus, în cer, 
momentul sosirii miraculoase a Apostolilor, adunaţi „de la margi- 
nile pământului, pe norii cerului“ (Condac, glas 2). Mulțimea de 
îngeri prezenţi la Adormirea Maicii Domnului formează uneori o 
margine exterioară în jurul „mandorlei“ lui Hristos. În icoana noas- 
tră, puterile cerești care Îl însoțesc pe Hristos sunt FE IEZEAAIe 
printr-un serafim cu șase aripi, doi heruvimi și doi îngeri în man- 
dorlă. Patru episcopi cu aureolă stau în spatele Apostolilor: Sfântul 
Iacob, „fratele Domnului“ (Condac, glas 2) — primul episcop al le- 
rusalimului, și trei ucenici ai Apostolilor: Timotei, lerotei și Dioni- 
sie Areopagitul, care a venit cu Sfântul Pavel!. Uneori, grupurile de 
femei îi reprezintă pe credincioșii lerusalimului care, împreună cu 
episcopii și cu Apostolii, formează cercul interior al Bisericii în care 
se petrece taina Adormirii Maicii Domnului. 

Scena cu Atonie, un evreu fanatic căruia un înger i-a tăiat amân- 
două mâinile cu sabia pentru că a îndrăznit să se atingă de patul 
funerar al Maicii Domnului, apare în majoritatea icoanelor Ador- 
mirii (vezi Tropar, Cântarea a 3-a a Canonului). Prezenţa acestui 
detaliu apocrif în Liturghia și în iconografia sărbătorii amintește că 
sfârșitul vieţii Maicii Domnului pe pământ este o taină ascunsă a 
Bisericii, care nu trebuie expusă profanării: inaccesibilă vederii ce- 
lor din afară, slava Adormirii Maicii Domnului poate fi contempla- 
tă numai în lumina lăuntrică a Tradiţiei. 


1 Vezi pasajul despre Adormirea Maicii Domnului în Numele divine, lu- 
crare ă Sfântului Dionisie Areopagitul, III, sec. 2, P.G. 3, col. 681. 

Sensul artei bisericești și indeosebi al icoanei 
constă tocmai în ceea ce transmite sau, mai bine 
zis, în faptul că dă o mărturie vizuală despre aces- 
te două realităţi: realitatea lui Dumnezeu și cea a 
lumii, a harului și a firii. Icoana este realistă în 
două sensuri. Ca și Sfânta Scriptură, ea transmite 
un fapt istoric, un eveniment din Istoria sfântă 
sau un personaj istoric înfățișat în forma sa fizică 
adevărată și iarăși, ca și Sfânta Scriptură, desco- 
peră revelaţia de dincolo de timp conținută într-o 
realitate istorică dată. 

Astfel, prin icoană, ca și prin Sfânta Scriptură, 
nu doar aflăm ceva despre Dumnezeu, ci Îl aflăm 
pe Dumnezeu. 


Leonid Uspensky 


